
Cuvânt înainte 


Cu câteva secole în urmă, pedagogul ceh Jan- Amos Comenius 
pleda, în cunoscuta sa lucrare Didactica magna (1632), pentru 
organizarea învățământului pe clase şi pe lecţii. Datorită avan- 
tajelor pe care le prezenta, acest mod de organizare s-a impus 
ulterior în practica școlară din întreaga lume. În învățământul 
tradițional de tip comeinian gruparea elevilor se face pe clase, 
elevii unei clase având aproximativ aceeași vârstă şi acelaşi nivel 
de dezvoltare. Conţinutul învățământului este structurat pe dis- 
cipline, repartizate pe ani de studiu și pe cicluri de învățământ. 
Conţinutul fiecărei discipline şcolare este stabilit printr-o progra- 
mă proprie, stabilită pentru fiecare an de studiu, şi este structurat 
în teme, capitole, subcapitole. Trecerea dintr-o clasă în alta se re- 
alizează anual, pe baza promovării tuturor disciplinelor studiate. 
Activităţile zilnice se desfășoară conform unui orar fix, în car 
disciplinele se succed în unităţi de timp egale și alternează c 
pauzele. Procesul de instruire și educare se realizează prin inter-! « 
mediul lecţiilor și al altor tipuri de activităţi didactice, desfășura- 
te cu toți elevii. Fiecare lecţie reprezintă un tot unitar, un întreg, 
subordonat unui scop bine determinat. 

În paralel cu extinderea și îmbunătățirea sistemului de organi- 
zare a învățământului pe clase şi pe lecţii au fost concepute și alte 
forme de organizare, fiecare dintre acestea aducând schimbări în 

structura și funcționalitatea activităţii școlare: structurarea conţi- 
nutului instruirii, gruparea elevilor (sub aspectul dimensiunii co- 
lectivităţii şcolare și al componenţei acesteia), organizarea acti- 
vităţii, determinarea progreselor elevilor pe parcursul școlarității, 
evaluarea, promovarea, natura relaţiei pedagogice profesor-elev 
etc. La apariţia unor astfel de schimbări au contribuit nu numai 
nevoile practice și dezvoltările din domeniul teoriei pedagogice, 
ci și rezultatele unor abordări din psihologie, pediatrie, filosofie, 
sociologie, teoria comunicării, care au dus la noi moduri de înţe- 
legere a ființei umane și, implicit, a semnificației și obiectivelor 
educaţiei. 

Prima alternativă la sistemul comeinian de învățământ a apărut 
la începutul secolului al XIX-lea, când în unele ţări, începând cu 
Anglia, a fost introdus „sistemul monitorial“ sau Bell-Lancaster, 
după numele celor care l-au iniţiat, pedagogii Andrew Bell și 
Joseph Lancaster. În acest sistem profesorul lucra direct doar cu 
un grup de 12-15 elevi, numiţi „monitori“, care, la rândul lor, 
lucrau apoi fiecare cu câte un grup de elevi, pe care îl aveau în 
grijă. În acest fel, un singur profesor lucra, prin intermediul mo- 
nitorilor, cu aproximativ 200 de elevi. Deşi prezenta numeroa- 
se neajunsuri, îndeosebi din cauza faptului că instruirea elevilor 
nu se realiza direct de către profesor, acest sistem de organizare 
a cunoscut o răspândire destul de mare întrucât numărul profe- 
sorilor era insuficient. EI a fost pe larg aplicat și în Principatele 
Române, până la Legea învățământului elementar din 1864. În 
Moldova, sistemul monitorial a fost promovat de către Gheorghe 
Cleobulos prin lucrarea sa Tabele pedagogice după metoda învă- 
„păturii reciproce sau alilo-didactice. Cleobulos a înființat la Iași, 
„cu aprobarea Epitropiei, o școală de limbă greacă în care dascălii 
„se iniţiau în utilizarea acestui sistem. Metoda s-a răspândit des- 
tul de repede în şcolile grecești din Bucureşti și apoi în acelea cu 
„predare în limba română din toată ţara, inclusiv în Transilvania. 

Elevii lui Gheorghe Lazăr — Eliade Rădulescu, Theodor Paladi, 
Grigore Pleşoianu şi alții — au promovat şi ei acest sistem. În 
1824, Theodor Paladi a publicat o broșură explicativă cu privire 

la utilizarea acestei metode, căreia i se mai spunea și „metoda 
lancastrică“ sau „împrumutata învățătură“.! 

Acestei alternative i-au urmat altele, apărute în primele de- 
cenii ale secolului XX, mai ales datorită spiritului novator al cu- 
rentului pedagogic „Educaţia nouă“. Pedagogi precum Maria 
Montessori, Celestin Freinet sau Peter Petersen au dezvoltat la 
acea vreme modele educaţionale menite să depășească limitele 
sistemului tradițional de învățământ. Ideile lor au fost asimilate 
de către pedagogii români și, fapt semnificativ, au fost aplicate 
experimental în diverse şcoli. Sub influenţa curentului pedago- 
gic progresivist, şi în SUA apăreau în acea perioadă metode noi: 
Planul Dalton, Sistemul Winnetka, Metoda proiectelor. O par- 
te dintre inovațiile aduse de aceste alternative educaţionale s-au 
perpetuat, pătrunzând și în sistemul tradiţional de învățământ, în 
care se regăsesc și astăzi: individualizarea muncii elevilor, meto- 
da proiectelor, centrele de interes etc. 

După o îndelungată perioadă de uniformizare a învățământu- 
lui din ţara noastră, în ultimele două decenii au fost reglementate 
legal și promovate mai multe alternative la sistemul tradițional de 
învățământ: pedagogiile Montessori, Waldorf, curativă, Freinet, 
Planul Jena, Programul Step-by-Step. Într-o perioadă relativ 
scurtă de timp, acestea s-au dezvoltat semnificativ, antrenând 
un număr din ce în ce mai mare de elevi și de cadre didactice. 
Aceste alternative educaționale oferă „profiluri particularizate de 
școală“, flexibile, deschise comunicării și colaborării cu toţi par- 
tenerii educaţionali, care vin în întâmpinarea nevoilor copiilor, 
cadrelor didactice și părinţilor.? Ele promovează dezvoltarea ho- 
listică a personalității copiilor, diferenţierea și individualizarea în 


! ]lie Popescu-Teiușan, „Învățământul lancasterian în Tara Românească“, în 
vol. Clasicii pedagogiei universale şi gândirea pedagogică românească, coord. 
Stanciu Stoian, Editura Didactică și Pedagogică, București, 1966. 

Monica Cuciureanu (coord.), Punţi de trecere între învățământul tradițional 
şi cel bazat pe modele pedagogice alternative în sistemul românesc de învăţă- 
mânt, Institutul de Științe ale Educaţiei, Bucureşti, 2011, p. 8. 

procesul de învățământ, instituirea unor relații sociale optime în- 
tre toți membrii comunităţii educaţionale. Desigur, existenţa di- 
feritelor alternative este benefică pentru un sistem de învățământ 
dinamic și deschis, ele punând în evidenţă și valorificând, într-o 
perspectivă proprie, specifică, aspecte mai puţin vizate în învăţă- 
-mântul tradiţional. 

Pedagogiile alternative au pledat încă de la început pentru 
existența pluralismului, ca „expresie a libertăţii și democraţiei în 
domeniul învățământului“!. În raportul din 1996 către UNESCO 
al Comisiei Internaționale pentru Educaţie în secolul XXI se ara- 
tă că respectul pentru individualitate și diversitate constituie un 
principiu fundamental, care trebuie să ducă la eliminarea oricărui 
tip standard de învățământ. Diversificarea tipurilor de învățământ 
disponibile permite o mai bună valorificare a diferitelor talen- 
te şi vine în întâmpinarea necesităţilor societăţii: „Diversele ti- 
puri de învățământ trebuie să includă atât educaţia convenţională, 
care se concentrează mai mult asupra ideilor abstracte și concep- 
tualizării, cât și abordări care să alterneze şcoala cu experiențe 
de muncă, astfel încât să stimuleze noi înclinații și aptitudini.“? 
Alternativele educaţionale propun obiective, forme de organizare 
a activităţilor, conţinuturi, strategii de predare-învăţare-evaluare 
şi medii şcolare care se îndepărtează, mai mult sau mai puţin, de 
caracteristicile unitare ale învățământului tradiţional. Desigur, și 
în cazul lor sunt avute în vedere finalităţile macro- și microstruc- 
turale, precum și criteriile curriculare care asigură orientările glo- 
bale ale întregului sistem de învățământ. În Dictionnaire actuel de 
l'education (1993), alternativele educaţionale sunt definite astfel: 
„Alternativele pedagogice reprezintă acele variante de organizare 


' Gheorghe Felea, „Alternativele educaţionale — între efectul Pygmalion și ob- 
sesia Cronos; Pluralismul educaţional între patul lui Procust și fluenţa cratyli- 
ană“, în Revista de pedagogie. Pedagogii alternative, nr. 1-12, 2006, p. 160. 

? Jacques Delors (coord.), Comoara lăuntrică. Raportul către UNESCO al 
Comisiei Internaţionale pentru Educaţie în secolul XXI, Editura Polirom, lași, 
2000, p. 18. 

școlară care conferă diferite soluții de schimbare a preceptelor 
oficiale, aplicate într-o anumită epocă sau într-un anumit con- 
text.“ Conceptul „alternativă educaţională“ angajează soluţii po- 
sibile la eforturile de corectare a unor deficienţe la nivelul orga- 
nizării instituției şcolare, de înlocuire a unor forme de organizare 
a activităţii, de promovare a unor strategii didactice eficiente, de 
restructurare a cadrului de funcționare a instituției şcolare. 

Pedagogiile alternative sunt pedagogii de autor, adică valo- 
rifică ideile unor personalităţi de referință în istoria acestei ști- 
ințe: Maria Montessori, Rudolf Steiner, Câlestin Freinet, Peter 
Petersen. Ele promovează modalități de realizare a procesului 
educaţional care oferă alte variante organizatorice și funcţiona- 
le decât acelea proprii școlii tradiționale, ca urmare a unor vizi- 
uni de ansamblu diferite asupra marilor sisteme pedagogice con- 
temporane, precum și asupra practicilor școlare actuale din lume. 
Existența mai multor sisteme nu presupune neapărat negarea sau 
anularea reciprocă. În realitate, ele sunt complementare. 

Această lucrare le este destinată studenţilor care urmează spe- 
cializări din domeniul „Științele Educaţiei“, dar şi cadrelor di- 
dactice interesate de teoria și practica alternativelor educaționale 
întâlnite în țara noastră și, nu în ultimul rând, părinților interesați 
de un rol mai activ în educarea copiilor lor. Am căutat să prezen- 
tăm în paginile sale concepte de bază, principii de acțiune, strate- 
gii şi tehnici de lucru specifice, care se pot constitui în repere de 
gândire și acţiune pedagogică. 

Autorul 


! Apud Sorin Cristea, Dicţionar de termeni pedagogici, Editura Didactică și 
Pedagogică, Bucureşti, 1998, p. 12. 

I. Pedagogia Montessori 


Introducere 


La începutul secolului XX, pedagogia tradițională, care pu- 
sese în centrul preocupărilor sale rolul profesorului și conţinutul 
învățământului, ignorând nevoile specifice copilului și societății, 
nu-i mai mulțumea pe mulţi dintre cei preocupați de problemati- 
ca educaţiei. Critica vechiului sistem de educaţie, așa cum se rea- 
liza el efectiv, nu a întârziat să apară, vizând îndeosebi intelectu- 
alismul steril prezent în procesul instruirii, nerespectarea vârstei 
copilului, slaba preocupare privind pregătirea copiilor pentru via- 
ță, practicarea unor metode de predare preponderent pasive, care 
înăbuș șeau Spontaneitatea şi inițiativa elevilor etc. În urma unor 
rentul pedagogic „Educaţia nouă“. 

Curentul „Educaţia nouă“, reprezentat de pedagogi remarcabili 
precum Ellen Key, Edouard Claparăde, Ovide Decroly, Adolphe 
Ferricre, John Dewey, respingea generalizările și abstractizările 
premature, frecvente în învățământul vremii, sistematizările știin- 
țifice oferite de-a gata în procesul instruirii, conținuturile ideatice 
sterile cu care era îndopat elevul sau predicile ținute în scopul re- 
alizării educaţiei morale. Desigur, criticile de acest fel începuse- 
ră mult mai devreme. De pildă, Friedrich Adolf W. Diesterweg! 
vorbea încă de la mijlocul secolului al XIX-lea despre valoarea 
formativă a activității personale a copilului, despre necesitatea 


! Friedrich Adolf W. Diesterweg, Texte pedagogice alese, Editura Didactică și 
Pedagogică, Bucureşti, 1963. 

diferenţierii şi individualizării instruirii, despre utilizarea meto- 
delor interactive, educarea unui copil liber, ferit de arbitrariul și 
despotismul dascălului. De fapt, în teoria pedagogică accentul nu 
se mai punea de ceva vreme pe dascăl și pe metoda utilizată de 
acesta, ci pe activitatea desfășurată de copil, însă în planul practi- 
cii educative o astfel de deplasare de accent era încă departe de a 
se îndeplini. Intelectualismul steril, didacticismul sau autoritatea 
discreționară a dascălilor continuau să caracterizeze activitatea 
școlară. Curentul pedagogic intitulat „Educaţia nouă“ s-a dezvol- 
tat pornind de la critica acestor realități şi a adus inovaţii impor- 
tante în domeniul educaţiei. 

„Educaţia nouă“ a cunoscut o largă răspândire în primele de- 
cenii ale secolului XX. Noua atitudine față de copil, față de tre- 
buinţele sale oferea perspectiva unei schimbări semnificative a 
procesului de educaţie, așa că a atras numeroși adepți, printre ei 
aflându-se şi Maria Montessori.! Instituţia de educare a copiilor 
preșcolari (Kindergarten) creată de Friedrich W. Frâbel s-a bu- 
curat, încă de la începutul secolului XX, de o dezvoltare rapidă, 
însă teoria pedagogică elaborată de el era din ce în ce mai puțin 
adecvată epocii şi spiritului nou care își făcea loc în gândirea şi 
practica pedagogică. Tocmai în aceste condiţii a apărut concepția 
Mariei Montessori, care continua opera lui Friedrich W. Frăbel, 
însă o depășea ătât din punct de vedere teoretic, cât și practic. 

Concepţia pedagogică a Mariei Montessori şi modelul insti- 
tuțional de educare a copiilor preșcolari propus de ea au cunos- 
cut destul de repede consacrarea internaţională. La noi în țară au 
funcționat în perioada interbelică unități preșcolare şi şcolare pri- 
mare de tip Montessori. Prima $coală „Montessori“ s-a înființat 


! Maria Montessori (1870-1952) a urmat studii medicale, obținând titlul de doc- 
tor în medicină la Universitatea din Roma, concentrându-se apoi asupra studierii 
copiilor anormali. În 1907 a înființat „Casa dei bambini'“, cu rezultate bune în 
educarea copiilor preşcolari, ceea ce a determinat apariţia ulterioară a altor in- 
stituții de acest fel. În prezent, pedagogia Montessori se practică în 117 ţări de 
pe toate continentele. E 

cu titlu experimental în 1934, sub conducerea lui L.R. Pogoneanu 
Și I. Sulea-Firu, pe lângă Seminarul pedagogic universitar „Titu 
Maiorescu“ din București. Prin intermediul a numeroase tra- 
duceri și studii publicate de pedagogi români, precum Izabela 
Sadoveanu, I. Sulea-Firu, Apostol Culea, Daniil Popescu, ide- 
ile Mariei Montessori au fost cunoscute și de pedagogii din țara 
noastră. Între anii 1930-1940, în România a existat o adevăra- 
tă mișcare montessoriană, numeroși reprezentanți ai învățămân- 
tului românesc de toate nivelurile luând parte la cursurile ţinu- 
te de Maria Montessori şi la congresele internaţionale organizate 
de Asociaţia Internaţională Montessori.! Nicolae Titulescu a fost 
membru în Comitetul de onoare al Asociaţiei montessorienilor 
din Anglia, iar din 1933 a activat ca preşedinte de onoare al Aso- 
ciaţiei Montessori din România, care îl avea ca președinte activ 
pe Constantin Rădulescu-Motru. | 

În prezent, în România funcţionează Asociaţia Montessori și 
mai multe unități de învățământ preşcolar, care, după 1990, au 
îmbrățișat metoda dezvoltată de Maria Montessori.? În 2010 s-a 
deschis Școala primară Montessori din Timișoara, iar apoi cea 
din București.? | 


! 1. Sulea-Firu, Studiu introductiv la volumul Maria Montessori, Descoperirea 
copilului, Editura Didactică și Pedagogică, București, 1977, p. 48. 

2 În România, alternativa educaţională Montessori funcţionează acum doar la 
nivelul învățământului preşcolar și primar. În multe alte ţări, ea poate fi regă- 
sită, în diverse forme de aplicare, şi la nivelurile următoare. De exemplu, în 
Franța, Germania sau Olanda funcţionează inclusiv licee montessoriene. De 
altfel, chiar dacă şi-a realizat cercetările pedagogice cu deosebire la nivelul co- 
piilor preşcolari, Maria Montessori le-a extins și la învățământul elementar. 
Vezi în acest sens și lucrarea Autoeducațiunea în școalele elementare, elaborată 
ca o continuare a volumului Metoda pedagogiei ştiinţifice aplicată la educaţia 
copiilor în „Casa dei bambini“. 

3 În 2011, Ministerul Educaţiei, Cercetării, Tineretului și Sportului a aprobat 
Curriculumul național Montessori pentru grupele de vârstă 0-6 ani și 6-12 ani. 
Scoala primară Montessori școlarizează copii cu vârsta cuprinsă între 6 și 12 
ani, grupaţi pe două niveluri: nivelul 1 (6-9 ani) şi nivelul II (9-12 ani). 

1. Cunoașterea legilor dezvoltării copilului 


Preocupările în domeniul psihiatriei au condus-o pe Maria 
Montessori spre studiul copiilor deficienţi, în tratarea cărora a 
utilizat nu numai metode medicale, ci și metode pedagogice, care, 
după propria constatare, pot da rezultate bune în planul dezvol- 
tării psihice. În urma obținerii unor rezultate pozitive, i-a venit 
ideea aplicării în educarea copiilor normali a metodelor folosite 
pentru copiii cu deficienţe. Însă pentru ca educaţia să-şi atingă 
scopurile, era necesar să se întemeieze pe o cercetare empirică 
riguroasă, care să conducă la o bună cunoaștere a copilului, in- 
dispensabilă în practica educaţională: l,Opera Mariei Montessori 
este destinată cunoașterii copilului, descoperirii caracteristicilor, 
nevoilor şi capacităților esenţiale care apar şi trebuie să se împli- 
nească pe parcursul stadiilor de dezvoltare pe care le parcurge 
orice ființă umană. Opera sa este opera unui cercetător care ob- 
servă cu atenţie viața și activitatea copilului pentru a descoperi 
natura autentică a acestuia.“! 

“Convingerea Mariei Montessori referitoare la necesitatea în- 
temeierii teoriei şi practicii pedagogice pe cercetarea empirică 
riguroasă trebuie privită într-un context mai larg, acela al apariţi- 
ei pedagogiei experimentale la începutul secolului XX. Curentul 
pozitivist și experimentalist, manifest în ştiinţă, pătrundea acum 
și în sfera preocupărilor vizând educația, luând amploare încerca- 
rea de constituire a unei pedagogii întemeiate pe experiment. Ca 
urmare, a apărut O reacție critică vehementă faţă de vechea teorie 
pedagogică, acuzată că ar fi avut un conţinut constituit din nor- 
me deduse exclusiv din scopul educaţiei, furnizat de filosofie. Se 
critica şi faptul că aceasta își întemeia tezele pe simple observa- 
ţii, necontrolate prin experimente comparative. Promotorii expe- 
rimentului în domeniul educaţiei, printre care s-au distins Ernst 


! Elisabeta Negreanu, „Pedagogia Montessori“, în Revista de pedagogie. Peda- 
gogii alternative, nr. 1-12, 2006, p. 14. 

Meumann şi Alfred Binet, considerau că pedagogia va deveni 
Ştiinţifică în momentul în care toate tezele sale vor fi formulate 
sau confirmate cu ajutorul experimentului, în afara oricărei influ- 
enţe filosofice. Ernst Meumann a criticat pedagogia tradițională 
pentru caracterul său speculativ, abstract, propunând în locul ei 

o „pedagogie de teren”, susținută de fapte, observaţii şi experi- 
mente științifice. În opinia a să și pedagogului german, 
"pedagogia este o știință empirică, în sensul că își întemeiază ge- 
neralizările pe observaţia sistematică și pe experiment, Pentru a 
servi practica educaţională, teoria pedagogică propune principii 
şi reguli normative, dar numai fundamentarea științifică experi- 
mentală a acestora îl „pune pe fiecare educator în parte în situația 
de a se lămuri în orice clipă asupra fundamentării măsurilor sale 
pedagogice“, altfel spus, îl pune în situaţia de a ști, de fiecare 
dată, de ce trebuie să procedeze într-un anumit fel, şi nu în al- 
tul. Francezul Alfred Binet a devenit, prin cercetările întreprinse 
şi prin consideraţiile novatoare asupra educaţiei, unul dintre cei 
mai fervenți promotori ai pedagogiei experimentale. Încă în pri- 
mele pagini ale lucrării sale Oboseala intelectuală (1898), el cri- 
tica pedagogia tradițională, despre care afirma că este rezultatul 
ideilor preconcepute, că operează cu afirmaţii necontrolate, con- 
fundând demonstrațiile riguroase cu trimiterile la operele unor 
pedagogi recunoscuţi, în care sunt căutate soluţii la diversele pro- 
bleme ale educaţiei. Totodată, el argumenta în favoarea cercetă- 
rii experimentale în educaţie, considerând că este necesar ca pe- 
dagogia să se întemeieze pe observaţie și experiență; ea trebuie 
să fie, înainte de toate, o ştiinţă experimentală. Noua pedagogie 
trebuie să se conducă după o metodologie inedită: observaţia și 
experimentul științific. Teoria despre educaţie trebuie să devină 
O ştiinţă riguroasă, ceea ce nu este posibil decât cu ajutorul unor 
metode științifice. 


' Ermst Meumann, Prelegeri introductive în pedagogia experimentală şi bazele 
ei psihologice, Editura Didactică și Pedagogică, București, 1980, p. 48. 

Despre avantajele constituirii unei pedagogii care să se spriji- 
ne pe astfel de metode, Alfred Binet scria: „Considerată din acest 
punct de vedere, pedagogia încetează a fi o artă învechită și pro- 
fund plictisitoare. Ea ne permite să ne aplecăm mai mult spre su- 
fletul copiilor noştri și începe de acum să ne înveţe cum trebuie 
să procedăm pentru a ne asigura educația memoriei, a judecății 
şi a voinţei.! El recomanda să se păstreze din vechea pedagogie 
„gustul problemelor reale“ și să se împrumute de la noua peda- 
gogie orientarea sa experimentală, grija sa de a controla, precizia 
de care dă dovadă. | 

Însă Maria Montessori şi-a manifestat nemulțumirea față de 
pedagogia experimentală din primele decenii ale secolului XX, 

„pe care o acuza de faptul că se rezuma la măsurători antropome- 
trice şi la întocmirea unor statistici cu ajutorul cărora erau sur- 
prinse doar semnele exterioare ale dezvoltării psihice a copilului. 

"O bună cunoaștere a legilor dezvoltării copilului nu poate fi obţi- 
nută decât observându-l sistematic pe parcursul realizării proce- 

sului educativ și cu condiția asigurării libertăţii sale de acţiune, 
pentru că numai în libertate copilul se poate manifesta natural. 

„Dacă o pedagogie trebuie să se nască din studiul individual al 

elevului“, scria Maria Montessori, „ea va proveni numai dintr-un 
studiu făcut asupra ființelor libere.“ O astfel de abordare este 
frecvent întâlnită la reprezentanții curentului „Educaţia nouă“. De 
exemplu, în lucrarea Secolul copilului (1900), Ellen Key opunea 
educaţiei tradiționale, care îl lipsea pe copil de posibilitatea de 
a-și manifesta individualitatea și de a-și dezvolta originalitatea, 
un fel de individualism fundamentat pe ideea libertăţii?. Ea con- 
sidera că este necesar un nou sistem de educație, care să pună 
în centrul preocupărilor sale copilul și particularităţile proprii 


! Alfred Binet, /deile moderne despre copii, Editura Didactică și Pedagogică, 
Bucureşti, 1975, p. 248. 

? Maria Montessori, Meroda pedagogiei științifice aplicată la educaţia copiilor 
mici, Editura Cartea Românească, București, 1922, p. 23. 

* Constantin Cucoș, Istoria pedagogiei, Editura Polirom, Iași, 2001, p. 209. 

vârstei lui. Din acest motiv trebuie încurajată dezvoltarea unei 
teorii despre educaţie care să se întemeieze pe cunoaşterea temei- 
nică a personalităţii copilului: „Lucrul cu totul nou în epoca noas- 
tră este studiul psihologiei copilului și teoria educaţiei care deri- 
vă de aici.“! Înscriindu-se în această direcţie de gândire, Maria 
Montessori s-a folosit de experiment atât pentru cunoaşterea co- 
pilului, cât şi pentru inovarea metodelor de educaţie. Cercetările 
sale s-au îndreptat îndeosebi asupra copiilor cu vârsta de 0-6 ani, 
vârstă numită și „perioada dezvoltării senzoriale“. Ea i-a combă- 
tut cu fermitate pe acei pedagogi şi psihologi care considerau că 
diferenţele de capacitate mintală constatate cu ajutorul testelor 
ar fi native, deci imposibil de schimbat prin intermediul educa- 
ției. Prin cercetări experimentale, Maria Montessori a dovedit că 
măsurarea inteligenţei, a aptitudinilor şi cunoștințelor copiilor cu 
ajutorul testelor — așa cum procedase, de exemplu, Alfred Binet — 
nu relevă întotdeauna nivelurile de capacitate nativă, ci nivelurile 
de educaţie, de exercitare a capacităților native. Desigur, factorul 
biologic joacă un rol important în devenirea omului, însă perso- 
nalitatea umană este și un produs social, un produs al mediului 
uman, al relaţiilor sociale, al condiţiilor materiale şi culturale în 
care se dezvoltă şi care pot frâna sau favoriza și chiar devia dez- 
voltarea naturală, normală, armonioasă a potenţialităților existen- 
te în fiecare copil. Diferenţele dintre copii sunt generate, în bună 
măsură, de condiţiile materiale și culturale în care au crescut. 
Fiecare ființă umană este unică și vine pe lume înzestrată cu 
capacități datorită cărora poate să își împlinească propria meni- 
re, aceea de a contribui la progresul umanității. Doar prin edu- 
caţie individul ajunge să își asume această menire în mod liber 
şi responsabil. În fiecare copil se află un impuls natural către 
creștere, către propria formare. „Sufletul copilului“, arată Maria 
Montessori, „nu se dezvoltă la întâmplare, dezvoltarea lui nu 
se datorează stimulilor din lumea din afară, ci este călăuzită de 


' Ellen Key, Secolul copilului, Editura Didactică şi Pedagogică, București, 
1978, p. 74. 

sensibilități speciale, de scurtă durată, care îl conduc și îl fac să 
câștige calități deosebite. Deși toate acestea se întâmplă într-o am- 
bianţă externă, ambianța nu are o importanță constructivă; ea ofe- 
ră numai mijloacele necesare vieții spirituale. (...) Sensibilităţile 
acestea interioare călăuzesc și orânduiesc alegerea celor necesare, 
a împrejurărilor favorabile pentru dezvoltare, în ambianța vari- 
ată.“! Aceste sensibilități speciale stau la baza raportului dintre 
copil şi lume, asigurându-i o putere deosebită de a profita de toate 
situaţiile pentru a crește. Fiecare etapă de dezvoltare este caracte- 
rizată de o anumită nevoie esenţială, a cărei satisfacere pregăteşte 
drumul pentru apariţia alteia. Dacă respectiva nevoie nu este satis- 
făcută, nu se realizează dezvoltarea. 

Maria Montessori consideră că dezvoltarea copilului este sus- 
ținută de instincte, care se manifestă în anumite perioade, sarcina 
educatorului fiind aceea de a crea condiţiile optime pentru satisfa- 
cerea lor. Și Friedrich W. Frăbel considera, sub influenţa ideilor 
susținute de Comenius și Pestalozzi, că cea mai bună cale de edu- 
care a omului constă în respectarea legilor naturii, ceea ce presu- 
pune ca educatorul să țină seama în eforturile sale de instinctele 
copilului. Copilul este stăpânit de patru instincte: al activităţii, al 
distracției, al curiozităţii și al intuiţiei. Primele două sunt satisfăcu- 
te prin jocuri, iar ultimele două prin jucării. Instinctul către activi- 
tate se exteriorizează în dorința permanentă a copilului de se juca. 
În lucrarea Educaţia omului (1826), Friedrich W. Frăbel aprecia 
că pentru prima copilărie este nevoie de o şcoală apropiată de ne- 
voile naturale ale copilului, de un învățământ al cărui punct de 
plecare să îl constituie manifestările naturale, provocate prin jocul 
arbitrar, în care să domine activitatea liberă și spontană. Pe baza 
unor astfel de consideraţii, el a ajuns să propună înființarea unor 
instituţii educative speciale: „grădinile de copii“ (Kindergarten). 
La rândul său, Maria Montessori considera că omul nu este bun de 
la natură, așa cum credea Jean-Jacques Rousseau, și nici rău din 
naștere, din cauza păcatului originar, după cum sugerează Biblia. 


i 


' Maria Montessori, Taina copilăriei, Tiparul universitar, Bucureşti, 1938, p. 38. 

La apariţia sa în lume, omul se află la un „moment zero“, adică nu 
este încă ceva. EI va deveni bun sau rău în funcție de împrejurări, 
va fi produsul acestora, rezultatul relației cu natura şi cu semenii. 
Sensibilitatea față de elementele exterioare are o foarte mare im- 
portanță în formarea personalității, astfel că Maria Montessori a 
definit educaţia ca ajutor pentru viaţă; întrucât este vorba despre 
viața omului — o viață socială prin excelență —, educaţia nu poate 
fi privită decât ca ajutor social acordat omului în formarea sa ca 
ființă socială. 

Trăsăturile spirituale sunt aduse la suprafața conștiinței prin 
satisfacerea unor instincte. Observând comportamentul spontan 
al copiilor, Maria Montessori a constatat că aceştia sunt dominați 
de impulsuri irezistibile, care îi determină la anumite acţiuni, di- 
ferite de la o perioadă la alta și având o legătură evidentă cu anu: 
mite necesităţi ale dezvoltării personalității. În cursul dezvoltării 
copilului se manifestă cu intensitate când una, când alta dintre 
capacitățile sale naturale, astfel încât numai cunoscând diferitele 
perioade ale dezvoltării și adaptând mediul la necesităţile spe- 
cifice fiecăreia se poate sprijini dezvoltarea optimă a capacită- 
ţii respective, temporar active. Inteligența omului se clădește pe 
temelia construită de copil în perioadele sale senzitive. De aici 
necesitatea de a ajuta dezvoltarea fiecărei laturi a personalității 
umane la timpul maximei sale sensibilități şi a maximei capaci- 
tăți de automodelare şi autostructurare. 


2. Înnoirea metodelor de educație 


Pornind de la analiza condiţiilor în care se află copilul la școa- 
lă, Maria Montessori ajungea la concluzia că este necesară în- 
noirea metodelor de educaţie și instruire. De altfel, ea a numit 
„metodă“ alternativa educaţională pe care a creat-o, sub aceas- 
tă denumire fiind cunoscută și astăzi de cei mai mulți pedagogi, 

prezentă în dicţionare, enciclopedii şi manuale.! În condiţiile 
de viaţă şi de educaţie din şcolile tradiţionale, constata Maria 
Montessori, copiii nu se puteau dezvolta adecvat din punct de ve- 
dere fizic, psihic şi social deoarece erau supuși unui tratament de 
imobilizare, izolare, pasivitate, care le limita dezvoltarea. În con- 
secință, era necesară o schimbare radicală a școlii, însă nu pentru 
a o face mai frumoasă şi mai ușoară, ci pentru a contribui într-o 
mai mare măsură la dezvoltarea personalităţii copilului. Această 
schimbare presupune ca educația să permită o cucerire de către 
elev, printr-un efort propriu, a unor grade succesive de indepen- 
denţă.? Copilul, în care se structurează personalitatea adultului de 
mâine, nu imită, ci „absoarbe“ din jur şi asimilează ceea ce îi este 
necesar. Simţurile copilului de vârstă mică sunt ca un fel de cana- 
le prin care mintea absoarbe elemente din mediul ambiant ca pe 
o hrană spirituală. Acest fenomen este spontan, inconştient şi de 
o necesitate legică obiectivă, ca orice fenomen din natură. Astfel, 
copilul îl clădeşte în sine pe adultul de mâine folosindu-se de ma- 
terialul pe care îl găseşte în mediul ambiant. 

În opinia Mariei Montessori, copilul nu este format de educa- 
tor, ci se construiește singur ca personalitate în virtutea forțelor 
naturale de care dispune. Ca urmare, a educa înseamnă a crea 
mediul potrivit satisfacerii nevoii copilului de a asimila spontan, 
ceea ce presupune pregătirea și organizarea stimulilor externi. 

Trei factori, aflați într-o relație de interconectare şi intercon- 
diționare, stau la baza realizării educaţiei: copilul, educatorul ȘI 
mediul educativ. Pedagogia Montessori recunoaște educabilita- 
tea oricărei ființe umane: fiecare copil dispune de capacitatea de 
a fi educat și, mai ales, de a se autoeduca. Educatorul bine pregă- 
tit și mediul educativ special amenajat trebuie să asigure condiţi- 
ile esenţiale pentru ca aceste capacităţi să se împlinească. 


! Maria Montessori, The Montessori Method, Schocken Books, New York, 1988. 
? Metoda Montessori se poate aplica atât în educația școlară, cât şi în educaţia 
realizată în familie. 

Educatorii trebuie să observe îndeaproape fiecare copil în par- 
te pentru a-i putea oferi tot ceea ce are nevoie în timpul fiecărei 
perioade senzitive! și să fie sensibili la nevoile lui individuale de 
dezvoltare. În grădiniță, educatoarea nu predă, în sensul tradiţio- 
nal al cuvântului, ci creează situații de învăţare și îl ajută pe copil 
să aleagă materialul de care are nevoie și să înțeleagă cum poate 
să-l utilizeze mai bine. Ea este mai degrabă un om cu răbdare Și 
un observator decât un om activ, mai degrabă un ghid decât un 
lider. Pe copii trebuie să îi caracterizeze mai ales activismul. În 
timp ce în școlile tradiționale copiii erau constrânși să asculte în 
loc să facă, iar în „școlile noi“ erau îndemnați să-şi însușească 
cunoștințe despre viață prin studiu propriu, Maria Montessori 
le-a oferit copiilor posibilitatea și mijloacele de a trăi viața. De 
exemplu, ei nu învață cunoștințe legate de nevoile fundamenta- 
le ale vieții conform unor centre de interes, precum hrana, locu- 
ința sau comportarea civilizată, ci pur și simplu au posibilitatea 
de a cultiva plante în grădină și de a îngriji animale, de a pregăti 
hrana în bucătărie, de a servi la masă, a face ordine și curățenie, 
de a se purta civilizat între ei sau cu adulţii. Astfel, copiii învață 
să trăiască, trăind cu adevărat viața normală. În ceea ce priveş- 
te elementele culturii, acestea nu li se predau în inod tradițional, 
preluate din surse livreșşti și transmise pe cale verbală de educa- 
tor, ci sunt obţinute prin contactul direct cu lucrurile concrete, 
în care sunt materializate. Copiii învaţă și se dezvoltă prin ei în- 
ȘIȘI, într-un mediu special pregătit. Maria Montessori consideră 
că vârsta preșcolarităţii pune în mod necesar problema adaptării 
mediului la copil și abia în perioada care urmează se pune, trep- 
tat, problema adaptării copilului la mediul social. 


! Există patru perioade senzitive prin care trece ființa umană de la naștere până 
la maturitate: de la O la 6 ani, de la 6 la 12 ani, de la 12 la 18 ani și de la 18 la 
24 ani, fiecare cu câte două substadii de 3 ani, în care capacităţile, nevoile și 
perspectivele formării sunt diferenţiate. 

Așa cum copiii învață să vorbească fără să le țină cineva lecţii, 
la fel pot învăţa diverse comportamente — scrisul, cititul, socoti- 
tul — într-un mod individual și în ritm propriu. Ei învaţă datorită 
unei dorințe firești, naturale de a învăţa ceea ce au nevoie Şi când 
au nevoie să înveţe. O activitate care nu răspunde nevoilor lor, 
în timpul unui anumit stadiu de dezvoltare, este respinsă în mod 
natural. i 

Copiii mici se pot concentra asupra unei activităţi mai mult 
decât îşi pot închipui adulții dacă respectiva activitate răspun- 
de nevoilor lor și le permite implicarea fizică. Mai mult, ei au o 
mare nevoie de a repeta activitățile până își vor forma aptitudini- 
le particulare. Când copilul învaţă să se concentreze, el învață să 
ignore ceea ce îi poate distrage atenția şi, datorită automotivării, 
învaţă să își îndeplinească singur sarcinile. Odată ce aptitudini- 
le — alegerea, concentrarea, autodisciplina, îndeplinirea sarcini- 
lor — sunt învăţate, ele se vor perpetua în diverse alte situații de 
viață socială cotidiană. 

În grădiniţă, copiii îşi aleg singuri ocupaţia, educatoarea in- 
tervenind doar atunci când este solicitată sau când constată că un 
copil este deranjat de altul. Jocul este privit ca o activitate prin 
care copilul se pregăteşte pentru viață, ca o activitate în care rea- 
lizează ceva, experimentează viața reală și, totodată, o cunoaște. 
În această privință, concepția Mariei Montessori se aseamănă cu 
a lui Friedrich W. Frâbel, care considera că în copilărie activita- 
tea specifică, propice dezvoltării prin exerciţiu a tuturor forțelor 
de care dispune individul, este jocul. Educaţia îşi poate atinge cu 
eficienţă scopurile prin intermediul jocurilor, primele manifestări 
ale nevoilor copilului. Jocurile întăresc corpul, formează voința 
și caracterul, dezvoltă capacitatea de observare Și de asociere, fac 
să se nască ideile. Ele se află la baza întregii activităţi în „gră- 
dina de copii“. Educaţia realizată prin intermediul lor îl leagă 
pe copil de lumea în care trăiește. „Jocurile și ocupațiile spon- 
tane ale copilului“, preciza Friedrich W. Frâbel, „sunt ori imita- 
ţii ale vieţii reale, ori utilizarea spontană a tot ceea ce a învățat 

copilul la școală, ori imagini spontane şi manifestări ale Spiri- 
tului.“ Germenele dezvoltării viitoare se prefigurează în primii 
ani de viaţă în şi prin joc. Jocul este o oglindă a vieţii, a propriei 
vieți sau a vieții altuia, atât a trăirii interioare, cât și a aceleia ex- 
terioare. Dacă este bine conceput şi realizat, el îi deschide copi- 
lului. perspectiva realităţii, pentru care îl educăm și pentru care 
se dezvoltă. 

Însă Maria Montessori a folosit cuvântul „muncă“ în loc 
de „joacă“ deoarece, în opinia sa, nu există vreo diferență în- 
tre muncă și joacă. Munca unui copil înseamnă autodezvoltare, 
iar toate experienţele sale (munca şi joaca) sunt ocazii pentru a 
învăţa.” Utilizarea termenului „muncă“ în locul aceluia de „JOa- 
că înseamnă și o formă de respect pentru ceea ce întreprinde 
copilul. Pe lângă instinctul de a şti, la copil se manifestă şi in- 
stinctul muncii. Munca angajează mâna, care, consideră Maria 
Montessori, este instrumentul de exprimare a inteligenței umane, 
este „organul minţii“. Aşadar, în prima copilărie munca ajută la 
dezvoltarea inteligenţei: „Mâna este organul care prin structura 
sa fină și complicată dă putință inteligenţei de a se manifesta, dă 
omului puterea de a stăpâni ambianța și a o transforma, condu- 
să de inteligenţă, de a-și împlini misiunea în univers. Ar fi lo- 
gic, prin urmare, ca atunci când judecăm dezvoltarea psihică a 
copilului să luăm în seamă, de la începutul ei, expresia «mişcă- 
rii sale intelectuale»: vorbirea și activitatea mâinilor sale făcute 
pentru a munci.'” Cea mai semnificativă manifestare a copilului 
este activitatea concentrată într-o muncă exercitată asupra unui 
obiect, făcută de mâna condusă de inteligență. Datorită mediului 
constituit din obiecte care solicită atenția, interesul Și activitatea 
copiilor, precum și datorită existenţei unor relaţii cu educatoarea 


! Friederich W. Frăbel, L'education de | 'homme, apud Constantin Cucoș, op. 
cit... p. 184. 

 Marolen Mullinax, Marieta Dinu, Manual de instruire Montessori, Casa 
Speranţa, Constanţa, 1998, p. 17. 

apte să favorizeze expansiunea energiilor creatoare de care dis- 
pun, copiii se dovedesc a fi „mici muncitori“. Maria Montessori 
vorbește despre muncă în sensul de efort prin care copilul, în ac- 
tivitatea unitară a simţurilor, a mâinii și a inteligenței sale în curs 
de formare, în contact cu mediul concret din jurul lui, realizează 
o transformare pozitivă a fiinţei sale individuale. Munca este nu- 
cleul educaţiei sociale.! Prin intermediul muncii, copilul devine 
conştient de societatea căreia îi aparţine. În cazul adultului pre- 
domină aspectul exterior al muncii, ca producătoare de bunuri cu 
valoare pentru viață, pe când la copil predomină cel interior, de 
autoformare prin activitate practică, fără ca cele două aspecte să 
fie izolate unul de altul. Activitatea copilului are un scop extern 
precis, acela de a realiza ceva, însă nu realizarea externă, ci trans- 
formările structurale interne ale personalităţii sale prin muncă re- 
prezintă câștigul cel mai important. În efortul voit, depus într-o 
activitate liber aleasă, cu un scop extern precis stabilit, copilul nu 
mai manifestă unele caracteristici ale psihicului infantil: egois- 
mul, egocentrismul, incapacitatea de a se concentra asupra unei 
lucrări, încăpățânarea, neascultarea, capriciul, ci însușiri opuse 
acestora. O aștfel de schimbare se datorează faptului că el nu mai 
este nevoit să se ascundă, nu se mai teme și nu mai este tentat să 
se sustragă de la îndeplinirea unor sarcini, ca reacții de apărare 
generate de sentimentul oprimării. 

Maria Montessori a accentuat ideea conform căreia fiecare 
copil trebuie văzut ca un individ cu personalitate unică, cu un po- 
tențial intelectual unic și un stil personal de a învăţa. Educatorii 
trebuie să-i respecte valoarea intrinsecă și să-i insufle dragostea 
de a învăţa, care să dureze întreaga viață. Este foarte important 
ca părinţii și educatorii să cunoască și să respecte nivelul de dez- 
voltare și rata progresului pentru fiecare copil, în mod individual, 
așa cum este el. 7: 


! Maria Montessori, „Educaţia tinerilor“, în Revista de pedagogie, anul XI, ca- 
ietul III-IV, 1941. 

3. Respectarea libertăţii copilului 


Prin metafora „Majestatea sa copilul“, Ellen Key a fixat una 
dintre principalele direcții de gândire și acţiune ale curentului 
„Educaţia nouă“. Însă nu este vorba despre îndeplinirea întoc- 
mai a dorințelor copilului de către educator, ci despre necesita- 
tea respectării libertăţii copilului de a acționa conform cerințelor 
propriei naturi, evitându-se constrângerile arbitrare. Intervenţia 
directă a educatorului asupra copilului este o sursă de deformare 
a naturii acestuia: „A lăsa natura să lucreze liniştit și încet, a ve- 
g&hea numai ca munca naturii să fie susținută de condiții înconju- 
rătoare: iată în ce constă educaţia.“! A reprima natura copilului şi 
a-l trata pe acesta conform naturii adultului este o greşeală. Din 
nefericire, mulți educatori continuă o astfel de practică, pe care 
Ellen Key o consideră „o crimă pedagogică“. Ar trebui ca educa- 
torul — adultul în genere — să treacă cu vederea greşelile copilu- 
lui, iar intervenţiile sale să nu vizeze decât organizarea mediului, 
care să-i permită copilului manifestarea liberă. Arta „educaţiei 
naturale“ rezidă în a evita intervenţiile imediate, care adeseori 
sunt inoportune, recurgând în schimb la o supraveghere a con- 
duitelor persoanelor din mediul în care creşte copilul, inclusiv a 
propriei conduite. 

Inspirându-se din lucrările lui Jean-Jacques Rousseau și Herbert 
Spencer, Ellen Key considera că mediul educativ trebuie organi- 
Zat de către adult astfel încât să permită manifestarea liberă a 
copilului, ferindu-l de influenţele dăunătoare Și oferindu-i con- 
diţiile favorabile pentru a învăţa singur. Totuși, nu se va renunța 
la orice fel de îngrădire a comportamentului copilului, care tre- 
buie învățat să se supună legilor vieţii și obișnuinţelor care nu 
contravin naturii, în sensul că nu se vor da ordine fără un temei 
important: „Trebuie să-l învăţăm pe copil cât mai curând posibil 


' Ellen Key, op. ci., p. 47. 

ce înseamnă libertatea și primejdiile alegerii personale, dreptul 
și responsabilitatea voinței personale, condiţiile și datoriile ex- 
perienţei personale. Rezultatul cel mai frumos al educaţiei este 
de a-l plasa pe fiecare individ, singur, în faţa conștiinței sale.“! 
Este esenţial ca prin educaţie să-i trezim copilului sentimentul 
de independență, să-i stimulăm curajul de a se îndepărta de căile 
obișnuite, să-l eliberăm de un fel de a vedea lucrurile unanim ac- 
ceptat, de opiniile comune, de obișnuinţele rutiniere, căci numai 
în acest fel îşi va putea dezvolta creativitatea. 

Și metoda de educaţie propusă de Maria Montessori se ba- 
zează pe respectarea libertății copilului într-un mediu organizat, 
bogat în stimuli aleși în funcţie de interesele şi dorinţele sale na- 
turale; un mediu plăcut, atrăgător, îmbietor, în care copiii să-și 
desfăşoare cu ușurință activitatea. Într-un astfel de mediu, în care 
se găseşte ceea ce este necesar dezvoltării senzoriale, copilul nu 
se manifestă la întâmplare, ci în limitele permise de materialul 
care i se oferă. Libertatea de care se bucură nu este absolută, 
ci limitată, el supunându-se involuntar unei anume discipline: 
„Libertatea copilului trebuie să aibă ca limită interesul colectiv, 
iar ca formă ceea ce numim educaţia bunelor comportări și a ati- 
tudinilor. De aceea, suntem datori să-l împiedicăm pe copil de la 
tot ce-i poate jigni sau vătăma pe alții sau poate însemna un act 
necuviincios sau josnic. Orice altă manifestare care are un scop 
util, oricare ar fi ea și sub orice formă s-ar desfășura, trebuie nu 
numai să-i fie permisă, dar trebuie să fie observată de educator.'? 
Între aceste limite se realizează o educaţie care favorizează acti- 
vitatea personală. Atunci când curiozitatea copilului se îndreaptă 
asupra unui subiect, educatorul se retrage, iar copilul își alege 
singur materialele și operează cu ele atât timp cât îi place, fără 
a fi întrerupt. Oprirea unor mișcări spontane și impunerea unor 


' Ibidem, p. 91. 

acţiuni de către educatoare sunt inacceptabile, cu excepția situa- 
țiilor în care acţiunile copilului sunt inutile sau dăunătoare. 

Cu cât copiii vor fi mai liberi în manifestările lor, cu atât mai 
repede şi mai bine își vor dezvolta funcțiunile psihice superioare. 
Maria Montessori nutrea convingerea că „este necesar ca dezvol- 
tarea spontană a copilului să fie lăsată liberă, adică intervenţia 
unei influențe intempestive să nu-i tulbure liniștea Şi expansiunea 
pașnică. (...) În această atitudine trebuie să așteptăm manifestă- 
rile vieţii interioare, expansiunile sale și exploziile sale nepre- 
văzute și surprinzătoare." Însă pentru ca fenomenele psihice de 
creştere să se manifeste este necesar să pregătim mediul, plasând 
în el mijloacele materiale direct necesare. Altfel spus, trebuie ca 
mediul să conţină mijloacele autoeducației, mijloacele necesare 
şi suficiente pentru satisfacerea trebuinţelor interioare ale vieţii, 
pe cale de dezvoltare. 

Educatoarea nu trebuie să-și impună voinţa în fața copiilor, 
forțându-i să accepte idei, preferinţe şi interese nespecifice, ci 
îi va asista şi îi va ajuta să-și satisfacă propriile trebuințe. Rolul 
ei este mai degrabă acela de facilitator al autoeducației, coordo- 
nator al activităților copilului și al clasei, ghid care îi îndrumă, 
stimulează și antrenează pe copii pentru realizarea progresului 
individual și colectiv. Educatoarea trebuie să pregătească mediul 
educativ, să manifeste atitudini dezirabile, să ofere modele de au- 
tocontrol și de respectare a regulilor, pe care cere să le aplice şi 
copiii. Aceștia îşi vor construi singuri edificiul propriei persona- 
lități cu ajutorul materialului pe care îl găsesc în mediul ambiant. 
Măreţia sau șubrezenia acestei construcții depinde de calitatea și 
de cantitatea materialului disponibil, precum și de tehnica mun- 
cii, pe care copilul o poate învăţa de la cei din jur. 

Datorită fenomenului de „absorbţie“ a mediului ambiant, copi- 
lul se automodelează după chipul şi asemănarea acestuia, ceea ce 

dobândeşte pe această cale cristalizându-se într-o anumită struc- 
tură de personalitate. Sarcina educatoarei va fi aceea de a solici- 
ta şi de a conduce activitatea copiilor în sensul voit de aceștia. 
Astfel, ceea ce întreprind copiii constituie o autoactivitate, înde- 
plinită într-o atmosferă familiară și senină. Ei 'nu sunt formaţi 
de educator, ci se formează singuri. Limitându-și activitatea sau 
chiar renunțând la ea, educatoarea asigură condiţiile pentru activi- 
tatea liberă a copilului, căci „o metodă de educaţie bazată pe li- 
bertate trebuie să intervină spre a-l ajuta pe copil să o cucerească 
și trebuie să aibă ca scop eliberarea copilului de legăturile care îi 
limitează manifestările spontane. Pe măsură ce va înainta pe ca- 
lea aceasta, manifestările lui spontane vor arăta mai clar adevărul, 
dezvăluind specificul copilului.“! Acesta este principalul motiv 
pentru care intervenția educatoarei ar trebui să vizeze îndruma- 
rea copilului pe calea independenţei. Libertatea copilului nu este 
posibilă decât atunci când el este independent, însă pentru a ajun- 
ge independent este necesar ca manifestările active ale libertăţii 
sale să fie îndrumate de la o vârstă foarte fragedă. Omul care face 
singur ceva, prin propriile forţe, se cucerește pe sine însuși, îşi 
sporeşte puterile şi se desăvârşeşte. Îndrumarea copilului pe calea 
independenţei și a libertăţii, și nu „servirea“ lui zilnică de către 
educator, are o evidentă relevanţă socială: „Poporul care acceptă 
servitutea, care crede că este un avantaj ca omul să fie veşnic ser- 
vit de om, și nu, dimpotrivă, ajutat, consideră servilismul ca pe un 
instinct. De fapt, noi ne grăbim cu ușurință să servim, adoptând 
orbește comportamente foarte îndatoritoare, foarte prevenitoare 
și foarte binevoitoare. Cine este servit, în loc să fie ajutat, este le- 
Zat, într-un anumit mod, în independenţa lui. Acest concept este 
fundamentul demnităţii oamenilor.“? Astfel de consideraţii relevă 
cu claritate modul în care Maria Montessori concepea orientarea 
intervenţiei pedagogice. O acţiune pedagogică este eficace dacă 

rezidă în a-i ajuta pe copii să înainteze spre independenţă, iniţiin- 
du-i în acele activităţi susceptibile să-i le cultive capacitatea de a 
se descurca singuri. 

Pedagogia Montessori este centrată pe ideea de libertate. Copi- 
lul este cu atât mai liber cu cât este mai puțin dependent de adult. 
Educatorul trebuie să îşi asume rolul de a observa copilul şi de a 
pregăti mediul, pe baza observaţiilor făcute, de a crea situaţii de 
învățare, și nu de a preda în mod direct, fiind mai mult un ghid 
decât un lider. În pedagogia Montessori adultul este partenerul 
copilului: îl ajută și îl călăuzește către acele materiale de care are 
nevoie la vârsta lui. Pedagogul Montessori trebuie să aibă capa- 
citatea de a descoperi calităţile fiecărui copil și, ţinând seama de 
ele, să-i stimuleze prin intermediul materialelor motricitatea, vo- 
inţa, abilitățile cognitive şi comprehensive, maturizarea emoţio- 
nală, creativitatea și dezvoltarea socio-morală. 


4. Materialele didactice și ambianța 
"educaţională 


Materialul senzorial pus la dispoziţia copiilor în grădiniță este 
alcătuit dintr-un sistem de obiecte grupate după o anumită cali- 
tate a corpurilor respective, cum ar fi culoarea, forma, dimen- 
siunea, sunetul, asperitatea, greutatea etc. Aceste materiale de 
dezvoltare constituie o componentă importantă și caracteristică 
pentru mediul educativ și „metoda Montessori“. Ele nu sunt uti- 
lizate de educator, ci de copii, după înclinațiile și interesele lor. 
Numai în acest fel pot ei să își dezvolte potențialul fizic şi psi- 
hic: „Factorul ambianţă este, fără îndoială, secundar în fenome- 
nele vieţii: el poate modifica, după cum poate ajuta sau distruge; 
însă nu creează niciodată. Originile dezvoltării sunt interioare. 
Copilul crește nu pentru că se hrăneşte, pentru că respiră, pen- 
tru că se află în condiţii adecvate de climă; creşte pentru că viața 

potențială din el se dezvoltă, devenind reală.“! Maria Montessori 
a confecţionat şi experimentat materiale didactice destinate fie- 
cărui simţ, pentru activităţile motrice și manuale, care să-i mij- 
locească copilului cucerirea realităţii. Realizarea acestora nu a 
stat sub semnul unor criterii exterioare arbitrar stabilite: „Marea 
valoare a acestor materiale constă în faptul că ele au fost create 
în urma observării individuale a copiilor, ca răspuns la nevoile și 
interesele acestora.“? Cu ajutorul lor se creează probleme, care 
vin în întâmpinarea tendinței spre activitate a copilului sau care 
îi stimulează această activitate și îi oferă posibilitatea exersării 
senzoriale. 

Ambianţa are un rol deosebit de important în educaţia copii- 
lor, fapt subliniat frecvent de Maria Montessori: „În pedagogia 
noastră, ambianța are o importanţă atât de mare încât o consi- 
derăm ca centru al întregii construcții pedagogice.“ Ambianţa 
trebuie să îi ofere copilului mijloacele necesare realizării activi- 
tăţii. Mediul educativ este amenajat în așa fel încât să corespun- 
dă nevoilor şi capacităților copiilor, să le stimuleze activitatea și 
dezvoltarea. El trebuie să fie atractiv, stimulativ, interesant, să 
asigure confortul, liniștea şi ocrotirea, să încurajeze independen- 
ţa, autocontrolul și autodisciplina. Educatorul face parte și el din 
ambianță, căutând să nu fie o piedică pentru copil şi să nu i se 
substituie în diversele activități pe care acesta trebuie să le des- 
fășoare înainte de a ajunge la maturitate. În acest sens, el renunță 
la propria autoritate şi se mulțumește să-l vadă pe copil muncind 
și progresând singur, fără să își atribuie lui meritul acestei dez- 
voltări. 

Întreaga ambianță din „Casele copiilor“ pe care Maria 
Montessori le-a organizat era dimensionată în funcție de vârsta 
copiilor, care găseau aici un mediu creat special pentru ei. Prin 
noțiunea „ambianță“ ea înţelegea „ansamblul de lucruri din care 


' Ibidem, p. 101. 

copilul poate să aleagă în mod liber pe cele dorite, folosindu-le 
atât cât doreşte, adică în raport cu tendințele sale și cu nevoile 
sale de activitate““!. La început, educatoarea îl ajută să se orien- 
teze printre numeroasele lucruri pe care le are la îndemână Şi îl 
învaţă cum să le utilizeze, adică îl inițiază în viaţa ordonată Și ac- 
tivă în cadrul ambianţei, după care îl lasă liber să aleagă și să-şi 
efectueze singur lucrarea. Copilul dispune de o sensibilitate inte- 
rioară deosebită, pe care Maria Montessori o numeşte „dragostea 
de ambianţă“?, datorită căreia este atras de lucrurile pe care le 
observă. Înseşi obiectele externe, care atrag din punct de vedere 
senzorial, pot avea o putere de sugestie, cerând activitatea copi- 
lului şi conducând-o din exterior. Însă mai ales actele adultului îl 
atrag. EI vrea să le cunoască și să le facă. Adultul este inspirato- 
rul faptelor copilului, este o carte deschisă din care acesta poate 
învăţa cum să se comporte şi cum să lucreze bine. 

Mediul în instituţiile de educaţie Montessori conţine mate- 
riale special proiectate, ușor de manipulat, care îl stimulează pe 
copil să se angajeze în activităţi de învăţare alese în mod liber. 
Materialele sunt așezate pe rafturile deschise, vizibile şi la o înăl- 
țime potrivită cu aceea a copiilor, grupate pe cele patru arii de 
dezvoltare: viaţa practică, dezvoltarea senzorială, dezvoltarea 
limbajului, matematică. Fiecare obiect are locul său, mereu ace- 
lași. Materialele sunt așezate în ordine şi la îndemâna copiilor, 
după gradul de dificultate, fiecare zonă conţinând materiale spe- 
cifice diverselor tematici, pe care copiii le pot alege liber în func- 
ție de nevoile lor interioare. Ele reprezintă curriculumul materia- 
lizat, oferindu-le copiilor posibilitatea să lucreze independent, cu 
plăcere și interes, stimulându-le atenţia și autocontrolul. În ambi- 
anța copilului totul trebuie bine dimensionat și pus în ordine, de- 
oarece interesul și concentrarea lui iau naștere numai atunci când 
lipsesc confuzia și lucrurile de prisos. Stabilind un loc anume 
pentru fiecare material educativ, îl ajutăm pe copil să își satisfacă 


' Maria Montessori, Descoperirea copilului, p. 103. 
* Maria Montessori, Taina copilăriei, p. 103. 

o nevoie naturală, să învețe ce este ordinea. Satisfacerea acestei 
nevoi este importantă pentru copil nu numai pentru că îl învață 
să fie ordonat, ci și pentru că îl ajută să își organizeze procesul 
de gândire. : 

În grădinița Montessori, copilul este liber să aleagă dintre ma- 
terialele care i s-au prezentat și, după ce termină de lucrat cu ele, 
atunci când dorește el, ştie că trebuie să le aşeze pe raft în același 
loc şi în aceleaşi condiţii, pregătite pentru următorul copil intere- 
sat de aceeași activitate. Tinând cont de faptul că fiecare obiect 
există într-un singur exemplar, copil trebuie să aștepte până când 
acesta va fi pus la locul lui de acela care l-a utilizat anterior. Doar 
un singur copil poate desfășura activitatea care implică un anu- 
mit material. Dacă un alt copil doreşte să îl folosească, acesta va 
trebui să aștepte până ce colegul său termină activitatea începută 
și așază materialul înapoi pe raft. Astfel, copilul este nevoit să în- 
veţe cum să evite conflictele, respectând nevoile altora. De obi- 
cei, conflictele apar la începutul anului școlar, însă nu trece mult 
timp până când, în mod indirect, i se educă copilului respectul 
pentru lucrul altuia și răbdarea de a aștepta să îi vină rândul. 

Copilul este liber să opteze pentru anumite materiale didac- 
tice, se poate mișca dintr-o parte a clasei în alta, ascultând de 
propriul impuls interior. Cu timpul, exerciţiul alegerii devine o 
obișnuință, dezvoltându-se capacitatea copilului de a lua decizii 
cu privire la propria persoană. Mişcarea copiilor în sala de clasă, 
obişnuiţi să ia decizii pentru ei înșiși, devine o mișcare inteligen- 
tă, cu scop şi dictată de voință. Mai mult, această mișcare se re- 
alizează odată cu învățarea și cunoașterea, fără ea acestea fiind 
nenaturale Ja vârsta copilăriei. 

Materialele externe de dezvoltare, determinate cantitativ şi 
calitativ de trebuințele senzoriale proprii copilului, se constitu- 
ie în veritabile mijloace de formare superioară: „Pentru a cores- 
punde scopului său, acest material trebuie să conţină forme în- 
totdeauna noi și din ce în ce mai complexe de obiecte capabile 
de a fixa atenţia, de a face să se coacă inteligența prin exerciţii 

continue ale propriilor energii și de a produce aceste fenomene 
de statornicie în aplicare și de răbdare, care contribuie la dezvol- 
tarea elasticităţii, a echilibrului psihic, precum și a capacităţii de 
abstracţie şi de creație spontană.“ Cu ajutorul materialelor, co- 
piii învaţă prin descoperire, dezvoltându-și capacitatea de con- 
centrare, motivaţia, imaginaţia, creativitatea, controlul de sine şi 
autodisciplina. Mediul de desfășurare a activității de instruire, 
conținând așa-numitele „materiale pentru dezvoltare“, este spe- 
cial creat pentru a le permite copiilor să se angajeze în activităţi 
de învăţare alese în mod liber. De exemplu, pentru educaţia sen- 
zorială, care se referă la mărime, formă şi culoare, sunt folosite 
următoarele materiale: cuburi de mărimi progresive, cilindri de 
dimensiuni variabile, puzzle-uri, materiale despre plante şi ani- 
male, figurine etc.:Rolul educatoarei este de a facilita contactul 
copilului cu materialele, acesta angajându-se într-o activitate pe 
care poate să o repete de câte ori simte nevoia, în funcţie de inte- 
resul personal. Aproape toate activitățile sunt individuale, astfel 
încât fiecare copil dispune de un plan personal de activităţi, pe 
care educatoarea îl concepe și îl pune în aplicare în funcţie de in- 
teresul și nivelul la care acesta se află. 

Copiii învaţă singuri, folosind materialele specifice, timp în 
care educatoarea urmăreşte să le direcţioneze, să le stimuleze și 
să le ghideze activitatea. Adultul nu trebuie să facă pentru copil 
ceea ce el poate să facă singur. Educatorul nu intervine niciodată 
atunci când un copil este concentrat, cu excepția cazurilor în care 
constată că acesta are nevoie de ajutor, că nu ştie ce să facă sau că 
îi deranjează pe colegi. Ajutorul pe care educatorul îl oferă copi- 
lului este întotdeauna limitat, doar atât cât să se asigure că acesta 
a ieşit din impas. Copilul nu este corectat atunci când greșește 
deoarece se consideră că încă nu a ajuns să stăpânească suficient 
conceptul respectiv. 


' Maria Montessori, Autoeducațiunea în şcoalele elementare, p. 81. 

Materialele specifice ajută la dezvoltarea mai multor aptitu- 
dini şi abilități, oferă posibilitatea autoevaluării şi autocorectării. 
Aceste instrumente pot fi folosite de copii după placul și nece- 
sităţile lor, atât timp cât activitatea cu ele îi motivează și le sa- 
tisface interesul. Nu există bănci, catedră, catalog, după cum nu 
există limită în ceea ce privește timpul în care copilul poate lucra 
cu un anume material. Copiii se dezvoltă adecvat atunci când li 
se oferă libertatea de manifestare într-un mediu propice satisfa- 
cerii nevoilor lor. Concentrându-se la o activitate liber aleasă şi 
neîntreruptă cu materiale care le stârnesc interesul, copiii ajung 
la autodisciplină și mulțumire de sine. Maria Montessori a denu- 
mit acest proces „normalizare“ şi l-a considerat ca fiind cel mai 
important rezultat al muncii educatorului. 

Pedagogia Mariei Montessori încurajează dezvoltarea co- 
piilor într-un mediu stimulativ, respectându-se diversitatea cul- 
turală și libertatea de explorare. Însă nu numai în grădinițele 
Montessori este accentuată importanța mediului în educaţia COpi- 
ilor. Curriculumul pentru învățământul preşcolar tradiţional din 
România le atrage atenția cât se poate de clar cadrelor didacti- 
ce asupra acestui aspect: „Mediul educaţional trebuie să permită 
dezvoltarea liberă a copilului şi să pună în evidență dimensiunea 
interculturală și pe aceea a incluziunii sociale. Mediul trebuie ast- 
fel pregătit încât să permită copiilor o explorare activă și interac- 
țiuni variate cu materialele, cu ceilalți copii şi cu adulţii.“ O sar- 
cină importantă a educatorilor este de a crea un astfel de mediu, 
care să faciliteze dezvoltarea armonioasă intelectuală, socială, fi- 
zică şi artistică. Ei pot ajuta copilul să dea un sens informațiilor 
dobândite, să înveţe să distingă, să diferenţieze, să categorisească 
ȘI să emită judecăţi. Aceste aptitudini vor sta la Spie întregii în- 
vățături viitoare. 


' Curriculum pentru învățământul preşcolar, Ministerul Educaţiei, Cercetării 
și Tineretului, București, 2008, p. 13. 

5. Organizarea şi realizarea activităţilor 


În grădinițele Montessori, un cadru didactic şi un asistent su- 
praveghetor lucrează cu aproximativ 30 de copii, preponderent 
individual, uneori şi în grup. Educatoarea nu stabilește teme, nu 
impune ce trebuie să se studieze și nici nu stabileşte limite pri- 
vind manifestarea interesului copilului. În pedagogia Montessori 
se consideră că cele mai de succes grupe sau clase sunt acelea 
care cuprind un număr de 30-35 copii la un cadru didactic și un 
asistent supraveghetor. Copiii sunt grupați pe vârste și pe abilități 
neomogene în serii de trei ani (uneori și de 6 ani): 0-3 ani, 3-6 ani, 
6-9 ani, 9-12 ani, 12-15 ani, 15-18 ani. Această organizare, care 
presupune includerea unor copii de vârste diferite în aceeași grupă 
sau clasă, prezintă avantajul de a fi mai apropiată de mediul soci- 
al obișnuit din familie, dar şi din societate, unde comunitatea este 
formată, în mod firesc, din persoane de vârste diferite. O astfel de 
organizare oferă posibilitatea de a se stimula învățarea, pentru că 
cei mai mici văd ceea ce realizează cei mai mari și sunt atrași spre 
activități mai complexe, aceştia de pe urmă căpătând responsabili- 
tatea de a arăta o activitate bine realizată, de a ajuta sau de a exersa 
împreună cu cei mai mici decât ei.! | 

În procesul educativ realizat cu copiii având vârsta de până 
la 6 ani există zilnic una sau două perioade de trei ore de activi- 
tate neîntreruptă. Treptat, spre sfârşitul seriei de 3-6 ani, se face 
trecerea la activități care se eliberează de încărcătura senzoria- 
lă, pentru că pur şi simplu copilul nu mai are neapărat nevoie, 
în toate împrejurările, de suporturi concrete. Copiii mai mari își 
programează „întâlniri de studiu“ cu profesorul ori de câte ori 
este nevoie. Aproape întotdeauna se acordă prioritate activităților 
alese și realizate individual. Desigur, nu sunt excluse activităţile 


! Elisabeta Negreanu, op. cir., p. 19. 

realizate în grupuri mici de elevi, acestea organizându-se spontan 
sau în funcţie de o programare anterioară. 

Într-o grupă din grădinița Montessori există patru arii de dez- 
voltare: 


1) 


2) 


Viaţa practică, cuprinzând activități menite să le asigure 
copiilor: 

a) formarea aptitudinilor necesare în relaţia cu mediul 
fizic (pregătirea pentru experiențele vieții reale, aptitudini- 
le necesare pentru dobândirea independenţei, încrederea în 
sine, coordonarea mână-ochi, aptitudinile musculare, apti- 
tudinile de concentrare, orientarea stânga-dreapta); 

b) formarea aptitudinilor necesare în relaţia cu alţi oa- 
meni (aptitudinile sociale, folosirea unui limbaj adecvat în 
situaţii particulare etc.).! 

În cadrul acestei arii se practică patru tipuri distincte de 
exerciţii: îngrijirea personală, îngrijirea mediului înconju- 
rător, dezvoltarea relaţiilor sociale, coordonarea şi armo-. 
nia mișcării corporale. Toate acestea îl ajută pe copil să se 
adapteze mediului din clasă, să își câștige independența, să 
își coordoneze at Și Să exerseze concentrarea aten- 
ției. 

Activitățile senzoriale, care vizează dezvoltarea simţuri- 
lor. La vârsta de 3-6 ani, copiii explorează mediul în care 
trăiesc prin intermediul simţurilor. Dezvoltarea simțurilor 
conduce implicit la o cunoaștere mai rafinată şi la dezvol- 
tarea inteligenței. Cu ajutorul materialului senzorial, Maria 
Montessori a reușit să pună concepte abstracte în forme 
concrete. Materialul senzorial sprijină dezvoltarea fiecărui 
simţ în parte prin observarea sistematică a mediului, primul 
pas care duce la descoperiri realizate în mod spontan, refe- 
ritoare la lungime, înălțime, temperatură, greutate, culoare, 


' Marolen Mullinax, Marieta Dinu, op. cit., p. 32 sqq. 

miros. Rolul materialelor senzoriale este de a evidenția 
proprietăţile lucrurilor și de a-i ajuta pe copii să își rafineze 
ŞI să își organizeze în plan mintal ceea ce au acumulat prin 
simțuri. 

3) Limbajul, cu aspectele lui esenţiale: vorbit la preșcolari, 
vorbit, scris şi citit la școlari. În mediul din grădinița 
Montessori există o mare varietate de materiale de ana- 
liză fonetică, de înţelegere a sensului cuvintelor şi pen- 
tru dezvoltarea capacităților de receptare a mesajului oral 
și scris. Clasele Montessori îi oferă copilului posibilități 
multiple de a-și dezvolta aptitudinile importante de limbaj, 
accentuându-se importanța următoarelor aspecte: instrui- 
rea atenției copilului pentru a urmări sunete şi zgomote din 
mediu, instruirea copilului să recunoască sunete și să facă 
distincţia între ele. 

4 


—— 


Matematica, presupunând activități bazate pe materiale spe- 
cifice, care respectă caracteristica esenţială a vârstei, aceea 
de a opera în plan concret, senzorial. Acestea vizează in- 
tuirea unor noțiuni matematice simple, însuşirea unor cu- 
noștințe la nivelul de înțelegere al copiilor, stimularea unor 
capacităţi intelectuale. Copiii trebuie să aibă posibilitatea de 
a simți și utiliza simboluri matematice, căci numai așa pot 
învăţa conceptele specifice și își formează aptitudinile ma- 
tematice, parcurgându-se drumul de la concret la abstract. 


Majoritatea activităţilor în grădinițele Montessori sunt indivi- 
duale: îngrijirea personală și a mediului, dezvoltarea senzorială, 
punerea în corespondenţă a obiectelor naturale sau culturale cu 
semnificaţia și simbolul (denumirea), asimilarea limbajului, dez- 
voltarea gândirii și a abilităţilor pentru matematică, stimularea 
curiozităţii şi a creativităţii, expresia artistică. Desigur, educa- 
toarea face și lecţii, prezentări pentru toți copiii, organizează şi 
activități cu toată grupa sau cu grupuri mici, de 5-6 copii (pot să 
fie pe nivel de vârstă, dar și de competenţă). Mai multe tipuri de 

activităţi pot fi organizate cu toată grupa: corul, audierea lecturii, 
exerciţiile de gimnastică, jocurile de descoperire, proiectele de 
cunoaștere sau de acțiune socială, exercițiile de graţie și curtoa- 
zie etc. Aceste activități comune au o durată bine precizată și sunt 
realizate mai ales la începutul și la sfârșitul programului zilei. 
Modelul pedagogic Montessori este centrat pe copil, care are 
posibilitatea să lucreze individual, în mod plăcut şi într-un ritm 
“propriu, nu sub presiunea cadrului didactic. Lecţiile pentru iniţi- 
erea copiilor în educaţia simţurilor sunt individuale. De exemplu, 
educatoarea se apropie de copilul pe care îl consideră pregătit 
pentru lecţie şi se așază lângă el, oferindu-i un obiect care crede 
că l-ar putea interesa. Reacția așteptată de la copil este angajarea 
într-o activitate, în care să fie folosit materialul prezentat. Dacă 
respectivul material corespunde dorințelor sale intime, atunci îl 
antrenează în activitate. Vorbele nu sunt întotdeauna necesare, 
adeseori fiind suficient să i se arate copilului cum se utilizează 
acel obiect.! Dacă este necesar să i se vorbească pentru a-l ini- 
ţia în utilizarea materialului de dezvoltare sau de cultură, lecţia 
trebuie să se caracterizeze prin concizie și simplitate. Nu este 
vorba însă de a-i transmite copilului cunoștințe cu privire la ca- 
litățile lucrurilor (culoare, formă, dimensiune etc.) şi nici de a-l 
îndemna să efectueze fără greșeală un exerciţiu, ci de o realizare 
efectivă a activităţii de către el. Obiectele nu sunt mijloace di- 
dactice pe care educatoarea le foloseşte ca să explice ceva. Ele 
sunt un ajutor pentru copil, care le alege şi le utilizează conform 
propriilor tendinţe, interese și nevoi, devenind astfel mijloace de 
dezvoltare: „Obiectele, nu lecţia educatoarei, constituie factorul 
principal; şi fiindcă acela care utilizează obiectele este copilul, - 
tot el este factorul activ, și nu educatoarea.“? Dacă în concepția 
lui Friedrich W. Froebel, utilizarea materialului în timpul lecției 
presupune intervenţia activă şi continuă a educatoarei, care îl fo- 


! Maria Montessori, Descoperirea copilului, p. 139. 
2 Ibidem, p. 171. 

loseşte pentru a transmite cunoștințe sau pentru a corecta erori, 
în concepția Mariei Montessori activitatea este realizată cu pre- 
cădere de către copil. Desigur, cooperarea cu educatoarea nu este 
exclusă; aceasta trebuie să vină în ajutorul copilului, în funcţie de 
împrejurări și de nevoi, îndrumându-l și lămurindu-l cu privire la 
munca rezervată, aceea de a alege obiectele și de a exersa cu ele. 

Referitor la tehnica lecţiilor, Maria Montessori preciza că efor- 
tul educatoarei de a-i îndruma pe copii în munca cu materialul 
(lecţiile educatoarei) parcurge două etape diferite: 


1) educatoarea îl pune pe copil în contact cu materialul, îl 
inițiază în utilizarea lui (momentul iniţierii); 

2) educatoarea intervine pentru a-l lămuri pe copilul care a 
reușit, prin exerciţiile sale spontane, cum să stabilească di- 
ferenţele dintre lucruri.! 


Parcurgerea primei etape presupune: izolarea obiectului (aten- 
ţia copilului trebuie să se izoleze de tot ce este străin de obiec- 
tul lecţiei), executarea cu precizie a demonstraţiei (educatoarea 
îi arată copilului cum se folosește materialul), trezirea atenţiei 
copilului, împiedicarea utilizării greșite a materialului, respec- 
tarea activităţii utile (copilul este lăsat să repete același exercițiu 
cât timp doreşte). În cea de-a doua perioadă/etapă „educatoarea 
intervine pentru a preciza mai bine ideile copilului, care, după 
ce a fost inițiat, a făcut deja multe exerciţii şi a reușit să distingă 
diferențele pe care le prezintă materialul senzorial'?. Astfel, co- 
pilul este ajutat să își însușească un limbaj corect, educatoarea 
indicând cu exactitate termenii corespunzători ideii pe care ma- 
terialul trebuie să o fixeze în mintea lui. În acest scop, lecţia se 
va realiza în trei timpi: 


1) Asocierea percepției senzoriale cu numele; 


! Ibidem, p. 173. 
2 Ibidem, p. 176. 

2) Recunoașterea obiectului care corespunde numelui; 
3) Amintirea cuvântului care corespunde obiectului. 


În astfel de condiţii, sarcina educatoarei este de a sprijini, co- 
ordona și îndruma activitatea elevului: „Munca educatoarei noi 
este aceea a unui ghid. Ea îndrumă utilizarea materialului, cău- 
tarea cuvintelor exacte, ușurarea şi clarificarea oricărei munci; 
împiedică irosirea energiei, îndreaptă un eventual dezechilibru. 
În felul acesta, ea le dă copiilor ajutorul necesar pentru ca ei să 
înainteze cu siguranță și rapiditate pe drumul dezvoltării intelec- 
tuale.““! Pentru a se achita de o astfel de sarcină, ea are nevoie de 
multă practică, de o eliberare de prejudecăţi, de o continuă obser- 
vare a copilului, de talent și tact pedagogic. 

În fiecare perioadă a zilei, toate domeniile experiențiale sau 
ariile curriculare pot fi studiate la toate nivelurile. Toate discipli- 
nele sunt interconectate, şi nu predate izolat. Se lucrează în con- 
formitate cu abilităţile copiilor, cărora li se respectă munca, efor- 
tul și realizările. Sub îndrumarea cadrului didactic, copiii învață 
prin descoperire într-un mediu non-competitiv, independent sau 
unii de la alții, în mod individual şi în ritm propriu, nicidecum 
sub presiunea educatoarei. Cadrul didactic observă în permanen- 
ță interesele fiecărui copil și facilitează cercetarea individuală, în 
sfera acestor interese. De la vârsta de 6-7 ani, elevii încheie „con- 
tracte“ cu cadrul didactic, care trebuie să le îndrume activitatea, 
să păstreze un echilibru al domeniilor de activitate, să îi înveţe să 
devină responsabili faţă de propria educaţie. Astfel, epoca șco- 
lii elementare vine să o continue firesc pe aceea a grădiniței. De 
acum, materialele de dezvoltare vor fi mult mai complexe, astfel 
încât elevii să își poată realiza interesele intelectuale superioare. 

La nivelul învățământului primar nu există lucrări de control, 
nici caiete de teme corectate cu roșu. În alternativa Montessori 
evaluarea se face prin portofolii, prin observarea muncii copiilor 


' Ibidem, p. 119. 


I. Pedagogia Montessori 45 


de către cadrele didactice și prin fișe de progres, care se întoc- 
mesc pentru fiecare copil în parte, urmărindu-se realizările şi 
comportamentele sale, satisfacția şi bucuria de a învăţa. Când se 
evaluează activitatea unui copil trebuie să se observe cu atenţie 
dacă se manifestă iniţiativa, activismul, interesul, independenţa, 
concentrarea atenţiei, completitudinea activităţilor desfășurate, 
autocontrolul, autodisciplina, respectul față de scopul pentru care 
sunt destinate materialele, față de regulile de utilizare a lor, față 
de ordinea din mediu sau faţă de activitatea colegilor. Nu există 
note (calificative) sau alte forme de recompensă ori, dimpotrivă, 
de pedeapsă. Competiția, controlul și sancţiunile de orice fel sunt 
evitate deoarece în cele mai multe situaţii sunt considerate ca 
piedici în educaţia copilului, în asumarea libertăţii și a responsa- 
bilităţii pentru propria dezvoltare. În schimb, este încurajată coo- 
perarea pentru antrenarea socială a personalității. 


6. Disciplina 


În concepţia Mariei Montessori, voinţa exterioară îi discipli- 
nează rareori pe copii. Cu alte cuvinte, adulţii nu trebuie să repre- 
zinte sursa întregii discipline. Copiii sunt capabili să îşi dezvolte 
autodisciplina dacă au libertatea să aleagă. Despre autodisciplină 
și manifestarea autonomă a individului, eliberată de orice deter- 
minări externe, vorbise și Friedrich W. Foerster, în opinia căruia 
educaţia școlară trebuie să înlocuiască vechile forme ale disci- 
plinei cu altele noi, care să conducă la o asumare de bună voie a 
disciplinei de către elevi, ca temelie a libertăţii individuale. Însă 
libertatea nu este posibilă decât atunci când disciplina nu se mai 
exercită asupra individului din exterior, ci este voită de tot ceea 
ce este mai profund în ființa umană. Constrângerea exterioară 
provoacă întotdeauna o revoltă surdă întrucât energiile sufletu- 
lui nu au fost câștigate în folosul disciplinei. Mult mai produc- 
tivă este disciplina prin sine însuși. Să ştii cum să te stăpânești, 


46 Ion Albulescu — Pedagogii alternative 


în înţelesul moral al cuvântului, este condiția oricărei autonomii. 
Însă aceasta nu se dobândește decât prin educaţie, de aceea este 
de dorit ca școala să se constituie într-un loc în care este posibilă 
afirmarea autonomiei elevului, și nu într-unul în care profesorul 
își impune autoritar voința. Sfatul lui Friedrich W. Foerster pen- 
tru profesorul care vrea să formeze prin disciplină personalita- 
tea elevului este următorul: „Toate serviciile pe care le vei cere, 
toate îndatoririle pe care le vei impune leagă-le de voinţa liberă 
care se ascunde în adâncul naturii omenești; caută și pune la lu- 
cru partea aceasta din om, care din plăcere și iubire știe să ia asu- 
pra sa O sarcină eroică sau grea.“! Dacă este nevoie de a-i înfrâna 
pornirile, de a-i impune limite, atunci se va face apel la natura lui 
spirituală, care este dispusă la eforturi și renunțări. În acest fel, 
el nu va avea sentimentul înrobirii, iar disciplina și libertatea vor 
ajunge să se armonizeze. 

Pedagogia Montessori nu îl priveşte pe educator ca fiind per- 
soana care impune disciplina, ca fiind instanța supremă de control. 
Copiii trebuie lăsaţi să caute singuri soluţii atât pentru problemele 
cognitive, cât şi pentru acelea sociale. Soluţiile nu le sunt impuse 
de educator. Ei trebuie să experimenteze în a face alegeri pentru a 
fi capabili să se descurce și în absența adulților. Începutul autodis- 
ciplinei iese la iveală atunci când copilul este absorbit de o acti- 
“vitate care corespunde cu adevărat nevoilor lui. Concentrându-se 
asupra muncii, el învaţă de asemenea să ignore distragerile și, da- 
torită automotivării, învață să își îndeplinească sarcinile. 

Educatorul Montessori nu îi pedepseşte pe copii, dar nici nu le 
oferă recompense: „Aceste recompense și pedepse exterioare“, 
scria Maria Montessori, „să-mi fie îngăduit să spun, sunt (...) 
instrumentul de înrobire a spiritului, aplicat nu pentru a atenua 
deformările, ci pentru a le provoca.“? Greșesc acei educatori care 


! Friedrich W. Foerster, Școala și caracterul. Problemele morale ale vieţii şco- 
lare, ediţia a III-a, Institutul de Arte Grafice „Cugetarea“, București, f. a., p. 134. 
2 Maria Montessori, Descoperirea copilului, p. 64. 

cred că menirea pedepselor și a recompenselor este aceea de a-i 
obișnui pe copii să se supună cu promptitudine regulilor stabilite 
de adulţi și considerate esenţiale într-o organizare socială, căci 
reușitele şi progresul uman se datorează forței interioare a indi- 
vidului. Recompensele îl pot duce pe individ pe drumul vanității, 
iar pedepsele la pierderea umanităţii dinlăuntrul său. 

Pedagogii Montessori consideră că singura recompensă de 
care are nevoie un copil este aceea provenită din mulțumirea de 
sine datorată faptului că a realizat un lucru bun și corect, bazân- 
du-se pe propriile puteri. Astfel, disciplina ajunge să aibă un în- 
țeles aparte: „Disciplina trebuie să fie şi ea activă. Nu se poate 
spune că un individ care este forțat să stea tăcut ca un mut, ne- 
mișcat ca un paralitic, este disciplinat. El este un individ redus la 
neființă, nu un individ disciplinat. Noi spunem despre un individ 
că este disciplinat atunci când este stăpân pe sine însuși și, prin 
urmare, poate să dispună de sine când trebuie să urmeze o regulă 
de viaţă.““! Pentru a putea fi disciplinaţi în mod activ, copiii trebu- 
ie să-şi însușească semnificaţia noțiunilor de „bine“ şi de „rău“, 
sarcina educatoarei fiind aceea de a-i împiedica să confunde bi- 
nele cu imobilitatea și răul cu activitatea, deoarece, precizează 
Maria Montessori, „scopul nostru este să creăm o disciplină a 
activității, a muncii, a binelui, și nu a imobilității, a pasivităţii“?. 
La disciplină se ajunge, așadar, pe o cale indirectă, dezvoltând 
activitatea în munca spontană. 

Dacă un copil îi deranjează pe colegii săi în timpul activităţii 
ori se comportă într-un mod care afectează armonia și ordinea 
din clasă, acesta va fi luat de către educatoare și dus într-un loc 
retras de ceilalți copii, unde i se va asigura jocul favorit, însă va fi 
lipsit de libertatea de a se deplasa prin clasă după propria voinţă. 
Educatoarea va veni din când în când și îi va adresa cuvinte blân- 
de de simpatie, încurajare sau ajutor, în cazul în care are nevoie. 


' Ibidem, p. 92. 
2 Ibidem, p. 97. 

În alternativa Montessori se consideră că lipsa libertăţii de mișca- 
re și tratarea copilului ca pe un bolnav sunt suficiente pentru a-l 
face să înțeleagă că a greșit. 

Concentrându-se asupra unei activități liber alese şi neîntre- 
rupte, copiii ajung la autodisciplină și liniște interioară. Deve- 
nind un individ corect din obișnuință și din practică, copilul se 
pregăteşte pentru manifestările sociale obișnuite. El se obişnu- 
ieşte cu o disciplină care nu se limitează la mediul școlar, ci se 
„extinde la societatea însăşi. 


Concluzii 


Maria Montessori a elaborat o teorie pedagogică bazată pe 
respectul pentru copil, pentru posibilităţile şi nevoile acestuia. În 
fiecare copil se regăsesc, în stare potenţială, energii și calităţi care 
pot fi trezite la viaţă prin asigurarea unor condiţii externe favora- 
bile. Succesul acţiunii educative depinde de cunoașterea acestor 
capacităţi proprii fiinţei umane și de ajutorul adecvat oferit pentru 
punerea lor în acţiune. Educatorul bine pregătit și mediul special 
amenajat sunt condiţiile care trebuie asigurate pentru ca aceste 
capacităţi să se împlinească. 

Scopul activităţii copilului în instituțiile de educaţie este unul 
interior, și anume propria dezvoltare. Copiii își automodelează 
personalitatea în funcție de mediul ambiant. Având posibilita- 
tea să aleagă, ei se vor îndrepta intuitiv spre activităţi care răs-- 
pund nevoilor lor de dezvoltare și le vor respinge pe acelea care 
nu răspund nevoilor la timpul potrivit. Educaţiei Montessori îi 
sunt caracteristice un set special de materiale educative, colabo- 
rarea, absenţa notelor și a testelor, învăţarea deprinderilor sociale 
și academice individual sau în grupe mici.! În practica nemijloci- 


' Angeline Lillard, Nicole Else-Quest, „Evaluarea educaţiei Montessori“, în 
Revista de pedagogie. Pedagogii alternative, nr. 1-12, 2006, p. 25. 

„tă cu copiii, educatorii aleg cele mai eficiente tehnici, mijloace și 
materiale, dar inventează și altele noi, pe care le experimentează 
și le adaptează pentru a crea cel mai adecvat mediu educativ. 

Mijloacele materiale pe care le au copiti la îndemână sunt ale- 
se liber. Copiii lucrează efectiv cu ele, în funcţie de perioadeie 
„senzitive prin care trec succesiv. Ambianţa constă în obiecte care 
solicită atenţia, interesul și activitatea liber aleasă a copiilor, pre- 
cum și relaţiile acestora cu educatorul, favorizând astfel expansi- 
unea energiilor de care ei dispun. Crearea unei ambianţe materia- 
le și sociale favorabile dezvoltării a ceea ce este superior în ființa 
copilului reprezintă principala problemă practică a educaţiei. Un 
mediu pregătit în așa fel încât copiii să poată lucra cu foarte puţin 
ajutor din partea adultului stimulează dezvoltarea aptitudinilor 
de rezolvare a situaţiilor-problemă, precum şi dezvoltarea auto- 
disciplinei. 

Educaţia echivalează cu a-l ajuta şi a-l îndruma pe copil să 
gândească şi să acţioneze independent și responsabil într-o anu- 
mită ambianță. În clasele Montessori, copiii au libertatea de a-și 
alege o muncă și de a o repeta de câte ori vor. Conform metodei 
montessoriene, educatoarea trebuie să predea puţin, să observe 
mult și, mai presus de orice, trebuie să faciliteze activităţile copi- 
ilor. Copiii învață să aibă grijă de ei înșiși, dar și unul de celălalt, 
devin mai responsabili în gândire și acțiune, dobândesc abilităţi 
de comunicare şi deprinderi de activitate intelectuală intensă ȘI 
continuă, devin politicoși, respectuoși, altruiști, se integrează şi 
se adaptează cu ușurință în societate. 

Educatorul este mai degrabă un creator al situațiilor de învăţa-) 
re decât O persoană care predă în mod direct anumite cunoștințe, 
mai mult un îndrumător şi un facilitator decât un lider. Pedagogia 
Montessori accentuează importanța prezentării de materiale edu- 
cative potrivite în timpul fiecărei perioade senzitive, cu atât mai 
mult cu cât scopul educaţional în prima copilărie constă în a aju- 
ta dezvoltarea fizică, emoțională, socială a copilului. Adultul nu 
trebuie să facă niciodată pentru copil ceea ce acesta poate să facă 

singur, altfel îi anulează posibilitatea.de a învăța prin descope- 
rire personală, îl face dependent. Exersarea independenţei face 
posibil autocontrolul şi disciplina, libertatea şi disciplina presu- 
punându-se reciproc, atât timp cât copiii se angajează în sarcină 
și respectă regulile în mod voluntar. Copiii nu se plictisesc și nu 

sunt constrânși să facă ceva anume, ceea ce are o puternică influ- 
ență asupra comportamentului, în sensul că lipsește orice formă 
de violență din manifestările lor. 

Teoria pedagogică elaborată de Maria Montessori nu pleacă 
de la principii filosofice, ci de la observaţie şi experiment, ca 
urmare s-a răspândit cu repeziciune în întreaga lume, câștigând 
numeroşi adepţi şi contribuind la crearea unui adevărat curent: 
montessorianismul. Ea a atras atenţia contemporanilor asupra co- 
pilului, asupra drepturilor sale și necesităţii de a i se crea condiții 
de dezvoltare pe măsura vârstei lui, realizându-se un echilibru 
între activitatea liberă și cea dirijată. 

II. Pedagogia Waldorf 


Introducere 


Prima școală Waldorf a fost înființată în 1910, la Stuttgart, 
Germania, din iniţiativa filosofului Rudolf Steiner! și cu spri- 
jinul material al lui Emil Molt, patronul fabricii de țigarete 
Waldorf-Astoria, de unde și denumirea de „Scoală Waldorf”. În 
timp, această alternativă educaţională s-a răspândit considerabil, 
ajungându-se în anul jubiliar 2009 la un număr de 994 de şcoli în 
60 de țări din întreaga lume. În România, primele grupe și clase 
Waldorf au fost înființate încă din 1990, în cadrul învățământului 
de stat. Ulterior, învățământul Waldorf din țara noastră a cunos- 
cut o extindere semnificativă, iar organizarea acestuia se reali- 
zează prin Federaţia Waldorf din România, care cuprinde asoci- 
aţiile Waldorf și reprezintă mișcarea Waldorf la nivel naţional și 
internațional, ca partener al Ministerului Educaţiei şi al European 
Coucil of Steiner Waldorf Schools, cu sediul la Bruxelles. În pre- 
zent, alternativa Waldorf din România include toate ciclurile de 
învățământ: preşcolar, primar, gimnazial și liceal, în care se apli- 
că planuri-cadru și programe școlare specifice. 

Însă cadrul legislativ actual prezintă multe neajunsuri în ceea 
ce privește o implementare autentică a principiilor pedagogiei 
Waldorf în instituțiile școlare care au avut această opțiune. Astfel, 
deși au trecut mai mult de două decenii de la apariţia acestei 


! Rudolf Steiner (1861-1925) a studiat matematica și științele naturii la Univer- 
sitatea Tehnică din Viena. În paralel, a audiat și cursurile de filosofie, psiholo- 
gie, literatură și medicină. 

alternative educaţionale în România, ea îşi caută încă identitatea, 
după cum se arată într-un raport de cercetare apărut nu cu mult 
timp în urmă sub egida Institutului de Științe ale Educaţiei din 
București, având de rezolvat „dificila sarcină de a reduce abor- 
darea holistică a ființei umane la cerinţele Curriculum-ului naţio- 
nal“. Dintre neajunsurile identificate prin această cercetare, cele 
mai importante sunt: 


1) 


2) 


3) 


5) 


6) 


imposibilitatea implementării unui Curriculum elaborat 
conform cerinţelor pedagogiei Waldorf, aşa cum se întâm- 
plă în multe dintre țările în care se regăsește această alter- 
nativă; 

lipsa unor reglementări clare în ceea ce priveşte „profe- 
sorul de clasă“, care să îi permită să conducă copiii din 
clasa I şi până în clasa a VIII-a, așa cum cere pedagogia 
Waldorf; 


formarea iniţială îngustă a cadrelor didactice, din cauza 
căreia persoanele calificate în învățământul de stat care 
optează să funcționeze în școlile Waldorf trebuie să se an- 
gajeze într-o formare continuă specifică și de durată: 
lipsa acreditării diplomei de euritmist; 


evaluări impuse, preluate din sistemul tradițional de învă- 


țământ; 


impunerea profilului „filologie“ pentru liceele Waldorf, 
ceea ce „reduce posibilităţile de a atinge nivelurile mai pro- 
funde ale ființei umane în dezvoltare prin activități diverse: 
matematica Și fizica la clasele terminale, ateliere meșteşu- 
găreşti, practicile în diverse domenii ale vieţii social-eco- 


nomice“. 


' Monica Cuciureanu (coord.), Punţi de trecere între învățământul tradiţional 
şi cel bazat pe modele pedagogice alternative în sistemul românesc de învăţă- 
mânt, Institutul de Științe ale Educaţiei, Bucureşti, 2011, p. 36. 

Toate aceste sincope fac dificilă atingerea dezideratelor spe- 
cifice, bazate pe fundamentele și principiile generale ale pedago- 
giei Waldorf, stabilite de către Rudolf Steiner și apoi asumate și 
dezvoltate de numeroşi pedagogi din diverse ţări. 

Scoala Waldorf se adresează tuturor copiilor, fără nicio dis- 
criminare, procesul de învățământ fiind conceput și realizat astfel 
încât să-i ajute deopotrivă pe cei slabi în atingerea unui nivel ac- 
ceptabil de pregătire, cât şi pe cei dotați, în aspiraţia lor spre per- 
formanţe cât mai notabile. Prin pedagogia Waldorf se oferă o al- 
ternativă educațională în care se învaţă aceleași materii ca în orice 
altă şcoală, însă, după cum vom vedea, într-o manieră specifică. 
Pe lângă acestea există și materii suplimentare, specifice, cum 
sunt euritmia, activităţile artistice şi cele de educaţie practică. 


1. Concepţia filosofică și pedagogică 
a lui Rudolf Steiner 


Rudolf Steiner și-a prezentat concepția asupra educaţiei înde- 
osebi într-o serie de conferinţe ţinute în 1919 la Dornach, Elveţia, 
și în 1919 şi 1922 la Stuttgart, Germania, publicate ulterior în 
mai multe volume. În abordarea problemelor specifice pedago- 
giei el pornește, de la ideile de bază ale concepției sale filosofi- 
ce; măi mult, consideră că bazele pedagogiei sunt asigurate de o 
antropologie care analizează omul din trei puncte de vedere: ca 
ființă trupească, sufletească și spirituală!. În fiecare om, trupul, 
sufletul și spiritul sunt strâns legate între ele, într-o configurare 
de fiecare dată individuală. Prin urmare, „dacă vrem să înţelegem 
omul în sensul antropologiei antroposofice, atunci trebuie să-l 
- considerăm din trei puncte de vedere, cel al trupului, al sufletului 


' Conform antropologiei antroposofice steineriene, imaginea completă a omu- 
lui este dată de trihotomia aristotelică: trup-suflet-spirit. Și concepția lui Schiller 
despre tripartiția ființei umane l-a influenţat puternic pe Rudolf Steiner. 

Și al spiritului. Aceasta necesită trei metode diferite de cunoaște- 
re. Abia prin ele se dobândește acea înțelegere pe care o are an- 
tropologia pedagogiei antroposofice.““! Antropologia: și pedago- 
gia sunt, aşadar, inevitabil legate între ele, căci pedagopia este în 
întregime dependentă de imaginea asupra omului; în sensul căre- 
ia vrem să educăm. Orice concepție pedagogică, precum ȘI orice 
activitate practică de educare conţin, exprimată său neexprimată, 
o anumită înțelegere a omului, asigurată de antropologie. 

O primă idee filosofică pe care Rudolf Steiner și-a bazat con- 
cepția pedagogică este aceea conform căreia cursul vieții unui 
om, între naștere și moarte, este condiționat de trei factori: trupul 
supus legilor eredității, sufletul supus destinului pe care omul și 
l-a creat în existențele anterioare şi spiritul“supus legilor reîntru- 
pării?. Rudolf Steiner distingea între trupul fizic, pe care omul îl 
are în comun cu regnul mineral, trupul eteric, al forțelor de creş- 
tere, pe care îl are în comun cu regnul vegetal, şi trupul astral, 
de trăiri emoţionale, pasiuni, dorinţe, imbolduri, pe care îl are în 
comun cu regnul animal. Însă omul nu este numai o fiinţă care se 
naște doar în sens corporal și care apoi își dezvoltă anumite ca- 
racteristici spirituale predeterminate de factori ereditari. EI este o 
ființă care participă la două lumi: una materială, iar cealaltă spi- 
rituală. În dezvoltarea fizică ȘI spirituală a fiinţei umane există în 
același timp şi un potenţial genetic şi un potenţial biografic, aces- 
ta din urmă fiind revelat în conștiință ca Eu, cel mai profund miez 


' Emmst-Michael Kranich, Bazele antropologice ale pedagogiei Waldorf, Editura 
Triade, Cluj-Napoca, 2005, p. 22. 

? Rudolf Steiner a elaborat şi o teorie a tripartiţiei organismului social, care 
să depășească centralismul statal prin formarea unei ordini sociale cuprinzând 
sistemele cultural, politic și economic şi care să se clădească pe principiul au- 
tonomiei. Conform acestei tripartiţii, în şcoală nu sunt hotărâtoare interesele 
economice (specializarea profesională timpurie sau primatul factorului finan- 
ciar asupra celui pedagogic), nici interesele statale (îndoctrinarea politică), ci 
formarea omului ca om. 

_al ființei noastre.! În acest fel, sufletul uman (psyche) primeşte 
stimuli și își formează conținutul din două lumi diferite: din lu- 
mea fizică, prin instincte şi simţuri, și din lumea spirituală, prin 
Eu. Copilul este un organ de simţ pentru toate impresiile; surâs, 
iubire, cuvinte delicate, culori, ordinea lucrurilor, dar și pentru 
perceperea gândurilor. Este și un organ de simţ pentru atmosfera 
din jur, exploziile de temperament, dezordine, inestetic etc. Orice 
impresie pozitivă acționează eliberator pentru copil, în timp ce 
toate impresiile negative lasă urme asupra lui, ca niște cicatrice 
în dezvoltarea armonioasă a personalităţii sale. 

Rudolf Steiner consideră că fiecare copil este slujit de do- 
uăsprezece simțuri: simţul tactil, al echilibrului, proprioceptiv, 
al vieţii, caloric, vizual, olfactiv, gustativ, auditiv, al cuvântului 
vorbit, al gândirii și al Eului. Prin simțuri copilul ia contact cu 
viaţa, o îmbrățișează cu toată fiinţa lui. Se poate spune că el in- 
spiră lumea cu tot ceea ce ea îi oferă, iar impresiile, senzațiile do- 
bândite merg până în organe, iar apoi sunt plăsmuite în sentiment 
și în gândire. Primele patru simţuri, numite şi simţuri corporale, 
constituie domeniul principal de acțiune în timpul perioadei de 
grădiniță; metamorfoza acestora se poate urmări de-a lungul vie- 
ţii, înspre ultimele patru simţuri, numite spirituale. Între aceste 
două grupe se situează așa-numitele „simţuri psihice“ (sufletești). 

Rudolf Steiner vorbeşte despre reprezentare, simţire şi voin- 
ță ca fiind cele trei puteri fundamentale ale sufletului omenesc. 
Acestea nu sunt separate una de cealaltă, dimpotrivă, viaţa sufle- 
tească concretă constă în multipla interacțiune dintre ele. Spiritul 
(Eul) și materia (corpul) se întâlnesc într-o zonă intermediară, 
care este sufletul uman. Ca individualitate, Eul este o componen- 
tă a lumii spiritual-divine, iar corpul este o componentă a lumii 
materiale, fizice. Prin urmare, educaţia trebuie să ajute la dezvol- 
tarea corpului și a sufletului, astfel încât spiritul, individualitatea 


' B.C.]. Lievegoed, Fazele de evoluţie ale copilului, Editura Triade, Cluj-Napoca, 
2001, p. 10. 

elevului, să se poată dezvolta la rândul său și să poată rodi în 
existența lui viitoare de om liber și conştient de rolul său. 

Omul este o unitate în simţire, voinţă şi gândire. EI este legat 
de lume în mai multe feluri, prin activități fizice, sufletește și prin 
spiritualitate. Numai dezvoltarea sănătoasă a trupului și a sufletu- 
lui creează premisele necesare pentru ca individualitatea spiritua- 
lă să poată deveni activă. Omul nu este o ființă unidimensională. 
Capul, inima şi mâna au o semnificație egală pentru dezvolta- 
rea lui. De aceea, dezvoltarea capacităților cognitive, morale şi 
practice-meșteșugărești este stimulată în aceeaşi măsură în șco- 
lile Waldorf. Încă din grădiniţă se vorbeşte despre o inteligență 
practică a copilului. Când voința („a face“) și gândirea („a şti“) - 
se întâlnesc în simţire se naşte „a fi“, Inteligența doar pentru „a 
şti“ este insuficientă. 

Conform antroposofiei steineriene, destinul atrage fiecare om 
pe propriul drum de evoluţie, care nu poate fi comparat cu ale al- 
tora. Acest drum este guvernat de anumite legi, care acţionează 
în cadrul forțelor formatoare ale destinului, datorită cărora omul 
nu cade pradă hazardului. În paginile multora dintre lucrările 
sale, Rudolf Steiner a susținut că deosebirea esenţială dintre om 
și celelalte viețuitoare rezidă în faptul că în centrul vieţii sufle- 
tești se află un Eu de natură spirituală, care îi conferă fiecărui om 
individualitatea, unicitatea. În lucrarea Teosofia, de exemplu, el 
precizează că sufletul, în centrul căruia se află Eul, îşi are rădăci- 
na în trup şi înflorește în spirit. Eul poate fi stimulat sau, dimpo- 
trivă, inhibat din două direcții: fondul bio-ereditar și ambientul 
socio-cultural, însă fără ca acestea să poată exercita o determina- 
re absolută. Elementul individual devine evident tocmai în învin- 
gerea oricăror condiționări. 

O altă idee de bază a concepției filosofice steineriene este că 
în evoluţia istorică a omenirii se manifestă mereu o tendinţă spre 
decădere. Sarcina fundamentală a omului este de a găsi reme- 
dii pentru această tendinţă. „Devenirea culturală istorică“, scria 
Rudolf Steiner, „ameninţă în mod constant să se îmbolnăvească. 

Omul trebuie, prin învățământul lui, prin activitatea lui, să tămă- 
duiască ceea ce în devenirea culturală tinde în permanenţă să se 
îmbolnăvească. (...) Cultura se poate naște numai dacă omul tă- 
măduiește necontenit cu forțele fiinţei sale ceea ce în extrauman 
tinde în permanenţă spre declin.“ În aceste condiţii, educaţia are 
un rol decisiv, cu atât mai mult cu cât viitorul omenirii depinde 
„de actualii copii. O astfel de convingere a stat la baza înființării 
şcolii Waldorf: „Scoala Waldorf trebuie să fie un adevărat fapt 
de cultură, pentru a se atinge o înnoire a vieţii noastre spiritu- 
ale contemporane. Trebuie avută în vedere o schimbare în toa- 
te lucrurile; întreaga mișcare socială provine, în cele din urmă, 
din aspectele spirituale (...), iar problema școlară este o subcom- 
ponentă a marilor probleme spirituale arzătoare ale prezentului. 
Posibilitatea școlii Waldorf trebuie folosită în acest caz spre a 
acţiona reformator, revoluţionar în domeniul învățământului."? 
Toate inovațiile, tot ceea ce este creator se regăseşte în realizările 
individuale şi în valorificarea acestora în plan social. Însă exis- 
tența posibilităților interioare ale fiecăruia depinde de îngrijirea 
care i-a fost dată de către educator. Cea mai importantă îndatorire 
a educatorului este aceea de a încuraja şi sprijini aptitudinile indi- 
viduale ale copilului şi de a le face să se dezvolte în plan social. 
Acela care sprijină ființa umană în efortul său de a se tămădui 
este dascălul, „medicul permanent al culturii“, cum îl numește 
Rudolf Steiner. Formând personalitatea copilului, profesorul îi 
oferă culturii medicamentul necesar, prin urmare „educația poa- 
te fi exercitată în mod corect numai dacă este concepută ca o 
tămăduire, dacă educatorul devine conştient că trebuie să fie tă- 
măduitor'*. Prin educaţie omul se vindecă pe sine, dar vindecă 


' Rudolf Steiner, Introducere în cunoaşterea suprasensibilului, Editura Arhe- 
tip-Renașterea Spirituală, Bucureşti, 1993, p. 185. 

: Rudolf Steiner, Anrropologia generală ca bază a pedagogiei, Editura Triade, 
Cluj-Napoca, 1998, p. 13. 

” Rudolf Steiner, Înnoirea artei pedagogico-didactice prin ştiinţa spirituală, 
Centrul pentru Pedagogia Waldorf din România, Bucureşti, 1993, p. 186. 

şi umanitatea de tendinţa spre decădere, de tot ceea ce o împinge 
spre rău. Efortul fiecăruia de a se tămădui este susţinut de conşti- 
entizarea reîncarnării, pentru că viața are sens numai dacă putem 
reveni, numai dacă putem valorifica experiența dobândită în alte 
vieți. Conform antropologiei antroposofice steineriene, omul nu 
este doar un produs al eredității, ci și al influențelor din mediu, 
inclusiv al educaţiei. O astfel de abordare trebuie completată prin 
cunoaşterea adevăratei legități evolutive a omului, a reîncarnării 
și a Karmei pentru a redobândi respectul necesar pentru unicita- 
tea fiecărei individualități umane. De aceea, copiilor trebuie să li 
se cultive sentimentul de responsabilitate pentru propriul destin 
şi pentru viaţa pe care o trăiesc. 

Rudolf Steiner apreciază că în pedagogia secolului al XIX-lea 
existau o serie de principii valoroase, însă care, pentru a-și do- 
vedi relevanţa în practica educaţională, ar fi trebuit să provoace 
transformarea pedagogiei într-o artă. O astfel de transformare ur- 
mărește Rudolf Steiner, în convingerea căruia „pedagogia Scolii 
Waldorf nu este un sistem pedagogic, ci o artă, cu scopul de a 
trezi ceea ce există în om“!. Însă înnoirea pedagogiei, transfor- 
marea ei într-o artă este posibilă numai prin abordarea probleme- 
lor educaţiei din perspectiva științei spirituale. La baza unei ast- 
fel de abordări stă cunoaşterea omului și încrederea în forțele lui 
spirituale. Rudolf Steiner se pronunță împotriva învățământului 
intuitiv pentru că acesta îl orientează pe elev spre exterior, spre 
cunoașterea lucrurilor, acordând o insuficientă atenţie vieții sale 
lăuntrice. Iată cum își justifică el această poziţie: „Trebuie să ne 
răzvrătim: pentru că omul nu este doar un aparat de uitat la el, un 
aparat care vrea să înregistreze. Omul nu poate trăi decât în acti- 
vitatea interioară. A prezenta ceva din perspectiva științei spiritu- 
ale înseamnă a invita omul la o conlucrare interioară sufletească, 
ceea ce oamenii refuză astăzi. Orice ştiinţă spirituală trebuie să 


' Rudolf Steiner, Forțele spirituale active în conviețuirea vechii şi noii genera- 
ţii, Editura Omniscop, Craiova, 1998, p. 24. 

” invite la o asemenea muncă lăuntrică, adică trebuie să aducă toa- 
te consideraţiile până la acel punct unde omu! nu mai are puncte 
de sprijin prin percepții exterior-senzoriale, iar jocul de forțe lă- 
untrice are astfel câmp liber. Abia când gândirea se poate mișca 
liber în acest joc interior de forţe se poate ajunge la imaginaţie; 

mai înainte nu. Așadar, baza în întreaga știință spirituală antro- 
posofică este activitatea spirituală, trezirea la activitate lăuntrică, 

apelarea la ceea ce mai poate fi activ în om când toate simţurile 
tac, desfășurându-se vie numai activitatea de „gândire.“ Pe baza 
acestei concepții spiritualiste trebuie abordată educaţia. Misiunea 
educatorului constă în a-i aduce pe copii nu la nivelul de pregăti- 
re intelectuală stabilit de el, ci la acela pe care ei îl au ca predis- 
poziție. Nu contează atât de mult ceea ce le transmite profesorul 
elevilor („cunoaștere“), ci individualitatea în sine a elevului. De 
gradul de manifestare a individualității depinde autonomia omu- 
lui. În fapt, dezvoltarea este o autodezvoltare: „copilul este acela 
care se educă propriu-zis în prezența noastră, ori așa ceva este şi 
corect, pentru că în realitate nu noi suntem aceia care educăm. 
Noi nu facem decât să perturbăm, dacă intervenim prea puternic 
în acest proces. Educăm atunci când ne comportăm de aşa ma- 
nieră încât copilul să se poată educa singur prin comportamentul 
nostru. (...) Să ne fie aşadar clar: nimic nu poate fi vârât în om 
prin învățământ şi educaţie.“? Educatorului îi revine sarcina de 
a înlătura factorii perturbatori ai dezvoltării libere a copilului. 

Prin comportamentul lui trebuie să-l ajute pe copil ca, în timpul 
creșterii, să reușească scoaterea la lumină a predispoziţiilor exis- 
tente în el. Nu este greu să realizeze acest lucru deoarece nu are 
nevoie de multe cunoștințe, ci doar de recursul la elementul artis- 
tic activ, prezent în ființa copilului. De aceea, în Școala Waldorf 
nu vor exista instrucțiuni imperative, de tipul „așa să faci“, „așa 
să nu faci“. În conferințele sale, Rudolf Steiner îi îndemna pe 


' Ibidem, p. L18. 
? Ibidem, p. 131. 

profesori să folosească materiile de studiu ca mijloace prin care 
dezvoltă forțele sufletești și corporale ale copilului; în predarea 
acestora, arăta el, „nu va fi vorba să transmiteţi un material de 
cunoaştere ca atare, ci va fi vorba de folosirea acestui material în 
scopul dezvoltării facultăţilor umane". 

Libertatea este o condiție fundamentală a vieţii spirituale cre- 
atoare, prin urmare ea trebuie respectată și în domeniul educaţiei. 
Copilul trebuie să se dezvolte independent de cerinţele puterii de 
stat şi ale vieții economice, până în momentul în care va putea, în 
calitatea lui de cetățean, să participe activ la organizarea socială: 
„Dreptul generaţiei actuale de a avea parte de o asemenea edu- 
caţie liberă, care să-i poată permite să-și desfășoare înclinațiile şi 
aptitudinile pe cât posibil în mod multilateral pentru a putea în- 
tr-o zi să reorganizeze societatea existentă — iată cel mai impor- 
tant argument adus de Rudolf Steiner pentru organizarea de şcoli 
şi de universităţi libere. Acestea pot fi finanțate cu ajutorul coti- 
zaţiilor şi donațiilor făcute de către agenţii economici și stabilite 
prin lege. Profesorii acestor şcoli şi universități alcătuiesc corpo- 
raţii autonome care, în deplin acord cu elevii şi cu mediul social 
al acestora, se îngrijesc de pregătirea a noi cadre de învățământ 
și hotărăsc singure în privința oricăror probleme, fie ele legate de 
planurile de învățământ sau de metode de predare și, în general, 
în privinţa oricăror probleme administrative.“ Numai o educaţie 
liberă îi va permite tinerei generaţii să-şi afirme înclinațiile și ap- 
titudinile, pe cât posibil multilateral, pentru a putea să participe 
apoi la reorganizarea societăţii. 

Conceptele de bază ale antroposofiei pedagogice a lui Rudolf 
Steiner sunt cele de „evoluţie“ şi de „personalitate “. Din perspectiva 


' Rudolf Steiner, Arta educaţiei. Metodică şi didactică, Editura Triade, 
Cluj-Napoca, 2001, p. 7. 

2 Frans Carlgren, Educaţie pentru libertate. Pedagogia lui Rudolf Steiner, 
Editura Triade, Cluj-Napoca, 1994, p. 12. 

* Cuvântul „antroposofie' provine din îmbinarea celor două cuvinte grecești: 


antropos („om'*) și sophia („înțelepciune“). Sg 

acestui gânditor, conceptul de „personalitate“ se opune ca semni- 
ficaţie aceluia întemeiat pe cercetările psihologiei, care, în acea 
vreme, aveau o orientare empirică. Rudolf Steiner dezvoltă sem- 
nificaţia conceptului de „personalitate“ pe baza vechii teorii a 
temperamentului, interpretată prin prisma ştiinţei spirituale, pre- 
cizând că educaţiei îi revine sarcina de a echilibra și armoniza 
tendinţele dominante ale celor patru tipuri de temperament: co- 
leric, sangvin, flegmatic și melancolic.! Antroposofia nu este un 
sistem filosofic definitiv, ci un drum de parcurs pentru a dobândi 
cunoștințe despre om şi lume. Cine merge pe acest drum în rea- 
lizarea instruirii, cu exerciţiile sale de formare a gândirii, voinţei 
Și sentimentelor, poate să se convingă prin experiență directă că 
existența noastră fizică este pătrunsă de o lume suprasensibilă 
și că omul, conform fiinţei sale interioare, provine din această 
sferă. 

Activităţile de predare în Scoala Waldorf, consideră Rudolf 
Steiner, trebuie să se bazeze pe o psihologie care provine dintr-o 
cunoaştere antroposofică a lumii. Numai o astfel de psihologie 
permite „o reală înţelegere a sufletului omenesc*?. Vechile no- 
țiuni ale psihologiei sunt lipsite de conţinut deoarece nu permit 
o racordare sufletească a individului la totalitatea Cosmosului.? 
Tocmai pe baza unei astfel de racordări putem înțelege ce în- 


' Rudolf Steiner considera cunoașterea temperamentului elevilor ca fiind una 
dintre cele mai importante sarcini ale unui profesor. Izbucnirile sau exterioriză- 
rile temperamentale nu pot fi corectate pentru că sunt forțe care au nevoie să se 
manifeste. Profesorul trebuie să ţină seama de ele, de exemplu în organizarea 
clasei sau în alcătuirea meniului, ajutându-i pe copii să se cunoască mai bine 
în acest sens, 

? Rudolf Steiner, Antropologia generală ca bază a pedagogiei, p. 27. 

* Referitor la legătura dintre om şi cosmos, precum și la importanţa cunoaș- 
terii acesteia pentru educaţie, vezi lucrările lui Rudolf Steiner: Arta educaţiei. 
Metodică şi didactică, p. 29 sqq., Macrocosm şi microcosmos, Editura Univers 
Enciclopedic, Bucureşti, 1996, Omul suprasensibil în concepția antroposofică, 
Editura Univers Enciclopedic, Bucureşti, 1996, Antropologia generală ca bază 
a pedagogiei, Editura Triade, Cluj-Napeca, 1998. 

seamnă de fapt omul. Acesta este motivul pentru care profeso- 
rii ar trebui să aibă, ca fundament pentru tot ceea ce întreprind 
în școală, o privire atotcuprinzătoare asupra legilor Cosmosului. 

Conform științei spirituale, educaţia implică pregătirea copi- 
lului pentru viață prin contactul direct cu realitatea, însă aceasta 
nu înseamnă că trebuie să se întreprindă ceva concret pentru cu- 
noașterea predispoziţiilor elevilor şi pentru orientarea lor şcolară 
și profesională, căci o astfel de preocupare are conotații filosofi- 
ce. Copilul va ajunge treptat, pe cale afectivă, la decizia privind 
situarea lui în viaţa socială. De aceea, în realizarea educaţiei tre- 
buie să afirmăm fără rezerve şi să susţinem cu tărie dreptul fiecă- 
ruia de a fi el însuși.! Trebuie să considerăm sufletul altuia, afir- 
mă Rudolf Steiner, ca pe un sanctuar, pe care îl vom respecta atât 
în ceea ce priveşte gândirea, cât şi sentimentele. 

Mulţi pedagogi au considerat Pedagogia Waldorf ca fiind în- 
rudită cu doctrinele aparținând curentului „Educaţia nouă“ de- 
„oarece o serie de idei le sunt comune: şcoala centrată pe copil, 
atenţia arătată creaţiei artistice şi contemplării naturii, importanța 
egală acordată diferitelor tipuri de activități în formarea persona- 
lităţii elevului etc.? Concepţia pedagogică a lui Rudolf Steiner se 
întemeiază însă pe o cunoaştere suprasensibilă a ființei umane, pe 
o cunoaştere antroposofică a lumii, cu toate consecinţele care de- 
curg de aici, în primul rând un model al instruirii mult diferit de 
acela existent în şcolile vremii, menit să cultive o nouă înțelegere 
asupra ființei umane, adecvată ştiinţei spirituale. Orientarea pro- 
cesului educaţional este simultan intelectuală, estetică, morală şi 
religioasă, toate demersurile întreprinse : subordonându-se ideolo- 
giei specifice antroposofiei. 


' Rudolf Steiner, L'initiation ou comment acqucrir la connaissance des mon- 
des superieurs, Editions Triades, Paris, 1965. 

-1o0n Gh. Stanciu, Scoala și doctrinele pedagogice în secolul XX, Editura 
Didactică și Pedagogică, Bucureşti, 1995, p. 141. 

2. Fundamente ale pedagogiei Waldorf 


În pedagogia lui Rudolf Steiner, copilul este privit ca o „ente- 
lehie“, o fiinţă al cărei ţel se află în ea însăși și care este alcătuită 
din trup, suflet și spirit. Cele trei elemente constitutive ale fiinţei 
umane se dezvoltă diferențiat. Într-o primă etapă, aproximativ 
până la vârsta de 7 ani, este accentuată dezvoltarea fizică, prin 
activarea voinţei, manifestată în joc ȘI imitație, În a doua eta- 
pă, de la 7 la 14 ani, are loc cu deosebire dezvoltarea sufleteas- 
că, prin activarea simțirii. Sfârșitul celui de-al doilea septenar al 
vieţii este momentul transformărilor pubertare, care marchează 
începutul unei perioade de interiorizare şi diferenţiere, în care in- 
dividul în devenire va experimenta intens o viaţă sufletească care 
devine tot mai mult a lui, în toate aspectele sale: cognitiv, volitiv, 
afectiv. Cea de-a treia perioadă, de la 14 la 21 ani, este una a dez- 
voltării spirituale, prin activarea gândirii independente. Aceasta 
este etapa configurării conștiinței autonome, etapa în care se va 
dezvălui destinul propriu al individului. Dată fiind o astfel de 
dezvoltare stadială, în educaţie esenţiale sunt cunoaşterea copi- 
lului, exploatarea forțelor spirituale şi creative existente în el, 
respectarea ritmului individual al fiecăruia, spiritul de inițiativă, 
creativitatea, mobilitatea în gândire, toate acestea reprezentând 
căi spre afirmarea libertăţii persoanei. Programul educațional va 
fi realizat în concordanță cu aceste particularităţi. Scopul priori- 
tar al pedagogiei Waldorf este acela de a-i permite fiecărui copil 
Să își urmeze drumul personal, în armonie cu ritmul propriu Și cu 
trebuințele sale, prin manifestarea liberă în acţiune. 

Pedagogia Waldorf nu este, după cum mărturisesc chiar aceia 
care o promovează, o pedagogie a succesului școlar, căci nu re- 
Zolvă toate problemele care apar în evoluţia copilului, însă este 
preocupată de aceste probleme și se străduiește să le găsească so- 
luții. Acesta este unul dintre principalele motive pentru care for- 
marea cadrelor didactice pentru această alternativă educaţională 

pun ființa umană, deci și între rațiune și simțuri, între moralitate 
ȘI sensibilitate. Consecvent concepţiei sale filosofice, Goethe a 
căutat ca şi în plan pedagogic să promoveze o dezvoltare armo- 
nioasă a individului. În felul acesta, el se situa alături de curentul 
cultural numit „neoclasicism“, care urmărea să readucă în viaţa 
Și în cultura modernă tipul omului antic, dezvoltat armonios, idee 
exprimată de greci prin cuvântul kalokagathia, adică frumuseţea 
trupească și bunătatea sufletească conexate, alcătuind o unitate 
armonioasă.! Goethe își exprima sintetic concepția asupra omu- 
lui prin sintagma „unitatea armonioasă a existenței“, realizabilă 
nu numai prin conexiunea dintre elementele care constituie su- 
fletul, ci și dintre suflet ȘI trup. Semnificația conceptului de „fe- 
nomen originar“ (Urphaenomen), central în filosofia lui Goethe, 
conciliază arta, știința și morala, materia Și gândirea, rațiunea 
abstractă și sentimentul. Aşadar, idealul educaţiei nu poate fi al- 
tul decât unitatea armonioasă a existenţei; altfel spus, educaţia 
trebuie să dezvolte toate elementele constitutive ale ființei uma- 
ne, atât pe acelea care ţin de rațiune, cât și pe acelea care ţin de 
sensibilitate, În susţinerea ideii educării omului în ansamblul său, 
o altă sursă de inspiraţie pentru Rudolf Steiner a fost filosofia lui 
Schiller, care considera că scopul educaţiei nu poate fi altul decât 


' Referitor la concepția pedagogică a lui Goethe, vezi lucrarea noastră Doctrine 
pedagogice, Editura Didactică şi Pedagogică, București, 2007, 

„dezvoltarea armonioasă a naturii individului.! Prin urmare, sar- 
cina prioritară a educaţiei ar trebui să fie înlăturarea conflictului 
dintre pornirile instinctive ale naturii și activitatea liberă şi auto- 
nomă a rațiunii, astfel încât individul să nu săvârşească doar ceea 
ce îi spun instinctele sale, nici numai ceea ce îi dictează raţiunea, 
independent de instincte, ci să săvârșească numai acele fapte dic- 
tate de rațiune care sunt în armonie cu instinctele naturale. 

Fundamentală în educaţia Waldorf este recunoașterea faptu- 
lui că fiecare ființă umană este unică și trece prin diferite etape 
ale vieţii. Responsabilitatea pedagogiei este să răspundă nevoilor 
fizice, sociale, emoționale, intelectuale și spirituale specifice fie- 
cărei faze de dezvoltare pentru o formare armonioasă a persona- 
lității copilului. 

În școala Waldorf, copilul poate să descopere lumea încon- 
jurătoare din mai multe perspective: științifice, artistice şi teh- 
nic-meșteşugărești. Disciplinele școlare nu sunt privite ca scop 
în sine, ci ca mijloace educaţionale, prin care sunt stimulate şi 
sprijinite voinţa liberă de a învăţa, atitudinea cercetătoare, dispo- 
nibilitatea faţă de activitatea creatoare și pentru configurarea so- 
cială comună. Această școală îşi propune dezvoltarea copiilor și 
tinerilor din toate punctele de vedere, știința fiind însuflețită prin 
artă și legată de viața zilnică prin practică, în toți anii de studiu. 
Educaţia copiilor devine vie prin activitățile artistice (pictură, 
desen, modelaj, lucru manual), mișcările ritmice (euritmia), prin 
teatru, meşteşuguri în lemn, metal și alte materiale, jocuri, mu- 
ZIcă, basme.? Valorile etice sunt cultivate prin atmosfera de res- 
pect și venerație creată prin urmarea ciclului anotimpurilor, prin 


! Friedrich Schiller, „Scrieri privind educaţia estetică a omului“, în vol. Scrieri 
estetice, Editura Univers, București, 1981. 

? Referitor la activităţile artistice în şcoala Waldorf, vezi: Margrit Jiinemann, 
Fritz Weitmann, Învățământul artistic în şcoala Waldorf. Desenul şi pictura, 
Editura Triade, Cluj-Napoca, 2004, şi Ernst-Michael Kranich, Desenul forme- 
lor. Dezvoltarea simțului pentru formă în educaţie, Editura Triade, Cluj-Napoca, 
2002. Pentru activitățile meșteșugărești, vezi: Michael Martin, Predarea lucrului 

sărbători, prin respectul faţă de semeni și natură. În acest sens, 
este important ca elevii să aibă relații umane firești cu educatorii 
lor, să se simtă înţeleși și trataţi cu atenţie și respect. Pedagogia: 
Waldorf urmărește să influenţeze evoluţia copiilor în aşa fel încât 
aceștia să devină participanţi activi la procesul cultural. Având 
posibilitatea să se manifeste liber și creativ în căutarea celor mai 
potrivite modalităţi de formare, pedagogii Waldorf transformă 
educaţia într-o artă pusă în slujba descoperirii şi respectării in- 
dividualității fiecărui copil. Unul dintre scopurile prioritare este 
acela de a pregăti indivizi cu mentalități sănătoase şi capacitate 
mare de adaptabilitate la viața socială. 

Profesorii trebuie să se preocupe nu atât de modalităţile di- 
ferite de predare sau de formele de organizare a procesului de 
învățământ, ci de a afla răspunsuri la întrebări de felul: Ce forțe 
trăiesc în copil? Ce trăsături volitive posedă copilul? Cum este 
gândirea şi afectivitatea lui? Nevoia de fantezie, simţul pentru 
adevăr şi simțul de răspundere reprezintă trei forțe care se regă- 
sesc în fiinţa copilului și de care trebuie să țină seama pedagogia. 
Cunoscându-le, profesorul acționează în sensul dezvoltării lor. 
Metodele folosite pentru educarea gândirii, voinței și simțirii co- 
pilului se concretizează prin exercițiul artistic care educă voința, 
prin cuvântul rostit care acționează asupra afectivității copilului, 
oferindu-i posibilitatea să se concentreze asupra materiei preda- 
te, și prin exercițiul care face posibilă învățarea prin faptă, prin 
activitatea concretă, practică. 

Din perspectiva pedagogiei steineriene, copilul vine pe lume 
înzestrat cu anumite daruri, necesare pentru a putea deveni om: 
simţurile, voința, forța modelatoare (creativitatea, fantezia), ui- 
mirea în faţa vieții, bucuria de a învăța, capacitatea de a imita, 
capacitatea de a se autoeduca și de a evolua (devenirea). Orga- 
nismul „moştenit“ este modificat prin acțiunea acestor forţe 


manual meşteşugăresc-artistic în școala Waldorf, Editura Triade, Cluj-Napoca, 
2000. 

plăsmuitoare. Conștienți de darurile pe care copiii le aduc cu ei, 
profesorii ar trebui să se întrebe care este rolul lor esenţial în pro- 
cesul educaţiei. Acesta nu poate fi altul decât acela de a sprijini 
amintitele înzestrări pentru ca acestea să se exprime în copil. 
Rudolf Steiner respingea folosirea rețetelor prestabilite în ac- 
tivitatea școlară, cu atât mai mult cu cât acestea pot îngrădi fan- 
tezia pedagogică a cadrului didactic. Prin urmare, aceia care i-au 
îmbrățișat concepția pedagogică au ajuns să considere că într-un 
plan de învățământ esenţial nu este conţinutul de predat, ci pute- 
rile sufletești care se dezvoltă în preocuparea cu privire la con- 
ținut. Desigur, conținuturile sunt propuse, căci prin intermediul 
lor elevii sunt pregătiți pentru viață, însă planul de învățământ nu 
este construit pornind de la ele: „Planurile de învățământ Waldorf 
nu sunt concepute plecând de la materialul conținut, ci de la co- 
pil și nevoile sale. Profesorii care înțeleg planul de învățământ 
Waldorf drept culegere de material sunt supuși pericolului de a 
rămâne legați de materii şi de a nu vedea ce se intenționează ca 
transformare a copilului prin intermediul acesteia. Pe de altă par- 
te, profesorii care vor să împlinească întru totul impulsul pedago- 
giei Waldorf pot dezvolta tendința de a se rupe total de materii şi 
de a se cufunda în procesele sufleteşti sau sociale propriu-zise; 
însă în felul acesta ei nu vor observa că refuză sufletelor copiilor 
cea mai bună hrană prin faptul că nu le oferă conţinuturi de preda- 
re potrivit vârstei lor. Raportul reciproc eficient dintre conţinutul 
predării și favorizarea copilului face parte din fundamentele pe- 
dagogiei lui Rudolf Steiner.'“! Dincolo de conținuturile de predat 
trebuie văzut mereu copilul, numai în funcţie de acesta profesorul 
stabilește planul de învățământ propriu-zis. Fundamentele antro- 
pologice ale atitudinii față de copil sunt esențiale în acest sens, iar 


' Configurarea învățământului din clasele 1 până într-a VIII-a la şcolile Waldorf/ 
Rudolf Steiner, Proiect comun al Secţiunii pedagogice de la Goetheanum și al 
Centrului de cercetări pedagogice de la Uniunea școlilor Waldorf libere, Editura 
Triade, Cluj-Napoca, 2005, p. 19. 

profesorul trebuie să se raporteze la ele: „Planul de învățământ nu 
este o prescripţie pe care trebuie să o îndeplinească. Căci planul 
de învățământ rezultă pentru el din condiţiile de dezvoltare la o 
anumită vârstă, care determină selecția și tratarea materialului de 
predat. În cazul unei orientări antropologice a şcolii, conținuturile 
planului de învățământ nu pot fi preluate pur și simplu dintr-o tra- 
diție culturală.““!. Dacă s-ar întâmpla așa ceva, atunci conţinuturi- 
le de predat ar suferi de un anumit reducționism faţă de complexa 
realitate a vieţii, faţă de condiţiile dezvoltării umane, ceea ce s-ar 
reflecta negativ în planul evoluţiei copilului. Din totalitatea conţi- 
nuturilor posibile vor fi selectate de fiecare dată numai acelea care 
corespund dispoziţiilor şi necesităţilor spiritual-sufletești specifi- 
ce de dezvoltare pentru o anumită vârstă. În acest fel, antropologia 
îşi pune amprenta asupra planului de învățământ. 

Dat fiind că planul de învățământ indică ceea ce trebuie să se 
petreacă în predare, fiecare factor social care afectează dezvol- 
tarea tinerilor trebuie recunoscut şi asumat ca atare în elabora- 
rea lui, ceea ce nu înseamnă că tinerii vor deveni dependenți, în 
ceea ce priveşte învățarea și dezvoltarea, de factorii sociali. Ceea 
ce trebuie să cunoască şi să poată face un om la o anumită vâr- 

"stă, arată Rudolf Steiner în lucrarea Scoala liberă și tripartiția 
(1919), trebuie să rezulte din natura omenească, nicidecum din 
politicile educaţionale ale statului sau din cerinţele vieţii econo- 
mice. În acest fel, relația dintre școală și societate se schimbă: 
nu societatea actuală trebuie să determine ce va deveni omul în 
creştere, dimpotrivă, trebuie să se dezvolte nestingherit ceea ce 
se află predispus în el. Doar în acest fel pot fi aduse ordinii soci- 
„ale forţe mereu noi de la generaţiile în creștere. ; 

| Îndrumările lui Rudolf Steiner cu privire la configurarea unui 
plan de învățământ pentru şcoala Waldorf au ca scop înţelege- 
rea copilului în devenirea sa, înţelegerea manifestărilor ființei 
sale pentru a-i putea oferi ajutorul de dezvoltare necesar prin 


' Emmst-Michael Kranich, op. cit., p. 12. 

intermediul conţinutului predării. Acestea sunt motivele pentru 
care „planul de învățământ trebuie să se formeze, să se accentue- 
Ze, Să se realizeze în dialogul continuu cu copiii aflaţi în dezvol- 
tare şi cu tinerii: planul propriu-zis de învățământ este copilul“. 
Planul de învățământ trebuie să se modeleze în funcţie de imagi- 
nea schimbătoare a naturii omenești, dar și de realitatea vieții. În 
școlile Waldorf clasice, așa cum funcționează ele în multe țări, 
profesorul este acela care configurează și dezvoltă, chiar dacă nu 
singur, propriul plan de învățământ. Au fost și situaţii când un 
grup de cadre didactice sau Federaţia școlilor Waldorf dintr-o 
țară au oferit câte un model de plan de învățământ, însă numai cu 
caracter orientativ și explicativ.? 


3. Cunoașterea copilului și a legilor 
copilăriei 


Condiţia de bază pentru 0 pedagogie eficientă este cunoaș- 
terea etapelor de dezvoltare a copilului. Despre importanța unei 
astfel de cunoașteri Rudolf Steiner scria: „Dacă veţi fi în posesia 
unei cunoașteri bine dezvoltate asupra ființei omului în deveni- 
re, străbătută de voinţa și simţirea dumneavoastră, atunci și veți 
instrui bine, și veţi educa bine. Veţi aplica la diversele domenii, 
printr-un instinct pedagogic care se va trezi în dumneavoastră, 
ceea ce vi se arată din această cunoaştere volitivă a copilului în 
devenire. 1% Respectarea în în procesul de Sav atăraitat a caracteristi- 


vârstei de creştere a gar umane în i caz i câte șapte ani, sta- 


' Tobias Richter, Sarcina pedagogică şi obiectivele de învățământ ale unei 
școli libere Waldorf, Editura Triade, Cluj-Napoca, 2001, p. 11. 

? Ibidem, p. 14. 

* Rudolf Steiner, Antropologia generală ca bază a pedagogiei, p. 114. 

bilită de Rudolf Steiner, stau nu numai cercetările psihologice, ci 
şi interpretările antroposofice de genul: dezvoltarea fiinţei uma- 
ne este corelată cu procesele de creștere şi metamorfoză, prin 
care forţele cosmice vegetative şi animale (de creştere şi de re- 
producere), precum şi cele psihice (pulsiunile, dorințele, pasiuni- 
le, capacitatea de judecată, discernământul, judecata morală) se 
dezvoltă progresiv. Astfel, dacă privim dezvoltarea în ansamblu 
a copilului, de la naștere și până când ajunge adult (21 ani), se pot 
contura trei perioade mari de vârstă, numite „septenare“: 0-7 ani, 
7-14 ani, 14-21 ani, care corespund dezvoltării corporale, eterice 
şi astrale a individului. 

În concepţia lui Rudolf Steiner, împărtășită ulterior de toți pe- 
dagogii Waldorf, de la naştere şi până la maturitatea deplină, de 
la 21 de ani, omul parcurge trei etape de câte 7 ani. Din punctul 
de vedere al dezvoltării biologice, etapele creşterii sunt aceleași: 


1) prima perioadă: de la naștere la schimbarea dentiţiei, 
2) a doua perioadă: de la schimbarea dentiţiei la pubertate, 
3) a treia perioadă: de la pubertate la maturitate. 


În ceea ce privește raportarea la lumea exterioară, specifică 
Hiecăruia dintre cele trei stadii, situaţia se prezintă astfel: „În tim- 
pul primei perioade, relaţia principală cu lumea exterioară vine 
din exterior spre interior. Însă experienţele care rezultă în modul 
acesta, pentru început, nu sunt asimilate în centrul Eului. În a 
doua perioadă, copilul reprezintă o unitate închisă. Din centrul 
Eului radiază forțe până la periferia micii lumi proprii. Lumea 
exterioară nu mai pătrunde nestânjenită înăuntru, ci determină 
doar impresii la graniţă și nu este preluată decât după un proces 
de digerare. În cursul perioadei a treia (...), direcţia principală 
este din interior spre exterior. Tânărul încearcă să cucerească ȘI 
să transforme lumea exterioară.“! Prima perioadă este aceea a 


! B.CJ. Lievegoed, op. cit., pp. 15-16. 

imitaţiei, cea de-a doua este a dezvoltării efective infantile, iar 
cea de-a treia este aceea a cuceririi lumii ideilor de către tânăr. 
“Studierea relației dintre lumea exterioară Şi cea interioară pune 
în evidenţă împărțirea în perioade de 7 ani, care coincid cu peri- 
oadele de dezvoltare biologică; de fapt, această împărțire în trei 
perioade are și o bază fizică observabilă prin intermediul trans- 
formărilor morfologice ale copilului.! Dacă s-ar analiza separat 
funcţiile gândirii, sentimentului şi voinței, atunci ar rezulta alte 
etape de evoluţie. De aceea, este necesară punerea în legătură a 
tuturor acestor aspecte pentru a se realiza o sinteză care să pună 
în evidență influenţele lor reciproce și să conducă la un punct de 
vedere unitar și flexibil asupra procesului de maturizare a indivi- 
dului.* Desigur, după vârsta de 21 ani individul intră în cea de-a 
patra perioadă, cea adultă. Aceasta este o perioadă de echilibru, 
în sensul că activitatea dirijată spre exterior alternează cu expe- 
rienţele care vin din lumea exterioară și pătrund în cea interioa- 
ră. La sfârșitul fiecărei etape de dezvoltare se găsesc elemente 
pregătitoare pentru următoarea, altfel spus există o perioadă de 
„tranziţie între ele. 

„Atâta timp cât copilul se află la vârsta preşcolară, deci în peri- 
oada celei mai intense creșteri, forțele însuflețitoare existente în 
e] sunt întru totul legate de corpul fizic. Treptat, unele dintre ele 
sunt eliberate din funcția biologică și stau la baza capacității de 
a învăţa, adică devin active pe plan sufletesc. La această vârstă, 
în primul plan se află educarea memoriei, formarea unor înclina- 
ţii și obișnuințe, fortificarea conștiinței şi a caracterului, dirija- 
rea judicioasă a fanteziei și a temperamentului pe căi sănătoase. 


! Dezvoltarea corporală (schimbările anatomo-fiziologice) marchează cele trei 
ctape de dezvoltare a copilului: raportul dintre diferitele părți ale corpului (di- 
mensiunile capului, membrelor, corpului etc.), care variază considerabil de la o 
perioadă la alta (inclusiv în funcţie de gen), expresia și forma feţei, schimbarea 
dentiţiei constituie un aspect important al transformării fizice generale care are 
loc în jurul vârstei de 7 ani, transformările sexuale în jurul vârstei de 14 ani etc. 
* B.C.J. Lievegoed, op. cit., pp. 17-18. 

Gândirea începe să se formeze pornind de la o înțelegere nedife- 
rențiată a vieții. Între al doilea şi al treilea an de viaţă, ea începe 
să se orienteze înspre a pune ordine în lumea percepţiilor. Deși 
este activă încă din primul an de viață, gândirea devine conştien- 
tă de regulă abia la vârsta de cinci ani, când copilul învaţă să gân- 
dească asupra lucrurilor și evenimentelor din jurul său. De exem- 
plu, în privinţa lucrurilor el devine conștient de legătura dintre 
scop și mijlocul de atingere a lui. 

Viaţa afectivă a copilului mic oscilează între satisfacție şi ne- 
mulțumire. Abia în jurul vârstei de trei ani, când se poate spune 
că a trăit deja numeroase experienţe, are loc trezirea conștiinței 
de sine, care condiționează apariţia unei vieţi afective semicon- 
ştiente. Copilul își exercită conștiința de sine opunându-se lumii, 
adică face experienţa rezistenței. Opunându-se obiceiurilor coti- 
diene, el simte că are un Eu şi că poate să nu facă pur și simplu 
ceea ce aşteaptă ceilalți de la el. 

Din perspectiva relaţiei pe care o are copilul cu lumea din 
jurul său, acest stadiu de dezvoltare prezintă o serie de note spe- 
cifice: „Principala caracteristică a copiilor mici este imensa lor 
deschidere spre ceea ce îi înconjoară. Ei asimilează elementele 
din jurul lor fără o rezistență sufletească și întâmpină lumea cu 
o încredere nelimitată. Trăiesc în inocența paradisului, în acest 
univers în care binele și răul sunt inextricabil amestecate." Copi- 
lul are încredere absolută în adult, îl imită în vorbire și gândire. 
De altfel, Rudolf Steiner numea perioada de până la 7 ani drept 
„vârsta imitaţiei“: „Până la schimbarea dentiţiei, copilul poar- 
tă în sine un anumit caracter care se exprimă prin aceea că vrea 
să fie o ființă imitatoare; vrea să imite tot ce vede în jurul său.” 
Cuvintele adresate copilului, avertismentele, mustrările, explica- 
țiile au un impact minor asupra lui sau chiar niciunul, în compa- 
rație cu mediul real sau cu acţiunile efective. De aceea, este ne- 


' Ibidem, p. 14. 
2 Rudolf Steiner, Antropologia generală ca bază a pedagogiei, p. 114. 

pedagogic să-i dojenești ori să-i moralizezi pe copiii de această 
vârstă. Copilul este receptiv la atitudini, la fapte, la gesturi în- 
tr-un sens mai larg. Modul în care persoanele din jurul său se 
comportă are un impact mult mai mare asupra lui decât cuvintele 
care îi sunt adresate. 

Copiii imită ceea ce se întâmplă în jurul lor. La început, imi- 
taia are loc cu totul inconştient. Cu timpul, ea devine mai con- 
ştientă și se exprimă prin joc, atunci când sunt reluate gesturi și 
întâmplări din viaţa cotidiană: „Noi îl educăm pe copil pentru a 
fi pregătit pentru această frământare a lumii prin aceea că, mai 
întâi, îl lăsăm să se joace, pentru ca prin aceasta să îi trezim capa- 
citatea de a acționa.“! Pentru copilul aflat în acest stadiu de dez- 
„voltare este caracteristică situaţia în care întâi face, apoi înțelege. 
În timp ce adultul refuză să facă ceva când nu înțelege, la copil 
este invers: el trebuie să facă experienţa, abia mai târziu ajunge 
la înțelegere. 

“În educaţie trebuie să acționăm în funcție de nivelul de dez- 
voltare a copilului, de ceea ce îi este specific. Până la șapte ani 
trebuie să-i oferim ceva prin „a face“, şi nu prin a-l învăţa la nivel 
rațional. El nu trebuie tratat niciodată ca un mic adult. La această 
vârstă inteligența copilului este una practică. El cunoaşte lumea 
prin joc; numai prin acesta ia contact cu natura și cu mediul so- 
cio-cultural, bazându-se pe imitație și creându-și un fundament 
pentru înțelegerea ulterioară a lumii. Jocul înseamnă trăirea cu 
toate simțurile, mişcarea cu întreg corpul, activitatea mâinilor și 
a picioarelor, mobilizare interioară. Din joc se naște mai târziu 
experiența conştientă. În concepția lui Rudolf Steiner, jocul tre- 
buie transformat în învăţare, și nu invers, pentru că jocul are o 
seriozitate sfântă, care trebuie păstrată și în procesul învăţării. 
Copiii care cresc sub presiunea de a deveni prea devreme adulţi 
pierd posibilitatea de a trăi experiențe importante și unice pentru 


' Rudolf Steiner, Cunoașterea omului și structura învățământului, Editura 
Triade, Cluj-Napoca, 2005, p. 104. 

treapta lor de vârstă. Copilăria trebuie apărată de precocitate, de 
tot ceea ce dăunează fanteziei, de ceea ce provoacă frica, agre- 
sivitatea, nesiguranța. Fără o copilărie deplină, senină, întreaga 
viață ulterioară va avea de suferit. Copilăria este izvorul sănătăţii 
corporale, al forței sufleteşti, al gândirii individualiste și al des- 
chiderii spre social. 

Cea mai importantă funcţie conștientă a copilului, manifestă 
încă din primul an de viaţă, este percepția: „Întreaga lui activi- 
tate psihologică constă în cunoașterea lumii din jur.“! S-ar putea 
spune chiar că copilul mic este în întregime un organ senzorial, 
în care este activă voința. Conceperea lui drept o fiinţă care este 
în întregime organ senzorial reprezintă o idee centrală a pedago- 
giei antroposofice. În primele faze ale evoluţiei sale cognitive, 
copilul ajunge la conștientizarea obiectelor, învaţă să le perceapă 
prin activitatea de reprezentare a sufletului său. Capacitatea de 
reprezentare i se dezvoltă prin impresiile exercitate de mediul 
înconjurător asupra simţurilor sale. Primul septenar, premergă- 
tor şcolii, se caracterizează printr-o activitate intensă a simţurilor 
copilului, în care se exprimă o capacitate puternică de dăruire în- 
dreptată asupra întregului mediu înconjurător: „Toate simţurile 
lor sunt deschise, iar răspunsul personal la stimulii exteriori este 
imitația și mimetismul. Ei învaţă să vorbească prin imitație, iar în 
acest mod li se deschide poarta spiritualității umane. Prin imita- 
ție copilul face cunoștință cu toate elementele, bune și rele, care 
caracterizează relaţiile dintre ființele umane. Și tot prin imitație, 
dar mai subtil, se pun bazele viitorului simț moral.“? Copilul are 
nevoie, în această perioadă, de modelul oferit de adult și de un 
mediu înconjurător adecvat, căci relaţia pe care el o are cu lu- 
mea se bazează pe o încredere şi o deschidere pe care nu le vom 
mai întâlni în stadiile de dezvoltare ulterioare. Mediul social în- 
conjurător are o mare influenţă asupra proceselor de dezvoltare 


1. B.CJ. Lievegoed, op. cit., p. 39. 
: Ibidem, p. 14. 

paibieă -fizică a copilului. Impulsul lăuntric pentru întreaga lui evo- 
luţie porneşte, în mare măsură, de la imitare: „Prin imitare, Copi- 
lul se străduiește să repete printr-o activitate proprie atitudinile, 
gesturile şi mișcarea, în special ale mamei. În imitare acționează 
impulsul ca pe baza modelelor să se treacă dincolo de cele deja 
atinse. 7 Copilul învaţă prin imitație. EI poartă cu sine un devo- 
tament plin de încredere, care, împreună cu forțele de voință spe- 
cifice vârstei, îl va ajuta să se unească cu lucrurile din jur prin 
lorța imitaţiei. Acesta este un proces interior, care merge în pro- 
funzimea stărilor sufletești, a gândurilor şi a atitudinilor. Forţele 
imitaţiei se ai (opri mai ales î s în Joc, activitate dacie vârstei, 


fanteziei, forța. care-i pune în n mișcare întreaga lu lume pememee e 
De aceea jocul trebuie să fie liber. 

Educatorul trebuie să stea în faţa copilului ca un model demn 
de imitat. Gesturile, ţinuta, imaginile oferite, rostirea, faptele, 
gândurile sale vor fi imitate. Trăirile în adevăr vor duce la forma- 
rea moralității. Lucrurile însuflețite, bucuria, ordinea, acţiunile 
pline de sens vor r modela personalitatea copilului. 

Pedagopia Waldorf vede în învăţarea prin imitare, în prima 
copilărie, cea mai importantă formă a învăţării şi cea mai Impor- 
tantă forță de evoluţie. Tocmai de aceea, sarcina educatorului la 
această vârstă rezidă în crearea unei atmosfere pline de iubire, în 
care copilul să nu fie împiedicat în dăruirea sa imitativă. Prin ati- 
tudinea, mișcările și modul lor de comportare, educatorii trebuie 
să se arate demni de a fi i imitaţi. Altfel spus, arăta Rudolf Steiner, 
educația î în prima copilărie înseamnă şi autoeducaţia educatoru- 
lui, conștient de efectul comportamentelor. sale asupra copilului 
care imită. Rudolf Steiner fundamentează educaţia din grădinițele 
ȘI şcolile Waldorf pe următorul principiu călăuzitor, promovat şi 
de Goethe: Omul învață să fie om numai de la oameni. De aceea, 


foarte importante pentru copil sunt contactul uman și percepția 


' Ernst-Michael Kranich, op. cit. p. 46. 

directă. EI își va putea dezvolta individualitatea, capacitatea de 
comunicare, libertatea voinței, capacitatea de judecată etc. numai 
dacă, la momentul potrivit, se poate raporta deschis și direct la 
personalitatea adultului care are în grijă educaţia ! tui.. Contactul 
uman — în care pot fi exersate calități morale precum respectul, 
veneraţia, iubirea, altruismul — dezvoltă în copil încrederea în pro- 
pria existenţă. În viaţa interioară, aceasta se dovedeşte a fi izvorul 
siguranţei lăuntrice și al echilibrului sufletesc. 

Știind că imitaţia se află la baza comportamentelor infantile, 
educatorul nu îl formează pe copilul preşcolar prin precepte mo- 
rale, prin conştientizări de tot felul, ci prin exemplul personal şi 
prin mediul ambiant.! Această stare de fapt implică respectarea 
multor reguli de conduită și de autoobservare, pe care adulţii tre- 
buie să le urmeze dacă vor să îndeplinească cu succes rolul dificil 
de educatori. 

Însă imitaţia este mai degrabă dorința de a descoperi mai de- 
parte, decât o simplă imitare în joc a activităţilor celor din jur sau 

"0 repetare a cuvintelor acestora. Imitaţia este mai mult decât un 
“simplu mijloc de copiere a gesturilor, a comportamentelor adulți- 
lor. Ea atinge profunzimea stărilor sufletești, a gândurilor şi atitu- 
dinilor at Prin aceasta, elî își modelează nemijlocit - 


ajungând CĂII la a se identifica cognitiv cu ei. 

Dăruindu-se lumii care îl înconjoară şi pe care o percepe ca 
fiind eminamente bună, copilul mic este o ființă care imită: „Tot 
ceea ce învață în primii ani din viață o face prin imitație. Inten- 
- sitatea imitaţiei poate să varieze după caracter, după tipul și tem-- 
peramentul copilului, însă ea constituie modul de dezvoltare a 
vieţii psihice în timpul acestei prime perioade.'” Copilul învață 
prin simpla imitație ordinea, comportamentul şi limbajul civili- 


! Rudolf Lanz, Pedagogia Waldorf. Un drum către un învățământ mai uman, 
Editura Didactică și Pedagogică, aie 1994, p. 40. 
2 B.C.]. Lievegoed, op. cil., p. 40. 

zat etc. Părinţii își influenţează copiii, în primii ani de viaţă, prin 
ceea ce sunt, prin moralitatea exprimată de actele lor. Mediul în 
care creşte copilul are o importantă repercusiune asupra formării 
caracterului său. Atât faptele, cât şi modul de a gândi al persoa- 
nelor pe care le are permanent în jurul său sunt transformate de el 
prin imitație într-o parte componentă a propriei vieţi şi activităţi.! 

Calitățile morale preluate în acest fel din ambianţă sunt decisive 
pentru existența lui ulterioară. Orice răutate din partea anturaju- 
lui (de exemplu, duritatea sau violența) va lăsa urmări de neînde- 
părtat în comportamentul copilului. 

La sfârşitul primei perioade de dezvoltare (0-7 ani), structura 
organismului copilului este încheiată, iar forțele eterice de creş- 
tere, care au stimulat configurarea acestei structuri, se metamor- 
fozează în forţe de învățare. Dacă până acum comportamentul 
lui era stimulat în primul rând de pofte și impulsuri, apoi de ima- 
ginaţia productivă, acum el arată primele semne de voinţă con- 
știentă și are scopuri pe care doreşte . să le atingă. Din momentul 
în care se trezește voinţa conştientă, întreaga relaţie cu lumea se 
transformă. Copilul este pregătit să meargă la şcoală numai când 
atinge această etapă și când este capabil să î își „propună singur 
obiective, numai în acest moment îi permite structura sufletească 
să înceapă să. înveţe conştient, organizat, sistematic. 

Cea de-a doua perioadă de 7 ani este împărțită la rândul ei în 
„trei subperioade, de câte 2 ani și 4 luni fiecare. De la 7 la 9 ani 
este încă puternică tendinţa de imitare, iar de la 9 la 12 ani domi- 
nă nevoia copilului de a se dezvolta sub autoritatea educatorului.. 
Respectul necondiţionat faţă de profesor dispare acum pare acum, acesta fi- 
ind înlocuit, atunci când. este cazul, de. ainăaea celt critică. Abia 
peste câțiva ani facultatea critică se întoarce spre interior şi de- 
vine critică faţă de sine însuși. În perioada cuprinsă între 7 și 12 
ani, forțele psihice astrale, încă ascunse, stimulează manifestarea 
pulsiunilor, pasiunilor şi sentimentelor. La vârsta pubertăţii, în 


' Frans Carlgren, op. cit., p. 24. 

cursul celei de-a treia perioade de 7 ani (14-21 ani), aceste forțe 
astrale vor pregăti maturizarea Eului. 
Când copilul intră la școală — adică pe la vârsta de șapte ani — 

el este pregătit să se desprindă treptat de faza de viaţă a iditării 
din prima copilărie. Totuși, aceasta se mai prelungește şi în primii 
ani şcolari.! În planul dezvoltării fizice, această treaptă devine vi- 
zibilă prin începutul schimbării dentiţiei. În planul dezvoltării psi- 
hice, copilul devine dornic de a munci și de a învăţa. Desprinderea 
de caracteristicile primului septenar nu este bruscă, ci se desfă- 
şoară pe parcursul primilor trei ani de școală. . Capacitatea de a în- - 

văţa prin imitație rămâne activă până la 9 ani. Acesta este motivul 
pentru care, de exemplu, în Scoala Waldorf copiii învață încă din 
„clasa 1 două limbi străine prin imitație (cântece și jocuri), fără a se 
apela la scriere, ori învaţă să cânte la un instrument muzical fără 
să ştie notele. Copilul este încă strâns legat prin forțele de imita- 
ție de mediul uman înconjurător și trăiește într-o pură armonie cu 
natura. 
Principala caracteristică a. intervalului de viaţă dintre 7 şi 9 ani 
este o capacitate accentuată d „de învăţare a copilului, fără nevoia 
de a emite judecăţi proprii. rii. Chiar dacă nu este capabil încă de 
abstractizări, gândirea lui nu mai constă doar în preluarea percep- 
țiilor și asocierea lor. Capacitatea de amintire devine mai stabilă 
și continuă. Copilul poate trece o imagine de reprezentare într-o 
alta şi se poate întoarce apoi de la aceasta la cea dintâi, ceea ce 
înseamnă că el poate manevra imaginile de reprezentare într-o 
modalitate relativ liberă.? În acest fel, el conștientizează corela- 
ţiile pe care nu le putea cuprinde atât timp cât era puternic legat 
cu conștiința sa de percepția senzorială. Gândirea se desfăşoară 
treptat în întreaga ei amploare, devenind capabilă să îşi dezvol- 
te = pegpeiile i imagini. Altfel spus, copilul trece de la percepție la 


' Configurarea învățământului din clasele 1 până într-a VIII-a la școlile Waldorf/ 
Rudolf Steiner, p. 49. 
2 Ernst-Michael Kranich, op. cit., p. 48. 

gândul-imagine: „În primii ani ai celei de-a doua perioade de 
șapte ani, viaţa în gânduri-imagini este foarte intensă; imaginile 
se asamblează pentru a forma o lume închisă care nu va fi pusă în 
discuție decât la pubertate.“ 

Activitatea lăuntrică se desfășoară prin formarea imaginilor, 
a reprezentărilor. De aceea, în primii ani de școală modul de pre- 
zentare a conţinuturilor este _imaginativ, pornind. de la concret 
spre abstract, prin repetare, recitare şi activități corporale. Pentru 
a influenţa cu adevărat copilul, c cunoştinţele trebuie să îi fie ofe- 
rite nu într-o formă abstractă și pur teoretică, ci pornindu-se de 
la fapte şi fenomene, de la imagini care stârnesc sentimentele și 
fantezia existente în el. Forţele care duc la creștere și forțele care 
acţionează în procesul înțelegerii sunt aceleași. Când împovărăm 
de timpuriu memoria copilului cu noţiuni, când suprasolicităm 
inteligenţa prematur, îi secătuim forțele de > creștere $ ȘI i regenerare 
și îi limităm fantezia, pe care se sprijină întreaga lui dezvoltare 
ulterioară. Una dintre regulile de bază ale pedagogiei Waldorf 
este aceea care cere să-l cruțăm pe copil de a se maturiza prea 
devreme, 

Când sentimentele sunt antrenate î în procesul de învățământ, 
cunoştinţele se rețin ! mai i rapid şi mai profunc fund î în mei memorie. De 
aceea, emoţiile ŞI trăirile intense trebuie să însoțească ască studiul tu- 
turor materiilor. Memoria, puterea de reprezentare, bucuria faţă 
de repetițiile ritmice și adesea nevoia de expuneri asupra lumii, 
care stimulează fantezia, își pun amprenta asupra dezvoltării co- 
pilului la această vârstă. Devotamentul copilului față de adulți 
continuă, însă nu se mai realizează prin impresii senzoriale și 
imitație, ci se concentrează esențialmente asupra unei persoane 
de referință, care acționează asupra lui atât prin cuvintele, cât și 
prin faptele sale. 


' B.C.]. Lievegoed, op. cit., p. 65. 
: Rudolf Lanz, op. cit., p. A. 

Momentul de la 9 ani este unul semnificativ în dezvoltarea co- 
pilului. Putem spune că până la această vârstă durează copilăria 
cu poveştile ei, cu inocența specifică. În acest moment, al împli- 
nirii vârstei de 9 ani, copilul face un pas fără de întoarcere, se de- 

tașează conştient de cei din jurul lui.! Rudolf Steiner a desemnat 

adesea graniţa celui de-al nouălea an drept „Rubiconul“, adică 
acea trecere treptată din sufletul copilului care duce la un raport 
mult mai conştient față de lume. De acum înainte va fi el, pe de o 
parte, şi ceilalți, pe de altă parte. Acum el se vede mult mai mult 
pe sine în opoziţie cu lumea. 

Intervalul de vârstă 9-12 ani este o perioadă de armonizare a 
fiinţei copilului. După vârsta de 12 ani, copiii ajung într-o stare 
generată de schimbările f fizice şi fiziologice: disproporții în dez- 
voltarea anumitor părți ale corpului, schimbarea vocii la băicți, 
preocuparea pentru sexualitate etc. Dacă la vârsta de nouă ani era 
vorba de o dezvoltare a organizării Eului, înspre vârsta de 12 ani 
se produce o modificare cuprinzătoare, datorată faptului că pute- 
rile sufletesc-spirituale ale tânărului încep să se consolideze, fără 
ca el să fie totuşi în măsură să conducă aceste puteri prin inter- 
mediul Eului. În spatele tuturor aparenţelor creşte, uneori insu- 
portabil, nesiguranța, ajungându-se chiar la manifestări anxioa- 
se. Pragul pubertăţii sau prepubertatea (12 - 14 ani) marchează o 
transformare a corpului, c care se realizează adesea chiar î înainte de 
tesc devine oarecum mai haotic, dar și mai „aan La pubertate 
sufletul ajunge la deplina experiență a lăuntricității sale, a voinţei 
în afirmarea autonomiei sale, a simțirii în trăirea intimității sale, 
a gândirii în formarea liberă de concepte şi în operarea cu ele. 
Din punct de vedere spiritual-sufletesc, apare acum capacitatea 
de a elabora judecăţi raționale. Posibilitatea gândirii logice este 
disponibilă aproape în întregime, iar argumentarea devine chiar 
O pasiune. 


' Hermann Koepke, Copilul la nouă ani, Editura Triade, Cluj-Napoca, 2001. 

Încă din perioada prepubertară î începe folosirea capacităţii de 
înţelegere și a rațiunii, proces care va fi consolidat, odată cu înce- 
perea pubertății, datorită voinţei. Acum apare dorinţa personală-a 
copilului de a avea încredere numai în propriile cunoştinţe şi de 
a le folosi în acţiunile întreprinse. O schimbare esenţială se pro- 
duce la nivelul gândirii şi al cunoaşterii: „În decursul pubertăţii, 
tânărul ajunge în gândire la concepte pure, așa-numitele «abs- 
tracte». În domeniul acestor concepte, el poate ajunge prin logică 
la afirmaţii sigure, fără intuire. Gândirea se desprinde de legătu- 
ra cu realitatea şi se deplasează liber în domeniul ipoteticului și 
posibilului, al legilor gândirii. În felul acesta, tânărul își poate 
clarifica modul în care, plecând de la anumite premise, se ajunge 
la anumite rezultate. Gândirea conceptuală duce la posibilitatea 
unei reflecții metodice, adică la dispoziția de a conduce noi în- 
șine gândirea şi cunoașterea.“! Dacă în perioada anterioară, de 
la schimbarea dentiţiei și până la pubertate (7-14 ani), gândirea 
copilului se împletea cu elementul intuitiv, adică cu puterile con- 
figuratoare de imagini, în decursul pubertăţii ea se emancipează 
din acest context şi apare în forma sa pură. Această capacitate stă 
la baza trecerii despre care vorbea Jean Piaget, de la operaţiile 
concrete la operaţiile sită Odată c cu instalarea a pubertăţii se 


nomie în cunoaștere ş şi i în Da cu Ca apare la vârsta. de 
doisprezece ani şi continuă să se > manifeste din ce în ce mai pu- 
ternic dincolo de paisprezece ani, fapt. care are consecințe semni- 
ficative în plan educațional: „Calea spre înțelegerea lumii — tema 
multor domenii de învățământ — trebuie să țină cont de impulsul 
spre autonomie, de căutarea unei relații personale Și de capaci- 
tatea de a forma concepte libere. Autonomia se poate manifesta 
numai când tânărul consideră pentru început fenomenele și rea- 
litățile, așa cum rezultă ele din raportul lui față de acestea, așa- 


dar ca pură manifestare. Numai când acestea sunt pe cât posibil 


' Ernst-Michael Kranich, op. ci., p. 57. 

eliberate de interpretarea altora, el își poate forma concepte în 
gândirea proprie care să-i exprime esenţa lor, corelațiile lor. În 
locul imaginii apare acum, în pedagogia antroposofică, judeca- 
ta.““! De aceea, în procesul de învățământ la care este supus tână- 
rul aflat la această vârstă nu se va urmări o simplă intermediere, 
într-o manieră argumentativă, a afirmațiilor, teoriilor şi modele- 
lor considerate valabile. Redarea produselor finite ale cunoaşterii 
nu are un impact semnificativ asupra tânărului. ui. Judecăţile străi- 
ne, înainte de toate ale adulţilor, sunt privite cu neîncredere, chiar 
negate, tânărul dorind „să se întâlnească prin. gândire. cu lumea 
bazându-se numai pe sine însuși“?. Aceasta este o dovadă de în- 
tărire a voinţei și de manifestare a tendinței spre independenţă în 
ceea ce privește cunoașterea. Pentru evoluția tânărului important 
nu este adevărul pretins sau teoria considerată valabilă, ci calea 
pe care se dobândește cunoaşterea, nu judecata finită, ci procesul 
care duce la judecată. Acestea sunt motive temeinice pentru ca, 
începând cu vârsta de 12 ani, instruirea la care este supus elevul 
să îşi asume sarcina de a forma capacitatea de judecată, căci şti- 
ința este întotdeauna mai mult decât rezultatele ei. 

Deosebit de importantă este apariția, după vârsta de 12 ani, 
a conștiinței de sine, cu ajutorul căreia copilul se percepe drept 
ceva distinct de re restul lumii. Conștiinţa de sine se constituie prin 
intermediul a trei elemente: conținuturile percepției, gândirea şi 
judecata. În fața capacităţii independente de judecată a copilului 
trebuie justificat tot ceea ce întreprinde educatorul. Toate mă- 
surile educative care se iau trebuie să fie motivate în fața con- 
ştienţei de sine a tânărului, care abia încolțeşte. Ceea ce trăiește 
tânărul după vârsta de 12 ani, deci odată cu trecerea spre adoles- 
cenţă, este determinant pentru biografia lui ulterioară, pentru anii 


! Ibidem, p. 58. 

2 Erhard Fucke, Linii fundamentale ale unei pedagogii a vârstei tinere. Despre 
concepția planului de învățământ pentru clasele 6-10 în cadrul școlilor Waldorf, : 
Editura Triade, Cluj-Napoca, 2001, p. 23. 

școlari care vor urma: „Tânărul începe să se vieţuiască pe sine 
drept personalitate. Dacă este ca şcoala să aibă acum o impor- 
tanță pentru el, atunci el trebuie să găsească o legătură personală 
față de conținuturile și formele învățării.“! Pe la vârsta. de 7 ani se 
manifestă un impuls special în ființa copilului: dorința de a mer- 
ge la școală şi de a învăţa, dar într-un anumit fel, și anume având 
încredere în ceea ce spune şi face învățătorul; altfel spus, el are 
nevoie de o autoritate, însă nu de o autoritate care se impune cu 
asprime sau cu forța. Respectul trebuie să se nască de la sine, din 
simpatia copiilor. În perioada 7-14 ani, copilul are nevoie de o 
autoritate iubită. La această vârstă se naşte „iubirea generală faţă 
de oameni“, ceea ce înseamnă că, odată cu pubertatea, se dezvă- 
luie capacitatea de dăruire.” Dacă este lăsat, în această perioadă, 
să hotărască singur tot ce vrea, el nu va fi antrenat pentru a lua de- 
cizii în viaţă, ci va crește ca un om dezorientat. Dimpotrivă, O au- 
toritate care îi va arăta ce ce este de făcut va fi un bun exemplu pen- 
tru viitorul adult. În 1 general, în primii trei-patru ani de școală nu 
există probleme de disciplină. Dascălul este o autoritate care nu 
se pune în discuţie, copilul supunându-se de bunăvoie regulilor. 
Între 7 Și 14 ani, copilul trăieşte într-o lume frumoasă; în mod 
inconștient, el îşi doreşte să cunoască frumusețile lumii și să tră- 
iască în armonie cu ele. Școala are obligaţia de a-i oferi o astfel 
de cunoaștere, ca pregătire pentru realitatea complexă a vieţii: 
„„De la şapte ani până la maturitatea genitală avem de-a face cu 
copilul care vrea să preia tot ce trebuie să ştie, să simtă şi să vrea 
pe baza autorităţii; și de abia cu maturitatea genitală începe dorul 
omului de a se pune într-o anume relaţie cu mediul, pe baza unei 
judecăţi proprii. De aceea trebuie mereu să avem în vedere că, 
atunci când avem în faţa noastră copii la vârsta şcolară, dezvol- 
tăm acel om care tânjește după autoritate din străfundul naturii 
ființei sale. Vom educa greșit dacă nu vom fi în stare să susţinem 


! Ernst-Michael Kranich, op. cit., p. 154. 
2 Erhard Fucke, op. cit., p. 65. 

autoritatea tocmai la această vârstă.“ Relaţia pe care Rudolf 
Steiner o numeşte „autoritate îndrăgită“ se constituie, în mod 
ideal, cu toți adulții demni de ea: „Autoritatea nelimitată este un 
principiu educativ care nu se mai aplică la pubertate. Tânărul do- 
reşte să se lege de persoane mai în vârstă prin relaţii de prietenie. 
Pentru o mare parte din tineri, condiţiile nefavorabile de familie 
provin din faptul că părinţii mențin o atitudine autoritară faţă de 
copiii lor când aceștia au ajuns la pubertate, în loc să-i călăuzeas- 
că cu prietenie. Este aproape de înţeles că ei simt autoritatea ca 
pe o insultă la adresa personalităţii lor.” În timpul celui de-al 
doilea septenar, educaţia trebuie să fie dominată de principiul pe- 
dagogic al autorităţii îndrăgite, rezultatul natural al respectului și 
recunoaşterii calităților superioare ale educatorului. Altfel spus, 
educaţia trebuie să se bazeze acum pe principiul autorității accep- 
tate și pe admiraţia afectivă, care înlocuiesc principiul imitației, 
dominant în primul septenar. Dacă profesorul ştie să aplice co- 
rect acest principiu al autorităţii, elevii săi îi vor accepta judecă- 
țile pentru a-și modela propria gândire și voință. 

Datorită transformărilor prin care copilul devine adolescent, 
se naşte în el o nouă înțelegere faţă de sine şi faţă de lumea încon- 
jutătoare. Starea de tranziţie a individului din această etapă se de- 
osebeşte de aceea de la 7 ani: „Odată cu schimbarea dentiţiei, la 
atingerea vârstei școlare, avem de a face cu o relaţie care se des- 
făşoară, într-o anumită măsură, pe deplin obiectiv, în exteriorul 
trupesc-fizic al omului, în ceea ce şi aşa se reliefează în fiecare 
zi ca fiind ceva obiectiv, când omul intră în starea de somn. Prin 
modificările datorate maturizării sexuale avem de a face cu ceva 
în care omul aduce întregul său element subiectiv, Eul și trupul 
său astral, într-o relaţie cu elementul său obiectiv, cu trupul eteric 
și cu trupul său fizic." Această stare de tranziție începe la prepu- 


= 


! Rudolf Steiner, Antropologia generală ca bază a pedagogiei, pp. | 14-115. 
2 B.C.]. Lievegoed, op. cit.. p. 81. 
3 Rudolf Steiner, Cunoaşterea omului și structura învățământului, p. 86. 

bertate, reprezentând o separare totală a personalității individuale 
de lumea exterioară. 

Apariția sexualităţii în jurul vârstei de 14 ani este privită de 
antropologia antroposofică steineriană ca prezenţă a activităţii 
corpului astral personal. După vârsta de 14 ani începe o perioadă 
de frământări sufletești profunde, când tânărul trebuie să trăias- 
că în lumea reală, cu suferințele, răzvrătirile și opiniile lui. La 
vârsta pubertăţii apare o altă necesitate: impulsul de a analiza 
existența exterioară, întreaga viață umană, și de a învăţa să o în- 
țeleagă. Copilul nu a ajuns încă la o vârstă la care este capabil să 
își stabilească niște interese profunde. Pentru a reuși aşa ceva el 
are nevoie de semeni, cu care să stabilească un bun contact su- 
fletesc și care să-i arate, într-un mod lipsit de autoritate, drumul 
spre cunoștințele: şi activitățile care să-l conducă la o existență 
plină de sens. 

A treia perioadă de șapte ani în dezvoltarea individului (14-21 
ani) este centrată pe dimensiunea socială a sufletului uman. Eul 
adolescentului începe să se contureze din ce în ce mai mult, de- 
venind autonom, iar această autonomie include dezvoltarea de- 
plină a facultăţilor mentale și morale. Adolescentul învață să se 
raporteze la lume și începe să acţioneze dinspre centrul fiinţei 
sale interioare. Acum, tânărul se îndreaptă spre „pătrunderea cu 
logică, prin tot ceea ce-l face capabil să gândească logic, a acelor 
lucruri care se manifestă ca gândire cunoscătoare“!. El se con- 
fruntă direct cu realitatea nevoalată, pe care doreşte să o cuce- 
rească, fapt de care este capabil în virtutea unității sufletești do- 
bândite în stadiul anterior de dezvoltare. Totul este raportat la 
propriul Eu și, în fapt, decurge din acesta. Adolescentul pătrunde 
în lumea exterioară pornind de la Eul său şi se străduiește să o 
adapteze propriilor norme. El devine, în acest fel, activ din punct 
de vedere social. Adultul continuă să își clădească profilul de 
personalitate plecând de la experienţele şi sistemele de valori ale 


' Rudolf Steiner, Antropologia generală ca bază a pedugugiei, p. 115. 

acestei epoci. Dezvoltarea gândirii proprii duce la o accentuare 
a spiritului critic. Adolescentul are tendința de a se îndoi de opi- 
niile celorlalți, vrea să pună în dezbatere motivele celorlalți şi să 
judece singur. Astfel se explică de ce părinții și cadrele didacti- 
ce, care nu au avut vreo dificultate majoră în a relaţiona cu acești 
tineri până la paisprezece ani, se confruntă acum cu revolta lor 
împotriva aceleiași autorităţi, cu refuzul lor de a admite valori, 
norme, criterii care nu au trecut în prealabil prin filtrul propriei 
judecăţi. „Principiul pedagogic al autorităţii“, scria Rudolf Lanz, 
„atât de sigur şi util în timpul celui de-al doilea septeniu, devi- 
ne fără valoare î în cel de-al treilea. Invocarea oricărei autorități, 
fără a avea nicio justificare pentru aceasta, provoacă o atitudine 
de revoltă.“ 

Un important principiu pedagogic al celui de-al treilea septe- 
nar este recunoașterea calităţilor reale ale educatorului, în special 
a capacităţii intelectuale şi a probităţii sale morale. După vârsta 
de 14 ani, autoritatea trebuie înlocuită de o adevărată competen- 
ță obiectivă. Profesorii și părinţii vor fi nişte prieteni mai mari 
și mai experimentați, care prin propriul exemplu vor reprezenta 
modele bune, chiar ideale, pentru tânărul aflat într-o permanentă 
căutare de repere solide. În lipsa unor astfel de modele, el le va 
găsi în rândul semenilor de aceeași vârstă sau la diverse persoa- 
ne publice (actori, artiști etc.), idealurile sale riscând să scape de 
sub controlul educatorilor (profesori sau părinţi). De la 16 ani și 
până la terminarea liceului, tânărul este tot mai preocupat de fi- 
losofia vieţii, de problemele sociale și de viitorul lumii în care 
trăiește. În jurul vârstei de optsprezece ani apare nevoia de reali- 
zare a Eului în lumea exterioară, care se manifestă, de exemplu, 
în alegerea profesiei sau în alegerea studiilor viitoare. Această 
realizare a Eului coincide întotdeauna cu un puternic idealism; 
ea este întrevăzută mai întâi în condiţiile de reușită pe care le 
propune societatea. 


! Rudolf Lanz, op. cit., p. 54. 

O pedagogie sănătoasă trebuie să se bazeze pe cunoașterea 
etapelor de dezvoltare a copilului și pe aplicarea principiilor sub- 
secvente lor: „Respectarea acestora în procesul de învățământ 
presupune acordarea necesarului educaţional pentru vârsta re- 
spectivă, la timpul potrivit şi în modalitatea corespunzătoare ni- 
velului la care a ajuns procesul de trezire a forțelor cognitive, de 
percepere a cauzalităţii, a abstracțiunilor şi a generalizărilor.“! 
Pedagogia Waldorf tinde spre acest țel, bazându-se, în orice for- 
mă de educaţie, pe o cunoaştere profundă a fiinţei umane. Bazân- 
du-se pe o astfel de cunoaștere, Rudolf Steiner a dezvoltat prin- 
cipiile de organizare didactică și administrativă a învățământului 
Waldorf. Această perspectivă de abordare a fost îmbrățişată ul- 
terior de toți pedagogii Waldorf: „O educaţie care merită acest 
nume“, ține să precizeze Rudolf Lanz, „nu este posibilă fără o 
cunoaștere profundă a dezvoltării ființei omenești în formare." 
Un bun educator se va folosi de o astfel de cunoaștere atunci când 
va decide, conform vârstei și personalităţii celui educat, câtă li- 
bertate îi va acorda şi ce responsabilități se aşteaptă să își asume. 


4. Repere metodice 


În școlile Waldorf se preferă organizarea activităţilor cu toți 
elevii clasei, însă se practică și împărțirea lor pe grupe la unele 
discipline de studiu, precum limbile străine, informatica etc. Cele 
mai importante argumente aduse în acest sens încă de Rudolf 
Steiner sunt: ne încarnăm în grupuri mari, ceea ce permite echi- 
librarea karmei, socializarea optimă, echilibrarea temperamen- 
telor, evitarea împărțirii artificiale a elevilor în grupe de „mai 
dotați — mai puțin dotați“, deoarece în viață trăim în comunităţi 


' Liliana-Emilia Dumitru, „Waldorf — o pedagogie a metamorfozelor“, în 
Revista de pedagogie. Pedagogii alternative, nr. 1-12, 2006, p. 84. 
: Rudolf Lanz, op. cit., p. 58. 

nediferenţiate în acest fel. În primul plan al procesului de instru- 
ire se află orele de clasă, care au scopul de a le transmite tutu- 
ror elevilor cunoştinţe, valori, modele comportamentale etc. Așa- 
dar, predarea se adresează de obicei întregii clase, însă nu poate 
consta în faptul că îi administrăm mereu fiecărui copil micul lui 
„hap“ individual. Întrucât copiii petrec 12 ani împreună, este ne- 
cesară identificarea unor multiple posibilităţi de evoluţie perso- 
nală în contact cu ceilalţi. Dat fiind faptul că orice copil învață din 
propriul imbold, nu este necesară nici permanenta grijă acordată 
individual copilului, nici divizarea clasei, nici selecţia în funcție 
de nivelul performanţelor. Copilul care învață în mod individual 
are nevoie mai degrabă de o predare din care să își poată lua ceea 
ce îi trebuie și ceea ce înțelege. De aceea, profesorul trebuie să 
ofere o gamă largă de posibilități didactice: „Noi trebuie să pre- 
dăm în așa fel încât procesul nostru de învățământ să fie unul viu, 
ceea ce înseamnă că nu trebuie să ne îngrijim numai ca elevii să 
preia anumite imagini, anumite simţiri, anumite dexterităţi, ci că, 
în funcţie de aptitudinile înnăscute ale fiecăruia și de modul în 
care au fost dezvoltate acestea, să ia cu sine în această viață ceea 
ce este viu.“! 

Nu trebuie să-i oferim copilului imagini prefabricate, cunoş- 
tințe gata elaborate și structurate, ci acestea trebuie să fie în așa 
fel vehiculate încât să poarte în ele posibilitatea creșterii: „Dacă 
îl învăţăm ceva pe copil, atunci trebuie să avem grijă ca ceea ce 
l-am învăţat să nu rămână așa cum l-am învăţat, ci să crească 
împreună cu copilul, să devină altceva pe parcursul dezvoltării, 
și ca omul să mai aibă încă și la vârsta de treizeci sau patruzeci 
de ani, într-o anumită măsură, ceea ce a învăţat la vârsta de opt 

ni.“? Însă pentru a reuși așa ceva, profesorii trebuie să pătrundă 
cu de tt în natura umană, mai exact în natura copilului, pe ca- 
lea spirituală, sufletească și trupească, pentru a-și spori gradul în 


! Rudolf Steiner, Cunoașterea omului și structura învățământului, p. 10. 
: Ibidem, p. 10. 

care conştientizează ceea ce se petrece cu adevărat în om. Doar 
atunci vor dobândi şi o înţelegere corectă despre ceea ce se petre- 
ce în realitate cu copilul când îi arată sau îi spun ceva, iar acesta 
învață să lucreze conform naturii sale. 

Când un profesor stă în fața clasei trebuie să aibă în vedere 
faptul că fiecare copil face în ora lui niște pași individuali în în- 
vățare. De aici rezultă necesitatea ca în acea oră el să ofere un 
spectru larg de posibilități. Fiecare profesor trebuie să le ofere 
copiilor cât mai multe situații de învățare, cât mai diverse posi- 
bilități de manifestare pentru diferitele înzestrări existente în ei. 
Numai în acest fel fiecare copil își primeşte şansa lui. Se poate 
obiecta, fireşte, că o asemenea educare plină de viață eșuează în 
cazul claselor cu un număr mare de elevi. Între anumite limite, 
această obiecţie este îndreptăţită, însă acela care o ridică în afa- 
ra acestor limite dovedeşte doar că vorbește de pe poziţiile unei 
pedagogii a normelor abstracte, căci o artă a educării Și învăţării 
vii, bazată pe o cunoaştere autentică a omului, stimulează parti- 
ciparea în cazul fiecărui elev, astfel încât nu este nevoie ca orice 
conţinut să fie prelucrat individual: „Putem plăsmui ceea ce fa- 
cem în activitatea de educaţie și învățare în așa fel încât elevul, 
însuşindu-și lucrurile pe care noi le transmitem, să le sesizeze el 
însuși în mod individual pentru sine. Pentru aceasta este necesar 
ca ceea ce face dascălul să fie suficient de viu. Pentru acela care 
posedă simțul cunoașterii autentice a omului, omul în deveni- 
re devine într-o asemenea măsură și enigmă a vieții pe care el 
trebuie să o dezlege, încât în încercarea de a o dezlega trezeşte 
participarea vie a elevilor. lar o asemenea participare este mai 
rodnică decât o simplă prelucrare individuală, care ușor-uşor îl 
paralizează pe elev cu privire la activitatea autentică proprie. Și, 
între anumite limite, ne este îngăduit să afirmăm despre clasele 
mai numeroase că, având niște dascăli care sunt plini de viaţă 
stimulată de cunoașterea adevărată a omului, vor obține succe- 
se mai mari decât clasele mai puţin numeroase, cu dascăli care 

pornind de la o pedagogie a normelor nu sunt în stare să dezvolte 
O asemenea viaţă.“ 

Pedagogia Waldorf nu urmăreşte o „marcare“ dinainte plănu- 
ită a elevilor, dimpotrivă, urmăreşte să-i conducă spre o liberta- 
te a individualităţii. În fiecare etapă de dezvoltare copilul trece 
prin cele mai mari transformări ale constituţiei sale corporale, ale 
capacităţilor sale de simţire şi de trăire, ale structurilor gândirii 
şi conştiinţei. EI trebuie să se găsească pe sine şi să ajungă la o 
concepţie personală despre lume şi viaţă, prin experienţe în me- 
diul său social. De aceea, învăţarea prin descoperire,.care prezin- 
tă-incontestabile valențe formative, trebuie să fie mereu prezentă 
în abordarea diverselor materii de învățământ. Mereu se pot crea 
situaţii deschise, adică situaţii care nu sunt prestabilite și care sti- 
mulează realizarea unor descoperiri prin efort personal, căci „ele- 
vul nu trebuie să fie cruțat nicidecum de propriile sale eforturi de 
gândire“?. Metoda justă de instruire trebuie să solicite eforturi 
personale, cu atât mai mult cu cât un scop important al pedago- 
giei Waldorf este formarea voinţei libere în cadrul cunoașterii. 

Până și în privinţa recomandării unor metode de lucru la cla- 
să, a unor strategii didactice prestabilite, există mari rezerve: 
„Libertatea predării reprezintă condiția și premisa umană pen- 
tru îndeplinirea demnă de încredere a misiunii: Educaţia pentru 
libertate. O şcoală care vrea să fie vie şi conformă cu timpul ei 
"trebuie să-și solicite profesorii înspre o permanentă perfecţionare 
a metodelor şi planurilor de învățământ; același lucru este vala- 
bil pentru repartizarea materialului de predat și pentru alegerea 
corespunzătoare a temelor în activitatea curentă de predare.'* În 
ceea ce priveşte predarea, Rudolf Steiner schimba radical mo- 
dul de abordare stabilit în timp de didactică. Întotdeauna se va 
merge de la întreg la parte. De exemplu, în învățarea operaţiilor 


! Rudolf Steiner, Baza pedagogică a Școlii Waldorf, http://www.spiritualrs. 
net. 

matematice „trebuie luată în considerare mai întâi suma, abia 
apoi aceasta trebuie dezmembrată în termenii separați ai adună- 
rii. Așa că noi trebuie să-l învăţăm pe copil adunarea invers decât 
se face de obicei; să pornim de la sumă și să trecem la termenii 
adunării.““! Aşadar, îi vom învăța pe copii mai întâi ce este suma, 
în opoziţie cu termenii adunării, ceea ce îi va ajuta să înțeleagă 
mai ușor şi mai bine noțiunea de „împreună“. O astfel de abor- 
dare, de la întreg la parte, întâlnim și în teoria globalismului a lui 
Ovide Decroly. Calea de urmat este inversul celei dominante în 
școala tradițională: „Trebuie să ne străduim, acolo unde este po- 
sibil în predare, să mergem de la întreg la parte; căci calea ana- 
litică corespunde devenirii propriu-zise a lumii. Multitudinea s-a 
născut din unitate.'? Pentru prima perioadă şcolară este foarte 
important ca tot ceea ce spunem și facem să fie frumos, indife- 
rent că este vorba de comportamentele simple (cum ar fi modul 
în care vorbim sau scriem pe tablă) sau de formarea reprezentării 
că lumea este frumoasă. | 

Un principiu metodic deosebit de important guvernează pre- 
darea în orice domeniu de specialitate: „Copiii trebuie împovă- 
rați pe cât de puțin posibil cu formarea de definiţii.“* De cele mai 
multe ori, aceste forme cognitive se imprimă în memorie unila- 
teral şi rigid. Dimpotrivă, în sufletul copilului ia naștere treptat o 
imagine multilaterală despre lume dacă are posibilitatea să carac- 
terizeze în mod liber fenomenele cu care se familiarizează, ceea 
ce îi permite o extindere ulterioară a orizontului de percepție şi 
pătrundere cu idei a acestuia, fără piedica reprezentată de con- 
ceptele deja stabilite. 

În grădinițele Waldorf, principiul fundamental de evoluţie a 
copilului nu este acela al învăţării conduse din exterior, ci ace- 
la al favorizării învăţării imitative, care se dezvoltă individual, 


' Rudolf Steiner, Arta educaţiei. Metodică şi didactică, p. 13. 

: Configurarea învățământului din clasele I până într-a VIII-a la şcolile Waldorf/ 
Rudolf Steiner, p. 43. 

* Ibidem, p. 166. 

din lăuntricul copilului: „Dacă se pretinde de la copiii de aceas- 
tă vârstă încadrarea în programe de învățare și de activitate pre- 
stabilite, atunci adaptarea constrânsă la metodele și conținuturile 
impuse din afară poate doar slăbi formarea forțelor de voinţă și a 
individualizării necesare. Copiii trebuie să privească bucuroși în- 
spre perioada lor de școală și învăţare; iar ei chiar vor face acest 
lucru dacă le este permis să trăiască într-adevăr jocul copilăresc, 
acela care reprezintă fundamentul pentru activitatea creatoare a 
omului, cu bogăţia și multilateralitatea sa.“ În ciclul școlar pri- 
mar elevii au nevoie de reprezentări vizuale, de o cunoaștere ba: 
zată pe realitatea concretă. Acesta este motivul pentru care, de 
exemplu, se consideră că este deosebit de important ca elevii să 
înveţe să scrie trecând de la scrierea în imagini la scrierea în cu- 
vinte, deoarece până acum ei au trăit într-o lume concretă. Scrisul 
se învață înaintea cititului. În clasa I sunt învăţate toate literele, 
însă de abia în clasa a II-a cititul este exersat în mod consecvent. 
Elevul care învaţă să citească pătrunde într-o lume a semnelor 
abstracte, trecere care pentru mulți copii este destul de dificilă. 
Trecerea va fi simplificată dacă literele sunt prezentate mai întâi 
sub formă de imagini. 

Trecerea de la lumea lucrurilor la aceea a semnelor abstrac- 
te constituie un moment determinant în viața copilului. Materia 
de studiu nu va fi expusă în concepte definitorii, ci prin descrieri 
intuitive, în imagini. Ceea ce transmite profesorul prin imagini 
trebuie să se depună în sufletele copiilor, căci dintr-un învăță- 
mânt care se desfășoară mai puţin „de la cap la cap“, cât de la 
inimă la inimă, ei își vor extrage puterile pentru întreaga viață. 
În predare trebuie să procedăm în așa fel încât întotdeauna să fie 
solicitate, într-o conlucrare armonioasă, voința, simțirea şi gân- - 
direa. Așadar, în procesul instruirii este necesar să fie antrenat 
omul întreg, cu atât mai mult cu cât, de exemplu, noțiunile mo- 
rale nu le introducem în sufletele copiilor apelând la intelect, ci 


N 


' Tobias Richter, op. cit., p. 25. 

la sentiment și la voinţă.! Tocmai de aceea copilului trebuie să 
îi dezvoltăm la fel de mult voința, fantezia și sensibilitatea, ca şi 
rațiunea. 

Rudolf Steiner şi-a dorit ca școala Waldorf să se încadreze în 
realitatea deplină a vieţii, aşa cum este ea, adică în planul de în- 
vățământ să nu fie conținut nimic străin de viaţă, care să nu fie 
împărtășit de copii. Scopul educaţiei, acela de a-l face pe tânăr 
capabil de libertate şi de a-i acorda această libertate, se reflectă 
inclusiv în orientarea metodologică a învățământului: abia după 
ce toate simţurile au fost stimulate, iar cele însușite au devenit 
trăire lăuntrică, se ajunge la formarea judecății. Procesul învăță- 
rii are aceeași importanță ca și rezultatul său, o astfel de abordare 
oferindu-i elevului posibilitatea de a-și însuși odată cu conţinutul 
predării şi o metodă inductivă, care nu îl trimite direct într-o lume 
a teoriilor preconcepute și împărtășite, ci îl ajută să avanseze în 
cunoaștere prin propriile experienţe. 


5. Predarea și învățarea în epoci 


Orice copil trăiește fiecare zi în ritmul dintre veghe și somn, 
dintre preluare şi uitare. Ritmul străbate toate procesele vieţii.? 
De acest fapt trebuie să se țină seama în realizarea orarului și în 
aplicarea planului de învățământ, imprimând anumite caracteris- 
tici specifice artei pedagogice. Copilului îi este cel mai uşor să 
fie activ dimineaţa, motiv pentru care se consideră că este bine ca 
ziua de școală să înceapă cu materiile la care în mod firesc sunt 
accentuate cunoașterea și înțelegerea, gândirea și reprezentarea. 
Predarea fiecăreia dintre aceste materii se va face în fiecare di- 
mineaţă, în așa-zisa „oră principală“ (cursul de bază), de-a lun- 
gul câtorva săptămâni, formând o unitate 'mai mare de predare 
numită „epocă“. În acest fel se încearcă structurarea programului 


! Rudolf Steiner, Arta educaţiei. Metodică şi didactică, p. 105. 
: Ernst-Michael Kranich, op. cir., p. 39. 

zilnic de şcoală pornind nu de la nevoile şi comodităţile cadrului 
didactic, ci de la ritmul natural al zilei, pe care îl trăiește copilul. 
În şcoala Waldorf, predarea din cursul dimineții se împar- 
te în două părți: învățământul principal și învățământul pe ma- 
terii.! Învățământul principal se desfăşoară de regulă în primele 
două ore ale zilei. Materiile considerate principale sunt predate în 
epoci, în cadrul învățământului principal, astfel că elevii se întâl- 
nesc cu aceeași materie două ore pe zi, timp de 2-4 săptămâni. În 
acest fel este posibilă preocuparea pentru o anumită tematică pe 
parcursul unei perioade mai lungi de timp, aceasta putând fi par- 
cursă mai bine și mai aprofundat. Atât profesorul, cât și elevii se 
pot concentra, timp de câteva săptămâni, numai asupra câte unei 
materii, deci se pot ocupa intensiv de o anumită tematică. 
Programele diferitelor discipline sunt asemănătoare cu acelea 
din sistemul tradițional de învățământ, iar nivelul cunoștințelor 
este echivalent cu acela din şcoala tradițională, la toate ciclurile 
curriculare. Deosebirea constă în faptul că învățătorul sau pro- 
fesorul diriginte din școala Waldorf poate să le predea copiilor 
materiile de bază, în fiecare dimineaţă de la ora opt şi până la 
ora zece, atât în învățământul primar, cât și în acela gimnazial. 
Procedând în acest fel, el poate solicita mereu forțele proaspete 
„ ale copilului și are timp suficient pentru a realiza o structurare pli- 
nă de sens a activităților. Și este necesar să o facă, pentru că ele- 
vilor le este greu să reziste timp de două ore de predare uniformă: 
„Sarcina sa de educare se referă la toate elementele componente 
ale sufletului copilului; așadar, trebuie alternate activități în care 
este solicitat capul, acţiunile ritmice şi activitatea voinţei, chiar și 


' Helmut Eller, Învățătorul de la şcoala Waldorf, Editura Triade, Cluj- iaca 
2001, p. 26. 

? Epocile de predare în clasa întâi sunt: desenul formelor, epoca de scriere și 
citire, epoca elementelor de matematică, povestiri cu tâlc despre natură sau ano- 
timpuri, mediul înconjurător și ţinutul natal al copilului, care alternează după 
felul cum îi simte învățătorul pe copii. Mai târziu, epocile cursului principal se 
specializează din ce în ce mai mult și se diferențiază, tratând câte un domeniu 
al ştiinţei și culturii. 

în cadrul învățământului principal. De aceea a rezultat împărțirea 
în: parte ritmică, parte de muncă și parte de povestire.“! Aceste 
părți au fost stabilite încă de Rudolf Steiner, chiar dacă nu le-a 
numit așa. Este posibilă însă și o altă succesiune, conform intu- 
iţiei profesorului, dar nu una arbitrară. În primele clase, cele din 
ciclul primar, învățământul principal începe cu partea ritmică, ur- 
mată de partea de gândire, apoi de partea de voinţă. 

Pe parcursul întregului an școlar, profesorul diriginte predă 
în epoci; el poate aborda împreună cu elevii săi câte un domeniu 
de cunoaştere timp de mai multe săptămâni, pentru ca apoi să se 
distanţeze de acesta pentru a i se dedica altuia. La diversele ore 
de specialitate, ţinute de alţi profesori, dirigintele însoțește pe cât 
posibil clasa, parțial prin prezenţa sa la ore, dar întotdeauna prin. 
interesul său. În această conviețţuire zilnică și variată cu clasa, 
profesorul diriginte reușește să stabilească o relaţie specială cu 
elevii săi, ceea ce îi va permite să constate mult mai bine dezvol- 
tarea fiecăruia, să descopere vocaţiile, dar și slăbiciunile elevilor. 

Elevii studiază materiile cognitive în epoci. De exemplu, o 
clasă studiază matematica zilnic, în primele două ore fără pau- 
ză, timp de 2-4 săptămâni. Materia pe un an școlar se împarte, 
așadar, în două-trei epoci. După epoca respectivă urmează alte- 
le, elevii reîntâlnindu-se cu matematica doar peste câteva luni. 
Desigur, între timp ei uită ce au învăţat, dar aceasta nu trebuie 
să îngrijoreze. În şcoala Waldorf, uitarea, acest proces natural de 
protecţie a memoriei, este considerată un aliat din două motive: 
în primul rând, pentru că uitând matematica elevul se va putea 
dedica cu toate capacitățile sale unui nou domeniu, de exemplu 
literaturii, iar, în al doilea rând, pentru că, după ce matematica 
a fost aparent uitată, la reîntâlnirea cu această disciplină elevul 
își va reaminti mult mai intens cele învăţate datorită procesului 
de metamorfozare care se petrece în nivelurile subconștiente ale 
psihicului său. Pentru a forma capacități pornind de la cunoștințe, 


! Configurarea czeear> din clasele | până într-a VIII-a la școlile Waldorf/ 
Rudolf Steiner, p. 30. 

amintirea și redarea a ceea ce s-a sedimentat în subconștient este 
la fel de importantă ca și trezirea din somn: „De fiecare dată ex- 
perienţa este surprinzătoare, anume că ceea ce a fost primit cu 
bucurie și s-a format în sine ca imagine cuprinzătoare a materiei 
bine structurate, la readucerea aminte are un grad mai înalt de 
maturitate, o capacitate între timp mai crescută. Dar și ceea ce nu 
a fost cu totul înţeles atunci (...) poate să reapară acum ca ceva 
ușor şi de la sine înţeles. Nu există nicio altă formă de lucru care 
să asigure posibilităţi atât de mari de concentrare și de activare a 
interesului copiilor și care să alcătuiască domeniile materiilor în 
imagini atât de închegate şi lesne de reţinut.“ Programul clasic, 
care prevede o alternanță a orelor alocate diverselor discipline 
școlare, nu permite atingerea nivelelor sufletești mai profunde 
ale copiilor în timpul lecţiilor şi nici nu-i poate acorda locul care 
i se cuvine laturii artistice a învățământului: „Un copil“, arăta 
B.C.]. Lievegoed, „are nevoie de un oarecare timp pentru ase 
cufunda total într-o materie și simte nevoia de a continua activi- 
tatea în care s-a angajat; acest lucru îi este caracteristic copilului 
și se află în acord cu caracterul repetitiv al memoriei sale ritmice. 
Doar în acest fel se poate lega de o materie până în profunzimile 
sufletului său; abia atunci vor fi angajate și sentimentul, și vo- 
inţa, iar copilul va deveni el însuși productiv.'” Pare paradoxal, 
însă o informaţie uitată va reveni în actualitate, prin reamintire, 
cu o forță mult mai mare. De aceea, școala Waldorf a renunțat la 
orarul normal (de exemplu: de la 8 la 9 Matematică, de la 9 la 10 
Istorie, de la 10 la 11 Literatură etc.), înlocuindu-l cu un program 
de studiu structurat în epoci. 

Materia abordată într-o epocă poate să aștepte mai multe luni 
pentru a fi abordată din nou. Oare, procedându-se în acest fel, 
nu cumva copiii vor uita totul? Pe pedagogii Waldorf nu îi în- 
grijorează această chestiune. După câteva luni, când materia 
este abordată din nou într-o altă epocă, după ce conținutul epocii 


' Frans Carlgren, op. cit.. p. Sl. 
2 B.C.]. Lievegoed, op. cil., p. 134. 

precedente este recapitulat în câteva zile, cunoștințele anterioare 
sunt reamintite cu uşurinţă şi se poate continua studiul. Reamin- 
tirea lor cu ușurință este posibilă deoarece „cunoştinţele, care au 
dispărut din conștiința noastră actuală, continuă să fie active în 
subconștient, în zona adormită a vieţii noastre sufletești ; ele sunt 
transformate în facultăţi care vor fi fertile în cu totul alte dome- 
nii“!. Metoda de învăţare pe epoci favorizează sedimentarea con- 
ținutului lecţiilor în subconștient și uitarea lor temporară. În acest 
interval se dezvoltă însă procesul de formare a facultăților, care 
permit achiziţionarea de noi elemente de cunoaştere în epoca ur- 
mătoare. Această metodă îi permite elevului să aprofundeze mai 
bine conținutul lecţiilor, astfel încât ceea ce a învăţat îi aparţine, 
iar transformarea conținutului lecţiilor în calităţi utile pentru viaţa 
lui viitoare se poate face cu mai multă ușurință. 

La întrebarea firească „Ce se întâmplă în cazul uitării cunoş- 
tinţelor din cauza predării în epoci ?*, Rudolf Steiner răspunsese 
deja că procesul învăţării se continuă în zonele subconștiente ale 
psihicului, în timpul somnului. Starea de conștiință din somn nu 
duce la o stingere a preocupărilor noastre, ci la o clarificare a lor. 
Semnificaţia cuvântului „a uita“ se aseamănă cu aceea a cuvân- 
tului „a digera“, așadar, metaforic vorbind, avem de-a face cu o 
transformare a hranei în forță și capacități. Incapacitatea de a-ţi 
aminti câte ceva arată că percepțiile şi trăirile nu au fost suficient 
de înflăcărate, prin intensitatea interesului. La cultivarea memo- 
riei şi la dezvoltarea capacităților, „uitarea corectă joacă un rol 
la fel de important ca şi readucerea bine dirijată la suprafaţă şi 
amintirea“?. O astfel de concepţie era frecvent întâlnită la începu- 
tul secolului XX, când înflorea școala psihanalitică a lui Freud, 
continuată de discipolii săi Adler și Jung. Astfel, s-au pus bazele 
învățământului de tip New Age, în care apăreau meditaţiile, con- 
centrările și relaxările de tip yoga, meditaţia transcendentală etc. 


' Ibidem, p. 135. 
: Frans Carlgren, op. cit., p. 50. 

De obicei, uitarea este considerată principalul dușman al în- 
văţării. În învățământul tradițional, se socotește că elevul ideal 
este acela care nu uită ce a învăţat şi care este gata oricând să 
redea ceea ce a asimilat. Însă Rudolf Steiner a privit uitarea ca 
fiind chiar fructuoasă din punct de vedere pedagogic, numai că 
profesorul trebuie să o folosească în mod corect, planificând epo- 
cile în așa fel încât acestea să solicite puterile copilului într-o al- 
ternare armonioasă. De aceea, la începutul anului școlar este im- 
portant ca profesorul să elaboreze o planificare atentă a epocilor 
şi să stabilească corect durata fiecăreia.! Rudolf Steiner spera ca 
prin organizarea predării în epoci să fie posibilă, în ultimele săp- 
tămâni ale anului școlar, un fel de repetiţie generală a materiilor 
predate în anul respectiv, pentru ca elevii să poată păstra esenţi- 
alul în memorie. | 

Un alt avantaj al predării în epoci constă în faptul că informa- 

țiile sau problemele primite peste zi sunt prelucrate subconștient 
noaptea, iar a doua zi elevii vor găsi mai ușor rezolvarea lor: 
„Conform unui principiu de bază al pedagogiei Waldorf, ne stră- 
duim să lucrăm în învățământul principal ţinând cont de dispo- 
ziţiile sufletești în așa fel încât cele învățate să se poată cufunda 
în subconștient, pentru a putea apărea mai târziu transformate ca 
facultăți sau cunoaştere și capacitate a copiilor.“? Întâlnindu-se 
cu o materie doar o dată sau de două-trei ori pe săptămână, ele- 
vul nu va putea beneficia de acest dar al spiritului omenesc. Îl 
va putea folosi însă din plin în cadrul unei epoci, când, în afara 
sfârşitului de săptămână, se întâlnește chiar şi 20 de zile la rând 
cu aceeași materie. 
e i A | REA 
' Dacă în şcolile Waldorf clasice învățătorul sau profesorul diriginte au liber- 
tatea de a determina lungimea epocilor, în şcolile Waldorf din România numă- 
rul de ore alocat acestora trebuie să corespundă numărului de ore stabilite în 
Curriculum pentru disciplinele respective. 


2 Configurarea învățământului din clasele 1 până într-a VIII-a la şcolile Waldorf/ 
Rudolf Steiner, p. 247. 

Nu toate materiile participă la acest carusel al epocilor. Se pre- 
dau în sistem modular (în epoci) aşa-nuinitele „materii cognitive“ 
sau „materii de bază“: limba maternă, literatura, matematica, fi- 
zica, chimia, istoria, geografia, biologia etc., adică „învățământul 
principal“. Materiile de bază pot fi predate și în ore de exerciţii, 
care au rolul de a fixa cât mai bine materia abordată la cursul de 
bază.! După instrucția de bază, realizată în cadrul epocii (90-100 
de minute la începutul fiecărei zile de şcoală), urmează orele cu 
ritm săptămânal: limbile străine, euritmia, educaţia fizică, activi- 
tățile artistico-practice, activitățile meșteșugărești, religia, teatrul, 
corul, orchestra etc. Acestea necesită o repetare ritmică continuă, 
în ore separate, în ideea că omul trebuie să facă regulat unele lu- 
cruri, nu doar în răstimpuri. De asemenea, și temele pentru acasă 
trebuie să aibă acest caracter de exersare repetată. 

Rudolf Steiner nu a fost adeptul temelor obligatorii în ciclul 
inferior al învățământului, considerând că profesorii trebuie să 
își organizeze parcurgerea materiei în așa fel încât elevilor să 
le fie suficient ceea ce se realizează în cadrul orelor din sala de 
clasă. Ideal ar fi ca învăţarea să se realizeze deplin în cadrul ore- 
lor de școală, pentru a-i putea scuti pe elevi de temele obositoa- 
re pentru acasă. În cea dintâi școală Waldorf în care a lucrat, 
Rudolf Steiner recomanda teme facultative, care să fie formulate 
în așa fel încât să trezească interesul, curiozitatea şi dorința ele- 
vilor de a le realiza. Efectuarea temelor trebuie să-l conducă pe 
elev la răspunsuri și soluţii în urma unei prelucrări autonome a 
materialului tratat. Nu este permis ca ele să fie resimţite ca o po- 
vară apăsătoare. În acest sens, volumul și complexitatea lor pot 
fi individualizate. Abia de prin clasele a VI-a şi a VII-a, munca 


! Pentru ilustrarea modului în care este structurat învățământul în școlile Waldorf 
din Germania, vezi: Configurarea învățământului din clasele | până într-a VIII-a 
la şcolile Waldorf/Rudolf Steiner, precum și Tobias Richter, Sarcina pedago- 
gică şi obiectivele de îrnăpăinna ale unei şcoli libere Waldorf, Editura Triade, 
Cluj-Napoca, 2001. 

obligatorie începe să câștige în importanță.! De acum, elevii vor 
primi în mod regulat teme şi lucrări de control, al căror scop nu 
este însă acela de a obţine o notă cât mai mare, ci de a face o lu- 
crare cât mai bună. 


6. Euritmia. Ritmul și voința 


Un loc aparte în practica educaţională din școlile Waldorf îl 
ocupă curitmia (de la eu, „bine“, şi rhytmos, „—ritm“ în limba 
greacă). În concepția lui Rudolf Steiner, euritmia este vorbire 
şi muzică vizualizată, prezentată în mișcare.? Ca disciplină de 
studiu, specifică școlilor Waldorf, euritmia poate fi considerată 
„educaţie fizică însuflețită““, care mlădiază trupul, cultivă sen- 
sibilitatea interioară, facilitează perceperea celorlalţi şi întăreşte 
voința elevului. Euritmia are un efect formativ atât asupra sufle- 
tului și spiritului, cât şi asupra c corpului. Ea este o artă a mișcării, 
care prin gesturi vizualizează sunetele muzicale și pe acelea ale 
vorbirii, căutând să exprime, prin formele de mişcare ale Corpu- 
lui, coerenţa interioară, care se manifestă î în vorbire şi cânt. Prin 
transfigurarea sunetelor și tonurilor în manifestări euritmice se 
realizează o activitate” în care sunt solicitate toate forțele sufle- 
tești și întregul corp al copilului. De exemplu, cea mai bună cale 
de a-l introduce pe copil în lumea cifrelor este aceea a mișcării 
și a ritmului, care apar, de altfel, în numărare și în șirurile de nu- 

„mere. Euritmia într-o şcoală Waldorf cuprinde o gamă largă de 
activităţi: ritmurile, manifestările lirice, dramatice și muzicale, 
„reprezentările teatrale. 


' Frans Carlgren, op. cit., p. 21. 

Conform teoriei steineriene, există euritmie artistică, euritmie pedagogică și 
euritmie curativă. 

* Magdalene Siegloch, Euritmia. O introducere, Editura Triade, Cluj-Napoca, 
2001, p. 146. 

Conform antroposofiei steineriene, există o corelaţie strânsă 
a ritmurilor biologice umane cu marile ritmuri cosmice diurne, 
lunare, anuale. Ritmul acționează în toate procesele vieţii: rit- 
murile de înnoire a celulelor organismului, ritmurile organelor, 
ritmurile perioadelor de criză biografică. Ritmul este O însușire 
esenţială a viului, orice proces al vieții crescând un anumit timp, 
apoi atenuându-se întrucâtva, pentru a fi din nou impulsionat în 
următoarea sa creștere. Viul constă în continua reînnoire ritmi- 
că a acţiunilor sale. Bazându-se pe această cunoaștere a fiinţei 
umane și a legăturilor sale indisolubile cu natura și cu universul, 
Rudolf Steiner şi-a fundamentat concepția pedagogică pe o res- 
pectare şi o aplicare generală a ritmului în educaţia sănătoasă și 
armonioasă a copilului: „Orice activitate are nevoie de ritm. Așa 
cum Viaţa se desfășoară între polarități, creându-se în felul aces- 
ta un ritm repetat, care ne menține sănătoși, tot așa și copilul are 
nevoie de o alternanță în predare între mișcare și odihnă, între 
ascultare şi activitate proprie, între munca împreună și munca 
individuală, între starea de veghe deplină şi cufundarea visătoa- 
re în imagini. În felul acesta se creează o inspirare și o expirare 
a sufletului, care cuprinde trupul o dată mai puternic, și altădată 
mai slab. Iar arta profesorului constă în a citi pe copii de ce anu- 
me au nevoie într-un anumit moment.“! Ritmurile individuale ale 
copiilor sunt diferite, iar fiecare trebuie ajutat să îşi găsească dru- 
mul propriu de armonizare prin participarea directă. De exemplu, 
atunci când copilul cântă sau ascultă, el îşi armonizează ritmul 
circulaţiei sangvine cu acela al respirației, prin urmare acest pro- 
ces are un parcurs personalizat și diferențiat în funcție de aptitu- 
dinile personale. Rudolf Steiner privea euritmia atât sub aspect 
pedagogic, ca „joc al mișcării pătruns de suflet“, presupunând 
inițiativă și angajarea voinței, cât şi sub aspect igienic, căci omul, 
fiind un microcosmos, se integrează prin euritmie în ritmul și în 


' Configurarea învățământului din clasele 1 până într-a VIII-a la școlile 
Waldorf/Rudolf Steiner, p. 44. 

armonia universului (macrocosmosul), ceea ce îi asigură menţi- 
nerea sănătății. 

Viaţa sufletească se poate dezvolta numai într-un ritm al res- 
piraţiei cât se poate de echilibrat. La fel se întâmplă şi cu Eul, de 
aceea un scop deosebit de important al pedagogiei este să ajute la 
obținerea unui astfel de echilibru pentru ca Eul să se poată con- 
solida în cadrul vieții sufletești și să ocupe o poziție dominantă.! 
În școala Waldorf, întregul proces de învățământ este conceput 
şi realizat ritmic: „Alcătuirea planului de învățământ, a oraru- 
lui, alegerea temelor din cadrul materiilor individuale încearcă 
să ţină cont de desfăşurarea ritmică a anului școlar, a săptămâ- 
nii şcolare şi a zilei de școală şi să corespundă alternanţei na- 
tural fondate dintre repaus, receptivitate și nevoie de mișcare. 
Materiile de predare teoretice, artistice şi practice sunt întrețesute 
după posibilităţi în planul de învățământ în așa fel încât parcur- 
sul predării să permită aceste alternanțe și să existe pauze care să 
conducă la prelucrarea materialului predat și a reţinerii sale de 
durată.'? Într-o astfel de abordare, activitatea de predare-învăţare 
se bazează pe succesiunea celor trei faze ale procesului de cu- 
noaştere, înțelegere şi stăpânire a conținutului: 


1) trăirea, observarea, experimentarea; 
2) amintirea, caracterizarea, desemnarea; 
3) prelucrarea, analizarea, abstractizarea, generalizarea. 


În cadrul unei unităţi de predare, arată Tobias Richter, nu tre- 
buie să se ajungă direct în cea de-a treia fază, între aceasta și pri- 
mele două trebuind să se intercaleze o pauză care să facă posi- 
bilă o distanțare de cele preluate. Abia a doua zi urmează să fie 
făcut ultimul pas în învăţare (prelucrare, analizare, abstractizare, 


! Erhard Fucke, Linii fundamentale ale unei pedagogii a vârstei tinere. Despre 
concepția planului de învățământ pentru clasele 6-10 în cadrul școlilor Waldorf, 
Editura Triade, Cluj-Napoca, 2001, p. 19. A 

2 Tobia Richter, op. cit., p. 21. 

generalizare), pentru că numai în acest fel se va lua în considera- 
re polaritatea dintre somn și veghe. Respectarea acestei polarități 
este necesară întrucât evoluţia nu presupune numai facultăţi cog- 
nitive, ci și facultăţi sufleteşti: polaritatea dintre învăţare şi uita- 
re, dintre conștient şi subconștient, dintre veghe şi somn. 

Școala creată de Rudolf Steiner se conduce după o teorie de- 
taliată și un program clar de educare a voinţei, în care euritmia 
are un rol foarte important. Voința este una dintre cele mai im- 
portante calități umane, de aceea şcoala trebuie să îi acorde aten- 
ţia cuvenită. În conferințele sale pentru profesorii primei şcoli 
Waldorf, Rudolf Steiner a explicat atât fenomenul voinţei, cât și 
posibilităţile de cultivare a ei. Astfel, voința poate fi cultivată și 
întărită prin repetare regulată şi ritmică, cum ar fi, de exemplu, 
pentru o lungă perioadă de timp aceeaşi zicere matinală sau ace- 
eași rugăciune la începutul pauzei mari, înaintea gustări. În fi- 
ecare zi, timp de câteva săptămâni, elevii cântă aceleaşi cântece 
sau recită aceleaşi poezii, întrucât voința puternică nu este o cali- 
tate care poate fi însușită într-un interval scurt de timp. Formarea 
și educarea ei reprezintă un proces de lungă durată, pe parcursul 
căruia familia și şcoala vor coopera strâns, căci trebuie acţionat 
corespunzător în acest sens şi în afara şcolii. 

În şcoala Waldorf, ritmul are un rol important în educarea vo- 
inței, urmărindu-se ritmul unei ore, al zilei, al lunii şi al anului. 
În conceperea și realizarea programului zilnic este respectat rit- 
mul specific al respirației, care presupune inspirație şi expiraţie!, 
adică alternanţa dintre concentrare și relaxare: „O inspiraţie și o 
expiraţie în predare înseamnă atunci, de exemplu, o alternanță 
ritmică între încordare şi deconectare, între munca desfășurată 
cu capul și cea desfășurată cu membrele, între munca făcută cu 
clasa întreagă şi aceea cu fiecare elev în parte. Un asemenea ritm 


' Respirația, arată Rudolf Steiner, este cea mai de seamă legătură pe care o are 
omul cu lumea exterioară. Astfel, întreaga activitate de predare va fi direcţio- 
nată mai întâi spre învăţarea respirației corecte şi a ritmului corect în alternanța 
dintre somn și trezie. 

autocreat fortifică, pe de o parte, forțele de viaţă ale copiilor şi, 
pe de altă parte, ușurează munca învățătorului.“ În acest mod se 
încearcă structurarea zilei de școală pornind de la ritmul natural 
al zilei, care oscilează între inspiraţie și expiraţie, concentrare şi 
relaxare, o astfel de pendulare repetându-se la fiecare oră. Dacă 
se acordă prea mult timp gândirii și memoriei, copiii vor obosi.? 
Ritmul orei este reliefat de împărțirea cursului principal la treap- 
ta primară și cea gimnazială de învățământ, care se desfășoară în 
primele două ore ale zilei, în general în cinci părţi diferite: partea 
ritmică, partea recapitulativă, partea principală, partea de scriere, 
partea narativă. Graţie unei astfel de împărțiri, ia naştere un ritm 
deosebit de benefic, deoarece copilul are nevoie de o alternanță 
între mişcare şi repaus, ascultare și activitate proprie, activitate în 
comun şi munca individuală.? Partea ritmică, prin care este solici- 
tată îndeosebi voinţa copilului, începe la toate clasele cu poezioa- 
ra de dimineață, urmată de cântece, recitări, exerciţii cu bătăi din 
palme, mișcarea în cerc sau cântatul la un instrument muzical. 
Procedându-se în acest fel, clasa este stimulată la o activitate co- 
mună, elevii având posibilitatea să se perceapă reciproc, să se 
perceapă drept comunitate umană. Zilnic se face acelaşi lucru, pe 
parcursul unei perioade de timp mai lungi, pentru ca elevii să se- 
sizeze subtilitățile şi pentru ca cele exersate să devină obişnuinţă. 
În partea recapitulativă, profesorul caută să ridice în conştiinţă 
conținuturile predate anterior, să le repete, să le aprofundeze și 
să extindă tema. Partea principală, care se adresează cu deose- 
bire intelectului, presupune prezentarea într-un mod plin de via- 
ță, artistic, a noului material de predat, corespunzător cu treapta 
de vârstă respectivă. În partea de scriere a învățământului prin- 
cipal, elevul lucrează în caietul propriu (caietul de epocă), face | 
exerciţii, rezolvă individual diverse sarcini, pictează o imagine, 


' Helmut Eller, op. cir., p. 28. 
2 Frans Carlgern, op. cit., p. 50. 
3 Helmut Eller, op. cit., p. 28 sqq. 

desenează etc. Partea narativă, care se adresează mai ales simţirii, 
conţine o povestire; în fiecare an şcolar există, pe măsura treptei 
de vârstă a elevilor, o anumită temă, care este tratată prin aceste 
naraţiuni. 

Utilizarea ritmului în educaţie vizează întreaga ființă a celui 
educat, nu numai componenta sa intelectuală, într-o strânsă legă- 
tura cu lumea înconjurătoare. Ritmul zilei presupune studierea 
materiilor cu caracter cognitiv în prima parte a acesteia și a ace- 
lora de specialitate, artistice și practice, în cea de a doua parte. 
Acestea de pe urmă — limbi moderne, sport, lucru manual, orele 
de exersat, activitățile meșteșugărești, muzica, euritmia, pictura, 
modelajul, religia, grădinăritul etc. — sunt plasate în programul 
zilnic numai după pauza mare, care urmează învățământului prin- 
cipal. De exemplu, respectarea ritmului zilei într-o grupă de gră- 
diniță poate fi realizată după scenariul următor. Ziua începe cu jo- 
cul liber, copiii alegând activitatea pe care doresc să o desfășoare. 
După strângerea jucăriilor şi așezarea lor acolo unde le este locul 
în clasă, urmează partea ritmică, adică întâlnirea de dimineaţă și 
activităţile de bază (inspiraţie, concentrare). Spălatul pe mâini şi 
servirea mesei constituie un moment de relaxare. Repetarea zil- 
nică a ritualului servirii mesei creează un climat socio-afectiv fa- 
milial, ceea ce duce la formarea unui comportament corect legat 
de această activitate. Strângerea și aranjarea veselei se face îm- 
preună cu copiii, după care urmează activităţile dirijate (pictură, 
modelaj, jocul în cerc, activități gospodărești), în fiecare zi alte- 
Je, care se desfășoară după un ritm săptămânal. Apoi copiii ies la 
joacă în curte, acesta fiind un moment de destindere, relaxare (ex- 
pirație). După aceea, se revine în sala de grupă pentru ascultarea 
basmului, prilej de concentrare, de inspiraţie. Un basm se repetă 
zilnic în timpul unei epoci. Ritmul zilei este organizat în funcție 
de tipul grădiniței (program normal sau program prelungit).! 


' Viorica Albert, „Repere ale aplicării strategiei alternative Waldorf în grădi- 
niță“, în Horaţiu Catalano (coord.), Dezvoltări teoretice şi instituționale în al- 

Epoca sau cursul principal, unitatea de predare din primele 
două ore ale dimineții, începe cu partea ritmică, aceasta ocupând 
în clasele inferioare un interval de timp mai mare, de până la 20 
de minute. Rolul ei este de a întări coeziunea colectivului clasei 
şi de a-l pregăti pentru ora de predare propriu-zisă: Se cântă la 
fluier sau cu vocea, se recită, iar exerciţiile ritmice sunt efectu- 
ate, în clasa I, prin bătaie din palme și cu picioarele sau prin di- 
ferite exerciţii de vorbire. Apoi urmează să se extragă esenţialul 
din ceea ce s-a predat în ziua anterioară și are loc prezentarea no- 
ului conținut de către profesor, realizată cât se poate de plastic, 
în imagini. Ora se încheie cu o povestire, diferită de la o clasă la 
alta. 

Pe lângă ritmul zilnic, există şi ritmul săptămânal, respectat în 
orice școală Waldorf prin întocmirea orarului, dar și ritmul lunar 
şi ritmul anual. Ritmul lunii se respectă prin predarea în epoci, 
acele module de 2-4 săptămâni în care zilnic, între orele 8 şi 10, 
sunt studiate materiile principale. Ritmul anual este subliniat și 
evidenţiat prin activități prilejuite de marile sărbători din calen- 
darul creştin, dar nu numai. Activităţile care marchează diverse 
sărbători sunt organizate după vechile tradiţii populare şi cultu- 
rale. Acestea sunt pregătite de fiecare cadru didactic, adaptate 
specificului local şi introduse ca elemente artistice în activitatea 
educaţională. Trăirea cursului anului prin sărbători realizează o 
legătură permanentă între copii şi forțele naturii. Copilul trece 
periodic prin toate transformările naturii, observând schimbările 
de-a lungul anotimpurilor, învățând să cunoască, să respecte şi să 
iubească natura. Pentru întărirea acestei legături, în fiecare sală 
de clasă există o masă a anotimpurilor, pe care sunt aranjate ele- 
mente de sezon. De exemplu, fructele și frunzele ruginii așezate 
pe această masă vor crea o atmosferă plăcută de toamnă, după 

„cum, mai târziu, o iesle cu nașterea Domnului va crea legătura cu 
sărbătoarea Crăciunului. 


ternativele educaționale, Editura Nomina, Piteşti, 2011, p. 215. 

7. O școală fără manuale și fără note 


În școlile Waldorf se evită utilizarea manualelor, îndrumare- 
lor, culegerilor de texte literare etc., mai ales în primii ani de şcoa- 
lă, dar şi în clasele superioare. Profesorului îi revine sarcina de 
a compune și dezvolta de sine-stătător, de-a lungul anului, con- 
ținutul disciplinei de predat și de a găsi prin efort propriu cele 
mai potrivite mijloace de predare. Conținuturile sunt prelucrate 
de cadrul didactic luând în considerare particularitățile elevilor, 
specificul clasei şi efectul educativ al fiecărei materii.! Este mi- 
siunea profesorului să selecteze şi să pregătească materialul de 
predat specific disciplinei, în funcţie de scopul urmărit, și pe care 
îl va preda cât se poate de concret şi de viu. EI își asumă sarcina 
pregătirii şi prezentării conţinuturilor convins fiind de faptul că 
„activitatea de predare se poate desfășura numai prin contactul 
spiritual nemijlocit dintre profesor şi elevi“?. Aceasta înseamnă 
că predarea și învăţarea nu trebuie privite ca un proces realizat la 
nivel abstract, ci ca unul care face posibilă întâlnirea elevilor cu 
lumea. Însă pentru ca această întâlnire să se producă, trebuie pusă 
în joc întreaga artă pedagogică a profesorului. În opinia peda- 
gogilor Waldorf, manualele tradiţionale sunt mijloace de învățat 
pasive, care slăbesc contactul dintre profesor şi elevi, mijlocind 
o perspectivă asupra lumii prefigurată de alții și care rămâne ano- 
nimă, fiind rezultatul unor cercetări ȘI aprecieri care nu au fost 
întreprinse de profesor. Acesta este unul dintre motivele pentru 
care manualele sunt folosite limitat în şcoala Waldorf, mai ales în 
ciclul liceal, dar şi aici îndeosebi în sensul stimulării și facilitării 
activității individuale a elevului. 

Lipsa manualelor îi încurajează pe elevi să se documenteze 
din cât mai multe surse în studiul unei teme, ceea ce contribuie 


' Frans Carlgren, op. cir., p. 52. 
* Tobias Richter, op. cir., p. 22. 

la creşterea respectului faţă de cărţi, dar şi la întărirea autorității 
profesorului, care are astfel o relaţie de comunicare directă cu 
elevii. Este posibil să fie folosite manuale, însă elevii înșiși le 
elaborează: „În așa-numitele «caiete de epocă» ei strâng esen- 
ţa unei perioade de predare. Până în clasa a VIII-a textele vor fi 
dictate, de regulă de către învăţător, sau prelucrate împreună în 
clasă. Ilustraţiile sunt cu totul opera copiilor, învățătorul prezin- 
tă cel mult la tablă schiţe sau motive. Primele contribuţii proprii 
suplimentare în caietul de epocă sunt pregătite prin protocoale 
ale orelor şi, în măsură sporită, apar texte formulate independent, 
în caietele de epocă ale ciclului superior." De asemenea, pro- 
fesorul poate introduce în cadrul procesului de învățământ noi 
informaţii sau materiale, adaptând nivelul predării şi al cerințe- 
lor la nivelul clasei. De multe ori, însușirea conţinuturilor de că- 
tre elev nu reprezintă altceva decât o pregătire pentru activitatea 
proprie, depusă în elaborarea proiectelor şi lucrărilor de an. În 
clasele VIII-XII, elevii pot elabora sub îndrumarea profesorilor 
lucrări de an ale căror teme sunt alese în mod liber şi tratate inde- 
pendent, fiecare având posibilitatea să își manifeste creativitatea. 
Formarea unei opinii personale și antrenamentul pentru viața de 
autodidact sunt calităţi evidente, pe care elevii le dobândesc prin 
realizarea unor astfel de lucrări. 

Pedagogii Waldorf consideră că manualele subminează în 
general autoritatea profesorului asupra clasei. Profesorii ajung 
deseori simpli slujitori ai manualelor, când, dimpotrivă, slujitorul 
trebuie să fie manualul, și nu profesorul. În locul clasicelor ma- 
nuale, şcoala Waldorf le cere atât profesorilor, cât și elevilor să 
folosească o bibliografie variată pentru parcurgerea şi înțelegerea 
unei teme. În acest fel, la elevi se elimină indiferența față de cărți, 
generată în cazul multora de utilizarea exclusivă a manualelor 
şi a cărților din lista de lecturi obligatorii. În locul manualului 
gata scris, elevul din școala Waldorf primește un caiet neliniat, 


! Frans Carlgren, op. cit., p. 54. 

pe care îl va umple cu noile cunoştinţe dobândite. Acest caiet de- 
vine propriul său manual, în care va scrie cât se poate de frumos 
ŞI pe care îl va orna cu imagini și desene din lecţiile parcurse. 
Absolvenţii școlilor Waldorf au în acest fel un antrenament solid 
pentru a duce o sarcină intelectuală la bun sfârşit, într-o formă 
completă și corectă, dar și artistică și atractivă. 

Copilul scrie pe caiete fără liniatură deoarece se consideră că 
liniatura este folosită exact cu scopul de a-i îngrădi și limita scri- 
sul prin norme dinainte stabilite. Or, după cum am văzut deja, 
pedagogia Waldorf promovează educaţia pentru libertate. A nu 
se înțelege însă că în școala Waldorf se acceptă un scris dezordo- 
nat; dimpotrivă, ordinea și gustul estetic sunt puternic cultivate. 
De exemplu, pentru redarea formelor armonioase și diversificate 
se predă o materie anume, numită „Studiul formelor“. În absen- 
ţa liniilor de pe paginile caietului, elevul va trebui să depună un 
efort mai mare pentru a-și ordona scrisul. Caietele vor fi organi- 
zate în așa fel încât partea estetică, de scriere, de ilustrare şi de 
ornamentare, să fie permanent avută în vedere și realizată într-un 
mod artistic, cu atât mai mult cu cât redactările în caiete reprezin- 
tă forma personală de manual, pe care o realizează elevii înșiși. 

Deoarece disciplinele școlare nu sunt privite ca scop în sine, 
ci ca mijloace educaţionale, nu se dau note sau calificative, elevii 
primind la sfârşitul clasei o caracterizare scrisă de învățător sau 
de profesor. Un sistem școlar care vizează formarea, și nu clasi- 
ficarea elevilor, arată Rudolf Lanz, trebuie să înțeleagă prin eva- 
luare altceva decât sistemul tradițional de învățământ. Profesorul 
caută să evalueze continuu personalitatea elevului şi să caracteri- 
zeze diferitele sale fațete, în loc să se mulțumească doar cu măsu- 
rarea randamentului școlar. Iar atunci când se judecă rezultatele, 
acest demers se va întreprinde comparându-le nu cu modele abs- 
tracte, ci cu potenţialul fiecărui elev. Acesta este motivul pentru 
care școlile Waldorf nu se bazează pe probe, teste, extemporale, 

teze, examene.! Atunci când se realizează evaluarea, în judecata 
generală cu privire la personalitatea elevului se ia în considerare 
inclusiv efortul real pe care l-a făcut (sau nu) pentru a obţine un 
anumit rezultat, atitudinile și comportamentele sale, spiritul so- 
cial dovedit etc. Însă o astfel de evaluare nu se va face cantitativ, 
prin intermediul numerelor (notelor), ci printr-o caracterizare ca- 
litativă. 

La sfârșitul fiecărui an şcolar elevul primește un certificat în 
care profesorul îi descrie activitatea din toate punctele de vede- 
re, pentru ca în registrul matricol acesta să fie transformat în- 
tr-o notă sau într-un calificativ. Din aceste certificate părinții află 
mult mai multe despre copilul lor decât dintr-o notă sau o medie. 
În registrul matricol este cuantificată activitatea elevului la fi- 
ecare materie cu un calificativ sau notă, echivalente cu evalua- 
rea făcută în timpul anului. Aprecierea rezultatelor ca măsură a 
performanţei şi drept criteriu de selecție a elevilor conduce mai 
degrabă la exploatarea talentelor decât la încurajarea lor. O ase- 
menea apreciere este considerată inumană: „Rezultatele școlare 
nu vor fi apreciate altfel decât ca înfăptuirile vieții unui om, (...) 
care îşi exprimă aptitudinile și talentele pe care trebuie să le dez- . 
volte. (...) Acest mod de apreciere a rezultatelor corespunde unei 
aprecieri descriptibile verbal, și nu conform unei scale de note 
normate anterior.“? Desigur, în funcţie de ţară și de reglemen- 
tările legale proprii, școlile Waldorf practică şi evaluări de tip 
tradițional, mai ales acelea presupuse de absolvirea unui ciclu de 
- învățământ. În asemenea situaţii de compromis Și în condiţiile în 
care planul de învățământ Waldorf nu se suprapune cu acela al 
celorlalte şcoli, se recurge la introducerea cursurilor pregătitoare. 

Ne putem întreba, însă, ce se întâmplă dacă elevii nu mai pri- 
mesc note? Cei mai mulți profesori ar spune că, în lipsa notelor, 
elevii nu vor mai învăţa pentru că ei învaţă pur și simplu de frica 


! Rudolf Lanz, op. cit., p. 91. 
2 Tobias Richter, op. cit., p. 24. 

notelor proaste sau pentru a obține note bune, care să le aducă 
avantaje ulterioare. Altfel spus, nota este pentru mulți profesori 
un mijloc de constrângere și de sancțiune. Ceea ce nu realizează 
aceştia este că elevii nu au nevoie de așa ceva, că în elevi există 
un impuls natural pentru învățătură, iar acest impuls, valorifi- 
cat așa cum trebuie, face inutilă utilizarea notelor, transformând 
şcoala într-o continuă bucurie. În absenţa notelor, orele sunt mult 
mai libere, iar elevii mai deschiși, participând în mod firesc la 
oră, fără frica de note proaste. Majoritatea elevilor întreabă când 
nu au înțeles și ies fără teamă la tablă, nu din inconștiență, ci din 
curaj, pentru că în cazul unei prestații slabe se pot face de rușine 
în faţa clasei. Pe de altă parte, elevii buni sunt oricând dispuşi să-i 
ajute pe colegii aflaţi în dificultate. 


8. Cursurile artistice și practice 


Cursurile artistice și acelea practice au o importanţă deose- 
bită în şcoala Waldorf întrucât aceasta își propune să realizeze o 
educaţie echilibrată, oferindu-i fiecărui copil ceea ce i se potri- 
veşte, însă intervenind şi cu provocări în acele domenii spre care 
acesta nu are înclinații, dar care sunt necesare pentru o educaţie 
completă. Aceste laturi ale educaţiei sunt la fel de importante ca 
și cea intelectuală pentru un om echilibrat, dornic să-și controle- 
ze singur viața. Activitatea educativă, considera Rudolf Steiner, 
ar trebui să formeze un tot unitar. În acest sens, cunoaşterea se 
corelează cu expresia artistică, formarea pentru viaţă ar trebui să 
ajungă la modelarea artistică, deprinderile practice ar trebui să își 
găsească satisfacerea abia dacă produc totodată şi ceva frumos. 

Abordarea temelor artistice de către elevi are drept consecin- 
ță o întreagă gamă de mișcări sufleteşti: reflecţie, sensibilitate, 
perseverenţă, tenacitate, eforturi de voinţă, bucurie intensă pentru 
activitatea creatoare, care pot da formă vieţii lor ulterioare într-un 
mod plin de sens. Achiziţiiie dobândite prin cursurile artistice 

(pictura, desenul, modelajul, recitalul, dramatizarea) și practice 
sunt utile și în studiul celorlalte materii. De exemplu, la baza în- 
vățării scrierii se află pictura şi desenul!, prin intermediul cărora 
copiii se familiarizează cu armonia culorilor și își dezvoltă fan- 
tezia. Rudolf Steiner propunea ca gramatica să se predea în mod 
artistic, pornindu-se de la instinctul natural pentru limbă al copi- 
lului și urmărindu-se dezvoltarea simțului artistic. În clasele mici, 
atât fetele, cât și băieţii tricotează, activitate care ajută la forma- 
rea vederii în spaţiu, necesară îndeosebi în studiul matematicii, 
și la dezvoltarea motricităţii fine, cu efecte asupra capacităților 
mentale. | 

Predarea muzicii și a desenului, arată Rudolf Steiner, trebuie 
să se sprijine pe „sentimentul ritmului'“, care, la rândul său, se ba- 
zează pe alternanţa stărilor de somn și de veghe. Altfel spus, de- 
senul şi muzica sunt expresii ale unor stări emoționale. Exersarea 
unei piese dramatice, coaserea costumelor sau pictarea scenei pe 
care va avea loc dramatizarea ori serbarea sunt probe ale coezi- 
unii, experienţe de viață în comun şi de apropiere umană. Toate 
exerciţiile şi producţiile artistice sunt exerciţii de voință. Nu exis- 
tă o cale mai bună de educare a voinței decât aceea de a exersa 
în mod repetat și cu bucurie, atunci când sunt de trecut diverse 
dificultăţi în realizarea actului artistic. La vârsta la care predă pro- 
fesorul diriginte (clasele I-VIII), temele sunt tratate pe cât se poa- 
te artistic, în imagini. Nu este vorba numai de imagini vizibile, ci, 
înainte de toate, de imagini create de cuvinte, aşadar de poves- 
tiri care produc reprezentări intuitive în mintea copiilor. Desigur, 
acestea nu epuizează domeniul artisticului, care înseamnă unitate 
între operă şi voinţă, între idee și aparență, precum și realizarea 
efectivă a actului artistic. 

Importanța cursurilor artistice rezidă îndeosebi în faptul că le 
cultivă elevilor stările sufletești. Veselia sau tristețea, melancolia, 


! Margrit Jiinemann, Fritz Weitmann, Învăţământul artistic în școala Waldorf. 
Desenul şi pictura, Editura Triade, Cluj-Napoca, 2004. 

agitația, bucuria sau supărarea sunt evidenţiate în arte, iar elevul 
trăieşte în procesul reprezentării lor caracteristicile propriei per- 
sonalităţi, pe care astfel o cunoaşte și o stăpânește mai bine. EI 
îşi cultivă capacitatea de a percepe stările sufleteşti, dezvoltân- 
du-și abilități de comunicare dincolo de calea verbală. În edu- 
caţie sentimentul este deosebit de important, mai ales în perioa- 
da primelor două septenare, iar învățământul artistic are un rol 
important în potențarea și nuanțarea sentimentului. De exemplu, 
sentimentul decide cum se armonizează între ele două culori sau 
cum se asociază formele. Astfel, se poate spune că „sentimentul 
este legat de tot ceea ce reprezintă conținutul instruirii artistice. 
Aceasta trezeşte conștiința și ridică relaţiile sentimentelor şi ale 
simţurilor în cuvânt, astfel încât acestea să poată fi exprimate 
prin grai. Frumuseţea obiectului poate fi sesizată numai dacă sen- 
zaţia și sentimentul au învățat să vorbească.“! Așadar, dacă este 
bine realizată, instruirea artistică constituie un mijloc inepuizabil 
de educare a sentimentelor. 

Arta dramatică este o materie specifică şcolii Waldorf, prezen- 
tă aproape în fiecare an de studiu, chiar dacă nu apare în planul 
de învățământ. Fiecare disciplină poate da ocazia unei dramati- 
Zări, fie că vorbim despre literatură sau despre fizică. La sfârşi- 
tul clasei a VIII-a, elevii pun în scenă o piesă de teatru pe care 
o vor prezenta în faţa părinţilor și a întregii școli. Această piesă 
de teatru este o încununare a muncii lor în calitate de colectiv, 
de-a lungul celor opt ani petrecuți împreună. Pentru a o realiza, 
elevii sunt solicitați să participe activ la toate etapele de elabo- 
rare a recuzitei şi de punere în scenă a textului, oferindu-li-se în 
acest fel posibilitatea de a trăi o experienţă foarte intensă privind 
munca artistică. Truda la această piesă, care de obicei durează 
câteva luni, întărește și unește colectivul clasei, îi determină pe 
elevi să fie mai toleranţi unii cu alții, să colaboreze și să se ajute 
între ei. Prezentarea piesei de teatru de către clasa a VIII-a este 


' Erhard Fucke, op. cit., p. 56. 

un eveniment deosebit pentru întreaga școală și în special pentru 
elevii claselor mai mici, aceştia urmărindu-i cu atenţie pe colegii 
lor mai mari. Acest eveniment se repetă la un nivel de comple- 
xitate mult mai mare la sfârșitul liceului, când piesa de teatru le 
oferă elevilor posibilitatea de a se autodepăși și de a-și consolida 
performanţele în exprimarea socială şi artistică. 

În școala Waldorf, muzica este omniprezentă în viaţa copiilor. 
Deseori, partea ritmică de la începutul cursului principal se bazea- 
ză pe muzică, oricare dintre materii putând beneficia de sprijinul 
muzicii. Însă cum evoluează această materie în şcoala Waldorf? 
Din clasa I, toți elevii cântă la flaut. Până în clasa a III-a ei cântă 
fără note, imitând învăţătoarea. De-abia la sfârșitul clasei a III-a 
apare măsura și se introduce portativul. Până la vârsta de nouă 
ani, în activităţile muzicale trăirea artistică este susținută prin 
ritm. Euritmia este o formă de mișcare frumoasă, care comple- 
tează strădania metodicii Waldorf de a introduce artistic fiecare 
conținut, fie el noțional sau de formare a deprinderilor. Euritmia 
însăși este o artă, aducând în fața elevilor intervale, tonuri muzi- 
cale, sunete rostite printr-o gestică expresivă a brațelor, a palme- 
lor și a corpului, într-o unitate dinamică. În clasa a IV-a se învață 
canonul și începe studiul pe voci. În continuare, studiul muzicii 
presupune diferențierea percepției artistice și a posibilităților de 
exprimare. Orchestra școlii şi a liceului sunt locuri de studiu și de 
aplicare a noțiunilor studiate.. Curentele muzicale sunt studiate de 
elevi în liceu pentru a percepe şi din această perspectivă evoluția 
omenirii, care a fost însoțită de muzică prin formele ei specifice. 

Piesele muzicale sau poetice care sunt transpuse euritmic re- 

zultă din translatarea tonurilor sau a sunetelor în gesturi precise, 
cu conotație specifică. Nu se recurge la mimetism, ca la vârstele 
mici, ci la o înțelegere a mesajului, a sunetului corelat cu mesajul 
și cu gestul, a culorilor costumului purtat cu întreaga semnificaţie 
a gestului artistic. Elevii sunt îndrumați să înțeleagă semnificaţia 
ritmurilor și să o aplice odată cu instrumentalizarea trupului pen- 
tru expresia artistică. 

Foarte importantă pentru dezvoltarea copilului este predarea 
lucrului manual (tricotatul, croșşetatul, împletirea coșurilor, mo- 
delajul, sculptatul în lemn etc.) și a meșteșugurilor: „Activităţile 
manuale, dacă sunt practicate după criterii artistice și meșteșugă- 
rești, au numai un scop secundar: pregătirea omului pentru situ- 
aţii în care poate ajunge în viaţa de mai târziu. Scopul educativ 
depăşeşte cu mult aceasta.“ Rudolf Steiner arătase deja că astfel 
de activități, care presupun mișcarea, contribuie la dezvoltarea 
intelectuală a copilului, activând voinţa și gândirea. În timpul ce- 
lut de-al patrulea și al cincilea an de școală, munca meșteșugă- 
rească se transformă treptat în creație artistică liberă. 

În școlile Waldorf din diverse ţări, elevii claselor de liceu 
fac și câte un stagiu de practică, având o durată de o săptămână. 
Astfel, clasa a IX-a face practică în agricultură sau în construcții, 
în clasa a X-a'se face practică topografică sau în construcții, iar 
în clasa a XI-a se face practică socială sau ecologică. În clasa a 
XII-a este timpul pentru practica industrială, de o anvergură mai 
mare, iar colectivele de elevi pot opta și pentru domeniul cultu- 
ral. Aceste perioade de practică au rolul de a-i pregăti pe tineri 
pentru viaţă, de a-i ajuta în formarea personalităţii și a unei per- 
spective coerente asupra societăţii în care vor deveni adulți. În 
România, din cauza includerii claselor Waldorf în filiera filolo- 
gică de studii, realizarea acestor stagii de practică este foarte di- 
ficilă, chiar imposibilă. 

Abilităţile practice și educaţia tehnologică contribuie la for- 
marea copiilor pentru viaţă. Tricotând, sculptând, modelând lu- 
tul sau împletind nuiele, lucrând cu cartonul și hârtia, copiii își 
dezvoltă diferite abilităţi și voința. Simţul artistic, simţul tactil, al 
echilibrului și al armoniei sunt cultivate cu fiecare lucrare practi- 
că realizată. De aceea, este important ca în predarea acestor dis- 
cipline să nu se rămână prea mult la nivelul teoretic, ci să i se 
permită copilului să crească prin abilitățile manuale, pe care le 


' Frans Carlgren, op. cit., p. 68. 

dobândește lucrând. La nivel liceal poate fi exersată specializa- 
rea pe o anumită tehnică, însă fără a duce neapărat la o calificare 
certificată. 


9. Relaţiile pedagogice şi conducerea clasei 
de către profesor 


„Rudolf Steiner nu a fost adeptul disciplinei stricte, impusă ele- 
vilor din exterior, considerând că autoritatea nu se impune cu for- 
ţa. Respectul autentic de care se bucură educatoarea sau învățătoa- 
rea este acela care se naște de la sine, din simpatia copiilor. Relaţia 
dintre cadrul didactic şi elev este una deosebit de complicată: „În 
mod primar, ea este determinată de sentimentul pe care copilul îl 
aduce în întâmpinarea dascălului. Acest sentiment este, fără doar 
și poate, simpatia. La această vârstă, copilul se întâlnește cu lu- 
mea, în cea mai mare măsură prin intermediul stărilor sufletești.““! 
Orice respect impus sau fundamentat într-o anumită măsură pe 
regulamentul școlii nu are valoare pentru dezvoltarea copilului. 
Știința spirituală pune accentul pe sentimentul de responsabilitate 
pentru misiunea asumată. Din acesta decurge relaţia de autorita- 
te a educatorului cu copiii, înțeleasă în sensul că ceea ce spune el 
este receptat și respectat. 

Elevii își desfăşoară activitatea fără a fi supuşi vreunei con- 
strângeri externe, fiecare având posibilitatea să îşi stabilească li- 
mitele propriei conduite. Desigur, în ciclul inferior al învățămân- 
tului există anumite reguli și o anumită ordine, însă nu mai mult 
decât strictul necesar. Un învățător care vrea să pornească în ac- 
tivitatea pedagogică de la situaţia și nevoile elevilor săi trebuie să - 
știe că greşelile unor copii dezvoltați normal și sănătos nu provin 
aproape niciodată dintr-o intenţie conștientă, ci dintr-un anumit 
grad de nechibzuinţă. Dacă singura forţă care susține munca în 


' Erhard Fucke, op. cit., p. 101. 

școală este contactul uman direct între profesori şi elevi, atunci 
elementul esențial al activității didactice îl constituie entuziasmul 
predării, care îi va permite educatorului să obţină un bun randa- 
ment în cazul fiecărui copil, iar acestuia să-şi manifeste iubirea 
faţă de dascălul său. Există o singură formă de autoritate pentru 
care cadrele didactice merită să se străduiască în perioada dintre 
7 și 14 ani, aceea întemeiată pe afecțiunea copiilor, care le con- 
feră autoritatea. 

În fond, sarcina profesorului, credea Rudolf Steiner, este o 
mare negare de sine. Nu avem voie să facem din copil o „copie“ 
a noastră. Nu trebuie să trăiască în el, în continuare, impus cu for- 
ţa, ceea ce a fost propriu educatorului, pentru ca spiritul său să se 
poată dezvolta în deplină libertate. Astfel, datorită manierei de lu- 
cru și relațiilor omenești spre care se tinde într-o școală Waldorf, 
elevii și profesorii pot fi adesea foarte apropiați, prețuindu-se reci- 
proc, chiar şi când gândesc cu totul diferit. Cel mai eficient mijloc 
de rezolvare a nemulțumirilor sau conflictelor, care pot să apară 
în diverse situații, este discutarea acestora în comun!. Coeziunea 
clasei se întemeiază pe activitatea comună și pe colaborarea pro- 
fesorilor şi elevilor. Problemele referitoare la regulamentul şcolar, 
disciplină, siguranță trebuie rezolvate pe calea convorbirilor din- 
tre profesori, elevi şi părinți. Elevii, îndeosebi cei din cursul supe- 
rior, trebuie să își asume faptul că în cadrul organismului școlar 
poartă răspunderea pentru activitățile desfășurate. 

Relaţia dintre profesor şi elev trebuie să fie îndeosebi una de 
colaborare, bazată pe libertatea pe care o stabilesc amândoi: pro- 
fesorul — în măsura în care împărtășește cunoașterea dobândită 
prin inițierea în limbajul conceptelor şi ideilor științei, iar elevul — 
în măsura în care își asumă, prin decizie liberă, studiul ştiinţei și 
prelucrează conținutul acesteia cu o conștiință care se controlea- 
ză pe sine.? Dacă studiul se aprofundează, un nou câmp de ex- 


' Helmut Eller, op. cir., p. 62. 
: Johannes Tautz, Conștienţa profesorului în secolul XX, Editura Triade, 
Cluj-Napoca, 2005, p. 28. 

perienţe se deschide în faţa elevului. Contactul direct duce la o 
concordanţă lăuntrică a profesorului cu elevul. Dacă elevul nu 
corespunde imaginii pe care și-o dorește profesorul, atunci sen- 
timentele acestuia nu trebuie să se îndrepte în primul rând spre 
elev, ci spre sine însuși.! EI trebuie să se simtă una cu elevul, în- 
tr-atât încât să își pună întrebarea dacă nu cumva ceea ce nu îl 
mulțumește la un elev nu este de fapt decât consecinţa propriilor 
fapte. În loc să îşi îndrepte nemulțumirea înspre elev, mai bine va 
reflecta la felul cum trebuie să se comporte el însuși pentru ca în 
viitor elevul să se poată ridica la nivelul cerințelor sale. Procedând 
în acest fel, comportamentul celuilalt devine o problemă proprie 
de conștiință. 

Activitatea de îndrumare a clasei este realizată, de regulă, de 
către o personalitate, care își asumă coordonarea evoluției şcola- 
re a elevilor. În sistemul clasic de învățământ Waldorf, această 
funcție didactică este exercitată de profesorul clasei (învățătorul 
clasei), care are ca îndatoriri pedagogice predarea unui număr de 
discipline de-a lungul primilor opt ani de studiu. Astfel, elevii 
parcurg împreună cu profesorul lor o dezvoltare coerentă, dătă- 
toare de siguranţă și încredere în sine. 

Formele de lucru introduse în clasele primare constituie baza 
pe care se așază munca didactică din clasele gimnaziale. De ace- 
ea, se consideră că este esenţial ca același cadru didactic să în- 
soţească elevul pe parcursul celor opt ani de studiu. În școlile 
Waldorf clasice, predarea din clasa I până într-a VIl-a (în multe 
situaţii chiar până într-a VIII-a) este realizată în mare parte de 
către profesorul diriginte.? El predă în epoci cursurile de bază, 
dar și o parte dintre celelalte, în etape succesive. Nu de puţine 


! Ibidem, p. 48. 

2 Durata de funcționare a profesorului la o clasă Waldorf este diferită de la o 
țară la alta. De exemplu, în Olanda și Belgia nu mai este permis ca un profesor 
să conducă o clasă mai mult de șase ani. Și în Germania, unde profesorul îi con- 
duce pe elevi până în clasa a VIII-a, au început discuţii referitoare la apei 
acestei durate la șase ani. 

ori, el trebuie să recurgă la colaborarea cu colegii de specialitate 
din ciclul superior sau să apeleze la ajutorul acelora cu o practică 
didactică îndelungată. De exemplu, se poate întâmpla ca preda- 
rea unei discipline (fizica, chimia etc.) să fie efectuată, în clasa a 
VII-a sau a VIII-a, de un profesor din ciclul superior. Pentru anu- 
mite discipline, cum sunt limbile străine, sportul sau activitățile 
artistice şi practice, se apelează la profesori de specialitate. 

În pedagogia Waldorf se consideră că menţinerea autorităţii 
unui singur profesor până la vârsta de 14 ani a elevilor este mult 
mai importantă decât predarea fiecărei discipline de către un spe- 
cialist. Corelarea informaţiilor aparținând mai multor discipline 
de către o singură personalitate poate oferi un model de pregătire 
pentru elevi și permite realizarea unei interdisciplinarităţi auten- 
tice. De altfel, diferitele discipline din curriculumul pentru gim- 
naziu trebuie predate interdisciplinar, teoriile complete și distinc- 
te rămânând a fi predate în liceu. În școlile Waldorf, învățătorul 
(dirigintele) predă toate materiile de bază atât timp cât poate ga- 
ranta o calitate corespunzătoare a prestațiilor sale. Anumite dis- 
cipline pot trece treptat în sarcina unor profesori de specialitate, 
care fie îl sprijină pe profesorul diriginte, fie le predau singuri. 
Predarea din clasa a VIII-a, respectiv a IX-a se realizează de că- 
tre profesorii de specialitate. Fiecare clasă din liceu va fi condusă 
de către unul sau doi profesori îndrumători, ajutaţi de comitetul 
clasei.. 

Profesorul trebuie să fie „un om al inițiativei“, să manifeste 
interes pentru „toate cele ale lumii și pentru toate cele omeneşti“, 
să nutrească interes pentru problemele fiecărui copil şi să nu- 
trească „un profund simţ lăuntric al adevărului“.? EI trebuie să 
fie o persoană demnă de respect, deci să posede o competenţă 
deosebită. Copilul îi judecă pe ceilalţi în primul rând în funcție de 
ceea ce pot să facă: „În momentul când s-a instalat la copil aceas- 


' Tobias Richter, op. cit., p. 29. 
2 Rudolf Steiner, Arta educaţiei. Discuţii de seminar şi conferințe asupra pla- 
nului de învățământ, Editura Triade, Cluj-Napoca, 200, p. 185. 

tă calitate a respectului, el începe să fie sensibil la autoritate, iar 
acest principiu educativ ia locul imitaţiei. Autoritatea şi respec- 
tul sunt legate între ele. (...) Autoritatea fără respect este sclavie. 
Autoritatea nu poate fi un principiu educativ decât dacă este ac- 
ceptată din interior prin respect.“! În intervalu! 7 - 14 ani, elevul 
are nevoie de o autoritate solidă în jurul său: „În mod obişnuit, 
prin autoritate se înțelege o recunoaștere bazată pe forță. Dacă 
această autoritate exterioară funcționează, este drept că forţa nu 
trebuie pusă în joc; însă faptul că ea poate fi pusă în joc înteme- 
iază autoritatea. În afara spaţiului pedagogic, un om constituie o 
autoritate dacă el și-a cucerit respectiva calitate. Copilul îi acor- 
dă acestei autorităţi încrederea sa pe o altă bază decât o acordă, 
de exemplu, adultul omului de ştiință.“?2 Cadrul didactic trebuie 
să creeze condiţiile pentru ca la copil să se dezvolte sentimentul 
încrederii, care, în esență, rezidă în faptul că elevul simte că prin 
intermediul profesorului este creată în mod just legătura cu lu- 
mea și că, mai mult, în cadrul procesului de învățământ pot să se 
manifeste și propriile sentimente și stări sufleteşti. 
“Conducătorul clasei nu poate obține autoritatea prin constrân- 
gere: „Dascălul trebuie să conducă. EI va câștiga siguranță în 
conducerea copiilor dacă se angajează pe drumul disciplinei spi- 
ritual-științifice. A pretinde autoritatea numai în mod exterior 
este o întreprindere sortită de la bun început eșecului. O autoritate 
exclusiv exterioară nu încălzeşte sufletul copilului, ci dimpotrivă, 
îl face să se răcească tot mai mult. Atunci, relaţia dintre dascăl ȘI 
elev devine aridă.“ Copilul are o dorință elementară puternică de 
a fi condus. EI va accepta, pentru început, aproape instinctiv un 
asemenea raport faţă de profesor. Acesta se exprimă mai întâi ca 
o sprijinire, care mai târziu, cam pe la vârsta de 9 ani, va fi nuan- 
țat de o înclinaţie: copilul vrea să se simtă liber în cadrul relațiilor 


! B.C.J. Lievegoed, op. ci., p.60. 

* Configurarea învățământului din clasele | până într-a VIII-a la şcolile Waldorf/ 
Rudolf Steiner, p. 20. 
* Erhard Fucke, op. cit., p. 102. 

cu adultul. El are nevoie să-l poată privi pe adult cu admiraţie, iar 
adultul se va arăta demn de această admiraţie doar în măsura în 
care el însuşi se află într-o permanentă educare. 

Cadrul didactic este acela care trebuie să întruchipeze autorita- 
tea blândă, dar hotărâtă, pe care copilul o va respecta cu sfinţenie, 
căci „orice copil poartă în sufletul său dorinţa de a putea urma cu 
iubire o autoritate“! Astfel, din prima oră de școală învăţătoarea 
are ca sarcină principală clădirea acestei autorităţi în faţa copiilor, 
dându-le de înțeles că ea este modelul pe care trebuie să îl urmeze 
Şi că de ea trebuie să asculte. Cu această autoritate ușor constru- 
ită în clasa I, elevii vor fi conduși în toți anii care vor urma. La 
schimbarea învățătoarei cu o altă persoană, imaginea autorităţii 
va fi preluată, în mare parte, de aceasta. Diferiţii profesori care 
vor intra în clasă vor beneficia din plin de această imagine a au- 
torităţii, cu condiția ca numărul acestora să nu fie prea mare și ca 
învățătorul să-și păstreze rolul dominant. Or, exact aceste condiţii 
sunt neglijate în sistemul clasic de învățământ începând cu clasa a 
V-a, când clasa este ruptă total de învățător, care este înlocuit de 
mai mulți profesori specialişti. Evident că transferul de autorita- 
te funcționează greu în aceste condiţii. Fiecare profesor va trebui 
să-și construiască autoritatea, procesul fiind însă mult mai dificil 
decât în clasa 1. În aceste condiţii, din punctul de vedere al disci- 
plinei şi al randamentului școlar urmările pot fi negative. 

O posibilă sinteză a motivelor esenţiale care stau la baza de- 
ciziei ca un singur profesor diriginte să conducă clasa atâţia ani 
este următoarea: „În mod evident, copiii vor să fie percepuți con- 
tinuu în adâncul sufletelor lor, de-a lungul unui interval de via- 
ță mai mare, în privința evoluției lor, iar acest interval de via- 
ță trebuie să poată deveni biografie în conștiința învățătorului. 
Profesorul diriginte poate apela la toate ajutoarele de care are ne- 
voie: convorbiri cu părinţii, cu medicul școlii, cu euritmista tera- 
peută și cu colegii de specialitate. Însă în final în conştiinţa sa se 


' Configurarea învățământului eca, e id Ipână într-a VIII-a la şcolile Waldorf/ 
Rudolf Steiner, p. 23 

reunește ceea ce vieţuiește copilul în acești șapte sau opt ani. El 
alcătuiește un înveliş eteric sufletesc în jurul copilului, ale cărui 
forțe formatoare au fost eliberate la începutul perioadei şcolare, 
dobândind o anumită independență. În ultimă instanță, acest în- 
veliș nu se formează pentru că profesorul diriginte predă atâtea 
” materii, ci pentru că prin el începe să se formeze pentru copil o 
întreagă imagine a lumii. Dacă nu înțelegem greșit această expre- 
sie, o mai putem formula poate şi astfel: cu ajutorul profesorului 
diriginte, dar întru totul în colaborare cu copiii, se formează un 
fel de înveliș de grup al clasei, care este propriu de acum înainte 
acestui organism social.'“! 

Profesorul diriginte trebuie să fie un spirit universal, nu un 
specialist. Dacă, în cazul ideal, îi însoţeşte pe copiii 6, 7 sau 8 
ani de şcoală, atunci şi el se va transforma treptat şi considerabil, 
împreună cu elevii, în tot acest timp. Din punct de vedere psiho- 
logic, schimbarea învățătoarei în clasa a V-a, așa cum se întâm- 
plă în şcoala tradiţională, nu înseamnă doar despărțirea de o per- 
soană adesea îndrăgită, ci și de un anumit stil de lucru. În mod 
natural, această despărțire se realizează la pubertate, când tânărul 
nu mai acceptă prezenţa unui model de imitat, ci își caută propria 
formă de exprimare. Acum este normal să apară mai multe per- 
sonalități î în faţa elevului, pentru a-i da posibilitatea să aleagă ele- 
mente din modele diverse şi să îşi exerseze formele proprii, prin 
acceptare sau combatere. 

Din cauza reglementărilor legislative şi a modului de pregăti- 
re a cadrelor didactice, o conducere a clasei de către un profesor 
diriginte timp de 6-8 ani nu este posibilă în şcolile Waldorf din 
România, De altfel, și în ţările cu un sistem de învățământ Waldorf 
mult mai dezvoltat, cum ar fi Germania, discuţiile privind dura- 
ta optimă de activitate a profesorului diriginte sunt deschise. În 
şcolile Waldorf din multe țări activitatea acestuia se desfășoa- 
ră cu clasele I-VI. Principalele piedici în implementarea acestei 


! Ibidem, p. 26.. 

reguli sunt: diversificarea şi creșterea gradului de complexitate a 
materiilor pentru clasele V-VIII, extinderea muncii profesorului 
la prea multe domenii, solicitările suplimentare generate de com- 
portamentul copiilor. Cu cât profesorul urcă mai sus împreună cu 
copiii, cu atât mai multilaterale devin cerinţele în privința conți- 
nutului predat. Nu cumva toate acestea pot genera o criză de au- 
toritate? Pedagogii Waldorf cred că o astfel de stare poate fi evi- 
tată şi că o conducere a elevilor până în clasa a VIII-a de către un 
profesor diriginte este posibilă și benefică: „Profesorii diriginți 
NOrocoși trec peste aceste prăpăstii prin faptul că discută mult cu 
copiii şi îşi variază într-un mod plin de fantezie stilul de a preda. 
Unii profesori vor manifesta rugămintea să li se preia clasa în 
perioada unei epoci care le este prea străină. Ocazional, câte un 
profesor trebuie să recunoască faptul că nu pridideşte cu copiii 
de această vârstă sau cu o anumită clasă de această vârstă, şi să o 
predea (...) altor profesori. Însă chiar dacă predă cu energie toate 
epocile, va apela cu drag la ajutorul de specialitate al colegilor 
specialiști în acest domeniu. (...) În orice caz, întotdeauna este 
necesară conversaţia colegială, măcar în privința conținuturilor 
de predat.“! În anumite cazuri, şcoala poate oferi posibilitatea ca 
într-o epocă de predare nefamiliară profesorului diriginte să in- 
tervină un profesor de specialitate. Momentan, conducerea clasei 
de către același cadru didactic timp de 8 ani este în discuţie și va 
rămâne, probabil, o problemă deschisă. 


10. Conducerea școlii 


Pentru o bună funcționare a şcolii Waldorf-Astoria, Rudolf 
Steiner le-a cerut cadrelor didactice să accepte discutarea tuturor 
problemelor, îndeosebi a acelora pedagogice, în consiliul profe- 
soral. Acesta este, de fapt, directorul școlii Waldorf. Și pentru 


! Ibidem, p. 162. 

că problemele curente necesită a fi discutate pe măsură ce apar, 
consiliul profesoral se întrunește săptămânal, de multe ori şedin- 
țele sale transformându-se în veritabile seminarii. În cadrul aces- 
tor întâlniri profesorii spun ce predau, cum predau, dacă au avut 
succes cu o temă sau eșec cu alta. Tot aici sunt luate în discuţie 
clase de elevi sau elevi care trec printr-o situație mai dificilă sau 
deosebită și au nevoie de atenţia întregului corp profesoral pen- 
tru a o depăși ori sunt oferite îndrumări cadrelor didactice debu- 
tante. Consiliul profesoral poate fi convocat chiar și la solicitarea 
elevilor sau părinţilor, dacă aceștia sunt împotriva măsurilor și 
deciziilor vreunui profesor sau ale consiliului profesoral însuși. 
Elevii rămân mereu în primul plan al atenţiei, indiferent de 
tema abordată în consiliul profesoral, fie ea și administrativă. 
Bineînţeles că se discută și probleme mai delicate, cum ar fi fap- 
tul că unul sau altul dintre dascăli are dificultăţi în relația cu cla- 
sa. Consiliul profesoral servește activităţii pedagogice comune, 
stimulării activităţii, perfecționării profesorilor, informării reci- 
proce, consilierii și asistenţei reciproce între profesori. Aici sunt 
decise autonom toate soluţiile la problemele pedagogice şi admi- 
nistrative ale școlii. Acestea sunt discutate mai târziu într-un cerc 
restrâns, în consiliul de administraţie, din care fac parte acele ca- 
dre didactice care au experienţă pedagogică în școala respectivă 
și care își asumă de bunăvoie viitorul ei, ca viitor al propriei bi- 
ografii. Participarea la acest consiliu se face pe bază de delegare 
din partea consiliului profesoral, pe durată definită şi cu atribuții 
clar formulate. 
Dintre toţi membrii consiliului profesoral, unul este ales ca 
reprezentant al școlii în faţa terţilor, rol care nu se confundă cu 
funcția obișnuită a directorului, căci respectivul cadru didactic 
nu poate lua decizii singur și nici nu are toate responsabilitățile 
pe umerii săi. Acestea sunt împărțite între diferiți profesori, con- 
siderându-se că purtarea responsabilității de către mai multe ca- 
dre didactice duce la creşterea implicării lor în viața şcolii. Cele 
mai importante decizii se iau împreună: organizarea școlară, 

încadrarea personalului didactic, procesul de predare, comporta- 
mentul elevilor, al profesorilor și al părintilor, relaţia cu alte per- 
soane sau organizaţii și, nu în ultimul rând, hotărârile referitoare 
la viitorul instituției. 

Decizia luată de o persoană în numele unui colectiv numeros 
de profesori, care trebuie să execute dispoziţiile, nu poate duce 
decât la o scindare a colectivului profesoral. Acesta trebuie, în 
fond, să aibă aceleaşi opinii cu privire la educarea tuturor copi- 
ilor din şcoală. Existenţa directorului poate crea o ruptură între 
gândirea asupra muncii şi munca propriu-zisă. Faptul că autori- 
tățile școlare cer ca directorul să dea un examen de competenţe 
legislative, să aibă grade didactice și să fie numit pe o perioadă 
determinată de timp sunt aspecte care blochează anumite procese 
de evoluţie a organismului școlar. Directorul poate fi un factor 
de frânare dacă este adus din afară și menţinut artificial în func- 
ție, în schimb asumarea acestei munci chiar de către un novice, 
sub îndrumarea mai multor colegi cu experiență, poate aduce un 
suflu nou vieţii școlare. În unele țări trebuie desemnat, conform 
prescripțiilor legislative, un „purtător de cuvânt“ al comitetului 
şcolar, un conducător al şcolii care să reprezinte cu responsa- 
bilitate în exterior colaborarea din cadrul instanţelor şcolare, în 
special cu privire la chestiunile de administraţie școlară, însă fără 
a se diminua autonomia sau conducerea comună, pedagogică şi 
administrativă, a şcolii și responsabilitatea consiliului profesoral 
în raporturile interne. 


11. Relaţia școlii cu părinții 


În şcoala Waldorf se pune accent pe relaţia de colaborare, con- 
stantă şi armonioasă, dintre profesori și părinţi, care se răsfrânge 
pozitiv asupra elevilor. Cel mai evident aspect al acestei colabo- 
rări este faptul că cele două lumi ale elevului, şcoala și familia, 
formează de fapt un întreg: „Educatorii esenţiali ai copilului de 

vârstă școlară sunt părinții şi profesorii. Pentru creșterea și dez- 
voltarea sănătoasă a personalității sale este important ca educa- 
torii să urmeze aceeași direcţie, ca părinţii să aibă înţelegere și 
să accepte pedagogia Waldorf — inclusiv măsurile individuale de 
educaţie aplicate copilului lor de către profesor, pe care să-l spri- 
jine în acest sens — şi ca profesorul să fie informat de situaţia spe- 
cială a fiecărui copil şi să cunoască pe cât posibil de bine fundalul 
familial.“ Dacă nu se stabilește o astfel de legătură, există peri- 
colul ca măsurile educative ale profesorilor şi părinţilor să nu fie 
consonante, ceea ce i-ar putea deruta pe copii. De aceea, colabo- 
rarea dintre părinți și copii este „una dintre coloanele care susțin 
pedagogia Waldorf”. Pe lângă obișnuitele şedinţe, elevii, părin- 
ţii și profesorii se întâlnesc și colaborează în multe alte ocazii, 
prilejuite de activităţile extracurriculare : seara cu părinţii, cursuri 
cu părinții asupra problemelor pedagogice, cursuri de introduce- 
re în domeniile artistice (euritmie, modelarea vorbirii etc.), vizite 
la domiciliu, tabere, spectacole, serbări, carnavaluri, convorbiri 
individuale etc. La realizarea unor astfel de activităţi contribuie 
toți. În ceea ce-i priveşte pe părinţi, participarea la activităţile re- 
spective le permite să afle dorințele profesorului și fundamentele 
modului său de a proceda, iar neînțelegerile pot fi eliminate mult 
mai ușor, întărindu-se încrederea reciprocă. 

Părinții care se raportează cu încredere la şcoală contribuie ac- 
tiv și direct la crearea unui mediu protector pentru copii. În acest 
fel, se conturează treptat comunitatea școlii respective. Și această 
muncă în colectiv este deosebit de educativă, puterea exemplului 
celor din jur influenţându-i pozitiv pe copii. Stabilirea unui con- 
tact strâns cu părinții elevilor este un aspect esențial al activităţii 
profesorului, dintr-un motiv foarte simplu: „EI nu poate stiinula 
în mod adecvat dezvoltarea copilului decât în cadrul unei per- 
manente colaborări cu părinţii.“ Această colaborare este foarte 


! Ibidem, p. 38. 
? Ibidem, p. 39. 
* Helmut Eller, op. cit., p. 16. 

complexă, ea presupunând, de exemplu, chiar și o informare a pă- 
rinţilor, la anumite intervale de timp, în cadrul unei „după-amieze 
cu părinții“, cu privire la realizările copiilor în timpul activităţilor 
școlare. În acest fel, se clădește relaţia de parteneriat dintre profe- 
sor şi părinţi, atât de mult dorită în şcoala Waldorf. 

Măsurile organizatorice, administrative și financiare referi- 
toare la viața şcolară, activitatea din fiecare clasă, activitatea din 
Consiliul profesoral şi din școală în ansamblul său configurea- 
ză pentru profesori, elevi şi părinți un domeniu al vieţii, care, 
la rândul său, reprezintă „domeniul de învăţare a configurării şi 
răspunderii colective și a permanentelor probe de verificare a for- 
mării sociale a părinţilor, a prietenilor şcolii, a profesorilor şi ele- 
vilor şi a comitetului de conducere a școlii. Scoala trăiește din 
iniţiativele, din colaborarea şi din răspunderea colectivă a tutu- 
ror participanților la viaţa şcolară. De aceea trebuie configurată 
la modul auto-administrării.“! Prin relaţiile de colaborare dintre 
școală şi părinţi, cărora li se alătură „prietenii școlii“, se creează 
o societate şcolară extinsă, în care contează activitatea desfășu- 
rată în cadrul cercurilor individuale de iniţiativă, cursurilor, ac- 
tivităţilor extracurriculare etc. Scoala Waldorf se străduiește să 
realizeze, prin întreaga sa activitate, o formă de viaţă organizată 
democratic, care să se situeze sub semnul colaborării şi respon- 
sabilității comune. 


Concluzii 


Fundamentul pedagogiei Waldorf îl constituie antroposofia, 
antropologia și psihologia dezvoltării elaborate de Rudolf Steiner 
Și prezentate în ciclurile de conferinţe susţinute, precum și în nu- 
meroasele sale scrieri. După teoria pedagogică dezvoltată pe aces- 
te baze se conduc unitățile preșcolare și școlare din întreaga lume 


! Tobias Richter, op. cit., p. 27. 

care funcționează sub denumirea de „Școli Waldorf“, „coli Rudolf 
Steiner“ sau „Școli Waldorf libere“. Totodată, această pedagogie 
își asumă și o serie de principii etice general-umane, promova- 
te în mai multe documente internaţionale: Declaraţia Universală 
a Drepturilor Omului (1948), Convenţia ONU privind drepturile 
copilului (1989), Convenţia ONU privind Drepturile Persoanelor 
cu Dizabilităţi (2008). 

Forumul Internaţional al Şcolilor Waldorf/Steiner a elaborat 
„Şi adoptat, în şedinţa din 19-22 noiembrie 2009 de la Dornach, 
Elveţia, un document conținând o descriere a caracteristicilor 
esenţiale ale pedagogiei Waldorf, care sunt valabile în general, 
dar pot fi completate cu altele, specifice fiecărei ţări.! Conform 
acestui document, o școală Waldorf prezintă următoarele carac- 
teristici de bază: 


1) Copiii nu trebuie supuşi unor cerinţe intelectuale inadec- 
vate vârstei. 

2) De regulă, un cadru didactic conduce elevii ca profesor 
diriginte până la clasa a VI-a, chiar a VIII-a. 

3) Predarea euritmiei are un rol important în procesul edu- 
cativ. 

4) Predarea în epoci a așa-numitelor discipline cognitive, la 
care se adaugă predarea obișnuită a orelor de specialitate 
şi alte forme de predare. 

5) Predarea limbilor moderne începe din clasa ]. 

6) Orarul este realizat, pe cât posibil, în Foputic de criterii 
psihologico-igienice. 


7) Colectivul clasei este păstrat același, indiferent de perfor- 
manțele individuale ale elevilor. 


! Descrierea caracteristicilor esenţiale ale pedagogiei Waldorf, http://www. 
waldorfcluj.ro. 

8) Nu se fac evaluări exclusiv cantitative și nu se dau teste 
de dragul testării. 


9) Se utilizează certificatele şcolare, care, pe lângă aprecie- 
rea performanţelor, conţin descrieri şi aprecieri cu privire 
la evoluţia elevului, dar și sugestii pentru activitatea lui 
viitoare. 


10) Sunt preferate soluţiile pedagogice la problemele de dis- 
ciplină. 

11) Se acordă o atenţie deosebită activităţilor care formează 
și întăresc comunitatea, cum ar fi serbările lunare, serba- 
rea de an, excursiile, stagiile de practică, piesele de teatru 
etc. 

12) La solicitarea părinţilor, se pot organiza ore de educaţie 
religioasă confesională; în caz contrar, școlile pot oferi 
ore de educaţie religioasă neconfesională. 


Scoala Waldorf este o şcoală unitară, care reuneşte toate ci- 
clurile educaționale specifice fiecărei ţări şi în care se asigură 
accesul egal al copiilor la educaţie. Curriculumul şcolii Waldorf 
este adecvat etapelor de dezvoltare a copiilor și adolescenților, 
oferindu-i fiecărui elev multiple posibilități de dezvoltare, potri- 
vite vârstei sale. Acestea constau, printre altele, în dobândirea de 
cunoștințe, competenţe culturale, aptitudini sociale și emoționa- 
le, deprinderi practice și aptitudini artistice. 

Pedagogia Waldorf pornește de la copil și are ca scop dezvol- 
tarea potențialului individual al acestuia. Toate activităţile se re- 
alizează respectându-se necesitățile de dezvoltare specifice vâr- 
stei respective. Metodele de predare diferă în funcție de vârsta 
copiilor şi a tinerilor. Totodată, curriculumul stimulează cadrele 
didactice în a-și concepe individual predarea, fiecare fiind res- 
ponsabil pentru activităţile sale școlare și răspunzător în faţa co- 
munităţii. 

O preocupare constantă a cadrului didactic este de a se forma 
pe el însuși ca „artist al educației“, astfel încât să-l îndrume cu 
competenţă pe elev să devină creativ din punct de vedere intelec- 
tual, responsabil din punct de vedere social şi apt de a acționa. 
Autoeducaţia, formarea și perfecționarea profesorului reprezintă 
premisele esenţiale pentru realizarea acestor obiective. Pregătirea 
profesională a cadrelor didactice este deosebit de importantă, la 
fel şi capacitatea acestora de a stabili relaţii constructive cu elevii - 
și de a pătrunde în sufletul și în întreaga lor fiinţă pentru a o ajuta 
să se dezvolte. Fiecare se obligă să participe săptămânal la con- 
siliul profesoral, care nu este doar o instituție în care se discută, 
după cum am văzut, o mare diversitate de chestiuni pedagogice 
și administrative, ci și un spațiu al formării continue, al învăţării, 
colaborării și stimulării profesionale. 

III. Pedagogia curativă 


Introducere 


Institutul Lauenstein a fost prima instituţie de pedagogie cura- 
tivă, bazată pe antroposofia lui Rudolf Steiner, creată în Germania, 
lângă Jena-Lichtenhain, în 1924. În acea perioadă, mai mulţi pe- 
dagogi i-au cerut lui Rudolf Steiner sprijinul pentru a-i putea ajuta 
pe copiii cu cerințe educaţionale speciale. Drept răspuns, Rudolf 
Steiner a ţinut Cursul de pedagogie curativă, prin care a pus ba- 
zele a ceea ce ulterior a luat amploare sub denumirea de „peda- 
gogie curativă cu orientare antroposofică“. Aceasta s-a născut 
sub egida secţiei medicale a Universităţii Libere pentru Știința 
Spirituală a Goetheanum-ului din Dornach, Elveţia. De atunci, 
numărul centrelor de pedagogie curativă a crescut semnificativ, 
în prezent funcționând în peste 40 de ţări. Încă de la întemeierea 
lor, pedagogia curativă și terapia socială antroposofică au avut ca 
scop construirea unor așezăminte de viaţă şi de educaţie pentru 
persoanele cu dizabilități grave, profunde şi asociate. 

Începutul activităţii de pedagogie curativă în România a fost 
marcat de desfășurarea lucrărilor Simpozionului internațional de 
pedagogie curativă care a avut loc la Deva în septembrie 1990. 
Atunci s-au pus bazele unor relații de colaborare cu mai multe 
centre din Germania, Elveţia, Franța, cu mișcarea internaționa- 
lă de pedagogie Waldorf și de pedagogie curativă, cerându-li-se 
consultanță şi sprijin. Răspunsul acestora la apelul lansat s-a con- 
cretizat în formarea unei echipe internaţionale care şi-a propus să 
susțină această inițiativă la Simeria Veche, județul Hunedoara. 

În 1991 s-a constituit Asociaţia pentru Promovarea Învăţămân- 
tului Special, a Terapiei Sociale şi Agriculturii Biodinamice în 
România — Centrul Simeria, care a înfiinţat apoi Centrul de Peda- 
gogie Curativă şi Terapie Socială. Din anul școlar 2000-2001, 
acest centru a fost solicitat să deschidă o filială la Orăștie, iar mai 
apoi, în anul şcolar 2001-2002, printr-un proiect de colaborare 
cu Direcţia Generală pentru Protecția Drepturilor Copilului, s-au 
pus bazele unei filiale și în Hunedoara. 

Tot în 1991 s-a înființat Centrul de Pedagogie Curativă şi 
Terapie Socială din Urlaţi, județul Prahova. Ulterior, s-au înfiinţat 
clase de pedagogie curativă în orașele Cluj-Napoca, Târgu-Mureş 
și altele. În 1996 s-a înfiinţat Centrul de Pedagogie Curativă și 
Terapie Socială Corabia din Bucureşti, la inițiativa unor cadre di- 
dactice și părinți, cu sprijinul Asociaţiei „Prietenia“ Bucureşti și al 
instituţiei partenere „Schulheim Sonnhalde“ din Gempen, Elveţia, 
care are ca scop promovarea pedagogiei curative și a terapiei soci- 
ale de orientare antroposofică într-o comunitate pedagogico-tera- 
peutică în care persoanele cu dizabilități grave, profunde sau aso- 
ciate să fie ajutate să-și găsească propriile posibilităţi de evoluţie 
prin practicarea unei arte pedagogice vindecătoare bazate pe stu- 
diul antroposofiei lui Rudolf Steiner, care ține cont de realităţile 
sufletesc-spirituale. Însă prin „a vindeca“ nu se înțelege elimina- 
rea oricăror tulburări pe care le prezintă copiii. Semnificaţia dată 
noțiunii de „vindecare“ este una aparte: „a primi suficient ajutor 
din partea oamenilor întâlniți, grație acceptării lor plină de căldură 
șI fidelității lor generoase, pentru ca, fiind diferit, să-ți găsești lo- 
cul în societatea umană, atunci, da, o «vindecare» este posibilă“!. 
Echipa angajată în această muncă trăieşte şi ea o „vindecare“, ace- 
ea care tinde să îmbunătățească organismul uman social. 


! Michel Marcade et al., Viaţa împreună. Perceval, o comunitate antroposofică 
de pedagogie curativă şi terapie socială, Editura Triade, Cluj-Napoca, 1999, 
p. 28. 

Prin crearea Centrelor de pedagogie curativă se urmăreşte for- 
marea unei comunități educaţionale și terapeutice eficiente, care 
să se bazeze pe relaţii sufletești apropiate, profunde, care duc la 
trăiri sociale cu ecouri în tot restul vieţii individului.! De altfel, 
în instituţiile de învățământ bazate pe pedagogia curativă se utili- 
zează sintagma lui Rudolf Steiner „copii cu nevoi de îngrijire su- 
fletească“, ceea ce relevă desfășurarea unor activități care vizează 
predominant latura afectiv-motivaţională a copilului, elementul 
sufletesc central în individualitatea fiecărui copil. Curriculumul 
specific alternativei educaţionale de pedagogie curativă este cen- 
trat pe stimularea facultăților sufleteşti ale copilului: gândire, sim- 
țire, voință, emoții, sentimente etc., din dorința de a i se oferi o 
viață plină de sens și de oportunităţi. 


1. Ce este pedagogia curativă? 


În pedagogie a dominat mult timp convingerea că recuperarea 
copiilor cu cerinţe speciale este o sarcină exclusivă a specialiș- 
tilor, însă treptat s-a înțeles că profesorii şi membrii familiei pot 
contribui la recuperare, pot face parte din echipa terapeutică și 
pot prelua sarcini ale acesteia, continuând actul recuperator acasă 
sau în cursul activităţilor cotidiene.? S-a crezut că în recuperare 
totul se rezumă la munca strict specializată, dar s-a demonstrat că 
„recuperarea este o artă în care cunoștințele, devotamentul, pasiu- 
nea și răbdarea se împletesc strâns cu dragostea faţă de copil, cu 


! Aceste centre dispun, pe lângă școală, de cabinet medical, sală de sport, spaţii 
de joacă, grădină, ateliere, case de locuit după modelul familial (un grup de 
copii este îngrijit de o „mamă de familie“), inclusiv spaţii de locuit în care sunt 
îngrijiţi de diverse familii copiii din centru daţi în plasament familial. 

? Cadrele didactice care predau la clasele din alternativa educaţională de Peda- 
gogie curativă necesită aviz de funcționare eliberat de Federaţia de Pedagogie 
Curativă din România, care atestă parcurgerea modulului de formare în speci- 
ficul acesteia. pi! 

conservarea, stimularea şi cultivarea legăturilor afective dintre 
terapeut, educator, copilul deficient şi familia sa. 

Scopul pedagogiei curative este acela de a le oferi copiilor cu 
cerințe educative speciale posibilitatea de a se deschide și de a-şi 
dezvolta propriul potenţial, de a le sprijini integrarea socială, de 
a-i ajuta să trăiască cu demnitate. Programul său se bazează pe 
recunoașterea faptului că niciun om nu este afectat în esența sa 
spirituală, iar deficiența, perturbarea sau întârzierea în dezvolta- 
re afectează doar „instrumentul corporal“. Simptomele care se 
manifestă în cadrul tulburărilor de dezvoltare sunt forme accen- 
tuate ale unor disfuncționalităţi prezente, atenuat, și în noi, cei 
normali: „Căci trebuie să ne fie limpede faptul că tot ce se poate 
manifesta la copiii imperfect dezvoltați, la copiii bolnavi, este 
perceptibil într-un mod mai intim-subtil și în cazul vieţii sufle- 
tești așa-zis normale — trebuie doar să fii în stare să observi viața 
sufletească normală.“ Nu trebuie considerat ceea ce se remarcă 
la viaţa sufletească a copilului imperfect dezvoltat drept altceva 
decât simptome. Distincția obişnuită normal — anormal dobân- 
dește astfel o semnificaţie aparte, ba chiar este anulată: „În ulti- 
mă instanţă, nu avem niciun drept să vorbim despre normalitatea 
sau abnormalitatea vieții sufletești a copilului în afară de aceea 
că ne îndreptăm privirea asupra a ceea ce este normal în sensul 
unei medii statistice. Nu există niciun alt criteriu în afară de ceea 
ce are valabilitate generală în cadrul unei comunități filistine. Și 
dacă această comunitate consideră ceva ca fiind ca lumea sau 
cum trebuie, atunci viața sufletească anormală este tot ceea ce în 
ochii acestor filistini nu corespunde acestei vieți sufletești nor- 
mate. Un alt criteriu nu există la urma urmei.“? 

Clasificările realizate la nivel social în funcţie de handicapul 
fizic, mintal sau de neadaptarea la mediu, utile în scop adminis- 
trativ-educaţional, se dovedesc irelevante la o analiză mai atentă, 


' Rudolf Steiner, Cursul de pedagogie curativă, Editura Triade, Cluj-Napoca, 
2005, p. 17. 
* Ibidem, p. 18. 

în situația concretă a unui copil cu dizabilități grave, profunde 
sau asociate. Ele sunt irelevante dintr-un motiv foarte simplu: 
„Lipsurile se arată la corporalitatea copilului. Spiritul nu se poate 
îmbolnăvi; el este nevătămat, dar nu se poate exprima decât ne- 
desăvârșit prin instrumentele perturbate ale trupului. Sufletul mij- 
loceşte între trup și spirit. Pornind de aici, poate fi adus în ordi- 
ne raportul perturbat tocmai prin cultivarea sufletescului. O viaţă 
sufletească cultivată înnobilează atunci și corporalitatea și o face 
capabilă să se deschidă spiritului. Pe de altă parte, sufletul culti- 
vat acționează atrăgând spiritul şi îi netezește acestuia calea pe 
care el poate interveni până în trup.“! 

Nucleul spiritual al ființei unui copil care prezintă astfel de di- 
zabilităţi este la fel ca al oricăruia dintre noi. Posibilitatea tuturor 
anormalităţilor care .ni se prezintă prin intermediul acestor copii 
este prezentă și în noi. Însă la noi acestea nu sunt vizibile pentru 
că sunt acoperite şi echilibrate prin intermediul forțelor care li se 
opun.? Ceea ce apare ca imperfecţiune la un copil cu dizabilități 
provine din faptul că forma spirituală intactă trebuie să se exteri- 
orizeze prin intermediul unei constituţii afectate. Cu alte cuvinte, 
nucleul spiritual al copilului cu dizabilităţi este neatins, atitudi- 
nea lui modificată provenind de la instrumentul perturbat al cor- 
poralităţii sale, prin care configuraţia lui spirituală intactă nu se 
poate exterioriza decât incomplet. Handicapul, arăta și Thomas J. 
Weihs, apare numai corelat cu un anumit mediu: „Copilul nu este 
handicapat în sfera personală a existenţei sale, ci numai în funcție 
de situaţia în care este plasat.“* Un individ este considerat handi- 
capat sau nu prin raportare la standardele, obiceiurile și valorile 
stabilite, specifice unui anumit mediu social. 


' Walter Holtzapfel, Copii cu nevoi de îngrijire sufletească, vol. II, Editura 
Triade, Cluj-Napoca, 2002, p. 8. 

? Ibidem, p. ll. 

* Thomas J. Weihs, Copilul cu nevoi speciale. Elemente de pedagogie curativă, 
Editura Triade, Cluj-Napoca, 1998, p. 155. 

Pedagogia curativă întemeiată de Rudolf Steiner propune un 
alt mod de a educa, oferit copiilor cu cerințe educaţionale spe- 
ciale, ale căror probleme de sănătate fizică și psihică nu pot fi 
rezolvate prin forme de educaţie obișnuită. În cazul copilului cu 
dizabilități grave, profunde şi asociate, nu este afectată numai în- 
văţarea efectivă, adică dobândirea de cunoștințe şi formarea de 
deprinderi. Problema se pune cel mai frecvent la nivelul devenirii 
Şi maturizării sale ca persoană. De aceea, sarcina pedagogiei cu- 
rative şi a socioterapiei rezidă în însoțirea competentă a procesu- 
lui de dezvoltare a copilului sau adultului cu handicap, direcţiile 
de acţiune vizând nu atât diagnosticarea deficienţelor, în spiritul 
defectologiei, cât descoperirea resurselor latente, activarea și sti- 
mularea lor cu mijloacele adecvate.! Scopul prioritar este acela 
de a consolida încrederea în viață a copilului și de a-l ajuta în ma- 
turizare. De asemenea, părinţii dobândesc treptat încrederea că şi 
copiii lor, care au nevoie de îngrijire sufletească, sunt tratați cu 
același respect ca şi ceilalți copii, punându-li-se în valoare unici- 
tatea şi potenţialul ascuns. Însă pentru ca așa ceva să se întâmple, 
o atenţie deosebită trebuie arătată amenajării spaţiilor, organiză- 
rii instituționale și a vieţii școlare, care să-i stimuleze pe copii. 
Esenţială î în pedagogia curativă este integrarea copilului sau a 
adolescentului cu tulburări de dezvoltare într-o structură socială 
adecvată, care să-i permită să îşi găsească locul într-o comunitate 
ocrotitoare și plină de căldură.? Comunitatea devine, aşadar, câm- 
pul de dezvoltare a copilului. Din colectivitatea în care este edu- 
cat el trebuie să înveţe bucuria de a trăi, precum și participarea 
activă şi conştientă la viața socială. 

„Îngrijire sufletească“ este denumirea dată de Rudolf Steiner 
metodei conform căreia terapia și demersurile educaţionale nu 


' Constantin Paxino, „Consideraţii antropologice generale pentru înţelegerea 
organizării vieţii comunitare din instituţiile de pedagogie curativă Şi terapie so- 
cială antroposofice“, în Revista de pedagogie. Pedagogii alternative, nr. |- 12, 
2006, p. 113. 

2 Michel Marcad€ et al., op. cit., p. 93. 

trebuie orientate spre deficienţe, ci spre domeniul sufletesc al fi- 
inței umane, care are nevoie de ajutor. Și aceasta deoarece se 
recunoaște rolul central al vieţii sufleteşti, care mijlocește între 
predispoziția bio-genetică și ambianța socio-culturală.! Încă de 
la apariţia sa, pedagogia curativă a pus accentul pe elementul su- 
fletesc, central în individualitatea fiecărui copil. Copiii şi adoles- 
cenții cu dizabilităţi grave, profunde sau asociate au nevoie de 
îngrijire sufletească pentru a atinge un nivel suficient de autono- 
mie în gândire, simţire şi voință, astfel încât să facă faţă cerințe- 
lor vieții în societate. 


2. Fundamentele educaţiei în centrele 
de pedagogie curativă 


Pedagogia curativă se sprijină pe convingerea că este posibi- 
lă dezvoltarea copiilor deficienți în condiţiile unei juste îmbinări 
a fizioterapiei și psihoterapiei cu un program educaţional speci- 
al, care presupune predarea unor cunoștințe accesibile și forma- 
re unor deprinderi şi comportamente dezirabile din perspectiva 
integrării socio-profesionale. Copilul este privit ca o individu- 
alitate în devenire și este ajutat de adulţii din jur să-și găsească 
propria cale în viaţă. În abordarea psihopedagogică, terapeutică 
și de ocrotire se pleacă de la nevoile lui individuale, pentru a se 
ajunge la un program de intervenţie personalizată. Copiii cu di- 
zabilităţi grave, profunde sau asociate au mai multă nevoie decât 
cei normali de a fi apreciaţi și încurajați de cadrele didactice și de 
părinţi pentru a-și dezvolta încrederea în sine, în posibilitatea lor 
de a se realiza ca persoane. Parteneriatul dintre cadrele didactice, 
terapeuți, părinţi şi chiar autoritățile publice este esenţial în pe- 
dagogia Curativă, care se centrează pe valorizarea potenţialului, 
disponibilităților şi nevoilor concrete ale copiilor. 


' Georg von Amim, Ce înseamnă îngrijire sufletească. Sarcinile pedagogiei cu- 
rative şi ale terapiei sociale antroposofice, Editura Triade, Cluj-Napoca, 1993. 

În alternativa educaţională de pedagogie curativă se aplică 
Planuri-cadru și programe şcolare specifice, elaborate de Fede- 
raţia de Pedagogie curativă din România și avizate de Ministerul 
Educaţiei. Curriculumul este adaptat nevoilor copiilor cu defici- 
ențe grave, profunde și asociate (îndeosebi adaptarea obiective- 
lor și a conţinuturilor), astfel încât să li se ofere posibilitatea de 
a se deschide, de a-şi dezvolta propriul potenţial în vederea inte- 
grării sociale. 

Planul-cadru pentru grupele/grădiniţele din învățământul spe- 
cial care școlarizează copii cu deficiențe grave, profunde sau aso- 
ciate, în alternativa de Pedagogie curativă cuprinde următoarele 
activităţi de educație şi compensare: 


l 


So 


Activităţi de cunoaştere și comunicare: Stimularea și dez- 

voltarea comunicării, Cunoaşterea mediului, Activități ma- 

tematice, Basm; 

2) Activităţi de terapie psihomotrică: Educaţie psihomotrică, 
Abilitare manuală; 

3) Activităţi de expresie: Expresie grafică și plastică, Expre- 
sie muzicală, Euritmie; 

4) Socioterapie: Autonomie personală, Autonomie socială; 

5) Activităţi de joc: Joc liber, Joc în aer liber; 

6) Activităţi specifice de compensare: Activităţi de stimula- 


re, formare și dezvoltare a comunicării, Programe specifi- 
ce de terapie.! 


Ţinându-se seama de faptul că jocul este forma dominantă. 
de activitate la vârsta preşcolară, dar și de faptul că centrele de 


' Ordin al Ministrului Educaţiei, Cercetării și Tineretului privind aprobarea 
Curriculumului pentru grupele din învățământul special preșcolar-pedagogie 
curativă, care integrează copii cu deficienţe severe, profunde sau asociate, nr. 
5176/01.09.2008. 

pedagogie curativă şcolarizează copii cu deficienţe grave, pro- 
funde sau asociate, metodologia de aplicare a Planului-cadru pre- 
„vede ca activităţile de educare să se realizeze îndeosebi prin jocul 
liber, jocul ritmic, jocul de degete, activitățile gospodăreşti, gră- 
dinărit și plimbări. Repartizarea numărului de activități pe subdi- 
viziunile curriculare rămâne la latitudinea instituţiei. Durata unei 
activităţi este de 15-20 minute, iar activităţile de compensare se 
concretizează prin programe de intervenţie specifice fiecărui tip 
de deficiență. 

Planul-cadru pentru clasele din învățământul special care ȘCO- 
larizează elevi cu deficiențe grave, profunde sau asociate (clasele 
I-X), în alternativa de Pedagogie curativă cuprinde următoarele 
arii curriculare și discipline în trunchiul comun: 


1) Limbă și comunicare: Formarea, stimularea ŞI compensa- 
rea limbajului, Citire-scriere-comunicare, Desenul forme- 
lor; 

Ip 


Sf 


Matematică şi științe: Educaţie senzorială, motorie ȘI psi- 

homotorie, Elemente de matematică aplicată, Cunoştinţe 

despre om și mediu, Elemente de fizică/chimie ; 

3) Om şi societate: Religie, Cunoştinţe despre istorie/geogra- 
fie; 

4) Arte: Educaţie plastică, Educaţie muzicală, Euritmie; 

5 


So 


Educaţie fizică și sport: Educaţie fizică și activități spor- 

tive; 

6) Tehnologii: Abilitare manuală, Activităţi de profesionali- 
zare/meşteșuguri; 

7) Consiliere şi orientare. 

La toate aceste discipline din trunchiul comun se adaugă Cu- 


rriculumul la decizia școlii (opţionale) și terapiile cuprinse în alte 
două arii curriculare: 

1) Terapii specifice şi de compensare: Terapia tulburărilor de 
limbaj, Educaţie perceptiv-vizuală, orientare, mobilitate, 
tehnici alternative de comunicare, Terapii artistice: eurit- 
mie curativă, pictură, muzică, dinamica formelor prin de- 
sen, artă dramatică, Kinetoterapie, elemente de gimnastică 
Bothmer, fricționări ritmice, Psihodiagnoză, consiliere, te- 
rapie și programe de intervenţie personalizate ; 

2 


bi 


Terapie educaţională și integrată: Formarea autonomiei per- 
sonale, Terapie ocupaţională, Stimulare cognitivă, Ludo- 
terapie, Socializare.! 


Conform metodologiei de aplicare a Planului-cadru, discipli- 
nele opționale se stabilesc de către conducerea școlii la recoman- 
darea profesorului diriginte în funcție de tipul, gradul şi asocierea 
deficienţelor elevilor, luând în considerare constatările Comisiei 
interne de evaluare şi opțiunile părinților. Elevii care nu pot des- 
fășura activităţi de educaţie fizică vor desfășura în timpul respec- 
tiv activităţi de euritmie. Pentru disciplinele din aria curriculară 
Terapii specifice şi de compensare, repartizarea elevilor şi sta- 
bilirea numărul de ore alocat fiecăruia se fac în funcţie de tipul, 
grâdul și asocierea deficienţelor. 

În mare parte, Planul-cadru din centrele de pedagogie curati- 
vă este similar cu acela pentru şcolile speciale obișnuite. Există 
însă și discipline specifice, precum Desenul formelor și Euritmia. 

În centrele de pedagogie curativă, curriculumul este aplicat 
cu respectarea principiilor metodice ale pedagogiei curative de 
tip Rudolf Steiner. Avându-se în vedere capacităţile cognitive 
reduse ale copiilor, sunt stimulate în compensație posibilitățile 
afective și volitive, formarea de deprinderi Și de atitudini, utile 
în perspectiva integrării sociale. Clasa este condusă de o echipă 


' Ordin al Ministrului Educaţiei, Cercetării și Tineretului privind aprobarea 
Curriculumului pentru grupele din învățământul special care integrează elevi/ 
tineri cu deficienţe severe, profunde sau asociate, nr. 5236/01.09.2008. 

pidâguiate formată dintr-un profesor și un educator. Conţinutul 
fiecărei discipline este parcurs conform planificărilor semestriale 
şi anuale, elaborate după principii ritmice. Echipa educațională 
promovează principiul centrării activităţii pe elev și pe integrarea 
acestuia în grupul școlar. 

Fiecare clasă este compusă din elevi de aceeaşi vârstă, dar cu 
deficienţe diferite. Competiţia nu există, toleranța este totală, iar 
puterea de a-l înţelege pe celălalt este indispensabilă. Programele 
școlare sunt adaptate la nevoile şi posibilitățile elevilor cu defi- 
cienţe grave, profunde sau asociate, de regulă sub formă de pro- 
grame pedagogice individualizate. Individualizarea se realizează 
prin: 


1) Proiectarea experienţelor de învăţare la nivelul înțelegerii 
fiecărui copil şi având în vedere modalităţile prin care dez- 
voltarea acestuia poate fi sprijinită cel mai bine; 


2) Utilizarea datelor și observaţiilor despre copii de către echi- 
pa de specialiști pentru planificarea activităţii; 

3) Respectarea ritmului propriu al copilului, a nevoilor sale 
afective şi a activităţii sale fundamentale, care este jocul; 


4) Elaborarea unor strategii de intervenţie pentru prevenirea 
și ameliorarea consecințelor diferitelor tipuri de deficiențe 
sau a unor disfuncţii la nivelul familial și comunitar, refe- 
ritoare la persoanele aflate în dificultate. 


Fundamentele metodice ale pedagogiei curative, cele mai mul- 
te similare cu ale alternativei Waldorf, sunt: ritmul ȘI voinţa, pre- 
darea în epoci, cuvântul viu şi lumea însuflețită, activităţile artis- 
tice şi practice, dezvoltarea afectivității prin poveşti și povestiri 
adecvate vârstei, înlocuirea manualelor cu caietele de epoci și a 
notelor cu o caracterizare finală a copilului.! 


' Referitor la aceste fundamente metodice, vezi: Fundamentele pedagogiei cu- 
rative, hitp://www.cnae.ro, și Livia Vlad, „Fundamentele pedagogiei curative“, 

În pedagogia curativă, activităţile din timpul zilei, săptămânii, 
lunii şi anului sunt structurate ritmic pentru a răspunde în mod 
organic nevoilor şi capacităţilor copilului. Modelarea ritmică a 
predării în cadrul orei de curs, al zilei, săptămânii, lunii şi ciclu- 
lui anual al sărbătorilor creştine conferă acesteia un caracter de 
însănătoșire. În școală, ziua debutează cu o zicere matinală și o 
parte ritmică, urmată de predarea în epoci, care are loc pe parcur- 
sul primelor două ore de curs. Săptămâna începe şi se sfârșește în 
mod festiv, fiind marcată de întâlnirile cadrelor didactice, care, 
pe lângă diverse teme pedagogice, vor aborda și studii de caz. 
Ritmul lunii este marcat prin predarea în epoci. Anul este struc- 
turat ritmic, prin anotimpurile şi sărbătorile care le corespund. 
Cu ocazia sărbătorilor creştine (Crăciunul, Boboteaza, Paștele) 
se organizează reprezentații artistice sau piese de teatru, în cadrul 
cărora sunt prezentate, sub formă de imagini, o serie de noțiuni, 
precum iubirea, frumuseţea, curajul, dreptatea etc., pentru a pu- 
tea fi însuşite mai ușor de copiii cu posibilități de percepere și în- 
țelegere limitate. Toate aceste reprezentări ritmice educă voința, 
un proces de lungă durată pe parcursul căruia familia Și şcoala 
trebuie să menţină o permanentă colaborare. 

La fel ca în şcolile Waldorf, predarea mai multor discipline 
se realizează în epoci de 2-4 săptămâni, când zilnic se parcurge 
cursul de bază, în primele două ore ale dimineţii, ceea cea întă- 
rește concentrarea copiilor. Sunt predate în epoci acele materii 
la care trebuie accentuată cunoașterea și înțelegerea, gândirea și 
reprezentarea. Și în cazul copiilor deficienţi se urmăreşte ca prin 
cursul principal să li se asigure o pregătire de cultură generală: 
„Un element de bază al concepției noastre asupra învățământu- 
lui special este convingerea că și persoanele cu cele mai severe 
deficienţe au nevoie să întâlnească lumea sub aspectele ei cele 
mai diverse.““! Activitatea de bază, pe parcursul primelor două 


în Revista de pedagogie. Pedagogii alternative, nr. 1-12, 2006. 
' Michel Marcad€ et al., op. cit., p. 123. 

ore ale dimineţii, va fi începută cu așa-numita parte ritmică, care 
durează aproximativ douăzeci de minute. Cântecele la flaut, liră 
sau cu vocea, poeziile, pantomima, exerciţiile de ritm (scandate 
cu picioarele și mâinile), exerciţiile de vorbire (frământările de 
limbă), în care copiilor le este cultivată capacitatea de exprima- 
re, contribuie la o mai bună percepție a corpului și la cunoașterea 
schemei corporale, stimulează pentru activitate și întăresc coezi- 
unea clasei. După această etapă, se repetă materia predată în ziua 
anterioară, din care se extrage ceea ce este esenţial, astfel încât 
predarea zilnică să fie, de fapt, o continuare a expunerii de până 
atunci. Dacă în cazul secvenţei ritmice există o alternanță între 
activitățile individuale şi cele de grup, în cazul predării profeso- 
rului pe parcursul epocii domină abordarea frontală. De exemplu, 
copiilor li se transmit noile noțiuni prin povestiri însoțite de ima- 
gini. Prin intermediul unor experiențe, exerciţii, desene, texte, ei 
vor încerca să trăiască, să experimenteze, să simtă ceea ce le-a 
fost predat. Cursul se încheie cu o istorisire, care diferă în func- 
ție de clasă (basme în clasa I, legende și fabule în clasa a II-a, 
povestiri biblice în clasa a III-a, mitologie românească în clasa a 
IV-a). A doua zi li se cere copiilor să reformuleze, să exprime, să 
explice ce s-a predat în ziua anterioară. 

După cursul de bază urmează o oră de lecţie individuală sau 
în grupe mici, în funcție de nevoi, pentru a exersa scrisul, citi- 
tul, exprimarea, calculul, abilitățile, echilibrul, mișcarea etc. Doar 
predarea disciplinelor din ariile curriculare „Limbă şi comuni- 
care“, „Matematică și științe“, „Om şi societate“ se face modu- 
lar, în epoci de 2-4 săptămâni, organizate într-un curs de bază 
cu 0 durată de 90 minute, plasat la începutul activităților zilni- 
ce. Disciplinele din ariile curriculare „Arte“, „Educaţie fizică și 
sport“, „Tehnologii“ sunt predate după cursul de bază și nemo- 
dular. După cursul de bază și, eventual, după ora de exersare ur- 
mează activitățile artistice (muzică, pictură, modelare în lut etc.), 
terapiile specifice (euritmie curativă, art-terapia, ludoterapia, fi- 
zioterapia etc.) şi activitățile practice (țesut, cusut, cioplit, gătit 

etc.). Activitatea individuală a elevilor este predominantă, însă 
nu lipsesc nici activitățile frontale și pe grupe. Metodele de bază 
sunt: conversaţia, povestirea, explicaţia, exercițiul. Mijloacele di- 
dactice sunt utilizate zilnic, fiecare având un rol bine determinat. 
Predomină acelea selectate din natură sau confecționate din ma- 
teriale naturale. 

Cuvântul viu este atât de important, încât manualele sunt evi- 
tate în primii ani de școală și, în mare măsură, și în clasele supe- 
rioare. Pedagogii curativi consideră că metoda cea mai eficientă 
pentru educarea copiilor cu dizabilităţi grave, profunde sau aso- 
ciate este cuvântul viu, rostit, plin de imagini, care înlocuiește 
manualul gata scris şi acţionează inclusiv asupra vieţii afective 
a copilului. Conținuturile sunt prelucrate de profesor, luând în 
considerare specificul clasei și efectul educativ al fiecărei mate- 
rii. Lipsa manualelor atrage după sine confecționarea propriilor 
cărți, prin caiete de epocă în care se regăseşte esenţa unei peri- 
oade de predare. Textele sunt dictate, de regulă, de profesor sau 
prelucrate împreună în clasă, ilustrațiile fiind cu totul realizări 
ale copiilor. Profesorul selectează cunoștințele din multe cărţi, 
fiind atent la semnificația pedagogică a domeniului respectiv, la 
condiţiile specifice din clasă, la individualitățile existente şi des- 
tinele acestora. 

O atenţie deosebită se arată activităţilor artistice: muzica, pic- 
tura, gimnastica, modelajul, la care se adau gă desenul formelor și 
euritmia. Încă de mici, copiii sunt îndrumați și ajutaţi să deseneze 
folosindu-se de o simplă linie, care nu este însă conturul obiecte- 
lor sau al ființelor pe care doresc să le deseneze (desenarea neo- 
biectuală). Linia nu este un contur, adică nu exprimă limitarea, ci 
expresia unui joc interior de forțe, care trezeşte la viață. Desenul 
formelor începe chiar din primul an de școală, considerându-se 
că prin raportarea la linie se educă sentimentul pentru forme și 
se dezvoltă îndemânarea manuală, ceea ce ajută inclusiv la în- 
văţarea scrisului, întrucât dezvoltă coordonarea oculo-motorie, 

orientarea spaţială, capacitatea de concentrare, simetria, echili- 
brul și armonia. 

În ceea ce priveşte euritmia, nu este vorba doar de un exercițiu 
corporal armonios, ci și de o artă care provine din sufletesc-spi- 
ritual, cu ample virtuți terapeutice. Ea este o artă a mișcării, care 
exprimă legităţile vorbirii prin intermediul gesturilor și al forme- 
lor specifice de mișcare a membrelor şi a întregului corp. În ca- 
drul secvenţelor ritmice sunt prevăzute exerciţii de vorbire cu în- 
treaga clasă. Prin gesturi și mișcări sunt redate sunete ale vorbirii, 
stări sufleteşti, tonuri și armonii muzicale. În euritmia curativă, 
anumite elemente fonetice acționează în sensul învingerii unei 
anumite unilateralități cauzate de handicap. Mișcările euritmice, 
executate conform unor modele bine definite, sunt transformate 
în elemente de euritmie curativă. 

Activităţile practic-meşteșugărești (cioplitul în lemn, țesutul, 
confecţiile, gătitul) au și ele o valoare educaţională şi terapeutică 
semnificativă, fiind destinate formării şi dezvoltării autonomiei 
personale și sociale, abilităților manuale și deprinderilor nece- 
sare pentru integrarea socio-profesională. În elaborarea curricu- 
lumului specific s-au avut în vedere următoarele obiective: dez- 
voltarea abilităţilor de lucru cu diverse materiale și instrumente 
(unelte), însușirea unor tehnici de lucru (tăierea, asamblarea, li- 
pirea etc.), stimularea folosirii simţurilor pentru dobândirea sigu- 
ranţei și a independenţei în acţiune, educarea comportamentului 
social prin lucrul în echipă, dezvoltarea simțului artistic. 

În conformitate cu specificul instituţiilor de Pedagogie cura- 
tivă, evaluarea rezultatelor activităţii educative realizate de elev 
se face continuu, folosindu-se atât metodele învățământului tra- 
dițional, cât și acelea specifice alternativei. Evaluarea activită- 
ţii copiilor cu dizabilităţi se face apreciindu-se frecvent modul 
cum au lucrat, produsele obținute, punctualitatea și disciplina în 
realizarea sarcinilor. Nu este indicat să li se stabilească norme 
de muncă, dar se va insista pentru finalizarea activităţii începu- 
te. Aprecierile nu se fac prin note, ci prin însemnări ritmice în 

caietele de observaţii asupra activităţii elevilor, care vor sta la 
baza caracterizărilor de la sfârşitul anului și acordării calificati- 
velor sau mediilor, așa cum se procedează și în şcolile Waldorf. 
Întreaga echipă terapeutică — profesor, educator, psihopedagog, 
kinetoterapeut — contribuie la întocmirea acestei caracterizări a 
elevului, în care sunt consemnate toate informaţiile semnificati- 
ve privitoare la evoluţia sa. Aceste informaţii sunt convertite în 
medii, transcrise în cataloage și apoi în registrele matricole. Un 
exemplar din caracterizare rămâne în dosarul (portofoliul) perso- 
nal al elevului, iar un altul li se predă părinţilor. 


3. Modalităţi de recuperare și integrare 
socială a copiilor deficienţi 


Principalele forme de recuperare a copiilor cu deficienţe în 
centrele de pedagogie curativă sunt: strategiile specifice de reali- 
zare a instruirii și educaţiei, recuperarea prin psihoterapie, recupe- 
rarea prin terapie ocupațională. Deoarece se preocupă de educarea 
copiilor cu deficiențe grave, profunde şi asociate, pedagogia cura- 
tivă include o serie de terapii specifice: euritmia curativă, muzica 
terapeutică, pictura, desenul dinamic al formelor, modelarea în lut, 
activități practice (țesutul, gătitul, cioplitul în lemn etc.). Scopul 
acestora este „nu numai să antreneze trupul, ci şi să ajute fiinţa su- 
fletească a copilului să se manifeste mai puternic în corporalitate 
și să provoace o individualizare vindecătoare“!. Pedagogia curati- 
vă vorbește despre vindecare, însă o vindecare deplină a anorma- 
lității propriu-zise este posibilă doar în cazuri rare. Ea se bazează 
pe procesele sufletului, ca mediator între corp și spirit. Prin inter- 
mediul educaţiei, terapiilor, artei, mișcării, se încearcă stimula- 
rea dezvoltării facultăţilor sufleteşti: gândire, voință, sentimente. 


' Mihaela Șeuleanu, „Pedagogia curativă — prezentare generală“, în Revista de 
pedagogie. Pedagogii alternative, nr. 1-12, 2006, p. 118. 

Mobilitatea sufletească și participarea, responsabilitatea interioa- 
ră, bucuria de a trăi şi perspectiva în viață se pot accentua, pentru 
a-i permite individului o existență plină de sens.! În plan educativ 
se pune accentul pe formarea moral-civică a copiilor, urmărin- 
du-se dezvoltarea trăsăturilor pozitive de voinţă și caracter, Spiri- 
tul de disciplină, simţul de dreptate, sinceritatea, dragostea pentru 
muncă, deprinderile de conduită civilizată etc. Recuperarea prin 
psihoterapie, aplicată la gradele I şi II de deficiență, contribuie la 
refacerea psihică şi psihosocială a copiilor, realizându-se îndeo- 
sebi prin psihoterapia sugestivă și de relaxare realizată în grup, 
dat fiind faptul că aceşti copii sunt ușor de influențat şi dependenţi 
de cei din jur. Recuperarea prin terapie ocupaţională este o formă 
recuperativă de bază, aplicabilă la toate tipurile de deficiență. Prin 
ea se urmărește valorificarea la maximum a posibilităților indivi- 
duale, formarea stărilor afectiv-emoționale corespunzătoare, an- 
trenarea funcțiilor psihice nealterate astfel încât să poată prelua 
funcțiile celor alterate pentru a se putea forma abilităţi și COMpor- 
tamente necesare integrării în viața socio-profesională.? În cadrul 
activităților terapeutice, educaţia are un rol primordial. 

Un rol important în recuperarea și integrarea copiilor cu defici- 
ențe grave, profunde sau asociate îl are euritmia curativă. Aceasta 
este o metodă terapeutică complexă, posibil de utilizat distinct 
sau ca fond pe care se poate interveni cu alte terapii. Acolo unde 
semnificaţiile sunt exprimate prin limbaj se adaugă și mișcarea în 
spațiu. Esenţială este exprimarea ritmului unui text vorbit (indivi- 
dual sau în grup). Pe lângă rolul său în dezvoltarea motricităţii și 
a sensibilităţii copilului, euritmia aduce și beneficii logopedice: 
copilul înțelege pronunția și sensul cuvintelor, cuvintele nu mai 
sunt folosite disparat, ci în diferite contexte, ceea ce conduce la 


! Walter Holtzapfel, op. cit., p. 14. 

? Iolanda Cristina Stănică, „Modalităţi socio-culturale de stimulare și integrare 
a copiilor cu deficienţe“, în Horaţiu Catalano (coord.), Dezvoltări teoretice şi 
instituționale în alternativele educaţionale, Editura Nomina, Piteşti, 2011. 

dezvoltarea limbajului, imaginaţiei, memoriei. Deosebit de im- 
portantă într-o ședință de euritmie este relaţia terapeutică a copi- 
lului cu colegii și cu terapeutul. El trebuie să se simtă în siguranță 
în compania acestora și să nu perceapă terapia ca pe o constrân- 
gere, ci ca pe ceva care îi aduce plăcere. În ceea ce-i priveşte pe 
terapeut, el joacă rolul de consilier, adesea de confident, nu doar 
pentru copii, ci și pentru colaboratorii centrului. 

În terapia ocupațională, activităţile sunt realizate conform par- 
ticularităților subiecților şi au un caracter practic, integrat și in- 
terdisciplinar, urmărindu-se formarea deprinderilor de autono- 
mie personală și socială, care să permită independența copilului 
cu dizabilități şi integrarea lui în mediul social: „Sarcina noastră 
este să-l ajutăm pe adolescent să devină cât mai autonom posibil 
în viața de toate zilele, dar și în muncă. Abilităţile manuale lu- 
crative dobândite, chiar cele mai simple, sunt victorii pe drumul 
care duce spre independenţă.““! Pentru atingerea acestui dezide- 
rat trebuie valorificat aspectul terapeutic al muncii, căci munca în 
sine este deja o terapie. Terapia ocupaţională cultivă deprinderi 
de muncă, deprinderi de autoîngrijire și de igienă personală, ca- 
pacităţile cognitive și integrarea senzorială, capacitatea de reacție 
pozitivă î în situaţiile de muncă, responsabilitatea în diverse situaţii 
de viaţă, imaginea de sine şi încrederea în propria persoană, auto- 
controlul, expresivitatea, relaţiile interpersonale, abilităţile nece- 
sare pentru petrecerea timpului liber, stările afective pozitive și, 
în același timp, reduce stările de tensiune, anxietate, agresivitate. 
În acest sens, elevii sunt puși în situaţii concrete, practice de învă- 
țare, în care manipulează diverse materiale, într-un climat de sti- 
mulare, siguranță și încredere în propriile posibilităţi de rezolvare 
a sarcinilor.” Principalele roluri asumate de terapeutul ocupaţional 


' Michel Marcad€ er al., op. cit., p. 139. 

? Alin Ionuţ Niţă, „Particularităţi ale terapiei ocupaţionale în pedagogia cu- 
rativă“, în Horaţiu Catalano (coord.), Dezvoltări teoretice şi instituționale în 
alternativele educ aționale, Editura Nomina, Piteşti, 2011. 

constau în facilitarea activităților prin diferite strategii specifice, 
evaluarea performanţelor ocupaţionale ale copilului cu nevoi spe- 
ciale, identificarea problemelor de mediu și înlăturarea lor, asi gu- 
rarea consultanţei în ceea ce privește mediul social și material al 
copilului. 


„4. Mediul școlar şi relaţiile pedagogice 


Copilul cu dizabilităţi are nevoie, mai mult decât alți copii, de 
un mediu școlar bine structurat și diferențiat, în care să se dez- 
volte. A primi îngrijire, ajutor și susținere reprezintă esența vieții 
de zi cu zi a copiilor din centrele de pedagogie curativă. În fond, 
aceste gesturi stau la baza interacțiunii dintre oameni, indiferent 
cum sunt aceștia. Ele stabilesc o relaţie de responsabilitate între 
indivizi, cu sau fără dizabilităţi. Acordarea îngrijirilor şi susține- 
rea ar trebui să fie parte integrantă din viața fiecăruia, pentru că 
acestea îl îmbogăţesc sufletește și aduc un plus de calitate vieții. 
Pentru membrii familiei și profesioniștii care cunosc realitatea 
despre persoanele cu diferite nevoi speciale, este evident că aces- 
tea pot învăța, pot munci, pot avea un mod de viață decent dacă 
educaţia, munca și condițiile personale și sociale sunt adaptate 
potenţialului lor individual. | 

Condiţiile de viaţă și de educaţie sunt foarte importante pen- 
tru evoluţia copiilor din centrele de pedagogie curativă. Sălile de 
clasă trebuie să fie primitoare, pereții zugrăviți în culori pastel, 
care diferă în funcție de vârsta copiilor, băncile dispuse în mod 
adecvat pentru predarea frontală. Alături de cadrele didactice, 
elevii participă la împodobirea corespunzătoare a sălii de clasă 
sau a mesei anotimpurilor. Rezumând, putem spune că interacți- 
unile și climatul din sălile de clasă trebuie să se caracterizeze prin 
respect și sensibilitate. Însă ceea ce caracterizează cel mai bine 
relația profesor-elev în instituțiile de pedagogie curativă este em- 
patia pe care cadrele didactice o arată față de copil: „Dacă dorim 

cu adevărat să înțelegem și să ajutăm un copil cu handicap, tre- 
buie, pe de o parte, să ne privim pe noi înșine ca o parte compo- 
nentă a mediului în care acest copil este obligat să trăiască și să 
crească. Pe de altă parte, trebuie să încercăm să-i vedem compor- 
tamentul, performanțele, capacitățile şi incapacităţile în corelaţie 
cu ceea ce este întotdeauna perfect în el, și anume perceperea 
propriei sale personalități, a eului său. Înțelegându-l şi apreci- 
indu-l, vom învăţa să-l iubim, nu numai într-un sens emoţional 
sau sentimental, ci ca o modalitate de a extinde ajutorul şi de a 
aduce, acolo unde este posibil, vindecarea. Înțelegerea şi mai ales 
iubirea față de copilul cu dizabilităţi sunt deosebit de importante: 
„Faţă de orice ştiinţă, metodică şi sistematică“, scrie Thomas J. 
Weihs, „în atitudinea pedagogică față de copil iubirea este singu- 
ra terapie adevărată.'? | 

Poate că cea mai importantă sarcină a cadrelor didactice care 
lucrează în pedagogia curativă este aceea de a consolida încrede- 
rea în viaţă a copilului, pornind de la convingerea că în cazul per- 
soanelor cu dizabilități dincolo de aparențele exterioare se află o 
individualitate spirituală intactă.? Pentru a realiza cu succes o ast- 
fel de sarcină, ele trebuie să își dezvolte o serie de aptitudini, cum 
ar fi: capacităţile de cunoaştere, înțelegerea faţă de fenomenele 
anormale prezentate de copii, intuiţia, interesul, dăruirea, entuzi- 
asmul, liniștea lăuntrică. 

Modul de comportare al cadrelor didactice faţă de elevi trebu- 
je să se caracterizeze prin respect, interes și cordialitate. În acest 
context, trebuie remarcat faptul că profesorul nu este în perma- 
nenţă persoana care permite orice, cu toleranță și înțelegere. El 
are faţă de copii anumite pretenţii, exprimate cu claritate și fermi- . 
tate. Dacă este cazul, copiii sunt corectaţi în mod sistematic: „În 


! Thomas J. Weihs, op. cit., p. 39-40. 

: Bernard Lievegoed, Consideraţii de pedagogie curativă, Editura Triade, 
Cluj-Napoca, 2005, p. 17. 

* Livia Vlad, „Fundamentele pedagogiei curative“, în Revista de pedagogie. 
Pedagogii alternative, nr. 1-12, 2006, p. 121. 

apropierea copilului trebuie evitat tot ceea ce provoacă efecte, 
chiar și minore, de șoc, atunci când acestea vin din inconștien- 
tul, din temperamentul educatorului. De ce? Pentru că educatorul 
trebuie să fie în stare, în deplină cunoștință de cauză, să provoa- 
ce în mod voit astfel de efecte de șoc, care sunt uneori cele mai 
bune remedii pentru astfel de stări. Însă ele acționează (...) numai 
atunci când sunt înfăptuite în fața copilului în deplină cunoștință 
de cauză, observând lucrurile cu mare atenţie.'“! Cadrul didactic 
caută în mod intenţionat stabilirea contactului direct cu fiecare 
copil, mai întâi la salutul de dimineață, apoi în cursul predării, 
conştient fiind de faptul că el le oferă elevilor modele de com- 
portament, pe care aceştia le vor reproduce atât în comunitatea 
școlară, cât și în afara ei. 

Colectivul profesoral al centrelor de pedagogie curativă ac- 
ceptă ca fundament pedagogico-organizatoric discutarea și luarea 
deciziilor asupra tuturor problemelor şcolii la întâlnirea săptămâ- 
nală a consiliului profesoral, unde sunt aplicate principiile auto- 
administrării și conducerii colegiale, la fel ca în școlile Waldorf. 


5. Socioterapia 


Educarea copiilor cu nevoi speciale din Centrele de peda- 
gogie curativă se continuă în Centrele de terapie socială pentru 
adulți. La baza terapiei sociale stau viaţa socio-culturală și mun- 
ca în comunitate. 

Munca în comunitate nu trebuie privită ca mijloc de câşti- 
gare a existenţei, ci ca o manieră de a răspunde unor altfel de 
Nevoi, inclusiv aceea de demnitate umană. Terapia socială pune 
în evidenţă valoarea vindecătoare a muncii și a vieții împreună 
cu alți oameni, motivaţi de obiective asemănătoare. În sociote- 
rapie se merge pe ideea „Maximum de autonomie, minimum de 


' Rudolf Steiner, Cursul de pedagogie curativă, p. 68. . 

asistență“. Viaţa socială necesită din ce în ce mai multe îngrijiri, 
fapt care se află la baza conceptului de „socioterapie“. A trăi ală- 
turi de persoanele deficiente, a le însoţi în evoluţia lor sunt ter- 
meni mai potriviți pentru o viață comunitară, decât „a te ocupa“ 
de ele. 

În Centrele de Socioterapie se încearcă a se crea, împreună cu 
persoanele adulte cu dizabilităţi grave, profunde și asociate, me- 
diul necesar pentru ca acestea să își dezvolte aptitudinile și de- 
prinderile de muncă și de viață, astfel încât să se simtă motivate 
să fie active şi utile celor din jur. Înființarea şi funcţionarea unor 
astfel de centre se bazează pe o situaţie de fapt: printre persoa- 
nele cu dizabilităţi grave şi asociate care au absolvit o şcoală vor 
exista unele care nu se vor putea descurca nici chiar atunci când 
societatea le pune la dispoziție anumite facilităţi. Ele vor avea 
nevoie de protecția pe care o poate oferi doar familia sau o insti- 
tuție specializată. Persoana adultă cu dizabilități grave, profunde 
și asociate poate munci şi trăi o vreme într-o comunitate terape- 
utică, care îi asigură o anumită protecție și pe care o poate părăsi 
în circumstanţe favorabile. 

Adulții cu dizabilități grave, profunde și asociate care nu pot 
atinge un nivel suficient de autonomie în gândire, simţire şi voin- 
ță pentru a putea face faţă cerințelor vieții sociale au și ei nevoie 
de îngrijire sufletească, însă de o altă natură decât în cazul Copii- 
lor şi adolescenților. Și pentru ei sunt necesare condiţii adecvate 
pentru ca evoluţia lor individuală să nu stagneze sau chiar să re- 
greseze. Acesta este motivul care stă la baza înființării aşezămin- 
telor socioterapeutice. La adulţi, sentimentul de apartenenţă la o 
comunitate este foarte important. Socioterapia are menirea de a 
oferi structuri care să susțină căutarea echilibrului și a încrederii 
în sine în cazul persoanelor adulte cu deficiențe grave, profunde 
Și asociate. Puţine sunt persoanele de acest fel care întemeiază 
o familie și tot puţine sunt acelea care stăpânesc o meserie în 
așa fel încât să facă faţă pe piaţa muncii. În toate domeniile im- 
portante pentru dezvoltarea celor mai mulți dintre noi, ele nu își 

găsesc locul. Or, tocmai aflarea locului fiecăruia în viață este una 
dintre principalele preocupări ale socioterapeutului, care trăieşte 
alături de persoane deficiente, le însoţeşte în evoluţia lor, în ca- 
drul unei vieţi comunitare asigurate de centrele specializate. 


Concluzii 


Mişcarea de pedagogie curativă şi terapie socială antroposofi- 
Că și-a asumat, încă de la începutul său, sarcina construirii de așe- 
zăminte de viaţă și de educaţie în care persoanele cu dizabilităţi 
să capete abilitatea de a-și găsi propriile posibilități de evoluţie. 
În aceste instituţii create pentru copii, tineri și adulţi cu dizabili- 
tăţi, prețuirea şi respectarea demnității umane constituie un prin- 
cipiu de bază. Pentru a-și ocupa locul care li se cuvine în viaţa 
comunităţii, aceste persoane au nevoie de ajutorul celor din jur: 
părinți, cadre didactice, terapeuţi, ajutor oferit în interiorul comu- 
nităților construite pentru ei şi împreună cu ei. Trebuie respinsă 
opinia conform căreia copiii cu dizabilități sunt inferiori ca per- 
soane. Fiecare copil are un potenţial educativ înnăscut, care tre- 
buie doar descoperit, activizat, concretizat. Menirea activităţilor 
de pedagogie curativă este aceea de a valorifica acest potenţial 
prin implicarea intensă a cadrelor didactice ȘI a părinţilor în via- 
ţa acestor copii. O vindecare totală este imposibilă, însă poate fi 
realizată integrarea socio-profesională, în limita posibilităților de 
care dispun. Educaţia, terapia și îngrijirea sunt răspunsurile peda- 
gogiei curative la nevoile spirituale, emoționale și fizice ale COpi- 
ilor cu dizabilităţi severe. 

Grupele sau clasele sunt compuse din 4-6 copii de aceeaşi vâr- 
stă și sunt conduse de o echipă pedagogică formată dintr-un profe- 
sor de educaţie specială și un educator. Aceștia conduc clasa timp 
de opt ani, după modelul școlilor Waldorf. Programele curriculare 
sunt flexibile, permițând adecvarea conţinuturilor la potenţialul 
real al copiilor, respectând diferențele individuale din ritmurile 

de maturizare. Activităţile educative propuse la nivel preşcolar și 
şcolar necesită modalităţi specifice de proiectare și desfășurare, în 
funcţie de posibilitățile copiilor, presupunând continuitate, inte- 
grare, sistematizare, coerență, accesibilizare, participare. Predarea 
are un caracter terapeutic: elevul nu trebuie neapărat să recepteze 
ŞI să prelucreze rațional cunoștințele, ci etic, estetic şi afectiv. Dat 
fiind faptul că pedagogia curativă li se adresează copiilor cu de- 
ficienţe grave, profunde sau asociate, este firesc ca acumulările și 
dezvoltările de natură cognitivă să nu constituie o prioritate. Se 
insistă pe componentele afective şi de socializare. Materialele di- 
dactice şi mijloacele de învățământ trebuie adaptate tipului și gra- 
dului de deficiență. Se organizează activități de grup sau frontale, 
însă predominante sunt activitățile individuale. Cerinţele educa- 
tive speciale necesită abordarea procesului educațional nu de pe 
poziția cadrului didactic, ci de pe aceea a copilului aflat în difi- 
cultate în ceea ce privește înţelegerea și valorificarea conţinutului 
învățării. Și strategiile didactice sunt adaptate specificului activi- 
tăţilor din centrele de pedagogie curativă. Astfel, conţinutul dis- 
ciplinelor este abordat de la analitic la sintetic, iar în cadrul unei 
unități de predare alternează abordările intelectuale cu acelea afec- 
tive și volitive, se recurge la abordări interdisciplinare, se organi- 
zează ritmic întreg demersul educațional, se ţine seama de ritmul 
și de nevoile individuale ale copilului, se realizează interacțiunea 
şi acomodarea reciprocă, continuă între copii și între copii şi per- 
sonalul centrului. 

IV. Pedagogia Freinet 


Introducere 


Celestin Freinet! a fost un remarcabil promotor al curentu- 
lui pedagogic „Educaţia nouă“, apărut la începutul secolului XX 
dintr-o reacție critică la adresa școlii vremii, acuzată că urmărea 
cu deosebire dezvoltarea intelectuală a elevului prin achiziția cât 
mai multor cunoștințe teoretice dobândite prin studiul cărților. 
Altfel spus, în școală se practica o instruire livrescă, abstractă și 
fără prea mare legătură cu viaţa, pe care o primeau deplin doar 
un număr redus de tineri, înzestrați cu aptitudini superioare și 
aparținând, în cele mai multe cazuri, claselor sociale care se bu- 
curau de o anumită bunăstare. Însă într-un învățământ de masă, 
destinat unor copii cu aptitudini și scopuri dintre cele mai diferi- 
te, profesorii nu trebuie să urmărească înzestrarea lor cu un vo- 
lum cât mai mare de cunoștințe sterile, ci să le asigure o cunoaș- 
tere esențializată, dobândită pe cât posibil prin efort propriu, şi 
să le dezvolte deprinderile necesare în viaţa concretă. Pentru o 
astfel de educaţie au pledat reprezentanții curentului pedagogic 
„Educaţia nouă“. Una dintre formele sale de evoluţie, în care se 
încadrează și concepția pedagogică a lui Celestin Freinet, a purtat 
numele de „Școala activă“. Reprezentanţii săi au pledat pentru ca 


! Celestin Freinet (1896-1966) a urmat cursurile Scolii Normale din Nisa. Din 
1920 a funcţionat ca institutor la Bar-sur-Loup, iar în 1923 a terminat cursurile 
Facultăţii de Litere. În 1935 a deschis în Vence, Franţa, prima școală care a 
funcţionat conform pedagogiei novatoare pe care a elaborat-o. Se poate con- 
sidera că deschiderea acestei școli a marcat începutul altermativei educaţionale 
Freinet. 

în educaţie să se țină seama atât de exigenţele individuale, cât și 
de acelea sociale, astfel încât fiecare ființă umană să realizeze o 
sinteză a individualului cu socialul. 

Această pledoarie o întâlnim și la Celestin Freinet, a cărui 
pedagogie se bazează pe o serie de principii clar stabilite: şcoala 
centrată pe elev, munca școlară motivată, activitatea personali- 
zată, expresia liberă şi comunicarea, cooperarea, învățarea prin 
tatonare experimentală, globalitatea acţiunii educative. 

Ideile pedagogice promovate de C6lestin Freinet, dar mai ales 
tehnicile care îi poartă numele au cunoscut o rapidă populariza- 
re în Franța şi în multe alte țări, precum Elveţia, Belgia, Olanda, 
Spania, Norvegia, generând o adevărată mişcare pedagogică in- 
ternaţională. Mişcarea pedagogică Freinet, consacrată sub nume- 
le de L'Ecole Moderne, reprezentată instituțional din 1947 de 
L'Institut Coopsratif de l'€cole moderne (ICEM), cu sediul la 
Cannes, şi-a extins treptat influenţa, ajungând să fie prezentă in- 
clusiv în România, de la nivelul învățământului primar și până 
la acela liceal.! De altfel, ideile pedagogiei Freinet au avut un 
ecou la nivelul gândirii pedagogice româneşti în scurt timp de la 
apatiția lor. O evaluare critică a lor întâlnim în lucrarea Școala 
activă (1929) a lui I.C. Petrescu, iar o expunere în termeni apreci- 
ativi apare lucrarea Reforme şi curente noui în şcoalele din Apus 
(1937), a lui Marin Biciulescu, care l-a cunoscut personal pe 
Celestin Freinet în urma unei vizite la şcoala din Vence. 

Ca promotor al ideilor Școlii active, Radu Petre a organizat 
în perioada 1933-1936 un experiment privind valoarea educati- 
vă a două tehnici de lucru cu elevii: corespondenţa interşcolară 
și poșta clasei. La realizarea experimentului au participat elevi 
de la Școala primară nr. 2 din comunele Strâmbeni și Râca Nouă 
(Teleorman), Școala primară de aplicaţie de pe lângă Școala 
Normală de fete din Predeal, Scoala primară din comuna Galicea 
(Argeș), Școala primară de aplicaţie de pe lângă Scoala Normală: 

ÎN 


! Mihaela Șt. Rădulescu, Pedagogia Freinet, Editura Polirom, lași, 1999, p.21. 

de băieți din Câmpulung-Muscel, Scoala primară de aplicaţie de 
pe lângă Școala normală de băieți din Târgu-Jiu ş.a. Corespon- 
denţa interșcolară este o activitate care corespunde intereselor vii 
Şi actuale ale copiilor de a comunica, iar rezultatele obținute sunt 
opera lor, izvorâtă din propriile capacităţi creatoare. Despre va- 
loarea sa educativă, Radu Petre scrie: „Prin faptul că prin ea ele- 
vii întreţin relaţii directe şi concrete cu diferite școli li se lărgeşte 
orizontul intelectual, iar lumea necunoscută devine apropiată și 
cu înțeles pentru mințile lor.“! Cunoştinţele cuprinse în mesajele 
scrisorilor primite de la alți elevi, aflaţi la distanțe mari, însoțite 
de ilustrații sau descrieri de fapte văzute Şi trăite, sunt de un real 
folos intelectual pentru acela care le primește, îi stârneşte noi in- 
terese și îi provoacă stări de spirit pozitive. De asemenea, mate- 
rialele didactice utile în predarea diferitelor discipline școlare, 
cum ar fi geografia, istoria sau științele naturale, pot fi procurate 
pe această cale. Corespondenţa școlară constituie un gen de ac- 
tivitate care lasă neîngrădită bucuria iniţiativei proprii, antrenea- 
Ză copiii în activități plăcute şi utile în perspectiva vieţii sociale, 
dezvoltă competențele de comunicare scrisă, provoacă și întreți- 
ne Stări sufletești pozitive. 

În România, aplicarea alternativei educaţionale Freinet a în- 
ceput încă din 1991, odată cu stagiul de iniţiere şi formare a unui 
grup de cadre didactice la Timișoara, cu sprijinul departamen- 
tului ICEM din Charente, Franța. Liceul „Jean-Louis Calderon“ 
din Timișoara a devenit un veritabil centru-pilot al pedagogiei 
Freinet în România. Ulterior, practicarea pedagogiei Freinet a 
fost asumată de multe alte școli generale din mai multe locali- 
tăți ale ţării: Reghin, Bacău, Iaşi, Cluj-Napoca, Braşov, Craiova 
și altele. Mişcarea Freinet din România a dobândit personalitate 
juridică în 1993, când a fost creată Asociaţia Română pentru o 
Școală modernă „Celestin Freinet“, cu sediul în Timişoara. 


' Radu Petre, Două aspecte noui ale şcoalei active: corespondenţa interşcola- 
ră și poşta clasei, Tipografia „Artistica“ P. Mitu, Pitești, 1936, p. 70. 

]. Critica școlii tradiţionale 


Celestin Freinet acuză ruptura apărută între școală și socie- 
tate, în condițiile în care şcoala din timpul său nu mai pregătea 
„copiii pentru viaţă, ba chiar se izolase de viața reală. Din cauza 
caracteristicilor sale dominante (verbalismul excesiv, intelectu- 
alismul, autoritarismul, selectivismul), școala nu reușea să pre- 
gătească elevii pentru viață deoarece altera contactele acestora 
cu mediul natural și social în care trăiesc, ceea ce ducea la in- 
adaptare. Ca alternativă la verbalismul steril practicat în şcoli, 
Celestin Freinet a propus o reducere a efortului oratoric al profe- 
sorului, care devenea adeseori o vorbărie ineficientă, promovând 
în schimb acţiunea și experienţa directă a elevilor.! El a denunțat 
și excesele intelectualiste, care sărăceau activitatea şcolii, redu- 
când-o la lecţii ținute ex carhedra, la efectuarea temelor și la stu- 
diul manualelor. 

Lecţiile ținute de către profesor, temele și directivele date de 
acesta stau la baza sistemului de constrângeri și sancțiuni care 
domină școala şi face dificilă munca împreună cu copiii într-o 
atmosferă de încredere și cooperare. Învățământul bazat doar pe 
transmiterea de cunoștințe prin cuvântul rostit de profesor sau cu 
ajutorul manualelor, fără a ţine seama de diferențele individuale, 
este pasiv și uniformizant, artificial și insuficient. Desigur, exis- 
tă și elevi care se raportează activ la ceea ce li se transmite în- 
tr-o lecţie ex carhedra, învaţă și progresează conform așteptărilor 
profesorului, însă există mulţi alţii care nu urmăresc cu suficientă 
atenţie, se conformează doar pentru a evita sancțiunile, fiind de- 
terminaţi astfel să facă apel la ipocrizie și duplicitate. 

Adversitatea lui Celestin Freinet faţă de învățământul li- 
vresc reiese și din critica făcută manualelor școlare, pe care le 


' Celestin Freinet, Les techniques Freiner de L'Ecole moderne, Collection 
Bourrelier, Paris, 1980, p. 25. 

consideră principalele instrumente ale „pedagogiei opresive“!. 
Așa cum sunt elaborate, acestea servesc mai degrabă profesorul 
și programele oficiale de învățământ decât elevul. Menite să fa- 
ciliteze, să ordoneze, să uniformizeze munca profesorului, ele îl 
ajută de fapt să influențeze și să domine în mod despotic elevul, 
inhibându-i inițiativa și aservindu-l. Pe de altă parte, manualele 
școlare își dovedesc limitele şi în sensul că ignoră particularităţi- 
le locale, mediul de viață al copilului, impunându-le elevilor de 
pretutindeni aceleaşi conținuturi şi aceleaşi sarcini de lucru. În 
elaborarea lor nu este respectată diversitatea aptitudinilor, capa- 
cităților, intereselor și nevoilor personale ale elevilor. Mai mult, 
nu de puține ori conținuturile se prezintă la un nivel de comple- 
Xitate și de abstractizare care depășește posibilităţile de înţele- 
gere și asimilare ale multor elevi. De asemenea, ele pot dăuna 
și profesorilor, care ajung să se mulțumească doar cu utilizarea 
acestor suporturi, ceea ce duce la o diminuare a dorinței lor de a 
se perfecționa. | 
Însă nu se intenționa eliminarea manualelor din școală, ci re- 
ducerea utilizării lor la cât mai puţin posibil. După cum vom ve- 
dea, Celestin Freinet propune o schimbare a modului de utili- 
Zare a manualelor, și anume întrebuinţarea lor ca materiale de 
documentare alături de alte cărți din bibliotecă. În fond, el nu 
combate intelectualismul, ci excesele sale: „Nu este vorba, pre- 
cizez încă o dată, despre a neglija cunoștințele; ele sunt necesa- 
re, iar individul le caută în mod spontan. Este suficient să nu ne 
îngreunăm prosteşte cu ele propria formare, să le punem în ser- 
viciul „personalității care vrea să înainteze, să creeze și să învin- 
gă.“? Învăţământul tradițional, dominat de spiritul scolastic, pă- 
cătuiește prin ignorarea nevoilor vitale ale copiilor, stabilind în 
detaliu ceea ce ei trebuie să facă şi să înveţe. EI se caracterizează 


' Mihaela Șt. Rădulescu, op. cit., p. 29. 
? Celestin Freinet, Oeuvres pedagogiques, t. |, Editions du Seuil, Paris, 1994, 
p. 275. 

prin izolarea elevilor de mediu, prin impersonalitatea lecţiilor și 
a temelor, tendinţe care îi demotivează pe elevi, le înăbuşă curio- 
zitatea firească și dorința de cunoaștere, împiedicând în acest fel 
dezvoltarea potenţialului uman. O școală care caută să-i obișnu- 
iască pe elevi să suporte, să se supună, să facă faţă unor sarcini 
aride se împotriveşte naturii, adică dinamismului vital al fiinţei 
umane. Doar plecând de la ceea ce reprezintă copilul descoperim 
posibilităţile de viață și de acţiune de care dispune el. 

Critica formulată de C€lestin Freinet împotriva şcolii tradiţi- 
onale nu vizează doar relevarea posibilităţii deformării intelec- 
tuale a elevilor, ci şi posibilitatea afectării echilibrului psihic al 
acestora, fiind un puternic factor de stres. O altă critică vizează 
caracterul său antidemocratic, căci „un regim autoritar în școală 
nu poate forma cetățeni democrați“!. Elevii sunt „dresați“ să se 
supună în mod servil profesorilor, să execute și cele mai arbitrare 
ordine ale acestora. În loc să practice o educaţie care îl pregătește 
pe copil să își caute propriul drum, să facă faţă evenimentelor şi 
situaţiilor neprevăzute, școala realizează o educaţie a conformis- 
mului, care nu dezvoltă suficient capacitatea de adaptare la situ- 
aţii inedite de viață. 


2. Construirea personalității 


În concepția lui C€lestin Freinet, la nivelul fiecărei ființe uma- 
ne există un potenţial maxim de viaţă, o putere care o propul- 
sează spre realizarea deplină a destinului său. Acest potenţial, 
care însuflețește ființa umană cu un avânt de nestăvilit, se poate 
concretiza în realităţi favorabile doar dacă expansiunii sale nu i 
se opun obstacole majore, venite fie din partea mediului, fie din 
partea constituţiei sale fizice. Omul este însuflețit în toate împre- 
jurările de un principiu de viaţă care îl determină să se dezvolte 


' Ibidem, t. LL, p. 410. | 

ca personalitate, să se perfecţioneze, să stăpânească mecanismele 
și instrumentele cu ajutorul cărora poate dobândi maximum de 
putere asupra mediului înconjurător.! Un factor esenţial al dez- 
voltării ființei umane rezidă în forţa sa propulsivă, în tendința 
spre putere, spre creație și acțiune. Însă potenţialul uman, puterea 
vitală nu reacționează independent de condiţiile ambientale. Inte- 
grarea copilului într-un mediu adecvat, într-o atmosferă favora- 
bilă, constituie o condiție necesară pentru dezvoltarea lui armo- 
nioasă.? Existența unor condiții ambientale optime este necesară 
pentru o creştere armonioasă. Întreaga educaţie trebuie orientată 
spre conservarea şi sporirea acestui potențial de viaţă, care îi ali- 
mentează omului sentimentul de putere. 
Pentru promovarea spiritului „Educaţiei noi“, Celestin Freinet 
a reiterat mereu convingerea că sarcina unei pedagogii funcţio- 
nale constă în a crea cadrul dezvoltării optime a personalității 
copilului urmând cursul firesc al lucrurilor, însă fără a le permite 
influențelor din exterior să devină atotputernice. O educație au- 
tentică este aceea care face ca individul să-și adapteze la mediu 
propria dezvoltare.” Freinet nu este de acord cu funcționarea șco- 
ii asemenea unui loc retras de lume, ci ca un cadru de viață reală. 
În scrierile-sale, el a căutat să configureze modelul unei astfel de 
școli, un model rezultat atât în urma aderării la curentele de idei 
novatoare din epocă, cât şi în urma inovaţiilor pe care el însuşi 
le-a adus în practica educaţională. Modelul său pedagogic propu- 
ne o conciliere între şcoală și viață prin intermediul muncii, con- 
cepută ca o necesitate naturală, în acest fel înlăturându-se orice 
ruptură între învățarea pe care o realizează copilul în mediul său 
de viaţă cotidiană și aceea realizată în mediul școlar. 


! Celestin Freinet, Les methodes naturelles dans la pedagogie moderne, 
Bourrelier, Paris, 1956, p. 8; vezi și Celestin Freinet, L'Education du travail, 
Neuchatel, Delachaux, Niestle, 1960, p. 230. 

? Celestin Freinet, Essai de psychologie sensible appliqute ă l'education, 
Editions de l'Ecole Moderne Frangaise, Cannes, 1950, p. 2. 

* Ibidem, p. 14. 

Deosebit de importantă pentru construirea personalității copi- 
- lului este organizarea mediului. Un mediu pedagogic funcţional, 
conţinând elemente care îi dau copilului posibilitatea să trăiască 
util experienţele de viață, trebuie să fie efectiv pe măsura lui, adi- 
că să corespundă cu ritmul şi nevoile sale. Accentul sc pune atât 
pe condiţiile ambientale și relaţiile interpersonale, cât și pe ma- 
terialul disponibil şi tehnicile de utilizare a lui. A organiza me- 
diul nu înseamnă a constrânge expansiunea vitală într-un anumit 
cadru, ci mai degrabă a crea condiţii pentru ca viața să se poată 
manifesta în toată complexitatea și vigoarea ei. 


3. Centrarea pe elev a activităţii didactice 


Asemenea multor reprezentanţi ai curentului „Educaţia nouă“, 
precum Adolphe Ferritre, Edouard Claparăde, Roger Cousinet, 
John Dewey sau Ovide Decroly, Celestin Freinet a căutat să ela- 
boreze o teorie pedagogică în centrul căreia să se afle copilul, cu 
nevoile, interesele și posibilităţile sale. În Adolphe Ferritre a vă- 
zut un inițiator al schimbărilor majore în pedagogie și, în plan per- 
sonal, un părinte spiritual; la Roger Cousinet l-a atras îndeosebi 
munca liberă pe echipe, iar la Ovide Decroly concepția privitoare 
la globalismul cunoașterii copilului, la simţul vieţii și centrele de 
interes. De asemenea, s-a interesat de ideile lui John Dewey cu 
privire la fondarea educaţiei pe valorificarea interesului copilului, 
de metoda proiectelor iniţiată de William Heart Kilpatrick sau de 
preocuparea manifestată în sistemul Winnetka pentru cultivarea 
creativității și a spiritului de cooperare al elevilor, Concepţia pe- 
dagogică promovată de reprezentanţii curentelor „Educaţia nouă“ 
Și „Scoala activă“, la care a aderat și C6lestin Freinet, respinge 
modelul școlii care situează în centrul preocupărilor sale profeso- 
rul și conţinutul învățământului, ignorând adeseori atât cerințele 
copilului, cât și cerinţele societăţii, ȘI militează pentru o școală 
centrată pe elev, adică o școală care ţine seama de trebuințele, 

interesele şi dorinţele lui specifice.! Ahfel spus, sistemul de în- 
Văţare şi modalităţile de educare, cunoştinţele și abilităţile care 
urmează a fi dobândite trebuie să rezulte din necesitățile esenţi- 
ale ale copilului, dar și ale societăţii. Atunci când vine la școală, 
copilul poartă deja amprenta propriei experienţe de viaţă, a me- 
diului social din care provine, a nevoilor și aspirațiilor sale, pre- 
cum și a posibilităţilor de care dispune. A centra școala pe elev 
înseamnă a lua în considerare toate acestea, adică a respecta Co- 
pilul așa cum este el, asigurându-i un învățământ personalizat.? 
Materia de studiu, sistemul de achiziţie, modalitățile de educaţie 
și tehnicile de lucru se vor stabili în funcţie de nevoile sale esen- 
țiale și de nevoile comunității căreia îi aparține. 

Centrarea pe elev înseamnă şi o schimbare la nivelul conținu- 
turilor învățământului, în aşa fel încât să se asigure succesul tutu- 
ror elevilor şi schimbarea rolului profesorului. Educaţia, înțeleasă 
ca „înălţare a individului cu ajutorul mediului ambiant şi al adul- 
tului“, are ca scop dezvoltarea personalității individului pentru a 
fi capabil de integrarea socială, ceea ce înseamnă că ea nu se re- 
duce la simpla transmitere de cunoștințe. Dacă şcoala tradiţională 
punea în centrul procesului de învățământ materia pe care ele- 
vii trebuia să și-o însuşească, în concepţia lui Freinet fundamen- 
tală devine crearea condiţiilor de care elevul are nevoie pentru a 
se dezvolta, folosindu-se de tehnici şi materiale adecvate într-un 
mediu educativ stimulativ. 

Deşi ideea plasării elevului în centrul acţiunii educative nu 
era nouă, ea se vehicula îndeosebi la nivelul teoriei pedagogice, 
rareori fiind implementată la nivelul practicii şcolare. Acţiunea 
pedagogică, apreciază Celestin Freinet, trebuie să aibă elevul 
ca ax în jurul căruia să graviteze totul. Această perspectivă de 


' Ion Gh. Stanciu, Scoala şi doctrinele pedagogice în secolul XX, Editura 
Didactică şi Pedagogică, București, 1995. 

? Mihaela Șt. Rădulescu, op. cit., p. 51. 

* Celestin Freinet, Technique de d'imprimerie A l'ecole, Editions de I'Ecole 
Moderne Frangaise, Cannes, 1949, p. 98. 

abordare a procesului de instruire determină stabilirea unei noi 
relații pedagogice profesor-elev. În locul unei relaţii bazate pe 
autoritatea profesorului și pe supunerea necondiționată a elevi- 
lor, trebuie stabilită o relație bazată pe înțelegere, încredere, spri- 
jin şi cooperare. Chiar dacă nu se mai situează în centrul clasei, 
profesorul rămâne un conducător, însă unul abil şi discret, ocu- 
pându-se de organizarea clasei, de alegerea tehnicilor și a mijloa- 
celor necesare în procesul de învăţare în funcție de interesele ȘI 
nevoile fiecărui copil şi ale grupului în întregul său, de crearea 
unei-ambianţe favorabile satisfacerii lor, de asigurarea resurselor 
documentare necesare, de motivarea și stimularea elevilor. 

Pentru buna desfășurare a procesului educativ este necesară o 
asociere a profesorului și elevilor în realizarea de sarcini comune. 
În concepția lui Freinet, profesorul nu se mai poate plasa în cen- 
trul acțiunii educative, pretinzând să le transmită elevilor Cunoaș- 
terea prin intermediul lecţiilor ţinute, nu se mai poate erija într-o 
instanță superioară care recurge la impunere și constrângere. El 
trebuie să se manifeste ca un elev mai mare printre ceilalți elevi, 
explorând împreună cu ei, lucrând împreună cu ei, îndrumându-i 
și sprijinindu-i. Atent în permanență la opţiunile elevilor, el tre- 
buie să se asocieze cu ei în realizarea de sarcini educative comu- 
ne. În alternativa educațională Freinet, relaţiile dintre elevi sunt 
considerate un element major al dinamicii grupului-clasă, pe care 
Celestin Freinet, asemenea lui Roger Cousinet, o consideră un 
factor de stimulare a activității. Rolul profesorului este de a favo- 
riza comunicarea, de a stimula Şi organiza activitatea, aprecierea 
şi aplicarea descoperirilor sau a creaţiilor individuale şi colecti- 
ve, de a contribui în mod direct la depășirea situaţiilor de tensiu- 
ne sau de blocaj. 

Elevului îi revine un rol activ în învățare, întreaga activitate 
școlară trebuind să pornească de la nevoile, gusturile, preocu- 
pările, dorințele, preferinţele sale. De altfel, elevului nu-i place 
să asculte lecţii ex-carhedra, din simplul motiv că „nici lui, nici 
adultului nu le place să asculte ceva ce n-au solicitat Și de care nu 

simt o acută nevoie“!. Școala trebuie să înlocuiască vorbele cu 
acțiuni, pentru a-i ajuta pe elevi să dobândească tehnici de viaţă 
utile. Însă nu este exclusă influenţa directă din partea educatori- 
lor, așa cum își dorea Roger Cousinet, chiar dacă activitățile pro- 
puse de Celestin Freinet presupun, în bună măsură, o experimen- 
tare personală din partea elevilor. Chiar dacă uneori sunt utile, 
discursurile și explicaţiile teoretice, prin intermediul cărora pro- 
fesorii au predat multă vreme diversele discipline de studiu, nu 
reușesc să afecteze profund natura copilului. Experiența practică 
este mult mai eficientă în a face ca înțelegerea conţinutului aces- 
tor discipline să treacă în devenirea și în procesul vieții copiilor. 

Esenţa pedagogiei Freinet rezidă în a plasa în centrul preo- 
cupărilor didactice copilul cu nevoile sale fireşti şi relaţiile sale 
interumane. Rolul profesorului este considerabil în faza organi- 
zării clasei, în momentul de început al activităţii, în așa fel în- 
cât ulterior fiecărui elev să-i fie permis să lucreze liber. Modelul 
educaţional promovat de Câlestin Freinet se bazează pe învăţarea 
centrată pe rezolvarea unor probleme de către grupurile de elevi, 
aflați sub îndrumarea cadrelor didactice.? Formarea grupurilor se 
face la alegerea elevilor şi durează 3-4 săptămâni. Nonintervenția 
profesorului îi va permite copilului să-și conștientizeze valoarea 
ca membru al unui grup, precum și valoarea acelora cu care co- 
laborează. Rolul educatorului se va limita la organizarea materi- 
alelor necesare pentru realizarea activității, la asigurarea și men- 
ținerea climatului de încredere în părerile celorlalți. De cele mai 
multe ori, profesorul este doar un observator atent, care dirijează 
șI coordonează activităţile elevilor săi. Elevul își va manifesta 
propriile interese numai bucurându-se de libertate. EI va dobândi 
încrederea în sine şi va acționa conform propriilor opinii numai 
dacă este coordonat doar în momentele esenţiale. 


! Celestin Freinet, Oeuvres pedagogiques, t. II, p. 402. 
* Georges Piaton, La pensce pedagogiques de Celestin Freinet, Editions Privat, 
Paris, 1974. 

Elevul nu mai este privit ca un simplu receptor al cunoștinţe- 
lor transmise de profesor. Dacă în învățământul tradițional rolul 
elevului se reducea la a asculta și a memora ceea ce spunea profe- 
sorul, acțiunea pedagogică vizată de Câlestin Freinet trebuie să-l 
aibă în primul plan pe elev. Întreaga activitate școiară trebuie să 
pornească de la preocupările, gusturile, dorinţele, alegerile sale. 
Profesorul se adaptează la trebuințele copilului, ia în considerare 
interesele și înclinațiile sale, îl ajută şi îndrumă, nicidecum nu îl 
controlează autoritar, nu ameninţă, nu atenționează Și nu pedep- 
seşte. 

Acuzând sterilitatea activității din şcoala tradițională și, în 
consecință, lipsa ei de randament, pusă pe seama programelor ri- 
gide, a manualelor inadecvate, sarcinilor uniforme, verbalismului 
ȘI autoritarismului profesorului, Celestin Freinet consideră că se 
impune un nou tip de școală, în care să se practice o metodă natu- 
rală de învăţare.! Desigur, nu poate fi contestată valoarea lecţiilor 
tradiționale, atunci când ele sunt de calitate. Ele îşi dovedesc efi- 
ciența mai ales în cazul celor mai buni elevi din clasă, însă aceștia 
reuşesc să înveţe bine și să progreseze indiferent de metoda uti- 
lizată. Pentru reuşita tuturor elevilor, atât a acelora dotați, cât şi 
a acelora care eșuează sau reușesc doar printr-un mare efort, este 
necesară o schimbare radicală a metodologiei didactice, care să 
facă posibil un nou tip de învăţare. În acest sens, Celestin Freinet 
propune așa-numita „metodă naturală“, bazată pe tatonarea ex- 
perimentală. Această metodă presupune, cel puţin într-o primă 
fază, ca învăţarea să nu mai fie provocată din afară, ci din in- 
terior. Altfel spus, în loc de a-i mobila intelectul elevului cu tot 
felul de cunoştinţe transmise şi impuse de profesor, se preferă 
descoperirea, construcţia, creația, exprimarea, rezultate în urma 
unei experiențe personale, neglijată adeseori în școală. Stă în na- 
tura ființei copilului să înveţe eficient în acest fel, deoarece „le- 
gea fundamentală pe care o vom afla în centrul tuturor resurselor 


! Celestin Freinet, Les techniques Freinet de l'Ecole moderne, pp. 28-29. 

umane este legea tatonării experimentale“! Acest proces poate fi 
îmbunătățit şi accelerat de un mediu favorabil, însă esențială este 
experiența personală. Totuși, nu putem spune că orice achiziţie a 
copilului constituie rezultatul exclusiv al tatonării experimentale. 
Copiii își însuşesc anumite comportamente prin imitație, mai ales 
la o vârstă fragedă, sau realizează tot felul de achiziţii, care ţin de 
experiența altora, prin observaţie sau prin lectură. 

Experiența personală presupune ca fiecare elev să facă ce cre- 
de că are nevoie în acel moment. Ceea ce contează în orice situ- 
ație nu este atât libertatea în sine, cât posibilitatea oferită pentru 
satisfacerea nevoilor esenţiale. În acest scop, profesorii trebuie să 
fie dispuși să accepte și cele mai mari sacrificii în materie de li- 
bertate.? Ne putem întreba însă cu ce mijloace îşi satisface copilul 
nevoile vitale, reacționând la mediu și adaptându-se la el? Pentru 
ca aceste nevoi să fie satisfăcute, iar procesul evolutiv să aibă loc, 
este nevoie de experiența personală. Accentuând rolul experienței 
personale în dezvoltarea copilului, Celestin Freinet se apropie de 
concepțiile pedagogice promovate de Ferriăre, Dewey, Decroly 
sau Claparăde. Însă el îşi nuanțează abordarea, vorbind despre ex- 
periența prin tatonare asemănătoare întrucâtva cu învăţarea prin 
încercare și eroare, singura cale de construire armonioasă a per- 
sonalității. | 

Pentru a aduce argumente în sprijinul ideii sale referitoare la 
tatonarea experimentală, Clestin Freinet recurge la teoria glo- 
balismului, elaborată de Ovide Decroly. Conform acesteia, cu- 
noaşterea nu începe (la copiii de vârstă mică) cu sesizarea a ceea 
ce este mai simplu, cu părțile constitutive ale unui întreg, așa 
cum s-a considerat multă vreme de către pedagogi, ci mai întâi 
are loc o „prindere“ a întregului, pentru ca treptat să se detașeze 
elementele care îl alcătuiesc. Cei mai mulţi copii, dacă nu cumva 


! Celestin Freinet, Oeuvres pedagogiques, t. |, p. 355; vezi în acest sens și lu- 
crările: L'Experience tâtonce (1948), Essai de psychologie sensible (1950), Le 
tâtonnement experimental (1966). - 

? Câlestin Freinet, L'Education du travail, p. 217. 

toți, văd întregul înainte de a vedea detaliile, studiul particular al 
acestora urmând a se constitui într-o a doua etapă de cunoaște- 
re. Prinderea întregului se realizează prin participarea, simultană 
sau într-o succesiune rapidă, a tuturor mecanismelor cognitive. 
Această caracteristică a psihicului copilului de a sesiza ansam- 
blul înaintea părților, de a manifesta o raportare de ansamblu la 
obiecte, fenomene sau acţiuni, este denumită de Ovide Decroly 
„globalism“!. La rândul său, Celestin Freinet consideră că în sta- 
diul inițial al învățării, rezultat al tatonării experimentale, con- 
centrarea asupra regulilor este inutilă. De exemplu, regulile de 
fonetică, de gramatică și de stilistică sunt inutile în primele stadii 
ale procesului de învăţare a limbii vorbite, citite, scrise. Copilul 
care învaţă nu pleacă în mod necesar de la elemente simple, dim- 
potrivă, abordează dintr-o dată complexul viu. Desigur, și în apli- 
carea metodei naturale există analize și explicaţii, însă acestea 
vor fi realizate numai atunci când copilul are nevoie de ele. Este 
de preferat ca el să își însuşească întâi întregul, urmând ca după 
aceea să diferenţieze părțile, în măsura în care acest demers se 
dovedește a fi necesar. 

Chiar dacă experiența prin tatonare este un proces personal, 
elevul nu poate fi lăsat să-l îndeplinească de unul singur. Expe- 
riența individuală se încadrează într-o ambianță socială și este 
marcată de raporturile interpersonale. Lăsaţi în voia lor, elevii pot 
repeta aceleași experienţe, pot parcurge drumuri parcurse deja de 
alții, cu aceleași riscuri de a cădea în greșeală. În astfel de condiţii 
ar fi greu să se realizeze adecvat progresul individului și integra- 
rea lui în societate. Profesorul trebuie să faciliteze actele semni- 
ficative pentru devenirea individuală şi socială a elevilor și care, . 
prin repetiție, se fixează mai târziu ca reguli de viață. Însă nu 


! Cf. Ovide Decroly, „La fonction de globalisation et son application“, în Bulletin 
e! Annales de la Soc. Royale des Sciences medicale et naturelle de Bruxelles, 
1927, și Ovide Decroly, „Le r6le du phenomâne de globalisation dans l'enseigne- 
ment“, în Bulletin et Annales de la Soc. Royale des Sciences medicale et naturelle 
de Bruxelles, 1927. 

poate fi vorba de o intervenţie de tip autoritar, constrângătoare, 
deoarece este greşit să îi impunem copilului rezultatul experienţei 
noastre. În opinia lui C$lestin Freinet, intervenţia directă a pro- 
fesorului constă îndeosebi în organizarea mediului în care copi- 
lul trăiește și își împlinește experienţele personale. Acest mediu 
trebuie să fie bogat în posibilități de învăţare, adică prevăzut cu 
materiale susceptibile de a face experienţa prin tatonare mai am- 
plă, mai profundă, mai completă, mai sigură de rezultatele sale. 
Astfel, este exclusă pretenţia profesorului de a dirija, de a acţio- 
na asupra copilului și de a-l forma așa cum crede el de cuviinţă. 
Și totuși, experienţa prin tatonare, ca proces strict personal, nu 
exclude recurgerea la experienţa altuia, pe care copilul poate să 
și-o însușească. Altfel spus, rolul profesorului în clasă nu poate 
fi negat: „Nu există educaţie efectivă dacă, într-un mod sau al- 
tul, adultul nu participă la formarea copilului sau adolescentului. 
Este vorba despre o condiţie sine qua non pentru buna funcţiona- 
re a tatonării experimentale care duce la orice formare. (...) Nu 
trebuie să trecem de la o extremă la alta: de la autoritarismul cel 
mai retrograd la o delăsare care nu rezolvă nici una dintre proble- 
mele urgente.“ Două sunt cu deosebire direcţiile de intervenţie 
ale profesorului: pe de o parte, organizarea mediului material şi 
social din şcoală, pe de altă parte, intervenţia sa directă de fiecare 
dată când copilul nu este capabil să exprime singur idei şi senti- 
mente într-o formă semnificativă. Numai că intervenția nu poate 
avea un caracter autoritar şi nici nu poate fi mascată prin deme- 
rsuri de tipul „a-i insufla“ sau „a-i impune“ copilului ceva, ci 
constă în a-l sprijini, respectându-i totodată opțiunile și deciziile. 
Pedagogia Freinet este centrată pe elev şi promovează valori 
precum responsabilitatea, cooperarea, autonomia. Respectarea 
acestor valori înseamnă asumarea de către elevi a luării deciziilor 


! Celestin Freinet, L'indispensable part du maitre, apud Aldo Pettini, Freinet 
și tehnicile sale, Centrul pentru educaţie şi dezvoltarea creativităţii, București, 
1992, p. 66. 

cu privire la angajarea în diverse activităţi individuale sau comu- 
ne, elaborarea regulilor și gestionarea materialelor, coordonarea 
de către unul sau altul dintre ei a echipelor sau atelierelor de lu- 
cru, realizarea unor proiecte colective, întrajutorarea. Orice copil 
poate deveni cel mai bun într-o privinţă și într-un anume moment 
al vieţii sale școlare. În aceste condiţii, ierarhizarea într-un grup 
de copii nu pare a fi cea mai bună idee. Elevul, cu experienţele şi 
cunoştinţele diverse pe care le posedă, are şi el de oferit informa- 
ţii profesorului. Cadrul didactic nu mai este „stăpânul absolut“, 
nu mai este singurul care știe și ia decizii. Copilul se ocupă de 
propria activitate: munca individualizată, munca în comun, auto- 
corectarea, autoevaluarea. 


4. Activitatea personalizată 


Pedagogia Freinet acordă o atenţie deosebită respectării iden- 
tităţii personale şi diversităţii. Copilul nu este judecat prin pris- 
ma modelelor prestabilite, ci acceptat ca atare. Problema nu este 
reintegrarea indivizilor devianţi în rândul celorlalți, ci recunoaş- 
terea identităţii lor, fără a-i marginaliza sau a-i abandona. Deși 
practicarea tehnicilor Freinet și construirea cadrului social de 
viaţă în clasă presupun cooperarea, personalizarea activităţii șco- 
lare reprezintă condiţia legării școlii de viaţă și, prin aceasta, asi- 
gurarea succesului fiecărui elev și implicit eliminarea eșecului 
şcolar. Celestin Freinet a acordat importanța cuvenită atât activi- 
tăților individualizate, cât şi activităților de grup, căutând mereu 
să asigure un echilibru între ele. Opţiunea pentru una sau cealaltă 
dintre aceste tipuri de activităţi depinde îndeosebi de scopul ur- 
mărit: elevul lucrează singur mai ales atunci când își însuşește 
cunoştinţele de bază și în grup mai ales atunci i realizează o 
muncă de aplicare a lor. 

Munca individualizată este una dintre tehnicile de învățare, 
vizând plasarea copilului în centrul procesului educativ, ţinând 

seama de achiziţiile sale, de ritmul și de capacitatea sa de a deve- 
ni actor al propriei învățări. În orarul clasei din alternativa Freinet 
există o secvenţă cu durată variabilă, de la o jumătate de oră la 
două ore, în care copiii lucrează liber, după un plan propriu, în 
ordinea și în ritmul care le convin, desfășurând în cadrul grupu- 
lui-clasă activitatea dorită de fiecare. Finalitatea muncii indivi- 
dualizate este de a-l educa pe copil în spiritul responsabilităţi și 
al autonomiei, permițându-i un demers personal de investigare. 
A stimula diferite comportamente în situaţii dintre cele mai di- 
verse, a ţine seama de ritmul fiecăruia, a încuraja autocorectarea 
și autoevaluarea, a permite unui copil să părăsească clasa pentru 
o activitate particulară şi să reia lucrul la întoarcere, fără a-i de- 
ranja pe ceilalți, sunt doar câteva aspecte ale personalizării acti- 
vității. 

Organizarea activităţii școlare a copiilor se realizează cu aju- 
torul Planului individual de muncă.! În locul orarului tradiţional, 
simbol al unei organizări exterioare și autoritare a activităţilor în 
funcție de materii și de opțiunile profesorului, mai puţin de nece- 
sitățile copiilor, este introdus un nou instrument, care reglemen- 
tează desfășurarea multiplelor activităţi din clasă. Desigur, orarul 
zilnic nu este înlăturat cu totul, ci este integrat în planurile de ac- 
tivitate anuale, lunare, săptămânale și ale fiecărei zile de şcoală. 
În funcţie de împrejurări, clasa adoptă un plan săptămânal gene- 
ral sau planuri individuale zilnice, săptămânale sau lunare. Elevii 
încep munca nu după cum i se pare fiecăruia, ci după necesităţile 
transpuse în planurile de muncă. 

Într-o clasă care funcţionează conform pedagogiei Freinet, 
prin evaluare nu se urmărește ierarhizarea, ci valorizarea reușite- 
lor elevilor, totale sau parțiale, în realizarea proiectelor individu- 
ale. Evaluarea se face în mod continuu sub forma „controalelor 


! Celestin Freinet, Les plans de travail, Editions Ecole Moderne franaise, 
Cannes, 1962; vezi și C6lestin Freinet, Plans de travail, Editions Ecole Moderne 
frangaise, Cannes, 1948. 

surpriză“, ale căror rezultate sunt consemnate în fișa personală 
din dosarul personal al elevului. De regulă, evaluarea se realizea- 
ză zilnic sau periodic sub formă de bilanț, împreună cu întreaga 
clasă. Dacă apar probleme deosebite, sunt convocați și părinții. 

Fiecare elev are un plan individual de muncă, în care sunt pla- 
nificate săptămânal teme pe care le va realiza în cadrul orelor de 
muncă individualizată și în care vor fi cuprinde inclusiv obser- 
vaţiile cadrului didactic. Pornind de la planul său individual de 
muncă, elevul se corectează singur, cu ajutorul fișierelor auto- 
corective, determinându-și gradul de reuşită. Rezultatul muncii 
individuale este prezentat clasei şi supus criticilor valorizante ale 
colegilor. Clasa apreciază nivelul de reușită al proiectului indivi- 
dual, iar cadrul didactic decide maniera în care elevul îşi va con- 
tinua munca până la definitivarea proiectului. Definitivarea pro- 
iectului individual ia forma unui articol, a unei lucrări practice, 
album, portofoliu etc. O nouă evaluare se realizează prin schim- 
bul de opinii dintre elevul realizator şi colegii săi. Rezultatul fi- 
nal este publicat în revista clasei, prezentat într-o expoziție sau 
într-un spectacol, trimis către elevi din alte clase sau școli. Foarte 
importantă este şi autoevaluarea, care se pal ză tot pe baza 
planului individual de muncă. 


5. Jocul și munca 


Scoala, consideră Celestin Freinet, trebuie să asigure continu- 
itatea cu valorile trecutului. Întrucât valorile tradiționale se întru- 
pează în mediul socio-cultural, cea mai gravă greșeală pe care o 
poate face şcoala este aceea de a-l smulge pe copil din familia, 
mediul, tradiția în care a fost crescut, din atmosfera care l-a încon- 
jurat, din munca și jocurile care au reprezentat pentru el experien- 
țe valoroase, mutându-l cu forța în mediul atât de diferit care este 
şcoala, rațională, formală şi rece, precum ştiinţa acelora care se 
străduiesc să o transforme într-un templu. CElestin Freinet a pledat 

pentru „școala-şantier““, nu pentru „școala-templu“, adică pentru 
aşezarea activităţii, a muncii la baza educației. „Scoala-templu“ 
poartă stigmatul originii sale scolastice, promovând cultura inte- 
lectuală abstractă ca scop primordial al educaţiei. Se impune însă 
o schimbare a ei, prin înlocuirea vorbăriei sterile cu munca, adică 
transformarea „școlii-templu“ într-o „școală-șantier“, centrată pe 
elev, adică pe activismul acestuia, pe investigare, exprimare, co- 
municare și cooperare. 

Conceptul de „școală-șantier“ nu se referă la greutăţi, suferin- 
țe și sacrificii nedrepte trăite de elev, ci la activitățile pe care el le 
realizează cu interes, plăcere şi entuziasm. Educaţia trebuie să se 
bazeze pe munca creatoare, liber aleasă și asumată. Este de repu- 
diat munca de tip corvoadă, munca impusă, specifică şcolii tra- 
diţionale. Școala trebuie să devină un loc al dezvoltării personale 
prin explorări, experimentări şi creaţii realizate de elevi. Ea oferă 
astfel adevărata pregătire pentru o lume a muncii, avându-l ca 
punct de plecare pe copilul real, cu nevoile sale fireşti. Principala 
datorie a unei pedagogii concepute funcţional devine, în opinia 
lui Celestin Freinet, satisfacerea nevoilor copiilor urmând cursul 
firesc al lucrurilor. | 

Fiind convins de legătura strânsă dintre muncă și gândire şi 
de dezvoltarea inteligenţei cu ajutorul experienței prin tatonare, 
Celestin Freinet privește cu neîncredere acel tip de şcoală în ca- 
drul căreia personalitatea copilului se construieşte exclusiv pe 
baza cunoaşterii şi dezvoltării formale a inteligenței.! Cunoaşte- 
rea care nu se naște dintr-o experiență personală rămâne ceva ex- 
terior pentru copii. În general, școala neglijează experienţa em- 
pirică prin tatonare, promovând în schimb cunoașterea formală. 
În acest fel, pentru copil se constituie două planuri de viață, al 
experienţei și al cunoaşterii formale, acesta de pe urmă fiind pla- 
sat deasupra celui dintâi și, de multe ori, fără vreo legătură cu 
el. Însă privind lucrurile din perspectiva formării personalității 


! Celestin Freinet, Essai de psychologie sensible appliquce ă l'Education, p. 80. 

copilului, la baza procesului educaţional trebuie puse munca și 
instrumentele care o fac posibilă. 

Ideea activismului școlar al elevilor se regăsește şi în alte doc- 
trine pedagogice aparținând curentului „Educaţia nouă“, cum ar 
fi aceea a lui Edouard Claparăde. Însă, în timp ce pentru Edouard 
Claparăde copilul este activ, în modul cel mai autentic, atunci când 
se joacă (jocul reprezentând puntea care leagă şcoala de viaţă), 
pentru Câlestin Freinet această punte este reprezentată de muncă. 
Jocul poate constitui o astfel de punte, însă una fragilă şi efemeră, 
veritabilul liant dintre școală și viață fiind munca: „N-am putea, 
desigur, să ne ridicăm împotriva jocului, nevoie organică a copi- 
ilor, însă credem că a te hotărî să întrebuințezi jocul în școală ca 
procedeu pedagogic de achiziție înseamnă pur și simplu a afirma 
că nu ai știut să dai muncii voioase și voite locul pe care îl meri- 
tă.“ Conceptul de „școala-muncii“ fusese introdus în teoria pe- 
dagogică de către Georg Kerschensteiner, însă acesta considera 
că munca manuală ocupă locul central în activitatea educativă, în 
timp ce Freinet crede că munca exersează desigur mâna, dar, și 
mai important, stimulează inteligența. În şcoala-şantier „munca 
dobândește toată splendoarea sa, deopotrivă manuală, intelectua- 
lă și socială“, pentru că din ea nu lipsește nici gândirea, nici sen- 
timentul, nici exigența socială, nici logica, nici arta.2 Munca nu 
poate fi separată în mod arbitrar de o înaltă spiritualitate, care, în 
fond, o dirijează și îi dă sens. 

La baza construirii personalității copilului în școală trebuie 
așezată munca, înțeleasă ca o activitate spontană, prin interme- 
diul căreia ființa umană își satisface nevoile vitale şi din care re- 
zultă toate cunoștințele și deprinderile. Copilul dobândește dato- 
rită muncii mai multă autonomie și își dă seama cu ușurință de 
posibilităţile și limitele proprii. El pare că se joacă, dar în fapt 


' Elise Freinet, Naissance d'une pedagogie populaire (methodes Freinet), 
Frangois Maspero, Paris, 1971, p. 119. 
? CElestin Freinet, Oeuvres pedagogiques, t. II, p. 171 sqq. 

muncește: „Jocul şi munca se confundă“, scria Celestin Freinet, 
„Jocul nefiind altceva decât o formă de muncă mai bine adap- 
tată decât munca arbitrară a adulților la necesităţile funcţionale 
ale copiilor și care se desfăşoară într-un mediu și într-un ritm cu 
adevărat pe măsura lor.““! Nu jocul, ci munca ţine de natura co- 
pilului. Însă cum munca serioasă include şi elemente de joc, ea 
mai este numită şi „muncă-joc“. Doar în lipsa muncii veritabile, a 
muncii-joc, copilul organizează jocul-muncă, un paleativ instinc- 
tiv la neputința de a-și satisface o nevoie resimţită acut. Plăcerea 
efemeră a jocului-muncă este înlocuită cu satisfacția reală pro- 
vocată de rezultatul muncii-joc, singura în măsură să realizeze o 
legătură trainică între școală și viaţă și să asigure dezvoltarea per- 
sonalității. Mai mult, munca asigură prin ea însăși plăcerea, buna 
dispoziţie, sentimentul de plenitudine. 

Copilul nu resimte o nevoie naturală de joc, susține Celestin 
Freinet. El nu resimte decât nevoia de muncă. Când copiii mun- 
cesc, jocul nu le mai apare decât ca o activitate subsidiară, mino- 
ră, care nu merită să fie plasată în primul plan al procesului edu- 
cativ. Chiar dacă munca implică efort, concentrare, oboseală, ea 
nu trebuie evitată; şcoala nu trebuie să caute amuzamentul, plă- 
cerea, tot așa cum nu trebuie să accepte suferința. Este nenatural 
ca şcoala să îşi propună evitarea efortului care are ca scop o exer- 
sare a voinţei, transformându-se într-o „școală veselă“. Convins 
de faptul că vârstei copilăriei nu îi este proprie o nevoie exclusivă 
de joc, Celestin Freinet respinge pedagogia jocului, înțeleasă ca 
un ansamblu de artificii, cărora li se opune avântul vital, experi- 
enţa efectivă, care necesită un efort intens. 

Vorbind despre munca elevilor în școală, Freinet se referă 
la munca-joc ca la o activitate spontană, prin intermediul căreia 
copilul își satisface propriile nevoi vitale. Printr-o analiză cri- 
tică a doctrinelor care tratează școlaritatea ca activitate ludică, 
Celestin Freinet evită neajunsurile acestora prin avansarea ideii 


! Celestin Freinet, Essai de psychologie sensible appliquce ă L'education, p. 206. 

de „muncă-joc“, contrapusă aceleia de „joc-muncă“, subliniind 
astfel rolul muncii liber asumate în învăţare. Pentru John Dewey, 
jocul şi munca nu erau antitetice, așa cum s-ar crede. La rândul 
său, Edouard Claparăde considera că nu există o opoziţie fun- 
damentală între cele două tipuri de activități. Nici la Celestin 
Freinet nu întâlnim o distincţie netă între joc și muncă. EI fo- 
losește cele două concepte, de „muncă-joc“ şi de „joc-muncă“, 
pentru a desemna „două atitudini parțial diferite şi prezentate în 
momente diverse ale dezvoltării individuale: prima se referă la 
atingerea unor rezultate deosebite, în timp ce a doua este caracte- 
rizată de o mai mare libertate“!. Putem vorbi în continuare de joc 
dacă îl privim ca pe o activitate desfășurată în funcţie de nevoi, 
provocată de un potenţial de viață, deci ca pe un „complement 
al muncii“. Munca rămâne activitatea fundamentală, prin inter- 
mediul căreia omul se realizează pe sine însuși valorificând me- 
diul înconjurător. Termenul de „muncă“ este folosit cu un înțeles 
mult mai larg decât acela obișnuit, el desemnând orice activitate 
care are un scop bine înțeles, stabilit pe măsura posibilităţilor 
copilului. 

, În scrierile lui Câlestin Freinet este reiterată constant repudie- 
rea muncii-corvoadă, a muncii impuse, caracteristică şcolii tradi- 
ționale. Doar prin munca liber asumată copilul cunoaște, experi- 
mentează, creează pentru a stăpâni natura și a-și controla destinul. 
Prin urmare, educaţia trebuie să se realizeze în primul rând prin 
muncă; aceasta nu înseamnă însă o educație prin muncă manua- 
lă, deoarece orice activitate intelectuală, morală și socială poate : fi 
desemnată prin acest termen. 

În alternativa educaţională Freinet, elevul devine o prezen- 
ță activă în clasă; el nu mai este un simplu receptor al cunoș- 
tințelor transmise de profesor: „Învățământul nostru nu va mai 
fi axat pe teoria intelectuală scolastică, ci pe muncă și viață. În 


! Aldo Pettini, op. cit., p. 52. 

aceasta rezidă o mare cucerire pedagogică şi umană a tehnicilor 
noastre.“ Celestin Freinet a pledat pentru o şcoală constituită 
din laboratoare, şi nu din săli de clasă obișnuite, pentru că labo- 
ratoarele le oferă elevilor posibilitatea de a menţine contactul cu 
activităţile fundamentale pe care le întâlnesc în mediul înconju- 
rător. În interiorul lor se dobândeşte o experienţă de bază, cu re- 
zonanţe socio-culturale directe asupra tinerilor. Școala oferă în 
acest fel o adevărată pregătire pentru lumea muncii, în care fie- 
care va putea participa la decizii. 


6. Tehnicile Freinet 


Celestin Freinet a accentuat mereu necesitatea manifestării li- 
bere, spontane a copiilor. În acest sens, el a promovat utiliza- 
rea textului liber şi a desenului liber în învățământ ca modalități 
fundamentale de manifestare şi exprimare spontană a copilului. 
Elevul elaborează texte pentru a fi citite de către profesor şi de 
către colegi şi, în final, pentru a fi tipărite şi trimise corespon- 
denților. Tipografia școlară era considerată nu doar o metodă de 
individualizare a învățării sau de autoeducare, ci şi o cale de in- 
struire generală, de formare a unor comportamente și deprinderi.? 
Fundamentul pedagogic al utilizării sale este evident: exprima- 
rea şi viața concretă a copilului. 

Folosirea tipografiei școlare se află în strânsă legătură cu teh- 
nica textului liber.? Convins de valoarea formativă a acestuia, 
Celestin Freinet a renunțat chiar la clasicele manuale, pe care le-a 


! Câlestin Freinet, Le journal scolaire, Editions Cooperative de l'enseignement 
laic, Cannes, 1967, p. 108. 

2 Cf. Celestin Freinet, Technique d'imprimerie ă L'ecole, Editions de I'Ecole 
Moderne Frangaise, Cannes, 1949. 

* În şcolile actuale care funcţionează conform pedagogiei Freinet, tipografia 
şcolară se realizează cu ajutorul tehnologiilor modeme: computer, aparatură de 
imprimare și multiplicare etc. 

înlocuit cu cărți şi fişe întocmite și tipărite de elevi. Textul liber 
este acela pe care copilul îl scrie la școală în timpul orelor de ac- 
tivitate liberă, rezervate în program sau acasă, fără a fi constrâns, 
căutându-şi singur subiectul, real sau imaginar.! De asemenea, 
practica textului liber implică o libertate totală în ceea ce priveş- 
te materialul folosit, modalitatea de elaborare, volumul și ritmul 
de lucru individual. În fapt, textul reprezintă exprimarea liberă a 
copilului, care manifestă un interes real pentru viața sa și pentru 
raporturile sale cu mediul: „Un text liber este, așa cum indică nu- 
mele său, un text pe care copilul îl scrie în mod liber, atunci când 
doreşte să-l scrie şi pe tema care îl inspiră.“? Această activitate 
„trebuie să-i permită fiecăruia să îşi exprime gândurile, impresiile, 
emoțiile, sentimentele, temerile, speranţele. 

Textul liber poate constitui un veritabil mijloc de a realiza o 
punte între școală și viaţă. Textele sunt citite dimineața de că- 
tre autori în faţa întregii clase, apoi se selectează prin vot acelea 
care vor fi. tipărite. Până la tipărire se derulează un program de 


„punere la punct a textului (corectarea greșelilor de ortografie şi 


de gramatică, clarificarea punctuației, a lexicului, sintaxei, mai 
buna conturare și îmbogăţire a conținutului, ilustrarea), cu ajuto- 
rul profeșorului și al întregii clase, după care urmează activităţile 
manuale specifice tipăririi. Prin analiza atentă a textului, prin co- 
rectarea și definitivarea lui în scopul tipăririi elevii învaţă proce- 
“dee de exprimare a gândirii în manieră evocatoare, argumentată, 
metaforică, clară și precisă. Viaţa lor personală și socială stă la 
baza exprimării libere, prin care fiecare comunică ceea ce doreş- 
te, chiar și produse ale imaginaţiei sale. | 
Textului liber și imprimeriei școlare C€lestin Freinet le-a adă- 
ugat corespondența interșcolară, care nu era altceva decât un 
schimb de texte între copiii din diverse localităţi, prin intermediul 


| Cf. Celestin Freinet, Le texte libre, Editions de I'Ecole Moderne Frangaise, 
Cannes, 1947. 
? CElestin Freinet, Les techniques Freinet de l'Ecole Moderne, p. 51. 

cărora ei își puteau îmbogăţi cunoştinţele şi experienţa de viață.! 
Corespondenţa este complementară tipografiei școlare, este deri- 
vatul firesc al inventării tehnicilor prezentate anterior: tipografia 
școlară și textul liber. Existenţa ei se justifică prin faptul că în 
copii se manifestă dorința de a cunoaște și alte școli și de a stabili 
relaţii personale cu elevii acestora. Ea ajută la îmbogățirea conţi- 
nutului comunicării prin experiențe personale şi lecturi. În acest 
fel, corespondenţa îi conduce progresiv pe copii către explorarea 
„și studiul mediului de viaţă prin comparaţia dintre medii diferi- 
te, conform capacităţilor şi intereselor proprii fiecărei vârste. Pe 
această cale, ei intră în contact cu alte obiceiuri, tradiții, moduri - 
de gândire, îmbogăţindu-și experiența. Cunoaşterea altora duce - 
în mod firesc la aprofundarea cunoașterii de sine. Corespondenţa 
interșcolară facilitează nu doar schimbul de texte, elaborate liber 
de elevi, ci și schimbul de jurnale sau de materiale documentare.? 
Utilizarea tehnicilor prezentate anterior — textul liber, tipogra- 
fia școlară, corespondenţa interşcolară — presupune existența în 
clasă, la dispoziţia elevilor, a unui material bogat din care ei să se 
poată documenta referitor la subiectele pe care intenționează să 
le abordeze individual sau în grup. Organizarea materialelor de 
documentare se face în forma fişierului școlar, care constituie o 
altă tehnică Freinet. După ce a fost schițat un subiect de studiu, 
elevul recurge la fișier pentru a extrage de acolo documentele 
care îl interesează și cu care va efectua activitatea. iată 
Treptat, C6lestin Freinet a conceput noi tehnici de lucru: fiși- 
erele autocorective?, caietele autocorective, desenul liber (dese- 


! Cf. Celestin Freinet, Les correspondances interscolaires, Editions de !'Ecole 
Moderne Frangaise, Cannes, 1947. 

? Apariţia Internetului și a multimedia facilitează practicarea corespondenței - 
interșcolare în şcolile care funcționează în alternativa educaţională Freinet. 

? Acestea conţin o serie de fişe cartonate în care copilul găseşte operaţiile pe 
care trebuie să le execute, fișe-test folosite de învățător pentru a-i verifica pe 
elevi, precum şi fișe-corectoare folosite de elevii care au comis greșeli în fișe- 
le-test, pentru o exersare suplimentară. 

nul infantil), cooperativele școlare, proiecţiile de filme, radioul 
şi televiziunea, ancheta documentară, organizarea muncii libere, 
studiul mediului local, jurnalul școlar, gazeta de perete, grădina 
şi atelierul şcolar, planul de muncă individual, brevetul, autoe- 
valuarea, dicționarul-index, conferințele elevilor, teatrul şi ma- 
rionetele, ziarul școlar, călătoriile ca schimb de experiență etc., 
toate acestea provocând o puternică emulaţie în rândul instituto- 
rilor francezi pentru aplicarea ideilor „Educaţiei noi“.! Formele 
de organizare a colectivului de elevi, care aplică aceste tehnici, 
sunt clasa cooperativă, munca în echipă și „Trăieşte-ţi proiec- 
tul“. 

Tehnicile Freinet presupun cooperarea între profesor și elevi, 
dar mai ales între elevi, cooperarea constituind o veritabilă iniți- 
ere a acestora de pe urmă în viața socială. În acest sens, se poa- 
te spune că Celestin Freinet a conceput „o educaţie centrată nu 
doar pe individ, ci pe individ ca membru al unei colectivităţi so- 
ciale şi culturale“?. Viaţa cooperativă a clasei reprezintă o coor- 
donată fundamentală a activităților şcolare, condiţia şi, totodată, 
consecința utilizării tehnicilor Freinet. Soluţiile la multe dintre 
situaţiile-problemă sunt căutate de elevi pe calea asocierii Şi con- 
lucrării. | | 

Tehnicile Freinet presupun colaborarea, schimbul de idei, 
adică viaţa cooperativă a clasei, permiţând realizarea eficientă a 
obiectivelor care ţin de socializare. Dacă în școala tradițională se 


! CElestin Freinet a preferat să folosească termenul „tehnici“, și nu pe acela de 
„metode“, deoarece, în opinia sa, cuvântul „metodă“ este sinonim cu staticul, 
cu imobilul, fiind ceva definitiv conturat de către iniţiatorul său şi pe care, prin 
urmare, trebuie să-l luăm așa cum este. Metodei îi lipseşte dinamismul, fiind 
dificil de modificat și de adaptat la mobilitatea situațiilor, fără a se cristaliza în 
formule preconcepute. În schimb, tehnicile educative, înțelese ca un ansamblu 
de instrumente materiale și de procedee didactice, provin din experimentarea 
directă a acelora care trăiesc în școală și sunt susceptibile de modificare şi de 
îmbunătățire. Cf. Celestin Freinet, Les techniques Freinet de L'Ecole Moderne, 
1980; vezi și Aldo Pettini, Freinet și tehnicile sale, 1992. 

? Mihaela Șt. Rădulescu, op. cit., p. 97. 

încurajează competiţia, îndeosebi cu ajutorul clasificărilor, premi- 
ilor sau sancţiunilor, în școala care funcționează conform peda- 
gogiei Freinet competiției i se substituie cooperarea în cadrul gru- 
pului. Grupul este important pentru că favorizează punerea în 
comun a experiențelor individuale și interacțiunile dintre membrii 
săi. În funcţie de preocupări, fiecare elev poate ajunge să aparţină 
mai multor grupuri în același timp, după cum fiecare elev poate 
ajunge în anumite împrejurări să se situeze în fruntea clasei, valo- 
rificându-și competența. 

Aplicarea noilor tehnici de învățare propuse de Celestin Freinet 
presupune din partea cadrului didactic flexibilitate, deschidere, 
implicare, participare efectivă, spirit novator. EL nu se mai pre- 
zintă în faţa clasei cu rețete dinainte pregătite, ci experimentează 
direct situaţii noi; nu mai aplică clișee acţionale uzuale, ci cerce- 
tează împreună cu elevii. Şi atmosfera în clasă se schimbă, încre- 
derea, colaborarea, solidaritatea şi înțelegerea fiind caracteristice 
mediului în care acționează elevul. Potenţialul copiilor va fi valo- 
rificat prin efortul și angajarea personală în care sunt atrași, recu- 
noscându-i-se fiecăruia individualitatea, competențele și disponi- 
bilitățile diferite de ale celorlalți. ; 


7. Comunicarea și exprimarea 

Dacă școala urmărește să asigure o pregătire a copilului pen- 
tru viață și pentru situaţii reale de viaţă, atunci se impune, înainte 
de toate, satisfacerea dorinței înnăscute a copilului de a comuni- 
ca cu alte persoane — în primul rând cu alți copii — pentru a-și face 
cunoscute gândurile, sentimentele, emoțiile, impresiile, îndoielile, 
intențiile, aspiraţiile. Exprimarea liberă nu este caracteristică doar 
unui elev creativ, ea fiind, în fond, manifestarea însăși a vieţii. Toţi 
copiii resimt nevoia și își manifestă dorința de a se exprima, de a 
comunica îritre ei cu mijloacele de care dispun: vorbirea, scrisul, 
desenul etc. Fiecare trebuie să aibă dreptul de a comunica liber în 

cadrul grupului din care face parte sau cu membrii altor grupuri, de 
„exemplu prin schimbul de jurnale școlare. Exprimarea liberă este 
valoroasă sub aspect formativ atât prin demersurile creative presu- 
puse, cât și prin producțiile sale. 

Prin exprimarea liberă copilul ia cunoștință de sine, de ceea 
ce este și de ceea ce aspiră să devină. Însă el nu se exprimă doar 
pentru sine. Exprimarea se desăvârşește în comunicarea prin care 
se dezvăluie celorlalți pentru a se afirma şi a fi recunoscut. Pe 
de altă parte, exprimarea liberă presupune și ascultarea celorlalți, 
respectul față de ei. 

Expresia lingvistică, concretizată în tehnica textului liber, este 
numai una dintre formele prin care copilului i se dă posibilita- 
tea să își manifeste interioritatea.! Ei i se adaugă şi alte tehnici 
expresive, prin intermediul cărora copilul însuși este acela care, 
plecând de la nevoia de a se exprima și de a se realiza, își însuşeş- 
te progresiv, pe calea tatonării experimentale, regulile de viaţă. 
Dintre aceste tehnici expresive sunt de reținut exprimarea drama- 
tică şi exprimarea corporală. 

Pentru a se permite exprimarea dramatică, sunt practicate frec- 
vent jocurile de rol, mai ales de către copiii de vârstă şcolară mică. 
Rolurile alese de ei sunt inspirate atât din viaţa cotidiană, cât și 
din poveștile şi basmele cunoscute. Personajele întâlnite în basme, 
„precum și faptele lor se transpun în atitudinile și în comportamen- 
tul copiilor care le interpretează. Exprimarea dramatică implică 
imaginaţia, creativitatea și originalitatea.? În alegerea costuma- 
țiilor şi a materialelor necesare pentru desfășurarea dramatizării 
pot să apară dispute între copii, însă acestea sunt benefice deoare- 
ce decizia este luată în unanimitate, antrenându-i astfel în situații 
concrete de viaţă. Dramatizările le provoacă copiilor interes, sa- 


! Aldo Pettini, op. cit., p. 90. 

* O importantă modalitate de realizare a dramatizării este teatrul de păpuși. De 
exemplu, o lecţie în clasele primare poate fi desfășurată într-o ambianţă teatrală: 
păpuşile asistă la activitatea elevilor, îi încurajează, le trasează sarcini de lucru 
şi se bucură de reușitele lor. 


IV. Pedagogia Freinet 189 


tisfacție, implicare emoțională şi curiozitate. Dirijate cu pricepere 
de către profesor, ele cultivă bunul gust, asigurându-se latura for- 
mativ-estetică a educaţiei. 

Utilizarea tehnicii „exprimare corporală“ sprijină abilitatea 
copiilor de a folosi un limbaj nonverbal, necesar în interpreta- 
rea unui personaj, aspect esențial în dramatizare. Expresivitatea 
exprimării evidenţiază anumite trăsături definitorii de caracter 
și de comportament ale personajului interpretat. Tehnica expri- 
mării corporale contribuie la dezvoltarea personalităţii copilului 
prin comunicarea nonverbală (gesturile, mimica, mişcarea), pre- 
zentând o serie de valenţe formative: orientarea în spaţiu (repre- 
zentările: stânga, dreapta, deasupra, dedesubt), dezvoltarea unor 
grupe de mușchi, a ritmului și a echilibrului, dezvoltarea imagi- 
naţiei, a creativităţii, a sensibilităţii, însă este utilă și sub aspectul 
relaxării, al distracţiei şi antrenamentului. 


8. Educaţia pentru reușită școlară 


O preocupare majoră a lui C6lestin Freinet a fost evitarea eşe- 
„cului școlar al elevilor, posibilă inclusiv prin eliminarea amenin- 
țărilor, a pedepselor şi a clasificărilor umilitoare. EI s-a arătat ne- 
încrezător în emulaţie și în competiţie, atât de prezente în şcoala 
tradițională, propunând să fie înlocuite cu efortul individualizat 
sau depus în comun, având la bază autoemulaţia. Desigur, aproa- 
pe în fiecare clasă există elevi capabili să facă față cu succes 
sarcinilor școlare graţie aptitudinilor pe care le posedă, însă pe 
cei mai mulți profesorul îi copleșeşte cu sarcini cărora cu greu 
le pot face față (sau nu le fac față deloc). Aceştia de pe urmă au 
parte de observaţii, mustrări, note proaste şi alte sancțiuni, care 
nu încurajează decât arareori reușita. Pentru a avea succes, ele- 
vul trebuie ajutat și încurajat, organizând în jurul lui munca și 

viaţa, valorificându-se chiar şi cele mai modeste dintre posibilită- 
țile sale.! Să nu ne lăsăm niciodată copiii să eşueze!, ne îndeamnă 
Celestin Freinet. Dimpotrivă, trebuie să-i facem să reușească aju- 
tându-i atunci când este nevoie. Eșecul inhibă, distruge entuzias- 
mul şi duce chiar la renunțare. Doar reuşita încurajează şi conso- 
lidează dinamismul personal. Atitudinea optimistă a lui Celestin 
Freinet cu privire la reușita școlară a elevilor se aseamănă cu 
aceea a lui Edouard Claparede, în opinia căruia școala ar trebui 
să organizeze procesul de instruire și educare în așa fel încât să 
fie asigurat succesul tuturor elevilor, fiecare având posibilitatea 
să se dezvolte în ritm propriu.? | 

Ceea ce îl determină pe elev să depună efortul necesar pregă- 
tirii sale nu este nici dorința de a obţine o recompensă, nici frica 
de sancțiune, ci atracția reuşitei. O clasă bună este aceea în care 
fiecare elev va fi performant într-o anumită privinţă. Orice copil . 
este capabil de reuşită dacă profesorul nu-l copleşește cu cerinţe 
exagerate sau premature. Aceasta nu presupune o educaţie bazată 
pe facilitare, ci o dinamizare prin reuşite. 

Utilizarea grilelor de evaluare, a scărilor de competență, a bi- 
lanţului sau a brevetului nu elimină modalităţile clasice de eva- | 
luare, precum testele, care au rolul de a releva progresele elevi- 
lor. Notarea testelor se face în urma discuţiei cu elevul, în scopul 
conștientizării de către acesta a rezultatelor muncii depuse, în 
comparaţie cu nivelul cerințelor instituţionale. 


9. Consiliul de cooperare al clasei 


La baza înființării Consiliului de cooperare al clasei stă ideea 
de „cooperativă şcolară“, promovată de Câlestin Freinet ca o con- 
secință a preocupărilor sale privind dezvoltarea unei pedagogii 


! Celestin Freinet, Les techniques Freinet de l'Ecole moderne, p. 50. 
“ Edouard Claparăde, Educația funcțională, Editura Didactică și Pedagogică, 
București, 1973. 

bazate pe cooperare, expresie, comunicare Și învăţare prin tato- 
nare experimentală. Convins fiind de faptul că prin cooperare se 
poate crea în clasă un mediu propice învățării, pedagogul francez 
a înființat Institutul cooperativ al şcolii moderne, care ulterior a 
inspirat înființarea Consiliului de cooperare al clasei.! În cadrul 
acestuia se discută săptămânal aspecte organizatorice ale clasei, 
se stabilesc reguli, se adoptă inițiative, se elaborează proiecte 
comune, se analizează relaţiile interpersonale Şi se soluţionează 
conflicte. EI se adresează tuturor elevilor clasei, dar şi profeso- 
rului acesteia. 

Având un loc al său în cadrul consiliului, fiecare elev este încu- 
rajat să se afirme, fiind acceptat de ceilalți așa cum este. Atât gru- 
pul, ca entitate specifică, cât și fiecare elev în parte prezintă ace- 
eași importanță. Niciunul nu va fi sacrificat în favoarea celuilalt. 
În acest fel este mult mai uşor înțeleasă semnificația întrajutorării, 
a libertăţii, respectului, responsabilități, datoriei, drepturilor in- 
dividuale, drepturilor colective, dar ȘI a acceptării diferențelor. În 
Consiliul de cooperare al clasei se caută consensul pentru că, dacă 
s-ar accepta o idee sau o decizie care nu este asumată de toți mem- 
brii grupului (clasei), unii ar putea crede că au fost defavorizaţi 
„față de alţii. Atunci când apar situații conflictuale, rolul consiliu- 
lui nu este de a găsi vinovaţi, ci de a-i ajuta pe elevi să se cunoască 
mai bine, să se sprijine reciproc, să își concilieze divergențele și 
să își regleze comportamentele. 

În cadrul Consiliului de cooperare al clasei se creează un me- 
diu propice emiterii și testării cât mai multor idei, se încurajează 
contribuţia personală şi i se oferă fiecăruia posibilitatea de a par- 
ticipa la viaţa clasei prin opinii, sugestii, iniţiative. Instrumentele 
de care se foloseşte acesta sunt: 


' Danielle Jasmine, Le Conseils de cooperation: Un outil de developpement 
Pedagogique pour | 'organisation de la vie en classe et la gestion des conflicts, 
Les Editions de la Cheneliăre, Montreal, 1994. 

1) Jurnalul mural (numele său provine de la așezarea pe pere- 
te), care cuprinde trei secțiuni: Felicitări, Critici, Eu vreau 
să vorbesc despre... (exprimarea intereselor şi dorințelor). 


2) Dosarul Consiliului, care conţine deciziile și angajamente- 
le luate în cadrul şedinţelor, bileţele cu sugestii și doleanţe 
> strânse în fiecare săptămână etc. 


3) Jurnalul reflexiv, în care profesorul consemnează proble- 
mele apărute în activitatea de consiliere a elevilor cu sco- 
pul monitorizării dificultăților în activitate și al realizării 
unei autoevaluări. Reflecția asupra celor consemnate aici 
poate îmbunătăţi activitatea de consiliere. 


4) Grilele de observaţie, care oferă o imagine clară asupra 
N problemelor apărute în cadrul consiliului, asupra COMpor- 
"_tamentelor manifestate de elevi. 


În cadrul Consiliului de cooperare al clasei, profesorul poate 
fi preşedinte, secretar, animator sau un simplu membru, care își 
spune părerea fără a o impune. Desigur, în cazuri problematice 
poate decide singur, însă în majoritatea situaţiilor elevilor li se 
induce ideea că decizia nu îi aparține lui, ci consiliului. Totodată, 
el își mai asumă și rolurile de clarificare a conținuturilor, de con- 
trol al procedurilor, de optimizare a climatului clasei. 

Bazându-se pe ideea de activitate desfășurată în comun, Con- 
siliul de cooperare al clasei influenţează formarea și dezvoltarea 
personalităţii elevilor prin promovarea unor valori mai ales so- 
cio-morale: autonomia, cooperarea, toleranța, dreptatea, liberta- 
tea, responsabilitatea, respectul pentru celălalt, solidaritatea. Pe 
această cale, elevilor li se dezvoltă competențele de comunicare 
și relaționare, de luare a deciziilor şi soluționare a problemelor, 


' Dina-Maria Doci, „Consiliul de cooperare — o strategie de organizare a cla- 
sei de elevi pe principiile cooperării“, în Horaţiu Catalano (coord.), Dezvoltări 
teoretice şi instituționale în alternativele educaţionale, Editura Nomina, Pitești, 
p. 332. 

competențele sociale (simţul identităţii, acceptarea și aprecierea 
diversităţii, respectul față de sine Și faţă de alţii etc.), atitudinile 
pozitive faţă de viaţa şcolară, ei având posibilitatea de a învăţa și 
unii de la alţii, nu numai de la profesor. 


10. Disciplina 


Dacă modelul didactic bazat pe lecţii ținute de profesor, pe 
teme și manuale, specific școlii tradiționale, este înlocuit de ace- 
la bazat pe utilizarea tehnicilor Freinet, ne putem întreba dacă nu 
cumva există riscul ca profesorul să fie depășit de multitudinea 
iniţiativelor și manifestărilor libere ale elevilor şi ca, astfel, cla- 
sa să cadă în dezordine. Câlestin Freinet nu a fost adeptul acelor 
concepții pedagogice conform cărora activismul elevilor s-ar pu- 
tea realiza cel mai bine în forma „laissez-faire“, Preocupat fiind 
de legarea şcolii de viaţă, de societate, el nu a fost adeptul libera- 
lismului neîngrădit, considerând că realizarea activității educaţio- 
nale nu se poate lipsi de autoritatea profesorului, nici de discipli- 
nă. A plasa copilul în centrul activităților şcolare nu înseamnă a-i 
permite să-și urmeze orice dorinţă, să-și urmărească după bunul 
plac înclinațiile și fanteziile individuale, ceea ce s-ar putea să-l 
pună în opoziţie cu necesităţile mediului social. Aşadar, nu este 
vorba de înlocuirea şcolii autoritare cu o şcoală în care fiecare 
face ce vrea, Câlestin Freinet fiind convins că, „fără disciplina 
școlară și autoritatea învățătorului, (...) nu ar putea exista nici in- 
strucţia, nici educaţia“!. Însă adevărata disciplină nu se instituie 
după reguli prestabilite, a căror încălcare atrage după sine inter- 
dicţii şi sancțiuni, ci este consecinţa firească a unei bune organi- 
zări, a muncii cooperative și a climatului moral din clasă. Ade- 
vărata disciplină se naște în funcţie de activităţile desfășurate, de 
care copiii sunt direct interesați, astfel încât „nu va mai exista o 


! Celestin Freinet, Les techniques Freinet de l'Ecole Moderne, p. 37. 

noţiune de ordine şi de disciplină concepută în mod separat de 
funcția-activitate, ci ordine şi disciplină în activitate“!. Libertatea 
nu poate exista dincolo de viață și de muncă; ea are sens numai 
dacă este pusă în relaţie cu posibilitatea concretă de satisfacere 
a nevoilor şi de efectuare a alegerilor. Instaurarea disciplinei în 
clasă, în cadrul căreia libertatea este înțeleasă în sensul de alegere 
între activităţi diverse, este posibilă graţie, pe de o parte, prezen- 
ței instrumentelor materiale care permit efectuarea unor activități 
funcționale și, pe de altă parte, organizării unor astfel de activităţi 
de către profesor, pe cât posibil în colaborare cu elevii, astfel încât 
ci să se simtă coparticipanți la acea organizare. 

Porunca autoritară adresată de profesor elevului este o eroare 
deoarece elevului îi repugnă controlul și sancţiunea, privite în- 
totdeauna ca o lezare a demnităţii sale, mai ales atunci când sunt 
exercitate în public. Pedepsele nu sunt acceptabile pentru că umi- 
lesc şi pentru că nu duc niciodată la scopul vizat. Soluția propusă 
de Celestin Freinet este ca adultul să formuleze solicitările cât 
mai puţin autoritar și ca elevul să aibă posibilitatea de a alege; el 
trebuie antrenat, atras, mai degrabă decât dirijat, împins. 

Câlestin Freinet pledează pentru o educaţie a muncii creatoa- 
re, liber aleasă și asumată. EI respinge conformismul, uniformiza- 
rea, activităţile rutiniere şi nemotivate. În cucerirea autonomiei, 
fiecare elev trebuie să învețe să-și stabilească singur obiectivele, 
în loc să aștepte să-i fie mereu dictate din exterior. Școala devi- 
ne, în acest fel, un loc de producție decisă în comun de copii, de 
cercetări și creaţii realizate individual sau în grup. 


. Concluzii 
Situaţia în care se afla învăţământul vremii, considerat de mulţi 
pedagogi ca fiind verbalist, uniformizant, autoritarist, l-a determi- 


nat pe Celestin Freinet să caute soluţii de ameliorare, impuse de 


! Celestin Freinet, L'Education du travail, p. 270. 


IV. Pedagogia Freinet 195 


viața școlară și de evoluţia societăţii, însă care au avut parte și de 
o solidă fundamentare teoretică. Modelul educaţional propus de 
Celestin Freinet promovează strategiile didactice centrate pe elev: 
„Prin urmare, locul important acordat de școala tradiţională ma- 
teriei de memorat este luat, în viziunea pedagogică a lui Celestin 
Freinet, de crearea posibilităţii ca elevul să-și dezvolte la maxi- 
mum capaciăţile prin folosirea, într-un mediu educativ adecvat, a 
unui material şi a unor tehnici care să asigure împlinirea acestui 
scop.“ Individual sau în grup, copiii își asumă, sub îndrumarea 
profesorilor, iniţiativa, responsabilitatea organizării materialelor 
necesare în procesul educaţiei, asigurarea și menţinerea unui cli- 
mat pozitiv în clasă. Acest tip de educaţie îl are în centrul său pe 
copil, cu nevoile sale fireşti, favorizând inițiativa, experimenta- 
rea, exprimarea liberă, cooperarea, asumarea deciziilor, responsa- 
bilitatea, autonomia, socializarea. 

Principalele caracteristici ale acestui model s-au concretizat în 
elaborarea tehnicilor denumite generic după autorul lor: Tehni- 
cile Freinet. Avantajele formative pe care acestea le prezintă au 
facilitat adoptarea lor de către profesori din multe ţări, apărând 
astfel alternativa educaţională Freinet. Însă ar fi greșit, arată Aldo 
Pettini, să limităm meritele şi originalitatea lui Celestin Freinet la 
realizările didactice. De altfel, tehnicile sale nu ar fi convins atât 
de mulți pedagogi şi nu ar fi cunoscut o răspândire atât de mare în 
lipsa unor fundamente teoretice solide: „Cea mai mare contribu- 
ție teoretică pe care Freinet a oferit-o pedagogiei contemporane“, 
scrie Aldo Pettini, „constă în teoria experienței prin tatonare, care 
(...) se diferenţiază de teoriile, chiar dacă aparent asemănătoare, 
ale învăţării prin încercări și greșeli tocmai prin capacitatea ei de 
a evita poziţiile mecaniciste și de a păstra intact dinamismul fiin- 
ței umane. Aceasta este nota cea mai originală a gândirii freineti- 
ene.*2 Pentru a reuși, elevul trebuie ajutat şi încurajat, organizând 


! Mihaela Șt. Rădulescu, „Modernitatea şi actualitatea pedagogiei Freinet“, în 
Revista de pedagogie. Pedagogii alternative. ar. 1-12, 2006, p. 56. 
? Aldo Pettini, op. cit., p. 136. 

în jurul lui munca şi viața școlară, astfel încât să-i fie valorificate 
toate posibilităţile, chiar şi cele mai modeste. Pentru pregătirea 
elevilor, pedagogia Freinet promovează situaţiile deschise de în- 
văţare, în care cunoștințele nu sunt primite de-a gata, deja ela- 
borate, ci în care elevii își construiesc știința prin propriul efort. 
Întreaga activitate de învăţare se bazează pe instaurarea în clasă 
a unei atmosfere deschise, stimulative, optimiste. 

Celestin Freinet a contribuit, alături de alți reprezentanţi ai cu- 
rentului „Educaţia nouă“, la realizarea unei cotituri esenţiale în 
pedagogia secolului XX, constând îndeosebi în promovarea în- 
văţării prin tatonare experimentală, în inovarea metodologiei di- 
dactice şi în transformarea raportului dintre profesor și elev. De la 
poziţia centrală a profesorului în activitatea educativă s-a trecut 
la afirmarea poziţiei centrale a copilului, a experienţei și nevoilor 
sale. La o astfel de schimbare au contribuit și tehnicile Freinet, 
care stimulează activismul elevilor, participarea, comunicarea, 
exprimarea. În aceste condiţii, principalul rol al profesorului este 
acela de observator și de coordonator al activităților elevilor săi, 
conştienţi de propriile nevoi, resurse și limite. Toate aceste idei 
novatoare se bucură și în prezent de o largă apreciere în numeroa- 
se țări, inclusiv în România, constituind fundamentul teoretic al 
așa-numitei „Mișcări pedagogice Freinet“. Însă, după cum îndem- 
na însuși inițiatorul său, această mișcare nu promovează amintite- 
le tehnici și ideile pedagogice care stau la baza lor ca pe un model 
definitiv, cu pretenții de universalitate, ci caută mereu să le adap- 
teze la condiții variate. 

V. Planul Jena 


Introducere 


Alternativa educaţională Planul Jena este fundamentată pe 
concepția pedagogului german Peter Petersen.! În esenţă, aceas- 
tă alternativă educațională urmărește dezvoltarea armonioasă a 
„personalităţii elevului, corelată cu pregătirea lui pentru integra- 
rea în societate. Principiile, ideile, valorile şi metodele sale sunt 
centrate pe cerințele și trebuinţele formării omului în societate 
ȘI pentru societate, urmărindu-se formarea conştiinţei de sine a 
elevului, cultivarea responsabilităţi, a dorinţei şi a capacităţii de 
a lua decizii independent, formarea comportamentelor necesare 
participării la viața comunităţii. Fundamentele sale pedagogice, 
așa cum au fost configurate de Peter Petersen, se înscriu în cadre- 
le teoretice proprii curentului „Educaţia nouă“, îndeosebi ideile 
de şcoală a muncii, activism al elevului, globalism, renunțare la 
formalism în educaţia şcolară și realism pedagogic. 


! Peter Petersen (1884-1952) a fost urmașul herbartianului Wilhelm Rein la 
Catedra de Pedagogie a Universităţii Jena, Germania. Aici a fost însărcinat cu 
conducerea Institutului pedagogic și a Şcolii primare de aplicaţie de pe lângă 
acesta, unde a fost concepută și experimentată, începând cu anul 1924, alter- 
nativa educaţională denumită „Planul Jena“, prezentată de Peter Petersen în 
congresul de la Locarno al Ligii internaţionale pentru Noua Educaţie, din 1927. 
Vechea şcoală de aplicaţie a fost transformată într-una bazată pe comunitatea de 
muncă și de viaţă a elevilor și profesorilor, acesta fiind, alături de concepția pe- 
dagogică expusă în scrierile elaborate, încă un motiv pentru care Peter Petersen 
este considerat unul dintre cei mai de seamă reprezentanţi ai pedagogiei sociale 
germane din prima jumătate a secolului XX. 

În configurarea propriei concepții pedagogice și în realizarea 
experimentului de la Jena, Peter Petersen a fost influențat de ex- 
perimentele întreprinse începând cu anul 1919 în câteva școli din 
Hamburg, Germania. În locul școlii primare oficiale, învățătorii 
din Hamburg au încercat să creeze o școală cu totul nouă, numită 
Gemeinschaftsschule, adică o comunitate şcolară, între elevi, pe 
de o parte, şi între elevi și învăţători, pe de altă parte. Nu se păs- 
trau în aceste școli programele anuale, orarele, clasele şi împăr- 
ţirea materiei de studiu pe discipline, specifice şcolilor publice 
tradiţionale. Elevii aveau libertatea să își aleagă singuri activita- | 
tea şi chiar să o schimbe atunci când doreau o alta, considerată 
mai plăcută sau mai utilă. Ei aveau chiar libertatea de a-și ale- 
ge învățătorul, iar în locul clasei obişnuite se formau grupe mai 
Mici, în care şcolarii se strângeau după preferinţele lor spontane 
pentru a desfăşura o activitate sau alta. Învățătorul era conside- 
rat un camarad şi un colaborator al grupului. Lecţiile se realizau | 
exclusiv prin alegerea subiectelor de către elevi, după interesele 
lor de moment. În cadrul activităţilor școlare, elevii aveau liber- 
tatea de a se conduce singuri, intervenţiile învăţătorilor fiind re- 
stricționate foarte mult. Orice formă de pedeapsă era interzisă. 
Procedându-se în acest fel, se considera că adevăratul educator 
nu mai este învățătorul, ci comunitatea. 

Ideea educării copiilor în cadrul comunității oolhei pe baza 
căreia Peter Petersen a conceput Planul Jena, a fost dezvoltată şi 
de alți pedagogi din acea vreme. Roger Cousinet a experimentat 
între anii 1920-1942, când era inspector școlar în învățământul 
primar francez, metoda de muncă liberă pe echipe (grupuri de 
elevi), iar în 1945 publica lucrarea Une merhode de travail libre 
par groups, în care a realizat de fapt o sinteză a mai multor idei: 
autoconducerea clasei de elevi (selfgovernment), ideea durkhei- 
miană a socializării metodice a individului prin atașarea la grup 
și conceptul de „libertate“. El a experimentat metoda de muncă 
liberă pe echipe pornind de la convingerea că, „firește, cum viața 
școlară a copilului trebuie să fie o viață adevărată, pregătindu-l 

pentru viața sa de adult, din această cauză școala trebuie să fie o 
comunitate, iar copiii trebuie să poată lucra nu izolat, ci împreună 
cu colegii lor“!. În aceste condiţii, educatorul nu mai constituie 
unica sursă de informare; el nu mai intervine direct în activita- 
tea elevilor, ci doar stimulează și facilitează dezvoltarea relaţiilor 
dintre ei. Utilizând metoda muncii libere pe echipe, elevii devin 
mai activi și obțin cunoștințe prin efort personal, desfășurând o 
activitate de cercetare, care îi formează sub aspect intelectual şi 
moral. 

Cercetările socio-pedagogice care au urmărit relevarea funcţiei 
educative a ceea ce numim „colective de elevi“, realizate de Peter 
Petersen și Roger Cousinet, fiecare în condiţii diferite și conform 
propriei concepții, au stârnit un viu interes și din partea pedagogi- 
lor români. Abordările teoretice şi aplicațiile practice ale acestei 
metode nu au întârziat să apară. Ideea comunităţilor de muncă a 
fost adoptată ca principiu fundamental de educaţie prin Programa 
școlilor normale din octombrie 1938, apoi prin Programa şcolilor 
primare din luna noiembrie a aceluiași an. Ea se regăsea menţi- 
onată și în Legea învățământului secundar din 1939. În plan te- 
oretic, pot fi menţionate și studiile pedagogilor Stanciu Stoian, 
„Comunitățile de școală“ (Viaţa Românească, nr. 2, 1939) şi Ion 
Zamfirescu, „Problema comunităților de muncă în școala secun- 
dară“ (Viața Românească, nr. 5, 1940). Ilie Popescu-Teiușan avea 
să publice o amplă lucrare monografică, Pedagogia comunități- 
lor de muncă (1940), în care fundamenta psihologic și pedagogic 
sistemul comunităților școlare. Autorul considera, pe urmele lui 
Peter Petersen și Roger Cousinet, dar și pe baza constatărilor fă- 
cute în urma aplicării experimentale a acestei metode timp de mai 
mulți ani la Școala Normală din Craiova, că „școala este viaţă, 
căci ea serveşte însăși finalitatea acesteia“, ceea ce ne obligă să ne 
preocupăm de identificarea metodelor cele mai potrivite pentru a 


' Roger Cousinet, Educația nouă, Editura Didactică și Pedagogică, București, 
1978, p. 45. 

o realiza. Una dintre cele mai adecvate metode pentru a realiza 
o astfel de școală este aceea a comunităţilor de muncă deoarece 
această metodă umanizează învățământul, cultivându-le elevilor 
spiritul colectiv, hotărârea de a lupta pentru binele comun, simţul 
responsabilităţii, altruismul etc. Clasa tradițională nu este o soci- 
etate educativă pentru că nu pune accentul decât pe procesul de 
dobândire a cunoștințelor și deprinderilor folositoare doar indivi- 
dului, pe când grupul se întemeiază pe consimțământul mutual la 
o muncă comună. Diferenţa dintre activitatea desfășurată în clasa 
de elevi tradițională şi activitatea de grup ar fi următoarea: „În 
clasă, copiii lucrează determinaţi de învăţător; în grup, ei pornesc 
la drum din îndemn propriu şi spontan, liberi să-şi stabilească pri- 
eteniile, să-și manifeste înclinările. În şcoala tradițională, clasa nu 
foloseşte decât două mijloace de introducere în cultură: discuția 
sau convorbirea şi munca; în şcoala pe grupuri se adaugă încă 
două mijloace: jocul şi serbarea. Scoala trebuie să țină seama de 
formele învăţării naturale, așa cum le găsim noi la copil în epoca 
preşșcolară. Or aceste forme sunt, după Petersen, patru: convorbi- 
rea, jocul, munca şi serbarea.“! În viața şcolară trebuie să cunoaş- 
tem și să ne folosim de tendinţele copilului, iar sistemul care face 
posibil acest lucru în cel mai înalt grad este acela al comunităţilor 
de muncă. Comunitatea de muncă (sau munca pe echipe) promo- 
vează libertatea gândirii și efortul personal, ca o contribuție nece- 
sară la realizarea unui scop comun. | 

Alternativa educațională Planul Jena este practicată acum în 
mai multe țări, precum Germania, Olanda, Belgia, Cehia, Polonia. 
În România ea s-a introdus încă din anul 1994, în învățământul 
preşcolar, urmărindu-se îndeosebi acele elemente specifice potri- 
vite sistemului educaţional românesc. În acest sens, unele, concep- 
te şi aspecte care apar în pedagogia Planului Jena trebuie actu- 
alizate şi adaptate realității românești. Peste tot unde s-a aplicat 


! Ilie Popescu-Teiușan, Pedagogia comunităților de muncă, Editura Ramuri, 
Craiova, 1940, p. 135. 

Planul Jena a fost nevoie de o adaptare a acestuia la contextul 
socio-cultural și la realităţile locului. Însă dincolo de diferenţele 
apărute între şcolile organizate după Planul Jena în urma unei ast- 
fel de adaptări, există o „unitate în diversitate“, după cum există și 
graniţe în interpretabilitate.! Scolile organizate după Planul Jena se 
caracterizează printr-o mare diversitate, numitorul comun fiind re- 
prezentat de principiile și obiectivele formulate de Peter Petersen 
și dezvoltate ulterior de aceia care le-au împărtășit. Fiecare țară a 
implementat această alternativă în contextul mai larg al propriului 
sistem de învățământ, în particular al propriului curriculum $co- 
lar. Și în România instituţiile educative care au introdus principi- 
ile Planului Jena respectă curriculumul şcolar naţional; ca urma- 
re, conținuturile educaţionale sunt prestabilite, iar posibilităţile pe 
care le au cadrele didactice de a interveni cu modificări la nivelul 
curriculumului sunt limitate. 


1. Dezvoltarea copilului în comunitate 


În concepția pedagogică a lui Peter Petersen, configura- 
tă într-o serie de scrieri (Der grose Jena-Plan, Allgemeine 
Erziehungswissenschaft, Ursprung der Piidagogik, Pădagogik, 
Fiihrungslehre des Unterrichts), educaţia este un fel-de funcţie 
primitivă, care există în om și îl deosebește de toate celelalte. fi- 
ințe. Omul este singura fiinţă care poate decide asupra destinului 
său. Spre deosebire de alte viețuitoare, el nu este în întregime de- 
terminat de propria natură. Dacă animalele își urmează instincte- 
„le şi pornirile primare, omul le poate depăși parțial, cu condiţia să 
ajungă la spiritualitate. Desigur, la fel ca şi celelalte vieţuitoare, 
omul este legat de mediul în care trăiește și determinat de acesta, 


' Kees Both, „Despre principiile de bază ale Planului Jena. Cum au luat ele fi- 
ință, ce reprezintă şi la ce pot fi utilizate?“, în Revista de pedagogie. Pedagogii 
alternative, nr. 1-12, 2006, p. 41. 

însă în cazul său se poate vorbi de o anumită libertate, grație po- 
sibilității pe care o are de a depăși stadiul de animalitate prin. 
spiritualizare. Spiritul este principiul fundamental de dezvoltare, 
iar dezvoltarea este funcţia primordială a vieţii. Prin spiri omul 
îşi poate construi singur viața, poate ajunge la un nivel superior 
de existență. Referindu-se la educaţie ca la factorul esenţial care 
determină particularitatea ființei umane, Peter Petersen scria: 
„Educaţia este în acelaşi timp umanizare, adică încărcarea for- 
mei umane de spiritual și, astfel, desăvârșirea ei. Dacă vom că- 
uta să aflăm ce îl ridică pe om la rangul de om, distingându-l de | 
celelalte ființe, vom ajunge la concluzia că o face spiritualitatea 
umană, bogăţia sa spirituală. Prin spirit desemnăm suma acelor 
acte prin care omul se percepe pe sine însuși şi tot ce ființează 
în el şi în jurul lui.“! Educaţia are, aşadar, o funcție spirituală; ea 
se află întotdeauna într-o relaţie directă cu spiritul și libertatea. 
De aceea, teoria pedagogică și demersurile practice în domeniul 
educaţiei trebuie să se bazeze pe înţelegerea sensului existenţei 
și al omului. | | 

Pornind de la convingerea că orice sistem pedagogic trebu- 
ie să aibă la bază o teorie despre om, Peter Petersen a căutat să 
își sprijine programul educațional, numit ulterior Planul Jena, pe 
o astfel de teorie. Omul își dezvoltă personalitatea, arată Peter 
Petersen în Piidagogik (1932), raportându-se la trei sisteme de 
referinţă ; de fapt, din acestea își trage în mod continuu întrea- 
ga existenţă: a) relaţia cu semenii; b) relaţia cu mediul natural 
înconjurător; €) relația cu comunitatea spirituală şi culturală.? 
Omul este singura fiinţă care poate atinge spiritualitatea, din care 


! Peter Petersen, Pădagogik, 1932, p. 46, apud Monica Cuciureanu, Educaţia 
altfel. Peter Petersen şi modelul Planului Jena, Cartea Universitară, Bucureşti, 
2006, p. 49. 

2 Comunitatea spirituală despre care vorbește Peter Petersen trebuie înțeleasă 
inclusiv în sens religios. Multor întrebări referitoare la sensul existenței omului 
el le-a dat un răspuns conform cu convingerile sale religioase creştine. 

izvorăsc toate virtuțile, sentimentele și acţiunile umane. Acestea 
apar în interacțiunea dintre oameni şi se cristalizează în norme 
de comportament, pe care comunitatea spirituală și culturală le 
structurează, fundamentează, corelează, codifică etc. pentru a le 
conferi valoare generală. Fiind capabil să își modeleze existenţa, 
omul poartă răspunderea pentru manifestările sale, în faţa lui în- 
şiși şi în faţa lui Dumnezeu. 

Orice individ aspiră, conform naturii sale umane, la maturiza- 
re, acest stadiu superior al propriei deveniri putând fi atins prin 
educaţie. Pentru ca omul să ajungă la maturitate nu este suficient 
ca el să fie instruit, deoarece instrucția are doar un caracter for- 
mal. Este nevoie ca el să fi parcurs anumite etape de dezvoltare 
și să fi trecut prin experiențe de viaţă relevante. În concepția lui 
Peter Petersen, acest drum este posibil graţie educaţiei, privită 
ca proces global, care se derulează pe parcursul întregii vieţi.! 
Educaţia nu este legată nemijlocit de şcoală; ea este o funcţie ori- 
ginară, aproape instinctivă a vieţii, specifică ființei umane, care 
spiritualizează, creează sentimente și atitudini specific umane. 
Acestea nu pot fi predate şi învăţate, asemenea deprinderilor. La 
ele se poate ajunge prin experiența de viaţă, pe care omul este 
dispus să o preia, să o analizeze şi să o înțeleagă. EI se spirituali- 
zează prin experiențele de viață liber asumate. 

Prin prisma unor astfel de consideraţii, Peter Petersen distinge 
două forme ale educaţiei: 


1) educaţia naturală, care emerge din experiențele de viață 
spontane, nepregătite, pe care individul le trăiește pe tot 
parcursul vieţii. Prin aceste experiențe omul ajunge să se 
perceapă pe sine și să perceapă ceea ce există în jurul său, 
conştientizează noi sentimente de care este capabil, discer- 
ne valori și acționează în spiritul lor; 


' Monica Cuciureanu, Educaţia alfel. Peter Petersen și modelul Planului Jena, 
Cartea Universitară, București, 2006, p. 57. 

2) educaţia conștientă, care se realizează conform unui plan 
pedagogic, presupunând pregătirea, provocarea, organiza- 
rea unor experienţe de viaţă.! 


Omul poate avea experiențe numai în comunitate; el se naște 
şi se manifestă în cadrul comunității, care îl ajută să își constru- 
iască personalitatea. Pentru dezvoltarea propriei identități, el tre- 
buie să se preocupe de sine, de relaţiile cu ceilalți, de contactul 
cu realitatea culturii şi a naturii. Mulțumită propriilor eforturi de 
dezvoltare individuală, se ajunge la autoformare și, totodată, se 
asigură o condiţie de bază a dezvoltării celorlalţi. Peter Petersen 
distinge între educaţie și formare, aceasta de pe urmă fiind un 
proces conștient, intenționat, organizat, care duce la dezvoltarea - 
capacităților individului, pregătindu-l pentru un anumit domeniu 
de activitate. Este vorba de un proces care se desfăşoară conti- 
nuu, însă, ca activitate preponderentă, doar într-o anumită peri- 
oadă a vieţii, copilăria și tinerețea sau atunci când apar noi nevoi | 
de formare, generate de factori personali sau sociali. În timp ce 
educaţia influențează sentimentele și viața spirituală a omului, 
formarea se adresează în primul rând intelectului și voinţei sale. 

Cadrul firesc de realizare a procesului de învățământ este co- 
munitatea şcolară, în care fiecare dintre cei implicaţi se poate 
autodefini în raport cu colectivitatea. Formarea nu va ocupa în 
comunitate decât un rol secundar. Pe baza acestor considerente, 
Peter Petersen mai operează o distincție, între știința educaţiei, 
care vizează toate formele în care omul este influenţat și trans- 
format de-a lungul întregii sale vieţi, şi pedagogie, care vizează 
influenţele intenţionate, conştiente și mărginite la o anumită pe- 
rioadă de viaţă (copilăria și tinerețea). Obiectul ştiinţei educaţiei 
îl constituie toate acele realități educaţionale prin care omul este 
influențat și transformat în cadrul comunității şi care se manifestă 
pe tot parcursul vieţii sale. Obiectul pedagogiei îl constituie acele 


' Ibidem, p. 59. 

realități educaţionale prin care omul este influențat intenționat și 
conștient într-o anumită perioadă a vieţii sale. 

Întrucât educaţia este un fapt social, formele comunităţii so- 
ciale sunt hotărâtoare în realizarea ei. Acesta este motivul pen- 
tru care „ideea comunităţii școlare trebuie să devină convingerea 
cea mai intimă a educatorilor“!. Adevărata comunitate şcolară 
vrea să prezinte o viață comună și o lume a muncii, în care func- 
ţia educaţiei este să determine toate raporturile. O bună educaţie, 
credea Peter Petersen, nu garantează o lume mai bună, însă poa- 
te crea premisele pentru o dezvoltare armonioasă a personalității 
individului într-o colectivitate umană. 

Prin intermediul educaţiei, arată Petersen, societatea își re- 
înnoieşte continuu condițiile propriei existențe. Aceeaşi idee o 
întâlneam și la Emile Durkheim, care considera educaţia drept 
„mijlocul prin care societatea îşi reînnoieşte neîncetat condiţii- 
le propriei sale existenţe“?. Omul modelat prin educaţie trebuie 
să corespundă nevoilor şi concepțiilor diferitelor grupuri sociale 
din care face parte, precum şi nevoilor și concepțiilor societă- 
ţii politice (statul) căreia îi aparține. Scopul educaţiei este, așa- 
dar, dezvoltarea elementului social al ființei umane, căci, susține 
Durkheim, ea nu este altceva decât o „socializare metodică a ti- 
nerei generaţii“. 

Perspectiva sociologică de abordare este cât se poate de clară 
şi în felul în care Petersen definea scopul educaţiei. Întrucât soci- 
etatea nu poate exista fără o omogenitate suficientă între membrii 
ei, educaţia are menirea de a perpetua și întări această omogeni- 
tate, formându-i fiecărui copil trăsăturile esenţiale presupuse de 
viaţa colectivă. Si în această chestiune Peter Petersen se apropie 
de concepția lui Emile Durkheim, care a accentuat perspectiva 


1 Peter Petersen, O şcoală primară liberă și generală după Planul Jena, Edivara 
„Cultura Românească“, București, 1940, p. 18. 

: Emile Durkheim, Educaţie și sociologie, Editura Didacucă şi Pedagogică, 
București, 1980, p. 68. 

fundamentului sociologic al educaţiei. Familia, grupul, comuni- 
tatea, societatea sunt acel dat social în care apare individul și care 
îl ajută să se dezvolte. Dezvoltarea vieţii individuale se realizea- 
Ză întotdeauna și pretutindeni prin unirea cu ceilalți și cu natura. 
Prin această dezvoltare, precizează Peter Petersen în Pădagogik 
(1932), nu numai că devii tu însuți, ci devii și condiţia necesară 
pentru dezvoltarea celuilalt. Nimeni nu își poate dezvolta viața 
individuală decât în colectivitate; fără relaţiile cu ceilalți în ca- 
drul comunităţii nu există dezvoltare, socializare, educație și, da- 
torită acesteia de pe urmă, spiritualizarea omului. 

În procesul educaţional trebuie să se pună accent pe copil și 
pe dezvoltarea integrală a personalităţii acestuia. Însă dezvolta- 
rea personalităţii copilului nu este posibilă decât în comunitate 
(elevi, părinți, profesori), în interacțiunea sa cu alți indivizi. Spiri- 
tualizarea este o premisă a libertăţii, însă aceasta nu se realizează 
vreodată în mod absolut, omul rămânând legat și determinat de 
latura lui materială şi de mediul în care trăiește. El este dependent 
de o realitate socio-culturală încă de la naștere. Niciodată nu va 
ajunge la libertatea absolută, însă va avea o libertate relativă de 
a opta între mai multe variante plauzibile. Privită într-o astfel de 
perspectivă, educaţia reprezintă „acea funcțiune dominatoare a 
întregii realități care desăvârșește ceea ce numim la om spirituali- 
zare, umanizare, viața lui personală, personalitatea“!. Planul Jena 
pune accent pe importanţa vieţii sociale în educarea tinerei ge- 
neraţii, pe promovarea unei atitudini responsabile, a respectului 
faţă de cei din jur, a spiritului de iniţiativă, a spiritului critic faţă 
de membrii comunității şcolare. Este important ceea ce deschide 
drumul individului spre raporturile interumane, adică introduce- 
rea în lumea valorilor unei școli, care se călăuzește după ideea de 
comunitate. Însă nu este suficient să te gândeşti sau să vorbeşti 
despre virtuţi; acestea ies la iveală abia în interacțiunea dintre 


Lă 


! Peter Petersen, O școală primară liberă şi generală după Planul Jena, p. 20. 

oameni, prin acţiune.! În comunitate, copilul învaţă să-i respecte 
pe cei din jur, să-și asume responsabilităţi, să se manifeste ca o 
persoană dinamică, cu spirit de iniţiativă, învaţă ce este libertatea 
și care sunt limitele ei. În sala de clasă Și în școală copiii se bu- 
cură de o adevărată libertate de mişcare, răspunzând de conduita 
lor înaintea grupului. Libertatea nu le este restrânsă de profesor, 
ci de colectivitate, de grup. Datorită grupului, copilul trăiește o 
intensă viaţă socială, care contribuie decisiv la formarea persona- 
lităţii sale. Desigur, în spatele fiecărui copil, arată Peter Petersen 
în Innere Schulreform und neue Erziehung (1925), se află profe- 
» Sorul, preocupat să îl cunoască și să scoată la iveală oportunităţile 
pe care le are, acționând ca un sfetnic apropiat. 

Un principiu fundamental în pedagogia Planului Jena rezidă 
în recunoaşterea și respectarea faptului că fiecare copil este unic; 
el are propria valoare și propria demnitate, care sunt de neînlocu- 
it. Fiecare copil, fără niciun fel de discriminare, are dreptul să-şi 
dezvolte propria identitate, care se definește prin independenţă, 
conştiinţă critică şi creativitate.* Însă pentru a-și dezvolta identi- 
tatea proprie el are nevoie de relaţii personale, are nevoie de con- 
tacte cu ceilalți, cu realitatea naturii şi a culturii. În măsura în care 
individualitatea şi scopurile sale particulare se raliază la scopurile 
comunităţii, ea tinde spre personalitate. De aici importanța deose- 
bită care i se dă comunităţii în viaţa școlară. În cadrul comunităţii 
elevii se pot manifesta ca ființe sociale, învaţă să fie activi și își 
formează conștiința socială. Copilul trebuie să coopereze cu cei- 
alţi într-o comunitate, în care să se respecte valoarea unică și de 
neînlocuit a fiecăruia, oferindu-i spațiul și stimulii necesari pen- 
tru dezvoltarea identităţii individuale. Într-o astfel de comunitate 


' Monica Cuciureanu, Educaţia altfel. Peter Petersen şi modelul Planului Jena, 
p. 49. 

* Kees Both, Kees Vreugdenhil, „Carta şcolii primare - principii ale Planului 
Jena“, în Revista de pedagogie. Pedagogii alternative, nr. 1-12, 2006, p. 39. 

trebuie să se opereze drept, pașnic și în mod constructiv cu dife- 
renţele şi schimbările individuale. 

În concepţia lui Petersen, școala trebuie să fie o comunitate 
de muncă şi de viaţă, în care libertatea elevului nu este reştrânsă 
arbitrar de cadrul didactic. Ea este o organizaţie cooperativă rela- 
tiv autonomă a celor implicați, inevitabil influenţată de către so- 
cietate, pe care o influenţează la rândul ei. Dezvoltarea personală 
este facilitată prin discutarea tuturor chestiunilor în cadrul comu- 
nității şcolare, prin sinceritatea raporturilor interpersonale, prin 
respectarea dreptului fiecărui copil de a fi ascultat și de a-şi ex- 
prima liber părerea, prin recunoașterea acelorași drepturi pentru 
toți și prin rezolvarea situaţiilor problematice de către grup sau 
de către întreaga comunitate școlară. Copiii se pronunţă asupra 
problemelor de interes comun, pot să ia individual decizii, dar se 
supun și deciziei grupului. 


2. Orientarea procesului de învățământ 


rimentală organizată de Peter Petersen, se alternează și se comple- 
tează activitatea individuală cu cea organizată, îndrumată și asis- 
tată de către profesori. Iniţiativa copiilor este foarte importantă în 
toate activităţile. Școala trebuie să fie o școală a muncii, în care 
elevii lucrează individual sau în grupuri mici, în funcție de intere- 
sele şi ritmul propriu de lucru, dar în acelaşi timp armonizându-se 
cu grupul. Procesul de învățământ se realizează cu ajutorul mij- 
loacelor didactice și prin situații pedagogice optime pentru atin- 
gerea obiectivelor, alternându-se ritmic activităţile de bază: con- 
versaţia, lucrul, jocul şi serbarea. | 

Un rol important în procesul educațional îl are orientarea în 
mediul înconjurător, având la bază experienţa directă, cercetarea 
şi descoperirea personală.! Astfel, procesul de învățământ poate 


' Ibidem, p. 40. 

fi privit și ca o unitate a informării și formării. Informarea (instru- 
irea), presupunând transmiterea unui sistem de cunoștințe despre 
natură, om și societate, trebuie să îi asigure elevului formarea 
unei viziuni interdisciplinare, care îi dă posibilitatea unei înțe- 
legeri mai profunde a realității, implicit a unei acțiuni creatoare 
asupra ei. Formarea presupune dezvoltarea bio-psiho-socială a 
personalităţii celui educat. Informarea şi formarea se află într-o 
strânsă interdependenţă și se manifestă diferit în cadrul fiecărei 
laturi a educaţiei: intelectuală, morală, civică, estetică, fizică etc. 

În alternativa educaţională Planul Jena accentul se pune pe 
formarea deprinderilor de bază, pe socializarea copiilor, pe in- 
dividualizarea fiecărui subiect de abordat, pe modelarea armo- 
nioasă a personalităţii. Elevii dobândesc competențele necesare 
pentru a se descurca în situații diverse, învaţă să se respecte pe 
sine și pe cei din jur, să descopere lumea prin experienţe proprii. 
Formarea este întotdeauna o consecință a informării și, totodată, 
o bază pentru realizarea în continuare a acesteia. Nu există vreun 
aspect al componentei formative care s-ar putea dispensa total de 
prezența elementelor informării. Însă cum se constituie conţinu- 
tul instruirii? „În școală“, arată Kees Both și Kees Vreugdenhil, 
„conţinutul instruirii este preluat din realitatea vieții şi din expe- 
riența copiilor, precum și din valorile culturale, recunoscute ȘI 
apreciate în societate ca fiind mijloace pentru dezvoltarea per- 
sonală a oamenilor și a comunităţii acestora.“! În educaţia şco- 
Iară se porneşte de la dobândirea de cunoştinţe, abilități, deprin- 
deri, pentru a se ajunge la dezvoltare spirituală. Conținuturile 
sunt tratate, pe cât posibil, interdisciplinar şi pornindu-se de la 
situaţii autentice de învăţare. Se pune accentul pe intrarea COpi- 
ilor în contact direct cu natura și cu lumea socială înconjurătoa- 
re, considerându-se că experiența personală este „cea mai bună 
bază pentru învăţare“?. Dezvoltarea propriei identități a copilului 


' Idem. 
* Monica Cuciureanu, „Planul Jena — o provocare peste decenii“, în Revista de 
pedagogie. Pedagogii alternative, nr. 1-12, 2006, p. 36. 

poate să se realizeze doar în interacțiunea sa cu alți indivizi, deci 
în comunitate. Mediul în care se desfăşoară procesul educaţional 
este foarte important. El trebuie să ofere confort, siguranță, inti- 
mitate, asemenea unui cămin familial, și trebuie să reflecte gustul, 
nevoile şi interesele copiilor, care contribuie direct la amenajarea 
Și întreținerea lui. 

În pedagogia lui Peter Petersen se regăseşte conceptul de „în- 
vățământ integrat“, prin care se desemnează abordarea globală a 
cunoașterii umane și depășirea separării pe domenii de activitate. 
Petersen a promovat o abordare transdisciplinară și interdiscipli- 
nară a conţinuturilor educaţionale, însă diferită pentru perioada 
premergătoare învățământului față de perioada învățământului în 
sens restrâns.! Pentru prima perioadă el recomanda să se pună ac- 
centul pe viața în comunitate și pe formarea abilității de exprima- 
re a copilului. Alte obiective importante sunt dezvoltarea fizică 
prin activități sportive, jocuri, excursii, educarea limbajului prin 
înțelegerea sunetelor și a sensului cuvintelor, socializarea prin 
înțelegerea relaţiilor interpersonale și a obiceiurilor comunității, 
educarea tuturor simţurilor și a moralității. În cea de-a doua peri- 
oadă trebuie accentuată viaţa didactică şi organizarea învățămân- 
tului. Pentru această etapă, Peter Petersen a stabilit scopuri proprii 
fiecărui grup de bază: 


1) în grupul inferior, copiii dobândesc cunoştinţe legate de 
mediul înconjurător și deprinderi fundamentale (scris, ci- 
tit, socotit); 

2) în grupul mijlociu, se capătă cunoștințe privind cultura, ci-. 
vilizaţia, istoria și geografia țării, formându-se cultura ge- 
nerală și o atitudine socială dezirabilă; 

3) în grupul superior, elevii dobândesc cunoștințe despre lume 
și viață și își dezvoltă personalitatea. 


! Monica Cuciureanu, Educaţia altfel. Peter Petersen şi modelul Planului Jena, 
p. 69. 

In concepția lui Peter Petersen, atunci când se structurează și 
se organizează materia școlară trebuie să se țină seama de patru 
factori fundamentali: 


1) factorul bio-psihic — materia trebuie să-i fie accesibilă co- 
pilului, să constituie parte a realităţii cu care se confruntă 
acesta; 


2) factorul formativ — materia trebuie să corespundă necesită- 
ților copilului, intereselor sale individuale; 


3) factorul „comunitate“ — materia trebuie să ridice spiritual 
comunitatea școlară, adică trebuie să-i stimuleze pe copii 
să se umanizeze şi spiritualizeze, pentru a ajunge la com- 
portamente și atitudini specific umane; 

4) factorul cultural — materia trebuie să fie de actualitate, să fi 
trecut prin filtrul prezentului și, astfel, să servească în mod 
cert copilului.! 


Principiile pedagogice stabilite de Peter Petersen asigură fun- 
damentele pentru organizarea școlilor în alternativa Planul Jena. 
În timp, însă, adepții săi le-au reformulat şi resistematizat, în așa 
fel încât ele să satisfacă noile exigențe cu privire la educarea ti- 
nerilor.? Am putea spune că astfel de principii sunt sau ar trebui 
să fie urmărite în orice școală sau de către toate cadrele didactice, 
ceea ce ar însemna că ele nu diferenţiază îndeajuns de net alter- 
nativa Planul Jena de alte modele școlare. Răspunsul la o astfel 
de obiecţie îl dă Kees Both, unul dintre reprezentanții de seamă 
ai alternativei educaţionale Planul Jena: „Făcând abstracţie de 
faptul că nu oricine aspiră la aceste principii — există cu siguranță 
oameni Care nu o fac —, trebuie să ne întrebăm în ce măsură aceste 
principii acceptabile pentru mulţi oameni imprimă și direcții de 


' Ibidem, p. 70. 
: Vezi documentul programatic claborat de Kees Both și Kees Vreugdenhil, 
„Carta școlii primare — principii ale Planului Jena“, op. cit., pp. 39-40. 

acțiune în practica lor.“! Pot fi formulate principii fundamentale 
abstracte, care să obțină un consens larg printre pedagogi, însă 
cel mai important este ca acestea să își găsească împlinirea la ni- 
vel concret, orientând activităţile educative cotidiene. 


3. Organizarea activităților 


Peter Petersen proclama falimentul clasei de tip comeinian, 
care grupează un număr oarecare de elevi de aproximativ aceeași 
vârstă şi dispunând de capacități asemănătoare, propunând în lo- 
cul ei o altă formă de organizare școlară, şi anume gruparea elevi- 
lor din diferiți ani şcolari, astfel încât „cele mai diferite talente să 
fie strânse laolaltă“?. Scoala este o şcoală a comunității. Petersen 
distingea între societate și comunitate: societatea era privită ca 
O „asociaţie de luptă“ pentru satisfacerea unor nevoi practice, în 
timp ce comunitatea era considerată ca având un conținut spiritu- 
al și un dinamism liber al structurilor interne.” De aceea, el a pre- 
ferat o şcoală a comunităţii, şi nu o şcoală a societăţii, iar grupul 
ca subunitate a comunității a fost preferat clasei. El a desființat 
sistemul claselor organizate pe ani de studiu, considerându-l for- 
țat şi ineficient pentru mulți elevi, principalul motiv fiind acela că 
nu respectă ritmul de dezvoltare al fiecărui copil. 

Învăţarea, colaborarea, progresul individual liber al elevilor 
fac să se nască în ei dorința unei vieți de grup, bogată și variată 
în posibilități de dezvoltare. În locul vechilor clase, Planul Jena 
organizează elevii de vârste diferite în grupuri mari, unind câte 
trei ani școlari. O astfel de grupare ar fi cea mai bună comunitate 
de viață pentru elevi deoarece „viața în comun a elevilor foar- 
te diferit dezvoltați ridică nivelul general de formare și energia 


' Kees Both, op. cit., p. 45. 

2 Peter Petersen, op. cit., p. 33. 

* Monica Ciucurescu, Educaţia altfel. Peter Petersen şi modelul Planului Jena, 
p. 65. 

formativă în comunitate și încurajează în acelaşi timp ajutorarea 
reciprocă în forma cea mai naturală“!. În România, dar și în alte 
țări, reglementările legale nu permit organizarea în grupuri care 
să unească câte trei ani școlari pentru toate activitățile, ci doar 
pentru o parte a lor. Despre importanța unei astfel de organizări, 
Petersen scria: „Numai în măsura în care formăm în școlile noas- 
tre astfel de grupuri și ocrotim în ele posibilitatea de a se naşte 
adevărata comunitate în mod liber pătrundem și în şcoală, în ade- 
vărata educaţie, sau, mai modest zis, ne apropiem de ea.“? Dacă 
dorim Să trecem dincolo de clasă, dacă dorim ceva mai mult decât 
un simplu grup social, atunci trebuie să organizăm grupurile de 
elevi în așa fel încât să fie posibilă acţiunea de la individ la indi- 
vid şi, prin aceasta, formarea adevăratei comunităţi. Raporturile 
umane dintre indivizi sunt reglementate prin recunoașterea acelo- 
rași drepturi pentru toți, prin grija pentru profunzimea sufleteas- 
că, prin raporturi interpersonale sincere, prin discuţii şi rezolva- 
rea problemelor de către comunitate. 

Relaţia comunitate-educaţie fusese abordată și de Paul Natorp, 
care susținea că educaţia, în afară de cazul autoeducaţiei, se pro- 
duce pe de-a întregul în comunitate şi, chiar mai mult, prin chiar 
esenţa ei se sprijină pe comunitate, cel puţin pe comunitatea for- 
mată din educat şi educator. În ultimă instanță, omul îi datorea- 
Ză totul societății. Problemele educaţiei trebuie tratate științific în 
legătură cu chestiunile sociale. Altfel spus, ştiinţa despre educa- 
ție trebuie să se întemeieze pe știința despre viaţa socială. Conce- 
perea educaţiei în manieră individualistă este o abstracţiune cu 
valoare limitată, prin urmare trebuie să fie depăşită. Pedagogia 
socială afirmă necesitatea recunoașterii principiale că educaţia in- 
dividului este condiționată social, tot aşa cum o plăsmuire ome- 
nească a vieţii sociale este fundamental condiţionată de o educaţie 
adecvată a ei, a indivizilor care trebuie să ia parte la această viaţă. 


! Peter Petersen, op. cir., p. 9. 
: Ibidem, pp. 24-25. 

Pentru a explica dimensiunea socială a procesului de educație, 
Paul Natorp invocase fenomenul potrivit căruia individului îi de- 
vine ceva clar în măsura în care se poate plasa în perspectiva celui- 
lalt, adică o poate prelua. Prin mijlocirea mediului în care trăiește, 
copilului îi este accesibil întregul trecut al umanităţii. Conştiința 
umană este condiționată de societate. Conştiinţa de sine a indi- 
vidului se dezvoltă doar prin acţiunea reciprocă, prin raporturile 
stabilite cu comunitatea. Nu poate exista conştiinţă de sine fără 
relația pozitivă cu o altă conștiință de sine. Pornind de la astfel de 
consideraţii, Paul Natorp explica ce înțelegea el prin noțiunea de 
„pedagogie socială“: „Conceptul de pedagogie socială înseamnă 
deci recunoaşterea principială a faptului că atât educaţia individu- 
lui este condiționată social în orice direcţie esențială, cât și, pe de 
altă parte, faptul că o formare umană a vieţii sociale este condiţi- 
onată în mod fundamental printr-o educaţie adecvată a individu- 
lui, de care el trebuie să aibă parte.“! Așadar, comunitatea permite 
dezvoltarea individualității omului; dacă l-am scoate din raportul 
cu comunitatea, individualitatea lui ar avea de suferit. | 

Organizarea şi gruparea elevilor în școala experimentală de 
la Jena s-a realizat în funcţie de distincția pe care o făcea Peter 
Petersen între societate şi comunitate.? Societatea era privită ca o 
asociaţie de luptă pentru dobândirea puterii, având ca scop supra- 
vieţuirea, individul nefiind altceva decât un mijloc pentru atinge- 
rea scopului. Însă Petersen aspira la o societate bazată pe uma- 
nism, având ca obiectiv principal grija pentru om. El o vedea 
ca pe o comunitate deschisă, în care oamenii se grupează liber 
conform unor obiective stabilite de ei înșiși. În școala tradiţio- 
nală, copiii dintr-o clasă sunt educați simultan. Ritmul de lucru 
nu este diferențiat, intervalele de timp acordate pentru realizarea 
sarcinilor fiind identice pentru toţi elevii. Materia și mijloacele 


' Paul Natorp, Sozialpaedagogik. Theorie der Willenserziehung auf der Grund- 
lage der Gemeinschaft, Fr. Frommanns Verlag, Sttutgart, 1904, p. 94. 

2 Monica Cuciureanu, Educaţia altfel. Peter Petersen şi modelul Planului Jena, 
p. 79. 

didactice sunt aceleași pentru toți elevii din clasă şi stabilite în 
funcție de vârsta lor. Petersen a implementat un alt model de or- 
ganizare și grupare a elevilor, și anume în mai multe tipuri de 
grupuri, predominante fiind grupurile eterogene de vârstă. 

Unul dintre principiile pedagogice de bază în Planul Jena este 
gruparea, adică petrecerea de către copii a majorităţii timpului 
în grupuri eterogene de vârstă, după modelul familial.! În şcolile 
care îl aplică predomină gruparea eterogenă a copiilor în ceea ce 
privește vârsta și nivelul de dezvoltare. Așadar, în loc de clase 
avem grupuri: „Cu siguranță, trebuie să declarăm că cel mai bun 
lucru este amestecul elevilor din diferiţi ani școlari, (...) precum 
și de toate clasele sociale și capacităţile.'? Diferenţele de vâr- 
stă dintre copii nu pot depăși trei ani și sunt valorificate pentru 
a sprijini dezvoltarea fiecăruia. Grupurile se caracterizează prin 
dinamismul liber al mișcării copiilor şi prezintă o serie de avanta- 
je: respectarea individualităţii copilului, respectarea ritmului de 
lucru al fiecăruia, motivaţie internă puternică, optimizarea rapor- 
turilor interpersonale și valorificarea acestora în sens formativ, 
respectarea nevoilor individuale de dezvoltare. 

Ca forme de lucru sunt practicate activitățile în grupuri de 
bază (grupuri de vârstă eterogenă), grupuri de nivel, grupuri de 
masă, grupuri de lucru, grupuri opționale. Peter Petersen definea 
grupul de bază ca fiind „o formă socială care, sub conducerea 
unui educator adult, după un plan bine stabilit, se știe şi se vrea 
mijloc al comunităţii spirituale*”. Uniţi într-un astfel de grup, co- 
piii nu sunt constrânși în niciun fel de către cadrele didactice la 
un progres comun, ci lucrează din îndemn propriu, spontan şi in- 
dependent. Ei se unesc pentru rezolvarea unei sarcini pe baza pri- 
eteniilor, înclinațiilor personale, dar și pe baza intereselor comu- 
ne sau pentru că au fost strânși la un loc de un lider, care i-a făcut 


! Grădiniţele din mediul rural cu grupe comasate și şcolile cu clase simultane 
pot să aplice cu ușurință aceste principii ale Planului Jena. 

2 Peter Petersen, op. cil., p. 53. 

* Ibidem, p. 56. 

atenţi asupra caracterului comun al muncii lor, iar ei au recunos- 
cut avantajul muncii în comun. Gruparea elevilor pe bază de con- 
strângere nu este admisă, fiind lipsită de valoare formativă. 
Şcolile organizate după Planul Jena cuprind copii cu vârsta 
între 6 și 16 ani. Anii de studiu sunt determinaţi de materia de în- 
vățământ, corelată cu vârsta copiilor. Promovarea dintr-un grup 
de bază în următorul se realizează în funcţie de gradul de matu- 
ritate al copilului. În urma experimentelor realizate un timp în- 
delungat la Jena, Peter Petersen a ajuns la concluzia că formarea 
grupurilor de bază ar trebui să se facă în felul următor: 


1) Grupul inferior, care strânge la un loc copiii anilor școlari 
1-3 (cu vârsta de la 6 la 9 ani); 

2) Grupul mijlociu, care îi cuprinde pe elevii anilor școlari 
4-6 (de la 9 la 12 ani); . 

3) Grupul superior, constituit din elevi ai anilor școlari 6-7, 
până la 8 (de la 12 la 14 ani); 

4) Grupul tineretului, alcătuit din elevii din anii şcolari 8-9, 
până la 10 (vârsta de la 14 la 16 ani). 


Ulterior s-a mai adăugat un grup, acela al copiilor de vârstă 
preșcolară. 

Grupurile de bază sunt organizate pentru a se stimula învăța- 
rea de la ceilalţi, cât și grija pentru colegii din grup. Aici se re- 
alizează activitățile formative generale, orientarea în mediul în- 
conjurător etc. Grupurile eterogene de vârstă nu înseamnă în mod 
necesar grupuri de bază. Se poate vorbi despre existența grupului 
de bază doar atunci când diferenţele de vârstă dintre copii sunt 
valorificate din punct de vedere pedagogic. Grupul funcționează 
ca factor formativ, iar eterogenitatea acestuia favorizează proce- 
sul educaţional. Numărul elevilor din diferite grupuri trebuie să 
fie de aproximativ 40 în grupul inferior şi mijlociu şi de 30-35 
în cel superior. Cadrul didactic îndrumă grupul pe o perioadă de 
câţiva ani, având în acest fel posibilitatea să-i cunoască mai bine 

pe elevi. În funcție de ritmul propriu de dezvoltare. copiii zăbo- 
vesc mai mult sau mai puţin în grupurile respective. De regulă, 
în fiecare an câte o treime din fiecare grup se schimbă: unii pără- 
sesc grupul în urma promovării, iar alţii noi i se alătură grupului 
respectiv. 

Peter Petersen a identificat zece avantaje ale grupurilor etero- 
gene de vârstă ca grupuri de bază: 


1) 


2) 


3) 


4 


— 


5) 


6) 


7) 


8) 


Deosebirile de vârstă sunt, în aceleași timp, deosebiri po- 
tenţate de cultură, fără ca prin acestea tensiunile interin- 
dividuale să devină prea mari. Aceasta înseamnă 0 mai 
bogată stimulare şi încurajare spirituală şi general umană 
pentru întregul grup. 

Cei trei ani şcolari cuprinși într-un grup se află unul faţă de 
celălalt în raport de învățăcel, calfă, maestru. 

Copiii dotați și conducătorii din grup vor trebui să se sub- 
ordoneze de trei ori în cadrul unui grup și să se întreacă cu 
cei mai dotați decât ei, în acest fel diminuându-se probabi- 
litatea ca ei să devină orgolioşi, trufași. 

Prin schimbul anual al unei treimi dintre elevi se păstrează 
echilibrul şi armonia grupului. 

Profesorul şi elevii sunt stimulați în fiecare an prin venirea 
unor colegi noi. Schimbarea aduce prospeţime în grup. 


Grupul inferior are întotdeauna doar o treime de începă- 
tori, ceea ce ușurează foarte mult munca profesorului. 


Introducerea nou-veniţilor în viaţa şcolară se realizează 
treptat, ceea ce constituie o formă de tranziție mai uşoară 
de la învățământul preșcolar la acela școlar. 


Profesorul trebuie să-și schimbe atitudinea, să devină mai 
liber în concepții și atitudini. În cadrul grupului, el devine 
unul printre alții, un pedagog. un îndrumător pentru elevii 
săi. 

9) Numărul mare de elevi dintr-un grup nu îngreunează, ci 
facilitează desfășurarea procesului de învățământ şi for- 
marea socială. 

10) Grupul asigură realizarea ideii de educaţie pentru viaţă, de 
organizare a școlii în așa fel încât să devină o şcoală a 
vieții. 

Prin organizarea elevilor în alte tipuri de grupuri este posibil 
schimbul de experienţă, atât între ei, cât și între profesori, ceea 
ce favorizează consolidarea legăturilor dintre membrii comuni- 
tăţii educaţionale. În grupurile de nivel copiii sunt antrenați în 
activităţi cu un grad de solicitare asemănător pentru toți. Aici are 
Joc ceea ce numim, în mod tradiţional, instrucție. Aceste grupuri 
se organizează pentru desfășurarea cursurilor de nivel. Criteriul 
vârstei se leagă de acela al capacităţii de înțelegere a materiei. 
Desigur, există și excepții. Copiii supradotaţi sau cu performan- 
țe foarte bune în anumite domenii pot intra într-un grup de nivel 
care să corespundă nivelului lor de dezvoltare, chiar dacă ceilalți 
colegi sunt de vârstă mai mare. Pe de altă parte, copiii care au 
dificultăţi de învăţare pot intra în grupul de nivel potrivit pentru 
ei, chiar dacă acela este constituit din copii de vârstă mai mică. 

Organizarea grupurilor de nivel se recomandă începând cu 
vârsta de 5 ani, iar numărul copiilor este foarte variat, fiind sta- 
bilit de către cadrul didactic în funcție de condiţiile concrete de 
lucru. Acestea respectă criteriul vârstei și al dezvoltării generale 
a copiilor. În actualele școli care funcţionează după Planul Jena 
se practică două modalităţi de organizare a grupurilor de nivel: 


1) Cadrul didactic al grupului de bază organizează grupuri de 
nivel numai în propriul grup de bază. 


! Ibidem, p. 75 sqq. 

2) Mai multe grupuri de bază colaborează pentru organizarea 
grupurilor de nivel, în funcţie de numărul cadrelor didacti- 
ce disponibile pentru grupurile de bază.! 


Existenţa cursurilor de nivel exclude repetenţia. Fiecare copil 
are posibilitatea de a învăţa și de a se dezvolta în ritm propriu. 
Dacă grupul de nivel nu oferă suficient sprijin pentru aceasta, 
atunci se poate individualiza şi mai mult instruirea prin sprijini- 
rea oricărui copil care are nevoie de profesor în timpul activități- 
lor din perioada compactă. 

Grupurile de masă sunt formate spontan de către copii în jurul 
unei mese, în funcţie de afinităţile și interesele comune. Spontană 
este și crearea situaţiilor de învăţare, de colaborare şi sprijini- 
re reciprocă. Aceste grupuri sunt cele mai dinamice deoarece îşi 
schimbă des componența. Numărul optim al membrilor este de 
3-5, maximum 6 elevi. Membrii grupului de masă au libertatea 
de a realiza ceea ce au stabilit anterior de comun acord, atât timp 
cât prin ceea ce fac nu îi deranjează pe ceilalți, nu perturbă ar- 
monia celorlalte grupuri sau a comunității școlare. Rolul profe- 
sorului este de a iniţia şi dezvolta relațiile dintre copii (interre- 
laţionarea prin sistemul de tutoriat), de a asigura pentru fiecare 
copil suficiente oportunităţi de a lucra independent, de a veghea 
la respectarea regulilor etc. 

În grupul de lucru se reunesc copii de vârste diferite (2-6 elevi), 
asumându-și în comun tema de lucru. Cadrul didactic poate inter- 
veni cu sugestii referitor la numărul și componenţa grupului, mai 
„ales atunci când pentru abordarea unei teme nu s-au angajat sufi- 
cienţi elevi. De obicei, în astfel de grupuri se abordează global, in- 
terdisciplinar sau transdisciplinar, proiecte cu privire la orientarea 
în mediul înconjurător. 


' Monica Cuciureanu, Educaţia altfel. Peter Petersen și modelul Planului Jena, 
p. 85. 

În clasele organizate conform Planului Jena elevii au posibi- 
litatea de a opta, pe o perioadă determinată de timp, pentru anu- 
mite activități pe care le aleg în funcţie de interesele proprii şi de 
oferta existentă şi la care au apoi obligaţia să participe. De exem- 
plu, ei pot opta pentru cursuri opționale de limbi străine, teatru, 
dans etc. În acest fel se constituie grupurile opţionale, care pot 
fi heteronome din punctul de vedere al vârstei şi al nivelului de 
dezvoltare, dar stabile sub aspectul componenţei. 

Fiecare modalitate de grupare a copiilor se subordonează anu- 
mitor obiective educaţionale. În cadrul grupurilor se alternează 
și se completează activitatea individuală independentă cu aceea 
îndrumată și organizată de către cadrul didactic. Activitatea ele- 
vilor în diferite grupuri ușurează şi munca profesorului, acesta 
devenind un îndrumător pentru elevii săi. O bună parte din acti- 
vitatea educativă este preluată de către grup, ceea ce favorizează 
socializarea și umanizarea. În diferitele grupuri, elevii sunt pe 
rând conducători şi îndrumați, în funcție de aptitudinile proprii. 
Cei dotați îi sprijină pe cei mai puţin dotați, cei mai mari pe cei 
mai mici, creându-se în acest fel un profil moral armonios al co- 
pilului, mult mai eficient decât în școala tradiţională. 

Sala de clasă este lăsată la discreția elevilor, ceea ce nu în- 
seamnă că aceştia o folosesc după bunul plac. Libertatea lor este 
limitată de „legea grupului“: în clasă se poate petrece numai ceea 
ce vor toţi la un loc, ceea ce le asigură tuturor viaţa în comun și 
munca școlară în ordine și armonie. Altfel spus, limitele libertăţii 
sunt: drepturile și datoriile egale ale tuturor colegilor, obligaţiile 
care necesită respectul și ajutorul reciproc, limita impusă de anu- | 
mite mijloace de lucru.! Copiii pot să se pronunţe în egală măsu- 
ră asupra problemelor de interes comun și pot să ia decizii, însă 
trebuie să se supună și deciziilor grupului. 


! Peter Petersen, op. cit., p. 62. 

4. Planul ritmic de activităţi 


O caracteristică distinctivă a alternativei educaţionale Planul 
Jena constă în faptul că se bazează pe planul ritmic de activitate, 
îndeosebi datorită organizării copiilor în grupuri eterogene din 
punctul de vedere al vârstei. Astfel, există ritmurile zilei, al săp- 
tămânii, al semestrului și al anului școlar. Orarul tradițional este 
înlocuit cu planul ritmic de activitate, care ţine seama de ritmul 
de lucru individual și de programul grupurilor, alternând cele pa- 
tru tipuri de activități fundamentale: conversaţia, jocul, lucrul ȘI 
serbarea. În acest fel se favorizează apariţia situaţiilor pedago- 
gice, depăşirea formalismului, focalizarea pe relaţii interumane 
ȘI pe activităţi specifice.! Pentru o zi obișnuită de şcoală, Planul 
Jena propune: introducerea cercului de scris (moment fix al zi- 
lei în care se dezvoltă o anumită temă din viața cotidiană), cur- 
sul de iniţiere (în care se urmărește transmiterea de cunoștințe și 
formarea de deprinderi, adică momentul de predare), perioada 
compactă (lucrul pe fișe), introducerea cercului închis (în care se 
propune tema săptămânală). 

Planul ritmic de activitate pentru o săptămână cuprinde pla- 
nificarea tipurilor de activități pe care elevii le vor desfășura în 
acest timp: diferitele tipuri de cursuri, lucrul în grupuri, cercurile 
de diverse tipuri, jocurile și serbările. EI trebuie să imprime o or- 
donare ritmată și echilibrată a activităților de bază, a activităţilor 
liber alese şi a acelora destinate obținerii feedbackului și evaluă- 
rii. După scurta serbare de luni dimineaţa, care îi unește pe elevi 
într-o activitate comună plăcută, toate grupurile se adună pen- 
tru o meditaţie asupra temei săptămânii. La sfârșitul săptămânii, 
după ce se face ordine în clasă, elevii realizează o retrospectivă a 


' Monica Cuciureanu, Educaţia altfel. Peter Petersen şi modelul Planului Jena, 
p. 98. 

zilelor trecute, apreciind global rezultatele, aplanând neînţelege- 
rile și înlăturând eventualele motive de conflict. 

Pe parcursul unei săptămâni, copiii au de realizat indepen- 
dent, în perioada compactă, un ansamblu de cerințe minimale, și 
anume activităţile, cercurile, jocurile prezentate în cadrul activi- 
tăților de bază.! Profesorul îi observă pe copiii şi intervine atunci 
când este solicitat sau când consideră că este necesar. În plus, 
există o serie de activități facultative, pe care le pot realiza copiii 
cu un ritm mai rapid, aceia cu înclinații deosebite către un anu- 
mit domeniu sau pur şi simplu aceia interesați. Se urmăreşte în 
acest fel autodepășirea şi obținerea unor performanțe conforme 
cu natura proprie a fiecăruia. Este important să se țină seama de 
interesele și de aptitudinile fiecărui copil, de ritmul şi de nivelul 
său individual de dezvoltare. Respectându-se particularităţile de 
vârstă ale copiilor, se pune accentul pe contactul direct cu natura, 
cu lumea înconjurătoare în general, deoarece experiența pă 
Jă este esenţială în învăţare. 


5. Aspecte metodologice 


Peter Petersen a pledat pentru învățarea naturală, pornind de la 
realitatea particulară, de la concret către generalizare şi abstrac- 
tizare. În situaţii concrete, copilul este solicitat, stimulat, motivat 
să își extindă cunoașterea și experiențele, să își exerseze deprin- 
derile. EI îşi sporeşte cunoașterea prin valorificarea experienţelor 
anterioare în soluţionarea noilor situaţii-problemă. Uneori este 
nevoie de recrearea situaţiilor de învățare în grup, ele numindu-se 
în acest caz „situaţii pedagogice“. Peter Petersen distingea patru 
metode de dobândire a valorilor culturii, care reprezintă în același 
timp forme de bază ale interacțiunii umane, denumite și activităţi 

de bază: conversaţia, jocul, lucrul și serbarea. | 


' Monica Cuciureanu, „Planul Jena — o provocare peste decenii“, op. cit., p. 37. 

Cea mai importantă dintre cele patru activităţi de bază este 
conversaţia deoarece joacă un rol esenţial în dezvoltarea umană. 
Prin intermediul său se realizează în mod esenţial comunicarea, 
care stă la baza celorlalte tipuri de activităţi, dar şi la baza relaţii- 
lor interpersonale şi a socializării individului. Ca o consecinţă a 
acestor considerente, Peter Petersen propunea ca model educaţi- 
onal o „școală a comunicării“, în care toți sunt îndreptățiți în mod 
egal să vorbească și să asculte. Într-o astfel de școală nu există 
o subordonare față de știința adultului, ci doar faţă de elemente- 
le obiective ale cunoaşterii. Din punct de vedere formal, grupul 
este acela care reglementează modul de desfășurare a conversaţi- 
ei, într-un mod democratic. Membrii lui îl pot desemna pe acela 
care urmează să ia cuvântul, pot interveni pentru respectarea re- 
gulilor stabilite în comun sau pentru corectarea greşelilor. Cercul. 
este forma în care se realizează de cele mai multe ori conversaţia 
(cercul de lectură, de observaţie, de evaluare etc.), la care partici- 
pă toţi elevii din grupul de bază. Așezarea în cere oglindește cel 
mai bine relația de egalitate dintre elevi și dintre elevi și profe- 
sor. Toţi sunt la fel de importanți, egali în drepturi și în îndatoriri. 

În cadrul activităţilor de conversaţie, de dialog liber și dezba- 
tere pe o anumită temă sau în legătură cu un subiect controver- 
sat, este posibil schimbul reciproc, organizat și constructiv de in- 
formaţii, impresii, aprecieri, sentimente etc. Schimburile verbale 
dintre elevi se angajează nu numai în plan intelectual, ci și sub 
aspect socio-afectiv. Ei schimbă reciproc idei în intenția identifi- 
cării unei soluții, exprimându-și totodată sentimentele, emoțiile, 
„trăirile, atitudinile. Discuţiile colective le oferă elevilor prilejul 
de a-și dezvolta unele capacități de bază, cum ar fi: capacitatea 
de a dezbate public o problemă, capacitatea de negociere și rezol- 
vare a conflictelor, capacitatea de a aprecia și valoriza perspec- 
tive diferite de gândire şi acțiune, capacitatea de a reflecta critic 
asupra prejudecăţilor și stereotipiilor proprii sau ale altora. 

Personalitatea individului se formează în câmpul comunicării 
interpersonale. Cu cât acesta se lărgeşte, cu atât sporesc şansele 

de împlinire a personalităţii sale. Conversaţiile în grup, ca moda- 
lități de angajare a comunicării interpersonale, solicită gândirea, 
efortul de analiză și sinteză, de interpretare, simțul critic și dis- 
cernământul, anticiparea răspunsurilor, explorarea alternativelor, 
imaginația și creativitatea. Schimbul de mesaje stimulează acti- 
vitatea intelectuală și îmbogățește bagajul de cunoştinţe al ele- 
vilor participanți, care au ocazia să înveţe unul de la celălalt, nu 
numai de la profesor. 

Exerciţiul comunicării are implicaţii profunde în sfera perso- 
nalității individului, contribuind la dezvoltarea structurilor cog- 
nitive, a atitudinilor dezirabile și a abilităților de exprimare ne- 
cesare participării la viața socială. Conversaţia reprezintă pentru 
elev un prilej de a problematiza, interoga şi cerceta împreună cu 
ceilalți. Elevul va învăța, pe această cale, să-și exprime opiniile, 
să gândească şi să se comporte democratic, să accepte diversita- 
tea de idei, să fie înțelegător și tolerant, să-i respecte pe ceilalți. 
Comunicarea cu ceilalți îl va ajuta să descopere valori pe baza 
cărora își va fixa o linie personală de conduită, în acord cu ceea 
ce simte, gândeşte, dorește, dar și să elaboreze un sistem de re- 
prezentări, idei şi concepţii care să-l conducă treptat spre confi- 
gurarea unui model de viaţă. 

În cadrul jocului, copiii se raportează la anumite realități și în- 
vaţă, satisfăcându-și nevoile cognitive, afective și relaționale. Ei 
se pot juca individual, dar și în grup, având posibilitatea de a fi 
solidari, de a se completa sau compara. Îndeosebi în grupul infe- 
rior, jocul este folosit ca formă de învăţare și recapitulare. 

Jocurile pot contribui la realizarea unor obiective educaţiona- 
le variate şi complexe. Prin intermediul lor se consolidează, se 
sintetizează și se îmbogăţesc cunoștințele copiilor, care pot fi va- 
lorificate ulterior în contexte noi, inedite. Însă nu numai dezvol- 
tarea intelectuală a copilului este urmărită prin aceste activități, 
Ci şi aceea psiho-motrică, volitivă sau a unor trăsături de caracter, 
precum tenacitatea, perseverenţa, încrederea în sine etc. 

În școlile care funcţionează după Planul Jena a lucra este o ac- 
tivitate de bază, cu valenţe intelectuale, fizice, de cercetare sau de 
exersare, realizată individual sau în grup. În cadrul acestei activi- 
tăți de bază, Peter Petersen distinge între lucrul în grupuri și cur- 
suri. Tipurile de cursuri practicate sunt: introductive, de inițiere, 
de nivel, de specialitate, opționale și de fixare. Lucrul în grupuri 
se realizează îndeosebi în perioada compactă. Copiii lucrează in- 
dependent, în grupuri sau individual, timp de o oră și jumătate 
sau două ore pe zi, abordând teme din diferite domenii: mate- 
matică, ştiinţe, limba maternă etc., exersând, pregătind referate, 
sesiuni de lectură sau serbări. 

O activitate de bază în alternativa Planul Jena este şi serbarea, 
o activitate cu un puternic caracter social, toți cei implicaţi — co- 
pii, părinţi, cadre didactice, invitaţi — având ocazia de a se ma- 
nifesta în colectivitate. Serbările marchează începutul şi sfârşitul 
de săptămână, aniversările, sosirea sau plecarea unui copil din 
școală sau din grupul de bază, sărbătorile religioase sau naţiona- 
le, alte evenimente importante din viaţa individuală, a şcolii sau 
a comunităţii. Atunci când se organizează o serbare nu se urmă- 
reşte atât caracterul festivist al momentului, ci mai ales bucuria 
copilului de a se simţi și manifesta ca membru al comunității, 
participând alături de ceilalți copii și de adulți la viaţa acesteia. 
Succesul şi adevărata contribuție formativă a serbărilor nu se ob- 
țin prin fast și abundență de efecte exterioare, ci prin sentimentul 
măsurii artistice şi pedagogice, prin conţinut și organizare. 

„ Argumentele în sprijinul considerării serbării ca activitate de 
bază nu se rezumă la invocarea caracterului său social, cu tot 
ceea ce semnifică acesta. Prin intermediul serbărilor se urmă- 
rește în primul rând ca fiecare elev să îşi întărească conştiinţa 


' Cătălina-Petronela Axinte, „Importanţa serbării în alternativa educaţională 
Planul Jena“, în Horaţiu Catalano (coord.), Dezvoltări teoretice şi instituționale 
în alternativele educaţionale, Editura Nomina, Piteşti, 2011, pp. 362-363; vezi 
și Elena-Rodica Chelaru, „Serbarea — formă specifică de activitate în alternativa 
Planul Jena“, în Horaţiu Catalano (coord.), op. cit., pp. 363-366. 

apartenenței la comunitatea educațională. Organizarea unor ast- 
fel de activități este și un bun prilej pentru elevi să îşi exprime 
sentimentele și diversele trăsături de personalitate, să îşi selec- 
teze și promoveze valorile, să își dezvolte abilitățile sociale și 
comunicaţionale, să îşi rafineze formele de exprimare artistică, 
să perceapă corect timpul și ritmicitatea, să îşi dezvolte imagi- 
naţia și creativitatea prin simboluri, povestiri, jocuri, să îşi îm- 
bopăţească viziunea despre viață prin ritualuri sau tradiţii, să își 
dezvolte capacitatea de a lua responsabil decizii și să îşi autoeva- 
lueze ritmic activitatea. Pregătirea programului serbării de către 
copii contribuie la conturarea și consolidarea unor calități mora- 
le, precum perseverența, tenacitatea, stăpânirea de sine, spiritul 
de independenţă. 

La serbările școlare organizate cu clasa nu trebuie abordate 
numai capodopere, ci piese în care pot fi antrenați toți elevii cla- 
sei, după capacităţile și talentul fiecăruia. Chiar și cel mai slab 
elev sau acela care pare indiferent va dori, în adâncul sufletului 
său, să participe la serbare. Dacă este lăsat deoparte, ignorat, un 
astfel de elev se poate simţi frustrat de un drept al său, de dreptul 
de a fi egalul colegului, care este copil ca şi el. Numai că trebuie 
să i se explice, fără a-l jigni, de ce un copil poate fi protagonist al 
serbării, iar alții pot obține doar roluri secundare. 


6. Evaluarea elevilor 


În şcolile care funcționează după Planul Jena, așa cum a fost 

el conceput de către Peter Petersen, niciun copil nu rămâne repe- . 
tent,-toți putând trece în grupul proxim după ce a activat timp de 
-3 ani într-un grup. Pot trece într-un grup proxim chiar mai repede 
decât termenul normal, hotărâtoare în acest sens fiind maturitatea 
generală și capacitatea lor de a se integra şi impune acolo. Pe de 
: altă parte, aceia care primesc recomandarea din partea cadrelor 
„ didactice de a se muta în alt grup pot să refuze trecerea, fără a-și 

pierde dreptul de a face pasul mai departe oricând pe parcursul 
anului școlar. Dimpotrivă, un copil care, contrar părerii cadre- 
lor didactice, se crede apt pentru trecere poate obține dreptul de 
frecventare a grupului proxim, însă în mod revocabil. Toate aces- 
te mișcări nu trebuie privite în înțelesul școlii tradiţionale, ca o 
promovare, nici rămânerea în grup ca o repetenţie.! Trebuie să se 
renunțe la orice progres silit uniform al elevilor. Ei trebuie să îşi 
însușească cele mai bune metode de învăţare pentru munca indi- 
viduală și de grup, căci numai așa este posibil progresul indivi- 
dual, ca și acela comun, în grupuri de bază formate liber în jurul 
meselor din sala de clasă. 

Planul Jena a înlăturat și sistemul tradițional de notare a re- 
zultatelor la învățătură, considerându-se că acesta nu vine în spri- 
jinul elevilor, al cadrelor didactice și al părinților. Pe parcursul 
anului, fiecare elev este observat şi evaluat, iar constatările se 
înregistrează. Se realizează evaluări ale comportamentelor şi re- 
alizărilor elevului, pe cât posibil din perspectiva istoriei indivi- 
duale de dezvoltare a acestuia şi după discuţii prealabile cu el. 
Evaluarea este un proces continuu şi se concretizează în principal 
prin rapoarte periodice. Foarte importantă este autoaprecierea şi 
aprecierea grupului. 

Cadrul didactic și elevii realizează periodic retrospective pe- 
dagogice, în care se analizează activităţile desfășurate şi rezulta- 
tele obținute. Elevii nu primesc note. La sfârşitul anului fiecăruia i 
se face o caracterizare, care ulterior se va transpune în catalog prin 
intermediul notelor (calificativelor). De asemenea, cadrul didactic 
trebuie să elaboreze şi o dare de seamă cu privire la fiecare copil. 
Peter Petersen distingea între darea de seamă obiectivă și darea de 
seamă subiectivă.? Pentru caracterizarea obiectivă, toți profesorii 
care au lucrat cu copilul își înregistrează observaţiile şi aprecierile 
asupra acestuia și le pun la dispoziţia părinţilor. Darea de seamă 


! Peter Petersen, op. cit., p. 55. 
Ibidem, pp. 116-117. 

obiectivă trebuie să servească la cunoașterea individualității copi- 
lului, a talentelor şi tendințelor sale, pentru ca pe baza acesteia să 
se poată organiza cea mai bună muncă educativă, la şcoală şi aca- 
să. Pe baza dării de seamă obiective, fiecare profesor elaborează 
darea de seamă subiectivă, care se înmânează copilului şi părinţi- 
lor. Este de datoria profesorului să îi spună copilului numai ceea 
ce este bun pentru el, ceea ce poate exercita o influență educativă 
asupra lui. Așadar, unele constatări nu vor fi enunțate deloc, altele 
vor fi emise cu indulgență, iar altele vor fi accentuate. 

Repetenţia este aproape exclusă, copiii trecând de la un nivel 
la altul, de la un grup la altul în funcție de gradul lor de maturita- 
te. Astfel se evită stresul, teama în faţa examinărilor, lupta pentru 
note. În funcţie de sistemul de învățământ şi de reglementările 
legale proprii, există şcoli care funcționează în alternativa edu- 
caţională Planul Jena în care acest sistem de evaluare este dublat 
de acela tradiţional. 


7. Amenajarea spaţiului educaţional 


Dincolo de eforturile constante de modernizare, amenajarea 
sălilor de clasă a rămas una specifică şcolii de altădată, o „con- 
strucţie vagon“, cu consecințe nu tocmai favorabile în plan edu- 
cativ: „Designul şcolii, în prea numeroase instituții acum, în mi- 
leniul III, consună mai curând cu trecutul, cu ceea ce ne amintim 
din evocările bunicilor și străbunicilor, prea puţin — uneori de- 
loc — cu proiectul de viitor. (...) De regulă, elevii sunt așezați în 
clasicul «șir indian», unul în spatele celuilalt. Cultura diseminată 
de acest spațiu școlar este teama de a comunica, conformismul, 
sufocarea personalităţii, frustrarea la limita sau peste limita rezis- 
tenței copilului, aflat în câmpul psihologic al numeroșilor stimuli 
mai puternici decât aceia programaţi de școală.““! Chiar dacă o ast- 


! Vasile Chiș, Provocările pedagogiei contemporane, Presa Universitară 
Clujeană, Cluj-Napoca, 2002, p. 40. 

fel de amenajare a claselor a fost criticată de numeroase ori de-a 
lungul timpului, căutându-se mereu soluţii novatoare, ea continuă 
să domine spațiul școlar, de la clasele primare și până la acelea 
de liceu.. 

În cadrul experimentului organizat de Peter Petersen la Jena, 
amenajarea spaţiului a jucat un rol deosebit de important. Sala de 
clasă nu mai era amenajată rigid, cu băncile așezate într-o pozi- 
ție fixă, cu catedra dominând prin însăși poziţia ei, ci a devenit 
o „încăpere școlară“. Băncile au fost înlocuite cu mese ușoare și 
mobile, care se puteau așeza în funcție de tipul activităţilor, de 
interesele copiilor sau ale profesorului. Dacă vremea o permi- 
tea, mesele erau transportate în grădină, iar activităţile se reali- 
zau acolo. Toţi pereţii erau acoperiţi cu table de scris, dintre care 
una era rezervată pentru profesor. În plus, existau multe obiecte 
aduse și întreținute de copii: materiale naturale, acvarii, ghivece 
cu flori etc. Și astăzi se păstrează, în bună măsură, această ergo- 
nomie școlară în instituţiile de învățământ care au adoptat Planul 
Jena. În afara clasei sunt amenajate şi alte spații educaţionale: 
săli pentru gimnastică, pentru festivități (îndeosebi pentru ser- 
bări), pentru activităţi ale comunității școlare (expoziţii, specta- 
cole, întâlniri etc.), ateliere de lucru manual și de pictură, sală de 
muzică, bibliotecă și spaţiu de lectură, laboratoare etc. Fiecare 
spaţiu din școală este privit ca spațiu educaţional, în care copiii 
sunt stimulați să se dezvolte individual, în care pot să cunoască 
valori culturale și sunt pregătiți pentru integrarea socială și viața 
în comunitate. Școala reprezintă un spaţiu axiologic prin exce- 
lenţă, un câmp de experimente, de negociere, de evaluare, de va- 
lidare valorică. Climatul școlar favorabil asigură succesul sau cel 
puțin mărește șansele de obţinere a succesului școlar. 

În mod obișnuit, copiii contribuie tot timpul la amenajarea 
ȘI întreținerea spațiului educațional, de exemplu prin decorarea 
sălii de clasă în care va avea loc serbarea de la sfârşitul fiecă- 
rei săptămâni. Sala de clasă trebuie să le asigure copiilor o at- 
mosferă plăcută, un mediu care să răspundă nevoilor acestora, 

care să le menţină trează curiozitatea, să le stimuleaze atitudini 
pozitive faţă de activitate.! Clasa este un mediu dinamic, în per- 
manentă schimbare, cuprinzând materiale care corespund intere- 
sului individual al copilului și stadiilor de dezvoltare în care se 
află. Amenajarea sălii de clasă va fi realizată în aşa fel încât să îi 
încurajeze pe copii să opteze în cunoștință de cauză cu privire la 
activităţile pe care le vor desfășura, să aibă iniţiative, să explore- 
ze, să creeze, căci, așa cum am văzut, Planul Jena se bazează pe 
convingerea că dezvoltarea optimă a copiilor este asigurată prin 
implicarea lor directă în procesul educaţional. Un asemenea me- 
diu este oferit de sălile de clasă organizate pe centre de interes 
și de activitate, conţinând materiale diverse, pe care copiii le vor 
explora şi cu care se vor juca. 

În amenajarea sălilor de clasă, cadrele didactice caută să asi- 
gure spaţiul necesar atât pentru activităţile derulate în grupul de 
bază, cât și pentru acelea derulate în grupuri mai mici sau pen- 
tru activităţile individuale. De exemplu, sălile de grupă dintr-o 
grădiniţă organizată conform Planului Jena sunt împărțite în col- 
țuri, care variază în funcţie de vârsta, nivelul, interesele şi nevo- 
ile copiilor, de spațiul şi resursele disponibile.? Trecerea succe- 
sivă a copiilor în perioada compactă prin aceste spaţii îi ajută să 
se confrunte cu realități ale vieții cotidiene, să aplice cunoştinţe 
dobândite, să înveţe prin crearea situațiilor pedagogice. O astfel 
de sală poate cuprinde unele dintre următoarele centre de activi- 
tate: Colţul construcțiilor, Colţul jocurilor de rol, Colţul jocuri- 
lor de masă, Colţul de tâmplărie, Colţul de lectură şi ascultare, 
Colţul de muzică, dans şi mişcare, Colţul expoziţiei, Colţul de 
monitorizare a activității copiilor, Colţul cu materiale din natu- 
ră şi materiale reciclabile. La copiii de vârstă școlară ponderea 


' Elena Gheban, „Amenajarea spaţiului educaţional în alternativa Plan Jena“, 
în Horaţiu Catalano (coord.), Dezvoltări teoretice și instituționale în alternati- 
vele educaţionale, Editura Nomina, Pitești, 2011, p. 352. 

: Monica Cuciureanu, Educaţia altfel. Peter Petersen şi modelul Planului 
Jena, pp. 74-75. 

jocului se diminuează în raport cu aceea a lucrului. Spaţiul trebu- 
ie să reflecte preocupările școlarilor, înlocuindu-se unele colțuri 
cu altele, precum: Colţul de dezvoltare a limbii, Colțul de ştiinţă, 
Colțul de informatică. Spațiile pentru studiu individual sau pen- 
tru activitățile în grupuri mici pot fi amenajate și în afara sălilor 
de clasă. Și curtea școlii este privită ca un spaţiu educaţional, 

de aceea ea trebuie să fie amenajată plăcut şi multifuncțional, să 
ofere confort şi siguranță copiilor. Curtea este un loc de j Joacă, un 
loc de întâlnire al copiilor şi al celorlalți membri ai comunității 
școlare, dar şi un loc de studiu şi de lucru. 


8. Relaţia școlii cu părinţii 


În calitate de comunităţi școlare, grădinițele și școlile organi- 
Zate după Planul Jena se bazează pe o strânsă colaborare cu pă- 
rinții, deosebit de eficace din punct de vedere educativ. Părinții 
sunt colaboratori apropiaţi ai școlii oricând şi oriunde pot parti- 
cipa la procesul educaţional, atât în cadrul activităţilor curricula- 
re, cât și în cadrul activităților extracurriculare (excursii, vizite, 
vizionarea de spectacole etc.). Peter Petersen considera că părin- 
ţii trebuie să se supună ideii de educaţie și de comunitate nu în 
virtutea unor regulamente care le impun acest fapt, ci în virtutea 
unor principii ale școlii, care reglementează întreaga muncă și 
întreaga viaţă.! Astfel, pot fi organizate activități curriculare în 
care părinţii lucrează împreună cu copiii (activităţi în natură, ar- 
tistico-plastice sau de lucru manual: croitorie, tâmplărie, bucătă- 
rie etc.), precum și activități în care lucrează efectiv la confecţio- 
narea materialelor necesare desfășurării procesului educativ sau 
ajută la organizarea unor evenimente. 

Părinţii sunt solicitaţi să-i susţină intens pe copii în eforturile 
lor de a dobândi o bună educaţie. Ei sunt invitaţi să participe la 


! Peter Petersen, op. cit., p. 27. 

cât mai multe activități organizate de şcoală, să fie activi în co- 
munitatea școlară. Părinții pot fi atrași în activităţi de informare 
cu privire la programul educativ (obiective, conținuturi, metode, 
mijloace didactice) sau referitoare la situația copiilor (participa- 
rea la activităţi, comportamente, rezultate ale evaluării, igienă, 
alimentaţie), în activități de consiliere psiho-pedagogică, în dis- 
cuții şi schimburi de idei, în alegerea opţionalelor, în realizarea 
activităților extracurriculare sau în acțiuni de amenajare a spa- 
țiului școlar. Dezvoltarea parteneriatelor cu părinții solicită din 
partea cadrului didactic implicare, pricepere, sensibilitate, flexi- 
bilitate, încredere. Numai dovedind astfel de calități poate acesta 
să îi întâmpine deschis pe părinţi atunci când vin la şcoală, să îi 
încurajeze, să le asculte îngrijorările, să le ofere îndrumări cu pri- 
vire la implicarea în activitățile instituţiei, să participe la luarea 
deciziilor referitoare la educaţia copiilor. 


Concluzii 


Planul Jena se distinge prin abordarea inter- şi transdiscipli- 
nară a conţinuturilor educaţionale, prin promovarea centrării pe 
copil și a individualizării în procesul educaţional, prin practica- 
rea curentă a unor activități specifice, cum sunt proiectele și cer- 
curile de conversaţie, prin abordarea globală a unor teme care vin 
în întâmpinarea nevoilor și intereselor copiilor, prin implicarea 
frecventă a părinţilor în organizarea și desfășurarea unor activi- 
tăţi la nivelul comunității educaţionale. În alternativa reprezen- 
tată de Planului Jena sunt centrale concepte precum colaborarea, 
întrajutorarea, altruismul, dialogul, libertatea reglementată auto- 
nom, umanizarea și democratizarea realităţii școlare, socializarea 
şi spiritualizarea copilului în comunitatea de muncă și de viaţă, 
gândirea creativă, activismul și participarea la luarea deciziilor în 
comunitatea școlară. 

Alternativa educaţională Planul Jena pune accentul pe impli- 
carea copilului în activitate și pe învăţarea integrată. Ea îmbină 
ideea de individualizare în procesul educaţional cu aceea de co- 
lectivitate, pune accentul pe viața socială a elevului și promovea- 
ză metodologii novatoare, care corespund cerințelor educaţiona- 
le moderne. Activităţile de bază sunt acelea care definesc ființa 
umană: conversaţia, jocul, lucrul, serbarea. Un rol important în 
realizarea educației după Planul Jena îl au activităţile extracurri- 
culare, care sunt complementare celor obligatorii și au o influen- 
ță formativă semnificativă asupra elevilor. Ele valorifică aptitu- 
dinile și pasiunile copiilor, antrenându-i în abordarea unor teme 
care necesită inițiativă, responsabilitate, creativitate, comunicare 
Și relaționare. 

În școală, profesorul este un conducător în înțelesul deplin al 
cuvântului. Directivele sale, inclusiv acelea de conduită, sunt în- 
tru totul necesare; atât experimentele realizate de Peter Petersen 
la Jena, cât și experienţele acumulate de școlile organizate ulteri- 
or după Planul Jena au arătat că elevii nu înțeleg „dreptul codifi- 
cat“. Elevii participă la managementul clasei, la organizarea acti- 
vităţilor și a experiențelor educaționale, la amenajarea spațiului, 
la stabilirea regulilor. Totodată, profesorul valorifică în folosul 
elevilor o strânsă relaţie de colaborare cu părinții. Un rol impor- 
tant în formarea lor îl are și mediul educaţional, care le poate sti- 
mula curiozitatea, interesul de investigare, experimentare şi cu- 
noaștere, inițiativa, gândirea critică, autonomia, comunicarea și 
relaționarea. 

Pedagogia comunităților de muncă și de educaţie urmăreşte 
dezvoltarea integrală a puterilor sufletești de care dispune copi- 
lul. Totodată, ea imprimă o orientare cât mai practică învățămân- 
tului și aduce viaţa în școală printr-o strânsă legătură stabilită în- 
tre activităţile educative și nevoile mediului înconjurător. Într-o 
astfel de abordare, profesorii sunt chemaţi să lege cunoștințele de 
numeroasele aplicaţii în care pot fi utilizate, determinate inclu- 
siv de evenimente și împrejurări locale. Cunoștinţele nu mai sunt 


236 Ion Albulescu — Pedagogii alternative 


considerate un scop în sine, ci mijloace de dezvoltare a capacită- 
ţii de adaptare socială a individului. Colaborarea în cadrul unor 
unități sociale asemănătoare acelora din afara școlii este mult mai 
benefică sub aspectul dezvoltării personale și integrării speciale 
decât activităţile realizate individual. 

Pedagogia comunităţilor de muncă și de educaţie se centrează 
pe ideea că școala este însăși viața. Ea nu poate rămâne străină 
de mediul social, mai mult, trebuie să oglindească realitățile din 
afară, căci numai în acest fel copilul poate fi pregătit din punct 
de vedere intelectual, moral şi civic pentru viaţă. În consecinţă, 
este necesar ca elevii să fie obişnuiţi cu munca depusă în comun, 
în unităţi de viaţă școlară (grupuri de lucru, echipe sportive, coo- 
perativa şcolară, teatrul şcolar, atelierul școlii etc.), asemănătoare 
unităţilor sociale (atelier, asociaţii de tot felul, comunităţi locale 
etc.). Astfel organizată, școala devine cu adevărat un mediu edu- 
cativ: pe de o parte, elevii beneficiază de ocazii pentru a-și des- 
coperi și dezvolta puterile native, pe de altă parte, li se formează 
și li se dezvoltă deprinderi de viață socială. 

VI. Programul step-by-step 


Introducere 


În România, Programul Step-by-Step a debutat în anul 1994 
cu sprijinul Fundaţiei Soros pentru o Societate Deschisă. El a fost 
conceput după modelul programului introdus în anii 1960 în SUA 
ca un program educaţional de reformă, care promova metodele 
didactice centrate pe elev, precum și implicarea activă a familii- 
lor și a comunității în procesul educativ din școală. În primii ani, 
programul a fost implementat şi monitorizat cu ajutorul venit din 
partea Children's Resources International Washington. Începând 
din martie 1998, programul este coordonat în România de Centrul 
Step-by-Step pentru Educaţie şi Dezvoltare Profesională. În apli- 
carea acestui program se respectă curriculumul școlar național, 
care este adaptat, atât cât se poate, la cultura locală și integrează 
cele mai bune practici internaționale în învățământul preșcolar şi 
primar. În 1999 s-a înființat Asociaţia Internaţională Step-by-Step, 
organizaţie nonguvernamentală înregistrată în Olanda şi reprezen- 
tând Asociaţiile Naţionale Step-by-Step din 29 de ţări din Europa, 
Asia şi America de Sud.! 

Programul Step-by-Step oferă soluţii pentru educaţia copiilor 
din şcolile elementare (ciclul primar), continuându-se filosofia Și 
conceptele specifice Programului Step-by-Step pentru preşcolari: 
individualizarea instruirii în funcţie de necesităţile și interesele 


' Monica Cuciureanu (coord.), Punţi de trecere între învățământul tradițional 
şi cel bazat pe modele pedagogice alternative în sistemul românesc de învăţă- 
mânt, p. 52. 

fiecărui copil, poziţia centrală a copilului în procesul educaţional, 
activităţi individuale și de grup desfășurate pe centrele de activi- 
tate special amenajate, strategii didactice activ-participative şi in- 
teractive, mediu de învățare stimulativ bazat pe respect reciproc 
și principii democratice, participarea activă a familiei la procesul 
educativ, cultivarea dorinței copilului de a învăța permanent. La 
prima vedere, aceste caracteristici ar trebui să coincidă cu acelea 
ale învățământului tradiţional, primar și preşcolar, însă diferen- 
ţa survine din felul în care este planificat, organizat și desfășurat 
procesul educativ.! 

Un deziderat foarte important al programului este incluziu- 
nea socială, prin însuşirea de către elevi a unor deprinderi inte- 
lectuale, artistice, etice și practice care să-i ajute să participe cu 
succes la progresul societăţii democratice: „La baza programelor 
Step-by-Step pentru copii stă o credință fermă în principiile de- 
mocrației. Atât programul preșcolar, cât şi acela primar îi încu- 
rajează pe copii să devină cetăţeni activi și să aprecieze valorile 
inerente unui mod de viață democratic.“? În acest sens, cadrele 
didactice îi îndeamnă și îi îndrumă pe copii să facă alegeri şi să 
își asume responsabilitatea pentru ele, să își formeze opinii per- 
sonale, să se antreneze în discuții, să pună în valoare respectul 
reciproc, onestitatea, civismul. 

Alternativa educațională Step-by-Step urmărește să le asigure 
copiilor cunoştinţele, atitudinile și deprinderile de care vor avea 
nevoie în viață. Programul este conceput în spiritul respectului 
faţă de necesităţile specifice fiecărei țări, față de tradiţiile sale cul- 
turale, dar și față de prevederile Declaraţiei Drepturilor Omului și 
ale Convenţiei Drepturilor Copilului. 


' Realizatorii programului sunt constituiți într-o echipă de educatori, din care 
fac parte două educatoare/învățătoare, directorul unităţii școlare, părinţii, vo- 
luntarii. 

Kate Burke-Walsh, Predarea orientată după necesitățile copilului, Editura 
Cermi, lași, 1999, p. 13. 

1. Fundamente psiho-pedagogice 


Realizarea instruirii în Programul Step-by-Step se bazează 
pe cunoașterea Și respectarea nivelului de dezvoltare a copilului. 
Într-o astfel de perspectivă sunt asumate conceptele care stipu- 
lează că un copil este un individ unic, care crește şi se dezvoltă 
într-un ritm propriu. El trece prin stadii de dezvoltare previzibile, 
acumulând treptat cunoștințe ȘI dezvoltându-și deprinderi prin- 
tr-o învăţare activă. Însă copilul este și dependent de alţii în ceea 
ce privește dezvoltarea cognitivă şi emoţională, prin interacţiuni- 
le sociale în care este antrenat. 

La baza unei astfel de abordări:a instruirii, bazată pe riivelul 
de dezvoltare a copilului, stau teoriile psihologice elaborate de 
L.S. Vîgotski, Jean Piaget, Jerome S. Bruner, Howard Gardner și 
alții. Abordând problema epistemologică a genezei cunoștințe- 
lor, Jean Piaget a căutat să ofere un răspuns de natură psihologi- 
că, Cunoștinţele se construiesc printr-o interacțiune permanentă 
a subiectului cu obiectul, a individului cu mediul. A explica me- 
canismele de achiziție şi de utilizare a cunoștințelor înseamnă 
a explica inteligența prin modalitatea în care ea se construiește. 
John Dewey a formulat, în Zhe Quest for Certainty (1929), ipo- 
teza naturii operative a gândirii: gândirea (ideile şi concepţiile 
noastre) este denumirea generică dată unor operaţii de executat 
sau care au fost deja executate. Ipoteza formulată de John Dewey 
a fost confirmată de cercetările lui Jean Piaget, în urma cărora a 
elaborat teoria caracterului operativ al gândirii. În cercetările în- 
treprinse, el a adoptat metoda genetică (în primul rând datorită 


' Kirsten A. Hansen, Roxane K. Kaufmann, Kate Burke-Walsh, Crearea clase- 
lor orientate după necesităţile copilului, Editura Cermi, lași, p. 2; vezi şi Kate 
Burke-Walsh, Crearea claselor orientate după necesitățile copiilor de 8, 9 şi 
10 ani, şi Kate Burke- Walsh, Predarea orientată după necesitățile copilului. 

formaţiei sale de biolog), urmărind să explice funcțiile mentale 
prin modul în care ele se formează, prin dezvoltarea lor la copil. 
Dezvoltarea inteligenței constituie, în opinia psihologului el- 
veţian, o prelungire a mecanismelor biologice de adaptare. Inteli- 
genţa reprezintă o formă superioară de adaptare optimă, eficientă, 
în situaţii noi, problematice, prin restructurarea datelor experien- 
ței. Jean Piaget a descris învăţarea ca fiind constanta influență re- 
ciprocă dintre procesul de asimilare și acela de acomodare. Con- 
cepţia lui Piaget despre învățare — privită ca o modificare a stării 
cunoștințelor, dar și ca „o construcţie în care ceea ce este primit 
de la obiect şi ceea ce este adus de subiect sunt indisolubil uni- 
te“ — se integrează coerent în ansamblul cercetărilor privind dez- 
voltarea inteligenţei. Adaptarea este „un echilibru între asimilare 
Și acomodare“. Asimilarea este actul de însușire şi încorporare 
a unor noi date despre realitate în vechile structuri intelectuale: 
„Inteligența“, arăta Jean Piaget, „este asimilare în măsura în care 
ea încorporează întregul dat al experienţei. Fie că este vorba de 
gândire — care, datorită judecății, face ca noul să se includă în 
ceea ce este cunoscut şi reduce astfel universul la propriile ei no- 
țiuni — sau de inteligența senzorio-motorie, care structurează şi 
ea lucrurile percepute reducându-le la schemele sale, adaptarea 
intelectuală comportă în toate cazurile un element de asimilare, 
adică de structurare prin încorporarea realității exterioare în for- 
me datorate activității subiectului.“? Cu alte cuvinte, asimilarea 
este un proces de integrare, prin care un individ încorporează noi 
informații în schemele operatorii şi în experiența cognitivă de 
care dispune deja. . 
Oricărei asimilări îi urmează o acomodare, adică o modificare 
a structurilor psihice ale individului potrivit realităţilor cu care 
„s-a aflat în contact. Acomodarea presupune modificarea scheme- 
lor existente în funcție de caracteristicile noii situaţii, O conduită 


! Jean Piaget, Nașterea inteligenței la copil, Editura Didactică și Pedagogică, 
București, 1973, p. 14. 
2 Ibidem, p. 14. 

adaptată la un moment dat al dezvoltării şi într-un anumit mediu 
presupune existenţa unei stări de echilibru între cele două pro- 
cese. Potrivit lui Jean Piaget, această stare de echilibru poate fi 
considerată ca un stadiu în dezvoltarea copilului. El a identificat 
patru stadii prin care copilul trece succesiv şi cu viteze diferite: 
stadiul inteligenţei senzorio-motorii (0-2 ani), stadiul preopera- 
ional (2-7/8 ani), stadiul operaţilor concrete (7/8-12 ani), stadiul 
operaţiilor formale (12 ani — maturitate). Trecerea de la un stadiu 
la altul este determinată de stări de dezechilibru, care, prin jocul 
noilor asimilări și acomodări, antrenează o nouă stare de echili- 
bru, adică un nou stadiu în dezvoltarea inteligenţei. 

Așadar, progresul inteligenţei poate fi considerat drept rezul- 
tat al unei echilibrări progresive. Întreaga activitate mintală tinde 
spre realizarea unei structuri, care se concretizează într-o stare 
de echilibru. Viaţa mintală este o acomodare la mediul ambiant, 
care nu poate fi niciodată pură întrucât inteligența, încorporând 
elementele noi de cunoaștere în schemele anterioare, modifică 
neîncetat aceste scheme pentru a le ajusta conform datelor noi.. 

Ce îi oferă pedagogiei teoria operatorie a inteligenţei? O ba- 
ză psihologică elaborată pentru un învățământ activ-participativ, 
pentru un învățământ prin excelență euristic, adaptat nivelului de 
dezvoltare la care a ajuns copilul. Operaţiile se constituie în cur- 
sul unei cercetări, iar aceasta este provocată de o întrebare, de o 
problemă. Întrebări simple de genul „Ce este aceasta ?*“, „Este mai 
mult sau mai puțin ?*, „Este mai mare sau mai mic?“, „Unde ?“, 
„Când?“ stimulează efectuarea unor operaţii de clasificare, com- 
parare, măsurare, ordonare în timp și spaţiu. O problemă oferă 
posibilități largi de efectuare a unor acţiuni. Ea este un proiect 

„de acțiune. Piaget consideră că un adevăr este asimilat în măsura 
în care a fost redescoperit sau reconstruit cu ajutorul unei activi- 
tăți. Reconstruirea presupune elaborarea unor structuri operaţio- 
nale, iar aceasta, la rândul ei, implică invenţie sau reinvenţie.! De 


' Jean Piaget, Psihologie şi pedagogie, Editura Didactică și Pedagogică, 
București, 1972, p. 27. 

aceea, a înţelege înseamnă a inventa ori a reconstrui prin reinven- 
tare. Conform teoriei piagetiene, activitatea elevului dobândește 
un nou sens: în procesul rezolvării problemelor, el va efectua 
acţiunea corespunzătoare unui anumit gen de operaţii şi va par- 
curge apoi etapele de interiorizare prin reprezentarea operaţiilor 
cu și fără sprijin intuitiv. Atunci când se optează pentru unele sau 
altele dintre metodele de instruire trebuie să se țină seama de na- 
tura copilului, de legile psihologice ale dezvoltării sale. Metode- 
le active se sprijină pe tendințele proprii copilului, precum și pe 
activitatea spontană inerentă dezvoltării mintale. 

În ceea ce îl priveşte pe L.S. Vîgotski, acesta a susținut că 
dezvoltarea personalității umane se află într-o strânsă relație cu 
tranzacţia socială și implică faptul că învățarea se află întotdeau- 
na înaintea dezvoltării, de aceea ipoteza sa cu privire la dezvol- 
tarea proximă a personalităţii explică diferența de performanţă 
dintre nivelul de dezvoltare actual și cel următor. L..S. Vigotski 
definește zona proximei dezvoltări ca fiind „distanţa dintre nive- 
lul de dezvoltare actual, așa cum este determinat prin rezolvarea 
independentă de probleme, și nivelul dezvoltării potenţiale, aşa 
cum este determinat prin rezolvarea de probleme sub îndrumarea 
adultului sau în colaborare cu colegii mai capabili“!. EI a analizat 
influenţele sociale și culturale care afectează dezvoltarea limba- 
jului, arătând că elevii din ciclul primar utilizează limbajul inte- 
rior ca pe un instrument de gândire. Discursul egocentric specific 
primelor etape de dezvoltare a copilului se interiorizează și func- 
ționează ca un mijloc de autoreglare. Aceasta este o perioadă de 
calm și stabilitate. În teoria sa cu privire la învățarea socială, el 
afirmă că informaţia nouă este dobândită zilnic și înglobată în: 
evenimente cotidiene, căpătând sens în virtutea relevanței, prin 
importanța, complexitatea şi natura interactivă cu grad social ri- 
dicat al experienţelor. În ceea ce priveşte instinctele și pornirile, 


' LS. Vigotski, Opere psihologice alese, Editura Didactică şi Pedagogică, 
Bucureşti, 1972, p. 90. 

copilul începe să se concentreze asupra lor percepându-le ca părţi 
ale unei ordini sociale mai mari, aflată dincolo de familia sa. El 
învaţă să se joace şi să muncească alături de ceilalţi, fiind mereu 
preocupat de a nu fi respins sau considerat inferior. 

Deşi Vigotski și Piaget au avut concepţii diferite cu privire 
la influența naturii și a societăţii asupra dezvoltării copilului, te- 
oriile lor se aseamănă în următoarele privințe. Există doi factori 
esenţiali pentru dezvoltarea cognitivă a copilului: naturalul și so- 
cialul, care interacționează continuu pe parcursul acestei dezvol- 
tări. Iniţial, dezvoltarea cognitivă este rezultatul experienţei di- 
recte într-un anumit mediu; în timp, copilul devine capabil să-și 
conștientizeze experiența proprie, pe plan mintal, prin reflecţie in- 
ternă. Dezvoltarea cognitivă implică transformări calitative ma- 
jore în gândire, iar ritmul ei este influențat de mediul social. 

Sub influenţa cercetărilor lui L.S. Vîgotski, Jerome S. Bruner 
a dezvoltat și aplicat ideile acestuia în abordarea educaţiei, afir- 
mând că opera psihologului rus l-a convins de faptul că este im- 
posibil de conceput dezvoltarea umană altfel decât ca un proces 
de asistenţă, de colaborare între copil și adult, adultul acţionând 
ca mediator al culturii. Interacțiunea de tutelă dintre adult și co- 
pil, consideră Jerome S. Bruner, comportă un proces de sprijinire. 
Noţiunea de „sprijinire“ este strâns legată de conceptul vîgots- 
kian de „zonă a proximei dezvoltări“ şi desemnează ansamblul 
interacțiunilor de susținere și îndrumare dezvoltate de un adult 
sau de un alt tutore (de exemplu, un copil cu un grad ridicat de 
competenţă) pentru a-l ajuta pe copil să înveţe să-şi organizeze 
conduitele astfel încât să poată rezolva singur o problemă pe care 
nu știa să o rezolve în prealabil. Procesul de sprijinire implică 
șase elemente interdependente: angajarea subiectului în sarcină, 
reducerea dificultăților, menţinerea orientării în raport cu obiec- 
tivele, semnalarea caracteristicilor determinante, controlul frus- 
trării (pentru a evita ca erorile elevului să se transforme într-un 
sentiment de eşec și de resemnare), demonstrarea sau prezentarea 

de modele.! Procesul de dezvoltare se află într-o dependență di- 
rectă faţă de acțiunea factorilor educativi, de sistemul de valori 
al societăţii, de scopurile educative pe care societatea le fixează 
potrivit nivelului său tehnico-economic și cultural, de metodele 
de predare folosite. 

În procesul de învățământ, copiilor trebuie să li se ofere oca- 
zii de dezvoltare a aptitudinilor şi talentelor de care dau dovadă. 
Howard Gardner a ridicat problema conceptului de „aptitudine“, 
spunând că acesta a fost definit foarte superficial de către ştiinţă.? 
El a propus teoria inteligențelor multiple, conform căreia există 
cel puţin șapte aptitudini de bază: lingvistică, logico-matematică, 
spaţială, kinestezico-corporală, muzicală, interpersonală, intra- 
personală. Teoria lui Howard Gardner deschide calea spre o lar- 
gă varietate de strategii de predare, oferindu-i profesorului ocazia 
de a dezvolta maniere inovatoare de a preda, care să contribuie la 
dezvoltarea diferitelor aptitudini. Ea sugerează că nu există stra- 
tegii aplicabile în mod invariabil la toți elevii, tot timpul. 

Astfel de teorii asigură fundamente epistemologice solide pen- 
tru abordările pedagogice cu privire la instruirea copiilor. Progra- 
mul Step-by-Step adoptă trei direcții majore de abordare a educa- 
ției copilului preşcolar și școlar mic: constructivismul, practicile 
adecvate dezvoltării copilului şi educaţia progresivă.? Pe urmele 
lui L.S. Vgotski și, mai ales, ale lui Jean Piaget, constructiviştii 
consideră că procesul de învățare apare pe măsură ce copilul în- 
cearcă să înțeleagă lumea înconjurătoare. Învăţarea este un proces 
interactiv, care îi implică pe copii, pe adulți şi mediul înconjură- 
tor. Copiii îşi dezvoltă propria modalitate de raportare la realita- 
tea înconjurătoare și înțeleg ceea ce se întâmplă în jurul lor prin 


! Jerome S. Bruner, Pentru o teorie a instruirii, Editura Didactică şi Pedagogică, 
București, 1970; vezi şi Jerome S. Bruner, Procesul educaţiei intelectuale, Editu- 
ra Didactică și Pedagogică, București, 1970. | 

? Howard Gardner, Inteligențe multiple. Noi orizonturi pentru teorie şi prac- 
tică, Editura Sigma, Bucureşti, 2007. 

* Kirsten A. Hansen, Roxane K. Kaufmann, Kate Burke-Walsh, op. cir., p. 3. 

corelarea noilor experienţe cu ceea ce au dobândit și înțeles deja. 
Noua informaţie este configurată în funcție de ceea ce se cunoaște 
deja, urmând apoi să se facă ajustările mentale. Jerome S. Bruner 
consideră că în acest proces adulții joacă un rol esenţial, acela de 
facilitatori și mediatori, oferindu-i copilului instrumentele, mate- 
rialele, suportul și îndrumarea necesare pentru a-i maximiza Opor- 
tunităţile de a învăţa. 

Adecvarea programului educațional la stadiul de dezvoltare 
în care se află copiii se bazează pe cunoaşterea acestuia, pe în- 
țelegerea faptului că toți copiii progresează trecând prin stadii 
de dezvoltare comune, dar și că fiecare copil este o ființă unică, 
individuală. În funcţie de caracteristicile de vârstă ȘI individuale 
ale copiilor, educatorii le vor oferi activități de învăţare şi mate- 
riale adecvate.! Un program educaţional adaptat stadiului de dez- 
voltare include activități bazate pe interesul copilului, pe nivelul 
cognitiv şi maturitatea socio-emoţională la care a ajuns, activităţi 
în cadrul cărora se face apel la curiozitatea, la plăcerea experien- 
țelor și la dorinţa lui de explorare.? Când copilul pune întrebări, 
interesul, motivarea şi atenţia vin de la sine. Rolul profesorului 
este de a găsi cele mai potrivite modalităţi de a ajunge la răspun- 
surile care îl satisfac pe copil, fără a simplifica prea mult întreba- 
rea și fără a-l supraîncărca cu prea multă informaţie. 

În ceea ce priveşte practicile de educaţie progresivă, bazate la 
rândul lor pe principiile dezvoltării şi constructivismului, acestea 
se dezvoltă conform ideii promovate de John Dewey, părintele 
curentului progresivist în pedagogia americană. Acesta considera 
că educaţia trebuie privită ca un proces de viaţă, şi nu ca o pre- 
gătire pentru viața viitoare de adult, şi a arătat în lucrările sale că 


' Referitor la caracteristicile de vârstă ale copiilor de 8, 9 și 10 ani, vezi Kate 
Burke-Walsh, Crearea claselor orientate după necesităţile copiilor de 5, 9 şi 
10 ani, Editura Cermi, Iași, 1999, cap. III. 

? Kirsten A. Hansen, Roxane K. Kaufmann, Kate Burke-Walsh, op. cit. p. 4. 


248 Ion Albulescu — Pedagogii alternative 


experiența personală este o componentă vitală în prima fază de 
dezvoltare a conceptelor. 

Toate aceste teorii lărgesc orizontul înțelegerii procesului de 
dezvoltare a copilului şi oferă idei importante pentru practica edu- 
caţională. Cunoașterea evoluţiei copilului pe parcursul diferitelor 
stadii le asigură educatorilor un cadru în limitele căruia planifi- 
că, pregătesc şi realizează experiențele de învăţare. Aşadar, este 
foarte important pentru profesori să cunoască modul de a învăţa 
al copiilor din categoria de vârstă la care predau, dar și personali- 
tatea fiecărui copil în parte. Ei concep planurile de lecție şi indi- 
vidualizează instruirea în funcție de o astfel de cunoaştere. Copiii 
instruiți în concordanţă cu nivelul lor de dezvoltare vor fi satis- 
făcuţi şi stimulaţi să exploreze noi domenii și noi activităţi, pe 
când aceia de la care se așteaptă mai mult sau mai puţin decât le 
permite nivelul de dezvoltare își pot pierde interesul, pot deveni 
plictisiţi, neliniștiţi, frustraţi. Deși există secvențe de creștere pre- 
dictibile, ele nu au loc deodată în cazul tuturor copiilor. În mod 
inevitabil, vor exista diferenţe între copiii dintr-o grupă sau din- 
tr-o clasă. Fiecare copil este unic, cu o personalitate, un tipar indi- 
vidual şi un ritm propriu de creştere. De asemenea, fiecare are un 
stil propriu de a învăța și contexte familiale unice. Acestea sunt 
principalele motive pentru care se urmăreşte adecvarea individu- 
ală a programului de studiu, ceea ce solicită observarea atentă, 
permanentă a copiilor, astfel încât echipa de educatori să știe care 
le sunt nevoile, interesele, abilitățile și caracteristicile de învăţare. 

Pentru edificarea bazei teoretice a Programului Step-by-Step au 
fost dezvoltate ideile unor pedagogi clasici: Rousseau, Pestalozzi, 
Frobel, Montessori. Alături de diversele teorii ale dezvoltării co- 
pilului, menţionate anterior, acestea au condus la dezvoltarea a 
trei teme de bază privind educaţia în timpul primei copilării: etica 


1 Câ John Dewey, Fundamente pentru o ştiinţă a educaţiei, Editura Didactică 
şi Pedagogică, Bucureşti, 1982, şi John Dewey, Trei scrieri despre educație, 
Editura Didactică și Pedagogică, Bucureşti, 1977. 

reformei sociale, recunoașterea valorii copilăriei, asumarea par- 
teneriatului şcoală-familie în transmiterea valorilor.! Prima temă 
se dezvoltă în jurul ideii că speranţa în schimbări sociale ȘI în 
îmbunătăţirea situaţiei pe viitor se bazează pe educaţia copiilor. 
Recunoașterea valorii copilăriei înseamnă acceptarea și respecta- 
rea faptului că prima copilărie necesită o atenţie deosebită pentru 
că este fundamental diferită de perioada adultă. De aceea, adulții 
trebuie să fie conştienţi de importanţa acestei vârste pentru vii- 
toarea dezvoltare a individului pe plan fizic, cognitiv, emoţional, 
social și, în consecinţă, să asigure condițiile optime în acest sens. 
Tema parteneriatului școală-familie este considerată miezul pro- 
blematicii tuturor practicilor de îngrijire și educare a copilului. 


2. Caracteristici distinctive 


Programul Step-by-Step promovează educaţia centrată pe co- 
pil, predarea orientată după nevoile și interesele acestuia, indivi- 
dualizarea pregătirii, învățarea organizată în centre de activitate, 
implicarea familiei şi a comunităţii în procesul educaţiei școlare, 
respectarea și aprecierea diversității umane, susținerea incluzi- 
unii copiilor aparținând grupurilor defavorizate. Scopurile sale 
sunt stabilite ținându-se seama de nevoile intelectuale, emoțţiona- 
le, estetice și sociale de dezvoltare a copilului, specifice fiecărui 
an şcolar. Clasa Step-by-Step parcurge aceeași programă ca și 
clasa din învățământul tradițional, însă diferă modul de aplicare 
a acesteia. Materia este structurată în funcţie de copii, de nevoile, 
posibilitățile și interesele lor. De altfel, în pedagogia contempo- 
rană se afirmă: „Realizarea curriculumului eficient devine o pro- 
blemă de instrumentare pedagogică, metodologică și tehnologică 
deopotrivă. Activitatea didactică încorporează un suport meto- 
dologic variat și flexibil. (...) Plasat în interfața dintre tehnologie 


' Kate Burke-Walsh, Predarea orientată după necesităţile copilului, p. 16. 

şi metodologie, este de presupus că profesorul va fi motivat să 
asume proiecte educaţionale de concepție și acțiune efective.“! 
Este esenţial ca profesorii să creeze o structură logică a organiză- 
rii timpului și activităților, în așa fel încât fiecare copil să poată 
explora şi interacționa cu ceilalți, activitatea desfășurându-se cu 
precădere în centre de activitate dotate cu materiale specifice. 

În clasa tradiţională, programa este concepută şi aplicată în 
funcție de criterii externe. Luarea deciziilor este ierarhică şi cen- 
tralizată. Se încurajează conformarea la aşteptările grupului, atât 
în ceea ce privește comportamentul social, cât şi în ceea ce priveş- 
te nivelurile realizărilor didactice. Diferenţele individuale prove- 
nite din apartenența la o cultură minoritară sunt adesea ignorate 
întrucât se presupune că elevii se adaptează la cultura dominantă. 
Studiul se bazează pe manuale și pe diverse auxiliare didactice, 
„accentul punându-se pe învățarea cunoștințelor și deprinderilor de 
bază. În clasa Step-by-Step programa este concepută în funcție de 
cerințele planului de învățământ, însă este adaptată de învățătoare 
la necesităţile elevilor. Luarea deciziilor este asumată deopotrivă 
de cadrele didactice și de elevi. Programa este menită să dezvolte 
priceperea și experiența pozitivă, favorabilă învățării, respectând 
realitatea unei lumi multiculturale, diferite. Activităţile se bazea- 
ză pe sursele primare de informare și pe manipularea materialelor 
didactice, iar accentul se pune pe înțelegerea conceptelor IMpor- 
tante și pe dezvoltarea competenţelor. | | 

Programa didactică este organizată în funcție de copii, ale că- 
ror interese și nevoi constituie principalele repere în stabilirea 
materiei care urmează a fi predată.? Misiunea asumată de cadre- 
le didactice rezidă în a-i dezvolta fiecărui copil o serie de ca- 
pacități: de a prevedea şi influența schimbările, de a fi creativ, 
imaginativ și inventiv, de a-și forma o gândire critică, de a face 
opțiuni și de a avea iniţiative, de a defini și rezolva probleme, 


! Vasile Chiș, op. cit., p. 41. 
* Kate Burke-Walsh, Predarea orientată după necesitățile copilului, p. 23. 

de a comunica ușor cu semenii și a-i înțelege, de a negocia, de 
a fi preocupat de mediul natural înconjurător și de comunitate. 
Realizarea unor astfel de obiective este posibilă dacă profesorii 
îl tratează pe fiecare copil din perspectiva dezvoltării personale: 
„Numai percepând fiecare copil ca fiind un individ unic, demn de 
respect și înțelegere, profesorul va putea crea pentru el experien- 
țe satisfăcătoare." În consecinţă, profesorul încurajează autono- 
mia și iniţiativa elevilor, stimulându-i să pună întrebări, să parti- 
cipe la discuţii, să își exprime opțiunile, să propună soluţii. EI le 
pune la dispoziţie o serie de materiale necesare pentru realizarea 
învăţării, colaborează cu ei în definirea domeniilor de interes, 
care urmează a fi dezvoltate în proiectele didactice. 

Pentru atingerea unor astfel de deziderate se pune accentul pe 
individualizarea instruirii, obținută prin respectarea caracteristi- 
cilor etapei de dezvoltare şi planificarea unei serii de activități 
care să asigure o experienţă de succes pentru fiecare copil. Este 
vorba de un proces complex de luare a deciziilor, în care cadrele 
didactice îi studiază pe copiii, evaluează la ce nivel se află fieca- 
re în zonele semnificative ale dezvoltării și acționează în aşa fel 
încât să obțină un răspuns particular caracteristic etapei de dez- 
voltare în care se găseşte fiecare. Copilului îi sunt oferite practici 
adecvate de dezvoltare, specifice vârstei sale. Învăţarea se produ- 
ce, în bună măsură, prin descoperire individuală și în ritmul pro- 
priu al copilului, încurajându-se modurile personale de a înainta 
în cunoaștere și în dezvoltarea deprinderilor. 

Acest mod de a concepe învăţarea îşi are fundamentarea în 
cercetările lui Jean Piaget, însă nu exclusiv. Subliniind rolul de- 
terminant al activităţii copilului în învăţare, Jean Piaget consideră 
că şcoala trebuie să devină un mediu care stimulează și favorizea- 
ză procesele de autoconstrucție. Într-o astfel de școală, profeso- 
rul devine un mediator între cunoştinţe și acela ce învaţă, facili- 
tând descoperirea noțiunilor și dezvoltarea deprinderilor, în loc să 


' Ibidem, p. 24. 

prezinte cunoştinţe într-o formă prestabilită. Cunoştinţele derivă 
din acţiune: „A cunoaște un obiect înseamnă a acţiona asupra lui 
și a-l transforma spre a sesiza mecanismele acestei transformări 
în legătură cu acțiunile transformatoare înseși. Așadar, a cunoaș- 
te înseamnă a asimila realul structurilor de transformări, structuri 
pe care inteligenţa le elaborează întrucât este o prelungire directă 
a acţiunii.“! Inteligența derivă din acţiune. Chiar în manifestările 
sale superioare, în care nu mai acționează decât datorită mecanis- 
melor gândirii, inteligența constă în a executa şi coordona acţiuni, 
dar sub o formă interiorizată și reflexivă. Aceste acțiuni interiori- 
zate nu sunt altceva decât „operații logice sau matematice, mo- 
toare ale oricărei judecăţi sau ale oricărui raționament“?. 

Însă aceste operaţii nu sunt simple acţiuni interiorizate, căci 
ele prezintă, ca expresii ale celor mai generale coordonări ale 
acțiunii, un dublu caracter: de a fi reversibile şi, în consecință, 
de a se coordona în structuri de ansamblu. La toate nivelurile, 
inteligenţa este o asimilare a datului la structuri de transformări, 
a structurilor de acțiuni elementare la structuri operatorii superi- 
oare, care constau în a organiza realul în act sau în gândire, nici- 
decum în a-l copia pur şi simplu. Uneori cunoștințele provin din 
„ contactul cu lucrurile, în sensul că prin observare li se descoperă 
anumite proprietăți (experiența fizică), alteori ele rezultă din ac- 
țiunile asupra lucrurilor. De exemplu, ordinea și suma numerică 
nu sunt însușiri ale unor lucruri, ci rezultă din acţiunea de nu- 
mărare și ordonare (experiența logico-matematică). Așadar, pro- 
fesorul trebuie să-şi reconsidere obiectivele: să-l înveţe pe elev 
să gândească și să valorizeze aspectele operative ale gândirii, să 
experimenteze și să manipuleze cu scopul de a stabili regulari- 
tăți. Simpla observare a activității altuia este insuficientă pentru 
structurarea cunoașterii. Numai activitatea desfășurată de elevul 


! Jean Piaget, Psihologie și pedagogie, p. 28. 
2 Ibidem, p. 29. 

însuşi devine o puternică sursă de motivaţie intrinsecă necesară, 
construcţiei învățării. 

La rândul său, Jerome S. Bruner aprecia că rolul principal în 
învăţare este jucat de activitatea de descoperire, prin care se re- 
alizează punerea elevului în situaţia de a participa efectiv la for- 
mularea de probleme și la soluționarea lor. Învăţarea trebuie fe- 
rită de pasivitate. Într-o epocă în care atitudinea de spectator este 
curentă, instruirea trebuie să se bazeze cât mai mult posibil pe 
trezirea interesului pentru cunoştinţele de însușit. În acest sens, 
Jerome S. Bruner recomanda: creşterea interesului intrinsec al 
elevului pentru materiile studiate, dezvoltarea atracției către des- 
coperire, traducerea conținuturilor de comunicat în forme de gân- 
dire specifice copilului etc. 

Si B.F. Skinner considera că, pentru a obţine succesul în învă- 
are, este important ca elevul „să se obișnuiască să rezolve singur 
probleme, să exploreze necunoscutul, să ia hotărâri, să gândească 
în mod personal“!. În procesul de instruire, profesorul trebuie să 
îl supună pe elev la sarcini care să îi solicite gândirea în efortul 
personal de a descoperi soluţia. Elevul trebuie să înveţe să dis- 
cearnă cu ce tip de problemă se confruntă și să aleagă o tehnică 
de abordare adecvată. Este de dorit ca elevul să joace un rol activ 
în procesul instruirii, iar un astfel de rol se învață. Profesorii care 
se hazardează să predea direct metodele de soluționare a proble- 
mei se lasă adeseori înșelaţi de „iluzia formalismului“. Ei pot fi 
tentaţi să îi arate elevului calea de urmat pentru a-l determina 
să rezolve problemele, însă în acest caz elevul se mulțumește să 
imite ceea ce îi spune profesorul și, astfel, urmează comporta- 
mentele care duc la rezolvare. Însă nimic nu garantează că el va 
reproduce aceleași comportamente în viitor. De aceea, important 
nu este să înveţe maniera de rezolvare a problemelor, ci să des- 
copere pe cât se poate singur tehnicilor care îi vor permite solu- 


' B.F. Skinner, Revoluția științifică a învățământului, Editura Didactică și 
Pedagogică, București, 1971, p. 106. 

ționarea acestora. Astfel, elevul își dezvoltă gândirea creatoare. 
Metodele didactice nu pot avea alt scop decât acela de a-l ajuta pe 
elev să vadă pasul care trebuie făcut, să identifice demersul care 
trebuie întreprins. Elevul va hotărî singur când și cum trebuie să 
se angajeze în sarcină, adică el trebuie să ia iniţiativa. Însă nici 
profesorul nu se poate mulțumi să aştepte până când un astfel de 
comportament va apărea spontan, ci îl va îndemna pe elev la ac- 
țiune, pentru ca apoi să-l „elibereze“ de sprijinul său. 

Învăţarea se bazează pe structurile cognitive existente, noile 
experienţe raportându-se la cele anterioare. Ea nu este un proces 
mecanic de acumulare a cunoștințelor, același pentru toți, desfă- 
șurându-se în conformitate cu scheme și repere fixe, ci este deter- 
minată de semnificaţiile pe care acela care învaţă le atribuie celor 
învăţate.! Din acest punct de vedere, profesorul nu poate hotărî 
în locul elevului ce este și ce nu este important, ce merită şi ce nu 
învățat. Învăţarea nu presupune o schemă generală unică pentru 
că, în funcție de semnificația atribuită mesajelor primite din ex- 
terior, structurile mentale se organizează/reorganizează singure. 
Învăţarea poate fi descrisă ca un proces de construire a realităţii, 
un proces care presupune rețelele, schemele cognitive existente, 
precum şi un context favorabil. Dacă informaţiile asimilate nu 
au vreo legătură cu interesele şi nevoile curente ale aceluia care 
învață, atunci acestea vor rămâne în așteptare, apoi, din lipsa in- 
teresului pentru ele, vor fi uitate. 

Așadar, situația este foarte importantă în învăţare, nu doar 
pentru că influenţează atribuirea de semnificaţii lucrurilor, eve- 
nimentelor, ideilor, ci și datorită caracterului său motivațional. 
Conţinutul învățării, ca şi contextul în care se produce, ar tre- 
bui să depindă într-o mai mare măsură de acela care învaţă, fapt 
explicit asumat în Programul Step-by-Step. De obicei, indivizii 
învață atunci când vor, și nu atunci când trebuie, fapt deosebit 
de important în ceea ce privește relaţia profesor-elev. Această 


! Horst Siebert, Pedagogie constructivistă, Institutul European, Iași, 2001. 

relaţie este afectată de diferențele care se manifestă în modul în 
care fiecare învaţă. Educatorul se află în relaţie de parteneriat cu 
elevii săi, analizând regulile explicite, dar şi ascunse ale vieţii în 
clasă, negociind obiectivele învăţării, formele de evaluare, tra- 
tând clasa de elevi ca pe o lume reală și valorificând lumea reală 
ca pe o scenă a situaţiilor de învăţare, evitând ierarhizările rezul- 
tate din evaluări reciproce. În acest fel, responsabilitatea elevilor 
față de propria învățare creşte, particularităţile şi interesele indi- 
viduale sunt respectate și valorificate, se construiesc alternative 
de acțiune, învăţarea are aspecte ludice și este realizată frecvent 
pe bază de proiecte. În Programul Step-by-Step este încurajată 
exprimarea personală, atitudinea critic-reflexivă și autonomia in- 
dividului, se stimulează cooperarea pentru a se evita marginaliza- 
rea și excluderea. Clasa devine o comunitate de învăţare, o rețea 
formată din indivizi a căror individualitate este respectată. 

Venind la şcoală, copilul aduce cu el un volum de cunoştin- 
țe, deprinderi, priceperi, experiențe emoţionale şi sociale, toate 
acestea constituind fondul aperceptiv pe care îl are la dispoziţie 
pentru a continua să înveţe şi de care trebuie să țină cont profe- 
sorul. Acesta va trebui să observe de ce noțiuni și concepte dis- 
pune elevul şi cum operează cu ele. Numai pe această bază poa- 
te elabora și utiliza mijloace și modalități de intervenţie, care să 
ghideze sau să modifice operaţiile mentale ale elevilor. Scopul 
învăţării este ca individul să își construiască propriul înţeles al 
lucrurilor, nu doar să memoreze răspunsuri corecte și să asimile- 
ze înțelesul stabilit de altul. 

Educaţia presupune o convergenţă a realizărilor individuale 
ale educatorului şi educatului, determinată de o anumită formă de 
interacțiune socială. O astfel de abordare are la bază următoarea 
idee: acţiunea nu se încadrează în scheme rigide generale, deoa- 
rece în vorbire și acţiune oamenii îşi dezvăluie unicitatea distinc- 
tivă. Paradigma pedagogică tradițională îi promovează pe educa- 
tori ca autorităţi legitime, mandatate de către societate să-i educe 
pe elevi în spiritul valorilor universale. Profesorii îi ajută pe elevi 

să-și clarifice valorile, urmând ca fiecare dintre ei, individual, să 
decidă ulterior ce valori va susține. Din perspectiva Programului 
Step-by-Step, școala trebuie să-i ajute pe elevi să construiască 
valori diverse, care să le fie utile personal, în contextul propri- 
ilor culturi. Există istorii, limbaje, perspective diferite de a ve- 
dea și trăi lumea, iar recunoașterea și afirmarea acestor diferenţe 
este necesară și reprezintă o precondiție importantă pentru trăirea 
unei vieți democratice. 

Fiecare individ îşi elaborează propriile reguli și modele men- 
tale, pe care le va utiliza pentru a-și înțelege experienţele. În acest 
fel, învăţarea este procesul de reajustare a modelelor mentale în 
vederea acomodării lor cu experiențe noi. Adevărul-corespon- 
dență, ideea centrală în paradigma școlii tradiționale, este sub- 
stituit cu adevărul construit prin experiența relevantă pentru su- 
biect. Rolul educatorilor de transmiţători calificați ai cunoașterii 
se schimbă, întreaga cunoaștere fiind inventată sau construită în 
mintea acelora care se educă. Educatorii sunt aceia care facili- 
tează cunoașterea, ei participă la construirea cunoașterii de către 
elevi, având propriile prejudecăţi şi preconcepțţii.! În fond, copi- 
lul se construiește pe sine prin propriile experienţe de cunoaștere. 
Lumea experienţelor individului se îmbogățește mereu cu acele 
constructe care se dovedesc viabile. Această lume a experienţe- 
lor în cadrul căreia schemele și constructele individului trebuie 
să se dovedească viabile presupune, în același timp, mediul soci- 
al și mediul fizic. Schimbul inerent și continuu cu mediul, chiar 
dacă îi presupune pe ceilalți, îl implică pe individ în singularita- 
tea sa, rezultatul fiind construirea unei perspective individuale 
asupra lumii. 

Un scop important al prăraranutăă Step-by-Step este de a le 
cultiva copiilor o serie de trăsături: curiozitatea, imaginaţia, gân- 
direa critică, spontaneitatea, gustul pentru frumos, calităţi care le 


' Cătălina Ulrich, Postmodernism şi educație, Editura Didactică şi Pedagogică, 
București, 2007. 

influențează capacitatea de a recepta noțiuni și de a utiliza ideile 
într-un mod original. Acest scop se poate atinge pe calea predării 
grupate pe subiecte sau pe unităţi tematice, care presupune rea- 
lizarea unor activităţi necesitând folosirea experienţei personale, 
reflecția, capacitatea de a lua decizii, iniţiativa, creativitatea, spi- 
ritul de colaborare. O abordare tematică a predării pune accentul 
pe aspectele intelectuale, emoţionale, sociale, estetice Și fizice 
ale dezvoltării copilului, predarea concepută în acest fel spriji- 
nind dezvoltarea concomitentă a acestor domenii. Ea presupune 
„integrarea diferitelor discipline prin explorarea unei idei inte- 
resante care se leagă de mai multe domenii“!. Predarea tematică 
presupune din partea profesorului organizarea programei în jurul 
unor teme, probleme sau chestiuni esenţiale, pe care copilul le 
găsește motivante, stimulative, antrenante. Abordarea este, așa- 
dar, una interdisciplinară. 

Educatorii trebuie să le deschidă elevilor calea spre explora- 
rea lumii înconjurătoare, să-i stimuleze să pună întrebări și să gă- 
sească răspunsuri, să-i ajute să înțeleagă complexitatea realității 
înconjurătoare. În activitatea didactică este foarte important tipul 
de interacțiune care se instalează între! clasa de elevi şi profesor. 
Relaţia profesorului cu elevii reprezintă o construcție reciprocă, 
dinamică, modificabilă în funcţie de scopuri şi de circumstanțe. 
Ea este rezultatul unor eforturi comune, al implicării responsabi- 
le a ambelor părţi. Mediul de învăţare este organizat în așa fel, în- 
cât stimulează interacțiunea și colaborarea, iar libertatea elevilor 
de a-și urmări propriile interese şi idei este garantată. 

Programul Step-by-Step stabilește repere pentru o realitate 
care se constituie în fiecare moment prin interacțiunea profesoru- 
lui cu elevii, fundamentată pe încrederea mutuală și pe asumarea 
responsabilităţilor. Relaţia astfel concretizată nu presupune pozi- 
ţia dominantă a profesorului, ci un echilibru între autoritatea do- 
minantă a acestuia și dezvoltarea liberă a personalităţii elevului. 


! Kate Burke-Walsh, Predarea orientată după necesitățile copilului, p. 236. 

În relaţia pedagogică accentul se pune pe procesul învăţării, şi 
nu pe rezultate, adică se are în vedere dezvoltarea, modelarea 
concomitentă a intelectului și a afectivității. Așa cum nu se poa- 
te înțelege comportamentul copilului fără să se ţină seama și de 
comportamentul profesorului, la fel nu se poate înțelege compor- 
tamentul profesorului fără să se țină seama de comportamentul 
copilului. Profesorul se manifestă doar ca una dintre multiplele 
resurse de la care elevul poate învăța. EI îi implică pe elevi în 
diverse experienţe fără să separe cunoașterea de procesul produ- 
cerii acesteia, orientează lecţiile în funcție de întrebările şi răs- 
punsurile lor, încurajează spiritul interogativ și dezbaterile, expe- 
rimentarea și formularea de ipoteze, stimulează interacțiunea cu 
elementele materiale distribuite în mediul de învățare, încurajea- 
Ză autonomia și inițiativa. 


3. Concepte globale în Programul Step-by-Step 


Programul Step-by-Step promovează câteva concepte funda- 
mentale, care stau la baza strategiilor metodologice adoptate: co- 
municarea, preocuparea și grija față de realitatea înconjurătoare, 
comunitatea și conexiunile.! 

Comunicarea este unul dintre conceptele-cheie ale viziunii 
„pedagogice aflate la baza eforturilor de formare a deprinderilor 
și de însușire a cunoştinţelor în Programul Step-by-Step. Orice 
activitate trebuie să le ofere copiilor ocazii propice dezvoltării 
capacității de comunicare. Pe măsură ce își dezvoltă capacitatea 
de a comunica eficient, ei dobândesc spiritul de iniţiativă și sunt 
motivaţi în urmărirea unor idei, pot să înțeleagă puncte de vedere 
diferite şi să aprecieze diversitatea gândirii, a culturii celorlalți. 


! Kate Burke-Walsh, Crearea claselor orientate după necesitățile copiilor de 
8, 9 şi 10 ani, p. 6 sqq.; vezi și Kate Burke-Walsh, Predarea orientată după 
necesitățile copilului, p. 14. 

Cadrele didactice modelează limbajul și îndrumă acţiunile elevi- 
lor în așa fel încât aceştia să comunice atitudini responsabile şi 
pozitive, să își facă cunoscute nevoile ȘI să găsească modalităţile 
prin care pot răspunde nevoilor altora. Doar comunicând elevii 
învaţă modalităţi de clarificare a neînțelegerilor și de rezolvare a 
conflictelor prin utilizarea adecvată a limbajului, precum și com- 
portamentele necesare implicării cu succes în societatea demo- 
cratică. 

Preocuparea şi grija sunt valori importante, baza activității 
educative în Programul Step-by-Step. Copiii învaţă să fie preo- 
cupați de persoana lor, dar şi de mediul social şi natural în care 
trăiesc. În acest sens, o atenţie deosebită i se acordă educaţiei 
morale, o serie de activități fiind concepute și realizate în sco- 
pul formării și dezvoltării trăsăturilor de caracter. În Programul 
Step-by-Step se sprijină dezvoltarea caracterului copiilor de opt, 
nouă și zece ani astfel încât aceștia să fie capabili să participe în 
mod onest la activitățile școlii și comunității, să dovedească în- 
credere în sine, să muncească alături de ceilalți menţinând o co- 
laborare continuă, să comunice idei legate de sistemul de valori 
propriu sau al societăţii, să-i respecte pe ceilalți, să se angajeze în 
realizarea unor proiecte în folosul comunității. Copiii își dezvoltă 
caracterul şi învaţă principii morale cel mai bine urmând exem- 
plul adulţilor care contează în viața lor, însă o pot face și studiind 
viaţa eroilor din istoria naţională sau din viaţa de zi cu zi, discu- 
tând morala unei povestiri etc, 

Atunci când într-un grup copiii desfășoară activităţi de învă- 
are şi se joacă zilnic împreună, ei formează o comunitate. Orga- 
nizarea eficientă a clasei se face ținându-se cont de faptul că fie- 
care elev simte nevoia apartenenţei la o comunitate și dorește să 
le fie util celorlalți. Fiecare clasă este o comunitate, în care sunt 
prețuite grija și bunătatea față de cei din jur. Munca în comun, 
în cadrul unor proiecte bazate pe interesele clasei, creează relaţii 
armonioase între copii. Ei își asumă responsabilităţi, sunt partici- 
Panţi activi la activităţile clasei, iar contribuţia lor este încurajată 


260 lon Albulescu — Pedagogii alternative 


și prețuită. Întrucât învăţătoarea alocă suficient timp pentru a-i 
ajuta pe elevi să-și găsească formele de exprimare, să reușească 
să se cunoască unul pe altul și să-şi respecte diversele calități și 
talente, fiecare dintre ei se va simţi prețuit ca individualitate. De 
asemenea, atenția acordată zi de zi celorlalți, prin conduite sim- 
ple şi împărtășirea unor trăiri, constituie fundamentul dezvoltării 
comunităţii şcolare. 

Conexiunea este definită ca fiind capacitatea de a interrelaţio- 
na experienţele formative, care îi ajută pe copii să găsească punți 
de legătură între cunoștințele acumulate deja și cele noi pentru 
a-și construi o viziune empatică asupra lumii. Cu alte cuvinte, 
conexiunea este un termen utilizat pentru a descrie capacitatea de 
a lega informaţii noi de experienţe din trecut în scopul dezvoltării 
cunoaşterii. Copiii acumulează tot timpul cunoştinţe noi şi cau- 
tă să le aplice în situaţii cotidiene, îmbogăţindu-și repertoriul de 
experiențe. Programul Step-by-Step le oferă copiilor numeroase 
ocazii de a face descoperiri, explorări și exerciţii. Prin astfel de 
activităţi, ei sunt încurajați să observe similarităţile dintre oameni 
sau alte ființe, sunt ajutați să descopere conexiunile care exis- 
tă la nivelul culturilor, tradiţiilor, obiceiurilor, pe aceste baze ei 
construind structuri informaţionale tot mai complexe. De aceea, 
una dintre metodele de predare frecvent practicată în Programul 
Step-by-Step este aceea a unităţilor tematice de studiu, bazată pe 
ideea conexiunilor informaţionale. O unitate tematică de studiu 
prezintă un concept general prin studierea aprofundată a unui su- 
biect sau a unei probleme. 

Aceste concepte configurează prin semnificaţia lor principale- 
le coordonate ale predării și învățării în Programul Step-by-Step. 
Ele se constituie în veritabile repere pentru cadrele didactice, 
atunci când acestea stabilesc anumite standarde pentru munca lor 
și a elevilor. Mereu se va avea în vedere nivelul de dezvoltare a 
elevilor, căci acele sarcini care îi copleşesc nu au niciun rezultat 
constructiv. Atunci când procesul de învăţare este resimţit ca o 
povară, mulți elevi renunță, devenind străini de acele activități. 

Pe măsură ce învaţă să facă față unor situaţii noi, copiii devin tot 
mai încrezători în puterile lor şi au o atitudine pozitivă faţă de 
învăţare. 


4. Individualizarea instruirii 


Individualizarea instruirii este necesară întrucât corelează sta- 
diul de dezvoltare, capacităţile și necesităţile fiecărui copil cu 
obiectivele educaţionale. Când experienţa educaţională este indi- 
vidualizată, copiii se pot dezvolta în ritmul propriu, fiecare având 
timp să își selecteze activităţile, ceea ce îl ajută să înveţe să facă 
alegeri și să își dezvolte propriile interese şi aptitudini. 

Clasa axată pe necesitățile copilului favorizează individuali- 
zarea instruirii prin: 


1) organizarea centrelor de activitate în care copiii lucrează 
în funcţie de interesele și aptitudinile proprii, 

2) posibilitatea acordată copiilor de a-şi alege activitatea, de 
a face opțiuni, de a rezolva probleme, de a comunica, de a 
urmări obiective individuale, 


3) dotarea cu materiale atractive, care să îi stimuleze pe copii 
la activitate în funcţie de propriile nevoi, 


4) iniţierea de către cadrele didactice a unor activităţi care îl 
fac pe fiecare copil să se simtă implicat și stimulat, acțio- 
nând de multe ori doar ca mediatori și facilitatori. 


Pentru realizarea individualizării în procesul educaţional, echi- 
pa de educatori trebuie să încurajeze jocul și activitatea copiilor 
în centrele pentru care au optat în mod liber. Aceste centre vor în- 
tâmpina interesele copilului și capacitatea lui de înțelegere, facili- 
tând dezvoltarea aptitudinilor. Fiecare centru de activitate devine 
astfel un laborator de inițiativă, imaginaţie şi creativitate pentru 
copii. 

O clasă axată pe necesităţile copilului se bazează pe principiul 
conform căruia elevii își creează propriile cunoștințe prin experi- 
enţele și interacțiunile cu lumea înconjurătoare. Rolul echipei de 
educatori este acela de a acţiona ca mediatori, favorizând creşte-. 
rea și dezvoltarea copilului prin dirijarea intereselor, necesităţilor 
și calităţilor acestuia. În acest sens, este necesară transformarea 
clasei într-un laborator în care materialele sunt organizate ast- 
fel încât să încurajeze creativitatea și permanenta experimentare, 
descoperirea şi rezolvarea de probleme. 

În Programul Step-by-Step individualizarea instruirii este fa- 
cilitată de organizarea clasei pe centre de activitate (centre de 
interes), care reflectă interesele curente și nevoile teoretice ale 
elevilor. Însă centrele de interes nu sunt o inovaţie adusă de 
Programul Step-by-Step. Pedagogul belgian Ovide Decroly a fost 
acela care a conceput și aplicat pentru prima oară o astfel de or- 
ganizare a procesului de instruire. EI a criticat sistemul de instru- 
ire bazat pe discipline distincte de studiu, considerând că acesta 
creează un mediu artificial de învăţare întrucât ceea ce oferă di- 
versele discipline școlare nu corespunde trebuințelor copilului, 
căruia îi este prezentată realitatea într-un mod fragmentar și abs- 
tract. Ovide Decroly a căutat să înlocuiască organizarea fragmen- 
tară a cunoștințelor, pe discipline de studiu și în ordinea comple- 
Xităţii lor logice, cu gruparea acestora pe ansambluri, așa cum le 
oferă viaţa şi în funcţie de trebuințele copilului. Aceste unităţi 
didactice au fost numite „centre de interes“. Ovide Decroly a îm- 
părțit cunoștințele pe care copiii aveau să şi le însușească în patru 
centre de interes, corespunzătoare celor patru trebuințe, pe care 
el le considera specifice fiinţei umane în creştere: de hrănire, de | 
luptă împotriva intemperiilor, de apărare în faţa pericolelor, de a 
lucra şi de a se odihni. 

Pentru copiii cu vârsta de 3-6 ani, activitatea în aceste centre 
avea un caracter ocazional, doar atunci când era favorizată de 
anumite situații (0 vizită în pădure, un animal studiat și îngrijit 
în clasă etc.). Cei cu vârsta de 6-8 ani se angajau în fiecare an 

în toate centrele, din care puteau fi selectate şi „centre fragmen- 
tare“. De exemplu, pentru centrul de interes „alimentaţia“ li s-au 
oferit elevilor șase fragmente: fructele comestibile şi necomesti- 
bile, laptele, pâinea, apa, plantele şi animalele, plantele exotice. 
Elevii cu vârsta cuprinsă între 8 şi 14 ani studiau câte un centru 
pe an, iar de la 14 ani activitatea lor se desfășura în „centre speci- 
alizate“, desprinse din cele patru mari centre de interes. De acum, 
gruparea pe centre de interes a cunoștințelor se estompa, pentru 
ca elevii să se obişnuiască cu ordinea logică a sistematizării cu- 
noștinţelor în cadrul obiectelor tradiționale de învățământ. 

Sub aspect metodologic, arăta Ovide Decroly, dobândirea de 
către copii a cunoștințelor cuprinse în cele patru centre de in- 
teres presupune desfășurarea a trei tipuri de activităţi. O primă 
activitate este observaţia, prin intermediul căreia copilul intră în- 
tr-un contact direct cu obiectele asupra cărora i se atrage atenţia 
prin centrul de interes în care lucrează. Însă nu este vorba doar 
de o simplă dobândire de percepții, ci şi de efectuarea unor ope- 
raţii: măsurători, calcule, comparații, diferențieri, clasificări etc. 
În ordinea cunoașterii, observaţiei îi urmează asociaţia, activitate 
care presupune realizarea de corelaţii între diversele categorii de 
cunoștințe astfel încât să aibă loc o extindere și o diversificare 
a volumului achiziţiilor cognitive. Amploarea acestei activități 
sporeşte în cazul copiilor aflați în clase mai mari, aceştia putând 
să privească obiectele, faptele, fenomenele sau procesele cu care 
vin în contact din mai multe perspective: tehnologică, biologică, 
geografică, istorică etc. În fine, cel de-al treilea tip de activitate 
este expresia, adică acea manifestare a copilului care ia forma 
actelor de creaţie, fie cu caracter practic, concret, fie cu caracter 
teoretic, abstract. 


' Ovide Decroly, „Quelques consideration ă propos de Pinterât de l'enfant“, 
în Journal de Psychologie, ianuarie-mantie, 1924; vezi şi studiile lui Ovide 
Decroly : „La fonction de globalisation et son application“ și „Le râle du ph- 
nomâne de globalisation dans l'enseignement“, în Bulletin et Annales de la Soc. 
Royale des Sciences medicale et naturelle de Bruxelles, 1927. 

La scurt timp după ce a fost concepută de Ovide Decroly, me- 
toda centrelor de interes a avut destul de repede un ecou puternic 
şi în pedagogia românească. Radu Petre, profesor de pedagogie 
și director al Școlii Normale din Piteşti, a arătat un interes deose- 
bit pentru această metodă, nutrind convingerea că „personalitatea 
copilului trebuie să fie deasupra programelor fixate. Să părăsim 
noțiunea programelor fixe și valabile prin ele însele, în afară de 
experiența copilului. Să nu ne gândim la ele ca la ceva rigid și 
hotărât; să vedem în ele ceva evolutiv, mobil, și vom înţelege 
că elevul și programul nu sunt decât hotare, care deschid unul ȘI 
același proces.“! Chiar dacă centrelor de interes li se reproșează 
faptul că au un caracter arbitrar, că întrerup ordinea logică în care 
se prezintă diferitele părți ale aceluiași program și că, prin urma- 
re, conduc la o fragmentare a programelor de studiu, ele prezintă 
Și O serie de avantaje, dintre care cel mai important este acela al 
concordanței dintre școală și viață. | 

Un amplu experiment privind utilizarea metodei centrelor de in- 
teres a fost realizat de profesorul Toma Cocișiu, între 1928-1943, la 
Școala primară experimentală de la Blaj, cu elevii claselor V-VII. 
Activitatea de cercetare întreprinsă la inițiativa şi sub conducerea 
lui Toma Cocişiu s-a centrat pe trei probleme fundamentale: pro- 
grama centrelor de interes, metoda activă de cercetare Și orarul 
mobil. Programul centrelor de interes, numite și „unități de via- 
ță“, era alcătuit din subiecte aflate într-o strânsă legătură cu re- 
ferințele locale și cu activitatea observată zilnic de către elevi în 
familiile sau localitățile lor.? În ceea ce priveşte programa școla- 
ră, se opera mai întâi distincția între două categorii de trebuințe, 
sufletești și trupești, pentru ca apoi fiecare dintre acestea să fie 
divizată, la rândul său, în raport cu mediul natural și cu acela so- 
cial. Astfel, în categoria trebuinţelor sufleteşti stabilite prin ra- 


' Radu Petre, Problema interesului şi a centrelor de interes, Tipografia 
„Artistica“ P. Mitu, Piteşti, 1930, p. 29. | 
: Toma Cocișiu, Metodul activ şi creator în educaţie, Blaj, 1936, p. 3. 

portare la mediul natural erau cuprinse credința, poruncile, jert- 
fa și rugăciunile. Trebuinţele sufleteşti stabilite prin raportare la 
mediul social, numit și „deaproapele“, sunt adevărul, dreptatea, 
mila și bunătatea. În ceea ce privește trebuințele trupeşti, mediul 
natural cuprinde trei subgrupe: animalele, plantele, mineralele, 
iar cel social include familia, satul şi orașul. Prin raportarea celor 
trei grupe din mediul social la cele trei grupe din mediul natural 
rezultă șase „centre de viață“, și anume: hrana, căldura, lumina, 
munca, apărarea și podoaba. Elevii lucrau după metoda activă, 
luându-și subiecte de tratat privitoare la necesităţile vieţii, pen- 
tru soluționarea cărora cercetau un material cât mai bogat, citeau 
cărți și reviste, utilizau ceea ce acumulaseră în trecut sub forma 
experienţei personale. O astfel de activitate presupunea din par- 
tea elevului cercetare, judecare şi aplicare de cunoștințe. La sfâr- 
Șit, fiecare elev își expunea în faţa clasei rezultatul muncii, cău- 
tând să motiveze fiecare afirmaţie asupra căreia ar fi apărut vreo 
îndoială sau răspunzând la întrebările formulate de colegi. 

În Programul Step-by-Step, centrele pot varia de la o grupă 
de grădiniță la alta, de la o clasă de şcoală la alta.! Activitatea 
pe centre (sectoare) le permite copiilor să lucreze bazându-se pe 
interesele și abilitățile proprii, realizându-se astfel individuali- 
zarea instruirii. De exemplu, programul unei zile pentru o grupă 
de grădiniţă începe cu primirea copiilor, aceasta fiind marcată de 
discuții individuale cu părinţii, unele chiar confidenţiale. Până la 
servirea micului dejun, copiii se antrenează în diverse activități 
de dimineaţă. După micul dejun urmează întâlnirea de diminea- 
ță (activitate frontală), unde copiii, adunaţi într-un singur grup 


' Principalele centre într-o grupă de grădiniță Step-by-Step sunt: Artă, Mate- 
riale de construcție, Bucătărie, Joc de rol, Alfabetizare, Matematică, Stiinţe, 
Muzică, Joc în aer liber, Nisip și apă. În clasele de învățământ primar se orga- 
nizează Centrul de citire, Centrul de scriere, Centrul de știință, Centrul de artă, 
Centrul de matematică/jocuri de construcţii. De asemenea, se mai organizează 
şi alte tipuri de centre: Centrul de actorie, Centrul de construcții din resturi, 
Centrul de descoperiri, Centrul de ascultare. 

sau în două mai mici, desfășoară o activitate comună, conform 
„temei de dezbatere sau categoriei de activități planificate pentru 
ziua respectivă. După aceasta, copiii optează pentru activităţile 
în centrele de interes, unde aprofundează tema zilei sau se lasă 
prinși în activități spontane. Servirea prânzului şi somnul sunt 
componente ale programului zilnic. Activităţile de aranjare a ju- 
căriilor, pe cât se poate în prezenţa părinţilor, încheie programul 
unei zile. 

Organizarea centrelor de activitate presupune o anumită aran- 
jare a clasei, fără a limita o activitate la nivelul unui singur cen- 
tru. Orarul zilnic le va permite copiilor să folosească timpul şi 
diferite ocazii pentru a-și alege centrele de interes. Centrele de 
activitate oferă posibilitatea alegerii domeniilor de învăţare și a 
materialelor. Materialele din fiecare centru îi stimulează și îi pro- 
voacă să își folosească toate simțurile în timpul jocului. Clasa 
trebuie aranjată întotdeauna astfel încât să ofere posibilitatea ale- 
gerii între centre și diverse materiale.! Prin experimentarea, in- 
vestigarea și descoperirea proprie, copiii vor dobândi informaţii 
noi, pe căi care le sunt la îndemână. Astfel, ei îşi dezvoltă capa- 
citatea de a identifica şi rezolva Belene, de a gândi critic, de a 
alege și de a elabora concepte. 

Activităţile pe centre de interes sunt erati Zilnic și în în- 
vățământul preşcolar tradițional, unde fac parte din categoria ac- 
tivităților didactice liber alese, care îi ajută pe copii să socialize- 
ze în mod progresiv şi să se inițieze în cunoașterea lumii fizice, 
a mediului social și cultural căruia îi aparțin, a matematicii, co- 
municării, a limbajului citit și scris. Dacă este vorba de activi- 
tăți desfășurate în sala de grupă, educatoarea va acorda o atenţie 
deosebită organizării spațiului în centre ca Biblioteca, Colţul că- 
suței/Joc de rol, Construcţii, Știință, Arte, Nisip şi apă și altele? 
Organizarea acestor centre se va face ținând cont de resursele 


1 Kirsten A. Hansen, Roxane K. Kaufmann, Kate Burke- Walsh, op. cit., p. 12. 
2 Curriculum-ul pentru învățământul preşcolar, 2008, p. 19. 

materiale, de bata disponibil și de nivelul de vârstă al copiilor. 
În funcţie de spaţiul disponibil, sectorizarea sălii de grupă poate 
cuprinde toate centrele sau cel puţin două dintre ele, în care ca- 
drul didactic pregătește zilnic „oferta“ pentru copii, astfel încât 
aceştia să aibă posibilitatea să aleagă locul de învăţare și joc, în 
funcţie de disponibilitate şi nevoi. Materialele care se vor regăsi 
zilnic în zonele/centrele/colţurile deschise nu trebuie să fie alea- 
torii, ci atent alese, în strânsă corelare cu tema săptămânii sau cu 
tema proiectului aflat în derulare. 

Aranjarea sălii de clasă este făcută în așa fel încât să-l încura- 
jeze pe copil să opteze cu privire la activităţile pe care le va des- 
fășura. Fiecare sală de clasă are mai multe centre de activitate, fi- 
ecare conținând materiale diferite, pe care copiii le vor explora și 
cu care se vor juca. Centrele de activitate reprezintă zone delimi- 
tate ale clasei (sălii de grupă), dotate cu materiale specifice unui 
anumit tip de activitate, în care un număr de 4-5 elevi se confrun- 
tă individual sau în grup cu sarcini adecvate interesului şi nivelu- 
lui lor de dezvoltare. Pe masa fiecărui centru sunt scrise sarcinile 
de lucru specifice. Acestea sunt progresive, permițându-i fiecărui 
copil să le rezolve în ritmul și la nivelul său de dezvoltare. La fi- 
ecare centru, copiii rezolvă sarcinile propuse de către cadrul di- 
dactic și o pot face individual, în perechi sau în grup, după cum 
au fost formulate sarcinile respective. Copiilor li se permite să își 
aleagă materialele și sunt încurajați să lucreze cu ele. Ei pot trece 
cu ușurință de la un centru de activitate la altul, timpul petrecut 
într-un centru fiind diferit în cazul fiecărui copil, ceea ce nu se 
întâmplă în sistemul tradițional de învățământ. 

Copiii și profesorii pot decide împreună asupra centrelor or- 
ganizate în sala de clasă. Activitatea în centre poate lua diverse 
forme. Organizate cu scopul realizării învăţării prin explorare, 
centrele pot fi folosite de un copil, de doi copii sau de un grup. 
Această organizare a clasei facilitează colaborarea dintre elevi în 
realizarea de sarcini comune. Fiecare centru ar trebui să includă 
activităţi pe mai multe niveluri (concret și abstract) și materiale 

care se pot ajusta la stilurile şi nevoile individuale. Întrucât co- 
piii învaţă prin asocierea informaţiei noi cu cea deja cunoscută, 
a materialelor noi cu cele familiare, este logic ca materialele de 
același fel să fie grupate în centrele de studiu. Profesorul este 
acela care le arată copiilor cum să le folosească, prezentându-ie 
pe toate, eșalonat în timp. Pentru a asigura o bună folosire cotidi- 
ană a materialelor, fiecare obiect ar trebui ilustrat printr-un desen 
sau o fotografie, menționându-se totodată şi numele obiectului 
desemnat. 

În Programul Step-by-Step, activitatea sectorială este una din- 
tre principalele modalități prin care se asigură reuşita individua- 
lizării instruirii. Fiecare centru trebuie să conțină materiale sufi- 
ciente pentru uzul mai multor copii. Acestora li se permite să îşi 
aleagă singuri materialele și sunt încurajați să lucreze după bunul 
plac. Se recurge frecvent la munca în grupuri, scopurile acestor 
activități fiind de a-i învăţa pe copii să își dezvolte simţul identi- 
tății şi al preţuirii de sine, dar și să relaţioneze, să coopereze, să 
se respecte şi să se integreze cu ușurință în comunitatea şcolară. 

Un obiectiv fundamental al Programului Step-by-Step, arată 
Kate Burke Walsh, este crearea unei comunități care să-i ajute 
pe copii să își însușească deprinderile sociale de care au nevoie. 
Într-o clasă Step-by-Step este foarte important ca fiecare copil 
să-și dezvolte simţul identităţii, să înveţe cum să aibă grijă de cei 
din jur și, în același timp, să accepte că și el are nevoie de aceş- 
tia, să înveţe să împărtășească valori culturale și să devină parte 
componentă a comunității elevilor, să conștientizeze și să res- 
pecte diversitatea culturală. Astfel de scopuri sunt realizate înde- 
osebi prin munca în grupuri și în cadrul proiectelor, când elevii 
își asumă un scop comun, învață să ipateze Și să se respecte 
unii pe alții. 

Echipa de cadre didactice poate iniţia teme şi proiecte indi- 
viduale în cadrul centrelor, care trebuie să se bazeze pe existen- 
ţa unui interes puternic manifestat de un copil sau mai mulți. 
Copiii nu trebuie niciodată obligați să participe la o temă sau la 

un proiect care nu îi interesează. ui proiect bazat pe tema re- 
spectivă se va dezvolta și îmbunătăţi de către copii împreună cu 
cadrul didactic. Ei vor fi motivaţi în realizarea proiectului numai 
în măsura în care subiectul abordat va da răspunsuri la întrebările 
pe care ei şi le pun. 

Echipa de educatori are responsabilitatea creării unei ambi- 
anțe propice învăţării, incitând la conversaţie, stimulând curio- 
zitatea copiilor, explorarea, negocierea, opțiunea și observându-i 
pentru a putea adapta activităţile la nevoile progresive ale aces- 
tora. Activităţile individuale și în grupuri mici vor fi planificate 
de-a lungul unei săptămâni, astfel încât să se focalizeze asupra 
sarcinilor specifice stabilite de echipa de educatori. 

Centrele le oferă elevilor ocazia să își dezvolte deprinderile, 
să înveţe din experienţele celorlalți, să îşi consolideze cunoştin- 
țele. Ele trebuie organizate în așa fel încât să satisfacă cerinţele 
individuale ale elevilor și să le ofere acestora libertatea de a se 
manifesta. 

Grupurile din cadrul clasei ar trebui să fie eterogene pentru 
a le da elevilor posibilitatea să înveţe din exemplele oferite de 
colegii de aceeași vârstă. Activitatea în centre presupune ca sar- 
cinile să fie executate de grupuri mici de elevi, care se autocon- 
stituie și autodirijează, fără a se ignora munca individuală. Spre 
deosebire de sistemul tradițional, munca individuală este privită 
mai degrabă ca o componentă a muncii în echipă. Indiferent de 
grupa din care face parte, elevul lucrează fie pentru a rezolva una 
și aceeași problemă, fie explorează o temă nouă, timp în care pro- 
fesorul se manifestă ca animator, mediator, evaluator. 

În cadrul claselor orientate după necesităţile elevului există 
materiale esenţiale, de care fiecare are nevoie, însă există Și ma- 
teriale opţionale, care pot fi introduse treptat de-a lungul anului. 
După ce învăţătoarea a prezentat materialele şi modul lor de uti- 
lizare, elevii pot discuta și decide unde și cum ar trebui să fie de- 
pozitate. Pentru ca materialele să se afle zilnic la dispoziţia și la 
îndemâna elevilor, ele trebuie etichetate cu o poză, un desen, o 

fotografie şi un nume. Copiii care sunt implicaţi activ în confec- 
ționarea, organizarea, alegerea materialelor și primesc informaţii 
corecte despre ele sunt pregătiți să le folosească în mod indepen- 
dent și responsabil. 

În străduința sa de a îmbogăţi programa și de a-i stimula pe 
elevi în procesul de învățare, învățătorul trebuie să le asigure re- 
surse corespunzătoare: cărți, postere, ziare, obiecte și materi- 
ale pentru centrele de activitate (inclusiv naturale), jucării etc. 
Membrii familiilor sau alți voluntari din comunitate reprezintă 
și ei resurse educaţionale importante, putând să îşi aducă contri- 
buţia la îmbogățirea programei prin prezenţa lor în clasă pentru 
a povesti anumite întâmplări, pentru a discuta despre munca lor, 
pentru a împărtăși impresii despre vremea copilăriei lor, pentru 
a confecționa diverse materiale. De asemenea, ei îi pot ajuta pe 
elevi în cadrul diverselor activități desfășurate în clasă. 


5. Debutul activităților zilnice 


În cadrul acestei alternative educaționale, o importanță deo- 
sebită are aplicarea, atât la nivelul preşcolar, cât şi la nivelul în- 
vățământului primăr, a strategiei „Circle Time“ (Întâlnirea de di- 
mineaţă), care aduce un plus de diversitate și de calitate învăţării. 
Această activitate permite întrepătrunderea activităţilor școlare și 
sociale astfel încât profesorii și elevii să poată conlucra cât mai 
bine, formând o comunitate în care se încurajează exprimarea și 
ascultarea, împărtășirea sentimentelor, participarea. Aceste acti- 
vități zilnice satisfac nevoile școlare și sociale ale elevilor și con- 
tribuie la succesul lor școlar. Întâlnirea de dimineaţă este în mod 
direct asociată cu dezvoltarea sinelui și a inteligenței emoţionale 
(interpersonale), dar și cu formarea coeziunii grupului.! 


' Simona Petran, „Întâlnirea de dimineață — un Bun venit la şcoală!“, în Revista 
de pedagogie. Pedagogii alternative, nr. 1-12, 2006. 

Datorită valenţelor sale formative, Întâlnirea de dimineață a 
fost preluată şi introdusă ca activitate zilnică și în curriculumul 
pentru învățământul preșcolar tradițional. În cadrul acestuia, ac- 
tivităţile de dezvoltare personală includ rutinele, tranziţiile și ac- 
tivităţile din perioada după-amiezii (pentru grupele cu program 
prelungit), inclusiv activităţile opţionale. 

Rutinele sunt „activităţi-reper“ în funcţie de care se deru- 
lează întregul program educativ al zilei. Ele acoperă nevoile de 
bază ale copilului şi contribuie la dezvoltarea globală a acestuia. 
Rutinele înglobează activităţi de tipul: sosirea copilului la grădi- 
niță, Întâlnirea de dimineaţă, micul dejun, igiena, masa de prânz, 
somnul/perioada de relaxare de după-amiază, gustările, plecarea 
acasă. Acest tip de activități se remarcă prin faptul că se repetă 
zilnic, la intervale aproximativ stabile, cu aproape aceleași con- 
ținuturi.! La Întâlnirea de dimineaţă, cu o durată de aproximativ 
15 minute, accentul cade, printre altele (prezența, calendarul na- 
turii etc.), pe autocunoaștere (stimă de sine, imagine de sine) şi 
pe dezvoltarea abilităţilor de comunicare. 

Valenţe formative ale Întâlnirii de dimineață, care marchea- 
ză debutul activităţilor zilnice în Programul Step-by-Step, pot fi 
sintetizate astfel: 


a) se creează ocazii pentru ca elevii să înveţe unii de la alţii; 
b) se asigură o motivaţie optimă pentru învăţare; 
__€) se facilitează comunicarea şi se dezvoltă relații constructi- 

ve profesor-elev și elev-elev; 

d) se exersează prezentarea de sine, gândirea critică, expri- 
marea sentimentelor și a trăirilor personale de către elevi: 

e) se exersează exprimarea opiniei proprii, abilitatea de a ale- 
ge şi de a lua decizii; 

f) se exersează de către elevi un cod comportamental adecvat 
în interacţiunile sociale; 


' Curriculum-ul pentru învățământul preşcolar, 2008, p. 19. 

g) se însușesc semnificaţii ale unor valori (libertate, respon- 
sabilitate, dreptate, echitate, respect) şi se dezvoltă aptitu- 
dinile sociale ale copiilor; 

h) se dezvoltă responsabilitatea colectivă pentru binele fie- 
căruia și se încurajează atitudinile și comportamentele de- 
mocratice; 

i) se dezvoltă capacităţi necesare în activitatea de învățare: 
exprimarea gândurilor, ascultarea celuilalt, adaptarea ex- 
perienţelor cognitive și de viaţă la o situație particulară; 

j) se pot cunoaşte problemele individuale și de grup ale ele- 
vilor.! 


O zi de școală începe cu Întâlnirea de dimineață (aproximativ 
15 minute), care este structurată de regulă în următoarele mo- 
mente: salutul, prezența, calendarul naturii, împărtășirea cu cei- 
lalți, citirea agendei zilei, activitatea de grup. Această activitate 
îi oferă elevului posibilitatea de a descoperi ce urmează să în- 
veţe, de a-i cunoaște pe colegi şi de a se lăsa cunoscut de către 
colegi, de a-și prezenta propriile experienţe de viaţă, de a-şi ex- 
prima gândurile şi sentimentele, de a solicita diverse informații 
și explicaţii, de a-și exprima opiniile cu privire la probleme și 
situaţii generale. Fiecare are posibilitatea să pună întrebări Și să 
facă comentarii. 

Întâlnirea de dimineaţă creează o atmosferă vioaie, entuziastă, 
prietenoasă pentru toată ziua, îi ajută pe copii să înveţe ce în- 
seamnă să aibă grijă de ei şi de cei din jur, stabileşte ritualuri 
și rutine. În cadrul ei se exersează deprinderi importante pentru 
succesul școlar, cum ar fi acelea de a asculta, a vorbi, a sinteti- 
za informaţii, a rezolva probleme, a urma indicaţii, a lua deci- 
zii, a citi etc. Acest moment permite dezvoltarea aptitudinilor de 
comunicare ale copiilor, depășirea blocajelor psihosociale care 


' Cf. Bane Colleen, Manualul cadrului didactic pentru întâlnirea de dimineaţă, 
C.E.D.F. Step by Step, București, 2004. 

ar putea afecta relaţiile dintre ei sau dintre ei și cadrul didactic, 
cultivarea toleranţei față de interlocutori ȘI aprecierea corectă a 
colegilor şi a situaţiilor şcolare, evitarea stereotipiilor sau menta- 
lităţilor greșite dobândite în mediul extrașcolar. 


6. Comportamentul învățătoarei 


În sistemul tradițional de învățământ, discursul învățătoarei 
domină adeseori activitatea clasei, aceasta fiind principala cale 
de transmitere a cunoştinţelor, a directivelor de acţiune sau a nor- 
melor de conduită. Conţinutul programei este prezentat global, 
iar procesul de învățare se consideră că are loc printr-o progresie 
liniară, prin stăpânirea informaţiilor acumulate Și a deprinderilor 
formate. Nu de puţine ori elevii sunt consumatori pasivi de infor- 
maţie şi de autoritate, școlarizarea constituind pentru ei o sarcină 
de suportat. Fundamentul Programului Step-by-Step rezidă în re- 
cunoașterea și respectarea intereselor, a talentelor individuale, a 
stilurilor de învăţare personale și a valorilor culturale ale tuturor 
copiilor. A învăţa copilul cum să înveţe, mai degrabă decât ce să 
înveţe, şi a-l sprijini să își dezvolte propriul potențial constituie 
caracteristicile sale definitorii. În clasa orientată după necesități- 
le copilului, ceea ce se întâmplă face parte din viaţă. Cunoștinţele 
sunt descoperite în bună măsură de copil, prin efort propriu, edu- 
cația fiind privită în primul rând ca un proces. Elevii sunt impli- 
caţi direct în soluționarea problemelor și participă la elaborarea 
„proiectelor, realizarea învăţării luând forma unei spirale care se 
tot extinde. 

Este important ca elevii să-și însușească cunoștințe de bază, 
însă este esenţială înțelegerea informaţiilor conceptuale. Pentru a 
organiza un mediu de studiu comprehensibil învăţătoarea trebuie 
să cunoască și să respecte particularităţile individuale ale elevi- 
lor săi. Dându-le elevilor ocazia de a-și spune părerile în legătură 
cu activitatea, cu conducerea clasei și cu parcurgerea programei, 

învăţătoarea adoptă o strategie de predare bazată pe individuali- 
zare. Opțiunile sunt definite ca alternative sau alegeri şi trebuie să 
fie conforme intereselor fiecărui copil şi stilului său de învăţare. 

Pot exista multe ocazii pentru copii de a avea opțiuni dacă 
învăţătoarea (educatoarea) individualizează procesul de instruire 
respectând capacitățile intelectuale ale fiecăruia şi dacă reușește 
să diversifice modalităţile de abordare a activităților, materialele 
folosite şi interacţiunile din cadrul grupului. Ea trebuie să respec- 
te diversele stiluri de învăţare și să adapteze mediul de învățare 
la nevoile fiecărui copil. Mediul educațional este realizat astfel 
încât să reflecte aceste preocupări, deschizându-le elevilor calea 
spre explorarea lumii înconjurătoare, stimulându-i să pună între- 
bări și să găsească răspunsuri, ajutându-i să înţeleagă complexi- 
tatea lumii. Numai procedând în acest fel va reuși învăţătoarea 
să-l mențină pe copilul în centrul procesului de instruire. 

Clasele Step-by-Step se constituie într-un cadru de explorare, 
investigare, dialogare eficientă şi soluţionare de probleme indivi- 
dual sau în grup. Când mediul de învăţare în care elevii își petrec 
majoritatea timpului este organizat în așa fel încât să încurajeze 
interacțiunea, când cooperarea este apreciată și stimulată, când 
temele și materialele sunt optimizate, iar libertatea de gândire şi 
exprimare garantată, copiii devin activi și dornici să lucreze pen- 
tru a răspunde provocărilor intelectuale curente. Așa trebuie să 
arate mediile școlare axate pe dezvoltarea elevului. 

Responsabilitatea cadrului didactic de a asigura o ambianță 
stimulatoare din punct de vedere intelectual, emoțional, moti- 
vațional și de a acorda sprijin efectiv tuturor elevilor în învăța- 
re se poate concretiza pe mai multe căi de-a lungul zilei, ținând 
cont de faptul că fiecare moment este propice pentru a preda, 
fie că este vorba de lucrul frontal cu clasa, de o discuţie de grup 
sau de activitatea individuală. Întrucât Programul Step-by-Step 
se bazează pe convingerea că dezvoltarea optimă a copiilor este 
asigurată prin implicarea lor activă în procesul educaţional, ro- 
lurile cadrelor didactice sunt semnificativ redefinite: „Crearea 


VI. Programul step-by-step 275 


unei ambianţe bine organizate îi încurajează pe copii să explo- 
reze, să aibă inițiative şi să creeze. Echipa de educatori trebuie 
să urmărească dezvoltarea copilului şi să furnizeze materialele 
pentru învăţare. În plus, rolul echipei este să stabilească țeluri 
corespunzătoare pentru fiecare copil în parte şi pentru grupa de 
copii în ansamblu, să răspundă intereselor copiilor, să respecte 
personalitatea fiecărui copil, să menţină trează curiozitatea Copi- 
lului mic și să stimuleze învăţarea cooperantă.“! Învățătoarea își 
asumă mai multe roluri în cadrul clasei Step-by-Step: ia decizii, 
răspunde la nevoile elevilor și le sprijină dezvoltarea, facilitează 
învăţarea, observă și evaluează rezultatele învățării, oferă un mo- 
del de urmat. Îndeplinirea acestor roluri îi conferă multă autori- 
tate în clasă. Atunci când le înțelege şi ştie să le joace, procesul 
de predare este mai eficient, mai dinamic, mai creativ. Cu timpul, 
aceste roluri devin naturale și familiare. 

Într-o clasă Step-by-Step, arată Kate Burke-Walsh, învăţătoa- 
rele iau decizii în legătură cu: 


1) mediul fizic — mediul înconjurător este considerat „labora- 
torul“ în care învață copiii. Învăţătoarea va lua decizii în 
legătură cu aranjarea încăperii, numărul de centre, ampla- 
sarea acestora, aranjarea mobilierului, expunerea materi- 
alelor didactice. Ea își comunică așteptările inclusiv prin 
crearea unui mediu care stimulează activitățile de învăţare 
și le asigură copiilor posibilitatea de a-și asuma diverse 
roluri pe măsură ce învaţă. 

2) materialele didactice — învăţătoarele decid ce cărţi vor fi 

„puse la dispoziţia elevilor, ce materiale didactice se vor 
folosi în centrele de activitate, ce jocuri se vor expune pe 
rafturi sau care din ele vor fi folosite.? 


' Kirsten A. Hansen, Roxane K. Kaufmann, Kate Burke Walsh, op. cit. p. |. 

? Referitor la materialele didactice, vezi: J. Rothschild, E.L. Daniels, 
Step-by-Step. Crearea materialelor didactice centrate pe copil, Editura Cermi, 
lași, 1999. 

3) programul zilnic — învățătoarele decid programul de studiu 
ȘI cât timp li se va acorda diferitelor experienţe de învă- 
țare. Ele îi vor distribui pe elevi în diverse roluri, îndem- 
nându-i să devină parteneri pentru o anumită sarcină san: 
observatori și martori la îndeplinirea unei activități. 


4) comunitatea persoanelor care studiază. A-i ajuta pe elevi 
să învețe împreună, să colaboreze și să rezolve probleme 
în grup este o îndatorire majoră a învățătoarelor..! 


Prin astfel de decizii, învățătoarele pun în aplicare programa 
școlară în mod eficient. De fapt, atunci când aranjează sala de 
clasă, elimină unele materiale şi introduc altele, stabilesc un pro- 
gram și creează o comunitate, adică adoptă hotărâri care vor afec- 
ta fundamental procesul de învăţare. Deciziile pe care le iau sunt 
legate de programa şcolară și, implicit, de studiu: decizii con- 
crete referitoare la conţinutul materiei, la subiectele de parcurs 
în predarea diverselor discipline și la armonizarea lor, la felul în 
care vor realiza obiectivele, la modul de formare a diferitelor de- 
prinderi și la stimularea creativităţii. Ele trebuie să urmeze Planul 
de învățământ stabilit oficial, însă pot decide asupra modului în 
care îl vor pune în aplicare. 

În clasele tradiționale, învățătoarele sunt cea mai importantă 
sursă de inforrnaţii, uneori chiar singura. Ele prezintă informaţia 
folosindu-se de manuale, lecturi suplimentare, culegeri de exer- 
ciţii, diverse lucrări etc. Tehnicile lor de chestionare sunt concen- 
trate asupra tipurilor de răspuns, corect sau greșit. Ele sunt res- 
ponsabile de comportamentul clasei și sunt privite ca autoritatea 
supremă. În Programul Step-by-Step, învățătoarele sunt persoa- 
nele care facilitează, coordonează și îndrumă elevii în procesul 
învăţării. Ele învaţă împreună cu copiii, creând situaţii de învăța- 
re bazate pe experienţă directă, interacțiuni sociale și cercetare. 


' Kate Burke-Walsh, Crearea claselor orientate după necesităţile copiilor de 
8, 9 şi 10 ani, pp. 27-28. 


VI. Programul step-by-step 277 


Deprinderile nu mai sunt privite ca obiectiv de atins, ci ca instru- 
mente, ca mijloace, fiind legate de un anumit conţinut. Învăţă- 
toarele şi elevii stabilesc împreună reguli de comportare, punân- 
du-se accentul pe asumarea responsabilităților de către copii. 

Învăţătoarea se comportă într-o manieră interactivă în proce- 
sul de învăţare, privindu-i pe elevi ca pe niște pânditori, care ela- 
borează „teorii“ asupra lumii. Ea este aceea care facilitează în- 
vățarea, care îi ajută, ghidează, stimulează și observă pe elevi, 
împărțind cu aceștia responsabilitatea studiului. Scopul observă- 
rii este acela de a obține informaţiile care îi dau posibilitatea să 
structureze optim experienţele clasei, astfel încât să vină în în- 
tâmpinarea intereselor copiilor. Pentru a adapta activităţile clasei 
la nevoile identificate prin observare, ea va recurge la următoa- 
rele tehnici: încurajarea intereselor, diversificarea activităților, 
centrarea pe nevoi specifice. 

Discuţiile de grup referitoare la subiectele din programă sunt 
ocazii importante pentru copii de a schimba idei, de a clarifica 
concepte, de a problematiza. Rolul învăţătoarei este de a conduce 
discuțiile în mod flexibil, fără a impune restricţii, în așa fel încât 
să-i stimuleze pe copii să stabilească un scop clar al discuţiilor și 
să exprime idei noi, pentru că la această vârstă ei sunt interesați 
de idei diferite și le place să vorbească mult, discuția putând ușor 
să se îndrepte într-o direcţie nedorită sau să devină superficială. 
De obicei, întreaga clasă este implicată în discuţii, fiecare copil 
având ocazia să-și exprime părerile și să le audă pe ale colegi- 
lor, ceea ce consolidează ideea de apartenenţă la o comunitate 
de elevi. 

Discuţiile în clasă facilitează auto-reflecția asupra învăţării. 
În acest sens, copiii trebuie încurajați să vorbească despre com- 
portamentul lor în clasă, despre atitudinile și munca lor intelec- 
tuală. Pentru ca o discuţie de grup să fie productivă, şi nu haoti- 
că, pasionantă, şi nu plictisitoare, este necesar ca învăţătoarea să 
stabilească obiective clare, să aleagă momentul potrivit şi să se 
asigure că elevii sunt tot timpul atenţi, să încurajeze participarea. 

Rolul învățătoarei de a facilita învăţarea nu este o idee nouă. 
O întâlnim şi la L.S. Vîgotsky, atunci când acesta vorbește des- 
pre zona proximei dezvoltări, sau la Jerome S. Bruner, în con- 
cepția acestuia despre interacțiunea de tutelă dintre adult şi copil, 
care comportă un proces de sprijinire și îndrumare. Cum faci- 
litează învăţătoarea procesul de învăţare? Ea nu își mai asumă 
controlul absolut asupra învăţării care are loc deoarece Și elevii 
trebuie să aibă o responsabilitate în acest sens. Niciun elev nu 
este lăsat singur în faţa dificultăților. Învăţătoarea îi va fi mereu 
alături, gata să-i vină în ajutor. În clasa axată pe dezvoltarea ele- 
vilor, învăţătoarea are responsabilitatea de a găsi căile cele mai 
potrivite pentru a-i ajuta pe toți elevii să înveţe. Ea trebuie să se 
asigure că sala de clasă este un loc interesant, stimulator, menit 
să îl sprijine şi să îl protejeze pe elev. 

Învăţătoarele din clasele Step-by-Step facilitează învăţarea, nu 
o controlează. În acest sens, ele pun întrebări, răspund la întrebă- 
rile copiilor, îi ajută să reflecteze asupra modului lor de a acţiona 
şi studia, furnizează resurse. Când elevii reflectează asupra cunoş- 
tințelor însușite, ei văd câteodată lucrurile într-o lumină nouă Și au 
„o mai bună înțelegere a statutului lor de elevi. Prin asigurarea unor 
ocazii diversificate de învăţare, create de-a lungul zilei şi prin mo- 
delarea reflecției asupra acestora, învățătoarele îmbogăţesc sem- 
nificativ procesul de învățare în clasa la care predau. 

Cadrele didactice respectă ideile copiilor şi le utilizează pen- 
„tru a modela programa. Atât copilul, cât și cadrul didactic pot ini- 
ţia sau conduce activităţi; fiecare, pe rând, poate conduce, întreba 
sau răspunde. Copiii sunt încurajați să aibă cât mai multe iniţi- 
ative, expresia lor creativă fiind atent monitorizată și valorizată. 
Cadrul didactic interacționează cu copiii pe măsură ce aceştia lu- 
crează și se joacă: îi învaţă să aibă un comportament grijuliu şi să 
se ajute între ei, îi observă cum se comportă în centrele de activi- 
tate, înregistrează și evaluează observaţiile şi le utilizează pentru 
planificarea și individualizarea instruirii. Atmosfera pozitivă în 
clasă este asigurată de cadrul didactic, care personifică o serie de 

calități, pe care dorește să le regăsească și la copii: implicarea, 
entuziasmul, empatia, curiozitatea. 
Programul Step-by-Step pentru învățământul primar îi îndeam- 
nă pe elevi să își asume diverse roluri în clasă: 


a) 
b) 
c) 
d) 


c) 


h) 


prieteni — învaţă să aibă încredere și să se îngrijească de 
ceilalți; 

parteneri — învaţă să coopereze, să ia în considerare și 
punctele de vedere ale colegilor; 


gânditori —reflectează la acțiunile lor și fac conexiuni între 
noile cunoștințe dobândite şi cele vechi: 


ascultători — învaţă să devină auditori activi, atenţi și chiar 
critici; 

organizatori — își planifică propriile studii, asumându-și 
răspunderea pentru deciziile luate; 

interlocutori — își exprimă propriile idei, propriile opinii; 
persoane care rezolvă o problemă — creează soluţii alterna- 
tive la obstacolele întâlnite; 


martori ai unei întâmplări —își dezvoltă priceperile necesa- 
re pentru a comunica propriile observații, idei, experienţe.! 


În clasele axate pe dezvoltarea elevilor, învăţătoarea pregăteș- 
te următorul tip de experiențe de învățare pentru copii: scrierea 
de jurnale, şedinţe și discuţii de grup, folosirea centrelor de acti- 
vitate și a proiectelor. Ea dă tonul clasei, punând întrebări, făcând 
comentarii, organizând și adoptând un anumit stil de conducere, 
stabilind un climat de respect reciproc. De la început, de când 
stabileşte împreună cu elevii regulile clasei, ea îi face să înțelea- 
gă că aparțin unei comunități în cadrul căreia trebuie să își asume 
răspunderea pentru ceea ce fac. Când învăţătoarea este corectă și 
tolerantă cu copiii, aceştia se simt apreciaţi și își tratează colegii 


! Kate Burke-Walsh, Predarea orientată după necesitățile copilului, p. 15. 

în același fel. Învăţătoarea care ştie să aprecieze calităţile elevilor 
modelează în mintea acestora o acceptare a diferențelor, pe care 
ulterior o vor proba în diverse împrejurări. 

Clasele Step-by-Step sunt diferite faţă de clasele tradiționa- 
le din multe puncte de vedere. Una dintre principalele diferenţe 
constă în modalitatea de dirijare a comportamentului elevilor. În 
clasa tradițională, învăţătoarea face regulile și elevii trebuie să le 
respecte. Dacă încalcă regulile, elevii sunt pedepsiţi. Ei nu sunt 
încurajați să-și autocontroleze comportamentul, să facă alegeri şi 
să ia decizii în clasă. În clasa orientată după necesităţile elevilor, 
aceștia își însușesc deprinderi de autocontrol și fac alegeri; mai 
mult, ei ajută la stabilirea regulilor și a procedurilor clasei şi iau 
decizii referitoare la felul în care îşi vor organiza timpul în de- 
cursul unei zile, în acest fel dobândind un adevărat simţ al res- 
ponsabilității. Pentru a-i implica pe copii în stabilirea regulilor, 
învățătorul trebuie să deschidă o discuție despre finalitatea lor, 
astfel încât aceştia să înțeleagă că regulile, la fel ca legile, sunt 
stabilite pentru a garanta siguranța, pentru a proteja drepturile și 
libertăţile individului, pentru a fi un ghid de conduită.! Clasa va 
decide care sunt regulile de adoptat. După ce acestea au fost sta- 
bilite, învăţătoarea va studia felul în care elevii le respectă și va 
face comentarii pentru a-i încuraja pe toți să îşi modeleze com- 
portamentul în funcţie de ele. Când copiii se abat de la o regulă, 
ea va trebui să le-o reamintească și să-i încurajeze să își îndrepte 
comportamentul. 

Programul Step-by-Step le oferă copiilor ocazii reale de a lua 
decizii și de a-și asuma responsabilităţi. De exemplu, pentru a-i 
implica pe elevi în acest proces, învăţătoarea le va cere să se așe- 
ze într-un cerc în centrul clasei, după care va începe o discuţie 
despre scopul regulilor şi procedurilor. Este important ca elevii 
să înțeleagă că regulile și procedurile sunt menite să le asigure un 
mediu favorabil învățării, să le protejeze drepturile individuale 


! Ibidem, p. 50. 

și libertatea, să le reglementeze conduitele. Ei vor conștientiza 
faptul că regulile le indică membrilor comunității şcolare ceea ce 
ar trebui să facă, mai degrabă decât ceea ce nu ar trebui să facă. 

Atunci când contribuie la formularea regulilor clasei şi se con- 
formează acestora, copiii devin parte a unei comunităţi democra- 
tice. Atunci când educatoarea sau învăţătoarea le cere să rezolve 
un diferend, ei învaţă să accepte efectele acțiunilor lor. În gene- 
ral, ei sunt încurajați să participe la luarea deciziilor care le influ- 
ențează activitatea și viața şcolară, să își asume responsabilitatea 
pentru acestea și să înțeleagă consecințele acțiunilor lor. 


7. Evaluarea elevilor 


Întrucât învăţarea şi dezvoltarea sunt procese în continuă evo- 
luţie, educatorii trebuie să aibă mereu în vedere și o evaluare 
continuă a rezultatelor. Ei vor urmări progresul copiilor pentru 
a stabili la ce nivel de dezvoltare se află fiecare, astfel încât pro- 
grama să vină în întâmpinarea nevoilor individuale și să asigure 
succesul tuturor. Evaluarea continuă poate asigura „o imagine 
clară, corectă şi reprezentativă a capacităţilor și progresului co- 
pilului“!. Aprecierea dezvoltării și a progreselor în învățare rea- 
lizate de fiecare copil este esenţială pentru desfășurarea cu suc- 
ces a unui proces educativ conceput în conformitate cu gradul de 
dezvoltare a elevilor. 

În timp ce în învățământul tradițional performanţele elevilor 
sunt evaluate de obicei prin intermediul lucrărilor scrise, al testelor 
standardizate sau al chestionării orale, în Programul Step-by-Step 
sunt promovate metodele alternative, pentru a se realiza o evalua- 
re autentică: „Evaluarea autentică, spre deosebire de aceea la ce- 
rere, este o formă de evaluare care are loc continuu, în contextul 
unui mediu propice învățării și dezvoltării copilului. Ea reflectă 


' Ibidem, p. 62. 

experienţele adevărate şi demne de reținut din procesul învăţării, 
care pot fi documentate prin observaţii, întâmplări consemnate, 
jurnale, caiete de observaţie, mostre de lucru propriu-zise, ședin- 
țe, fişe ale elevilor, rezultatele în îndeplinirea unor sarcini și alte 
metode. Evaluarea autentică le este folositoare elevilor și se desfă- 
şoară în paralel cu procesul învăţării, fiind o condiție primordială 
a dezvoltării elevului.““! Prin aceste metode alternative de evaluare 
se poate descoperi ce ştiu şi ce pot face elevii. Perspectivele asu- 
pra evaluării trebuie corelate cu gradul de dezvoltare a copilului, 
pentru a obține o imagine mai cuprinzătoare asupra capacităţilor 
și realizărilor sale. O evaluare autentică trebuie să treacă dincolo 
de formele convenţionale tradiționale pentru a surprinde mult mai 
bine capacităţile intelectuale ale copilului şi pentru a-i permite mai 
multe ocazii de a-şi demonstra competențele. 

În Programul Step-by-Step, evaluarea elevilor se realizează 
pornindu-se de la următoarele premise: 


1) Evaluarea trebuie să stimuleze acumularea de cunoștințe şi 
înțelegerea, dezvoltarea deprinderilor și încrederea în sine 
a copilului. 

2) Evaluarea trebuie să se axeze pe obiective importante, re- 
levante pentru dezvoltarea personală a copilului. 


3) Evaluarea trebuie să ofere date importante inpit eficienţa 
practicilor didactice. 


4) Părinții şi elevii sunt parteneri ai profesorului în procesul 
de evaluare.? 


Evaluarea începe încă din primele zile de școală, constatările 
făcute la începutul anului școlar ajutând-o pe învățătoare să ia de- 
cizii în legătură cu amenajarea clasei, elaborarea orarului și par- 
curgerea programei. Prin evaluarea inițială învăţătoarea va găsi 


' Idem. 
2 Ibidem, p. 63. 

răspuns la o serie de întrebări: Ce deprinderi și cunoștințe au deja 
copiii? Ce sunt pregătiţi să înveţe? Ce stiluri de învățare au? În 
ce domenii manifestă interese? Ea trebuie să facă o evaluare la 
început de an școlar chiar dacă a lucrat cu aceiași copii şi înainte; 
aceștia au acumulat pe timpul vacanței experienţe noi, au desfă- 
șurat activități educative ori au trăit evenimente de familie deo- 
sebite. Toate aceste experienţe și evenimente din viața copiilor 
influențează modul în care ei încep un nou an școlar și imaginea 
pe care o au despre ei înșiși. 

Încă de la începutul anului școlar învăţătoarea trebuie să își 
pună întrebarea: Care sunt calităţile și nevoile fiecărui copil din 
clasă? Informaţiile necesare pentru a putea răspunde la o astfel 
de întrebare vor fi obținute prin intermediul conversaţiilor cu pă- 
rinții și cu copilul. Pe de altă parte, învăţătoarea îi va cunoaş- 
te mai bine pe copii observându-i când lucrează în clasă. Doar 
atunci când reușește să-i cunoască în manifestările lor cotidiene 
poate să identifice calităţile şi nevoile pe care le au, căci, aşa cum 
am văzut, principiul individualizării instruirii stă la baza clasei 
axate pe dezvoltarea,copilului. 

Prin evaluarea continuă învăţătoarea observă și apreciază com- 
portamentul elevilor când lucrează individual sau în grup, când 
abordează anumite subiecte, când fac greșeli și încearcă să se co- 
recteze. Această evaluare îi oferă un feedback continuu în legătură 
cu studiul elevilor. Ea discută cu elevii despre rezultatele obținute 
și scrie observaţii pe lucrările acestora, feedbackul devenind astfel 
concret, pozitiv și util atât elevilor, cât și părinților. 

Evaluarea trebuie să valorifice punctele forte ale fiecărui elev, 
în loc să îi sancţioneze erorile şi lipsurile, trebuie să-i furnize- 
ze cadrului didactic datele necesare pentru a putea decide ce şi 
cum trebuie predat, trebuie să fie multidimensională (să vizeze 
dezvoltarea cognitivă, emoţională, socială), să fie corect înțelea- 
să de elevi și de părinţii lor, să includă rezultatele colaborării 
dintre educatori și părinți, dintre educatori şi elevi. Ea trebuie 
să îi ajute pe elevi să își poată controla procesul de acumulare 

a cunoștințelor şi dezvoltare a capacităţilor, iar pe profesori să 
își îmbunătățească modul de predare. Profesorii trebuie să dis- 
cute rezultatele evaluării cu elevii, astfel încât aceştia să-și dea 
seama ce progrese au făcut şi la ce nivel se situează. Totodată, 
este foarte important să i se permită elevului să se autoevalueze, . 
astfel încât acesta să îşi poată aprecia propriul progres, să devi- 
nă conștient de procesul şi produsul învăţării și să îşi asume res- 
ponsabilitatea lui. Propria reflecţie a elevului asupra rezultatelor 
muncii Sale este parte integrantă a unei evaluări eficiente, cu atât 
mai mult cu cât o bună evaluare trebuie să-i permită aceluia care 
învaţă să devină autonom și independent. 

În clasele tradiționale, dominate de învăţătoare, acestea fo- 
losesc deseori testele şi temele pentru acasă ca să îşi dea seama 
dacă elevii învaţă sau nu, îi laudă pe cei mai buni și îi critică pe 
cei care greșesc, notându-i în consecință. În clasa axată pe dez- 
voltarea elevului, procesul de evaluare înseamnă mult mai mult, 
iar rolul învăţătoarei este mult mai complex. Ea observă activita- 
tea elevilor și face evaluări continue, urmărind progresele făcu- 
te de fiecare în cadrul procesului de învăţare.! Ea verifică zilnic 
modul în care fiecare elev folosește materialele și colaborează 
cu colegii. Unele observații sunt uzuale, altele se vor concentra 
mai mult asupra deprinderilor, priceperilor sau cunoștințelor do- 
bândite de fiecare copil. Ambele tipuri de observaţii furnizează 
informaţii valoroase pentru abordarea procesului de predare-în- 
vățare. Numai observaţiile făcute zilnic, în situaţii diferite și pe o 
perioadă mai lungă de timp le ajută pe învăţătoare să urmărească 
ȘI să consemneze evoluția comportamentelor copiilor. O singură 
observare a comportamentului unui copil nu furnizează o imagi- 
ne validă, completă a progreselor făcute de acesta. 

Evaluarea continuă în cadrul Programului Step-by-Step se re- 
alizează în mai multe contexte, special pregătite în acest sens: 


! Referitor la evaluarea elevilor în Programul Step-by-Step, vezi și Kate Burke 
Walsh, Crearea claselor orientate după necesităţile copiilor de 8, 9 și 10 ani, 
cap. VII. 

1) centrul de activitate, unde învăţătoarea, împreună cu gru- 
pul de elevi, discută felul în care aceştia au rezolvat sarci- 
na și corectitudinea soluţiei; 


2) scaunul autorului, unde elevul le prezintă colegilor tema 
efectuată de el sau de grupul de la centrul în care a lucrat; 
prezentarea este urmată de analiza și de comentariile cole- 
gilor și învăţătoarei; 

3) expunerea lucrărilor în clasă, când toți copiii pot să exa- 
mineze cum au lucrat, pot să comenteze lucrările, să își 
evalueze împreună munca; 

4) portofoliul (mapa) în care fiecare copil își strânge lucrările 
şi care poate fi prezentat inclusiv părinţilor pentru a putea 
urmări evoluția; | 

5) caietul de evaluare, care înlocuieşte tradiționalul catalog, 
aici consemnându-se dezvoltarea competenţelor copiilor, 
pe arii curriculare și pe discipline. 


Este important ca învăţătoarea să-i ofere copilului un feed- 
back continuu asupra muncii sale, ceea ce îi va stimula motivaţia 
Și îl va ajuta să înțeleagă mai bine anumite idei şi concepte, să îşi 
asume iniţiative, să rezolve probleme sau să conştientizeze faptul 
că învăţătoarea este interesată de ceea ce face și este pata să-l în- 
drume. Adeseori învăţătoarea evaluează munca elevilor în timpul 
discuţiilor cu aceştia, cu fiecare separat, în grupuri mici de lucru 
sau cu întregul colectiv al clasei. Când se deplasează prin clasă, 
ea poate vorbi cu elevii care lucrează în centrele de activitate sau 
la mese, poate face comentarii și observaţii, poate pune întrebări 

referitoare la ceea ce fac în acel moment. Feedbackul său trebuie 
să fie pozitiv, concret şi pe înţelesul tuturor. 

Când elevii termină de citit o carte sau finalizează o lucrare, ei 
sunt încurajați să demonstreze în faţa celorlalţi nivelul cunoșştin- 
țelor dobândite și să sărbătorească această realizare. Există mai 
multe metode la care se poate recurge în acest sens: conversaţi- 
ile despre cărţi, rapoartele de studiu independent, experimentele 

ştiinţifice, conferințele pe teme artistice, citirea de pasaje dintr-o 
carte, prezentarea unei piese de teatru, interpretarea unor cântece, 
explicarea unor teme în fața unui grup restrâns, discuțiile învăţă- 
toare-elev sau elev-elev, povestirea unor întâmplări. 

Copiilor nu li se pun note sau calificative pentru că nu se do- 
reşte stimularea competiţiei; greșelile nu sunt corectate cu roșu 
în caiete pentru a nu-i descuraja. Cataloagele sunt înlocuite cu 
caiete de evaluare, în care învăţătoarea consemnează comporta- 
mentul elevilor, rezultatele obținute în acumularea cunoştinţelor 
şi formarea deprinderilor. Nu se fac ierarhizări sau categorisiri și 
nimeni nu va fi pedepsit pentru nereușită, ci va fi ajutat să înveţe 
mai bine, pentru a progresa în cel mai scurt timp. 

Faptul că niciun elev nu este pedepsit pentru nereușită nu 
este o caracteristică întâmplătoare a Programului Step-by-Step. 
Chestiunea pedepsei şi a recompensei se discută de mult timp în 
teoria psiho-pedagogică. Nu de puţine ori s-a pledat chiar pentru 
eliminarea totală a pedepselor din procesul de instruire. O astfel 
de pledoarie întâlnim, de exemplu, la B.F. Skinner. Profesorul 
își poate permite să folosească controlul aversiv în virtutea sta- 
tutului său, silindu-i pe elevi să citească manuale, să asculte lec- 
ţii, să participe la discuții, să memoreze cunoștințe, însă, arăta 
B.F. Skinner, elevul care lucrează pentru a scăpa de stimulentele 
aversive descoperă numeroase mijloace de apărare, de evadare 
sau de evitare a pedepsei. Neatenţia, reveria, pasivitatea în timpul 
lecţiilor, obrăznicia, violențele verbale, grosolănia, chiulul de la 
ore sunt tot atâtea mijloace prin care elevul încearcă să se sustra- 
gă controlului aversiv. De asemenea, importante sunt efectele în 
planul reacțiilor sale emoționale: frica, anxietatea, frustrarea, mâ- 
nia, resentimentul sunt consecințe afective ale pedepselor, care, 
din nefericire, operează pe termen lung. Ele pot să dezechilibreze 
personalitatea elevului, favorizând apariția unor stări psihice ne- 
gative, precum nesiguranța, ezitarea, frustrarea, pierderea încre- 
derii în sine. Pedeapsa, sancţiunea, amenințările, suprimarea re- 
compenselor, critica sau ridiculizarea sunt aversive. B.F. Skinner 
critică practicile educaţionale care recurg preponderent la mij- 

loacele de control aversiv, în detrimentul întăririlor pozitive. Ri- 
diculizarea, dojana, sarcasmul, criticile, suplimentarea temelor, 
suprimarea unor libertăţi, izolarea, amenzile sunt tot atâtea forme 
de „stimulare aversivă'*. Profesorii le folosesc cu scopul de a-l de- 
termina pe elev să înveţe, numai că orice profesor trebuie să cu- 
noască faptul că aceste mijloace de control nu au efecte pozitive 
decât în mod circumstanţial şi pe termen scurt. 

Controlul aversiv nu este eficient deoarece „nu-l facem pe 
elev harnic pedepsindu-l pentru lene, curajos pedepsindu-l pen- 
tru lașitate; nu-i provocăm interes pentru muncă pedepsindu-l 
pentru indiferenţă. Nu-l învăţăm să studieze repede pedepsindu-l 
pentru încetineală, nici să ţină minte pedepsindu-l pentru că uită, 
nici să judece corect pedepsindu-l pentru lipsa de logică.“! În 
aceste condiţii, i se va întâmpla, poate, uneori să descopere sin- 
gur cum să fie atent, harnic, curajos, cum să ţină minte şi să ju- 
dece. Însă instruirea nu va avea aici nicio contribuţie, fiind ine- 
xistentă. Mai mult, elevul va satisface exigenţele profesorilor 
într-un mod superficial. De exemplu, el se arată atent la lecţie 
fixându-și privirea asupra profesorului, însă gândul îi este în altă 
parte, la altceva. Aceste. relaţii de întărire încurajează comporta- 
mentul superficial, prin care mulți scapă de situaţiile aversive. Și 
întăririle pozitive (recompense, favoruri, note, diplome etc.) sunt 
artificiale şi prezintă unele probleme. De exemplu, nu pot fi date 
premii tuturor. Elevul lucrează îndeosebi animat de gândul că va 
fi recompensat pentru rezultatele obținute, care îi aduc satisfacţie 
atât lui, cât şi profesorilor şi părinților. 

Rezultatele evaluării trebuie cunoscute și de părinţi, nu doar 
pentru a şti ce rezultate școlare au obținut copiii lor, ci şi pentru 
a afla cum să-i sprijine mai departe în efortul lor de învăţare. De 
aceea, învăţătoarea le transmite părinților sinteze în care consem- 
nează ce și-a propus să predea, ce a învăţat copilul, în ce direcţii 
are acesta succes şi ușurință în rezolvare și care sunt aspectele 
care necesită încă ajutor şi la care părinţii trebuie să contribuie. 


! B.F. Skinner, op. cir., p. 132. 

Însă nu este suficientă primirea unor informări cu privire la rezul- - 
tatele obţinute de copil într-o anumită perioadă de timp. Părinţii 
vor avea o imagine mult mai clară asupra progresului copiilor 
dacă li se oferă mostre concrete ale muncii lor. 


8. Participarea familiei la viața școlii 


În învățământul tradițional, părinţii se implică prea puțin și 
numai rareori în desfășurarea efectivă a procesului educaţional. 
Ei sunt convocați să participe la activitatea şcolară a copiilor mai 
ales în ceea ce privește rezolvarea unor probleme de conduită, 
îmbunătăţirea condițiilor de studiu, supravegherea efectuării te- 
melor și studiul individual acasă. Pedagogia modernă pledează 
constant, de mai mult timp, pentru înlăturarea acestui neajuns, 
pledoarie preluată la nivelul documentelor curriculare prin ur- 
mătoarea stipulare: „Rolul familiei în aplicarea curriculumului 
este acela de partener. Părinții ar trebui să cunoască şi să partici- 
pe în mod activ la educația copiilor lor desfășurată în grădiniţă. 
Implicarea familiei nu se rezumă la participarea financiară, ci şi 
la participarea în luarea deciziilor legate de educaţia copiilor, la 
prezenţa lor în sala de grupă în timpul activităţilor și la participa- 
rea efectivă la aceste activităţi şi, în general, la viața grădiniţei și 
la toate activităţile şi manifestările în care aceasta se implică.“ 
Desigur, o astfel de implicare activ-participativă nu este dezi- 
rabilă doar în grădiniță, ci și la nivelurile următoare ale învăţă- 
mântului. Și în Programul Step-by-Step părinţii sunt priviţi ca 
parteneri, considerându-se că implicarea lor în procesul educativ 
este esenţială. Mai: mult, ei sunt considerați drept primii educa- 
tori ai copiilor, o parte semnificativă din cunoștințele legate de 
mediul înconjurător, precum și diverse comportamente datorân- 
du-se educaţiei primite în familie. 


1 Curriculum pentru învățământul preşcolar, 2008, p. 13. 

Educaţia copiilor este scopul comun al familiei şi al şcolii, 
deci poate fi realizat eficient doar printr-o relaţie de parteneriat, 
care presupune înțelegerea şi asumarea rolurilor, a responsabili- 
tăților şi a funcţiilor proprii fiecărei părți implicate. O astfel de 
relaţie se construiește printr-o comunicare continuă și consisten- 
tă între şcoală și familie, prin împărtășirea informaţiilor relevan- 
te despre copil, prin soluționarea în comun a situațiilor proble- 
matice etc. În acest fel, şcoala îi va ajuta pe părinţi să cunoască 
drepturile şi obligaţiile care le revin cu privire la educaţia copilu- 
lui, importanţa propriei atitudini pentru reușita școlară şi socială 
a acestuia. Angajarea lor activă într-o relaţie de parteneriat cu 
școala poate contribui la îmbunătăţirea atitudinii copiilor faţă de 
învățătură și a comportamentelor acestora în spaţiul școlar și nu 
numai, la ameliorarea climatului şcolar și, nu în cele din urmă, 
la creşterea performanţelor şcolare. Însă pentru ca această anga- 
jare să fie încununată de succes, părinţii trebuie la rândul lor să 
se instruiască, școala urmând să le acorde asistenţa necesară în 
acest sens. 

Importanța deosebită acordată participării familiei la activi- 
tatea educativă este o caracteristică a Programului Step-by-Step, 
considerându-se că familiile au cea mai mare influență asupra co- 
piilor şi că ele sunt „educatorii lor primari“!. Funcţia educativă 
a familiei constă în socializarea copilului şi transmiterea valori- 
lor culturale. Însă această funcţie nu poate fi exercitată cu suc- 
ces decât printr-o colaborare efectivă a familiei cu instituţia şco- 
lară. Familia joacă un rol indispensabil în procesul educaţional, 
ajutând la dezvoltarea experienţelor de învăţare din cadrul pro- 
gramului şi constituindu-se într-o importantă resursă de învăţa- 
re. Totodată, alături de parteneriatul direct cu familia, alternativa 
Step-by-Step angajează o colaborare intensă și cu diverse institu- 
ţii din comunitatea locală, facilitând învăţarea bazată pe proiecte. 

La începutul clasei I, dar nu numai, întâlnirea învăţătoarei cu 
părinţii este un bun prilej de cunoaștere reciprocă. Aceştia pot fi 


! Kirsten A. Hansen, Roxane K. Kaufmann, Kate Burke-Walsh, op. cit., p. 3. 

solicitaţi să ofere informaţii utile despre copii, referitoare la ex- 
periențele sau evenimentele din viața lor, activitățile preferate, 
talentele și interesele manifestate, comportamente cotidiene, sta- 
rea de sănătate, dar și cu privire la ce își doresc pentru copiii lor 
sau la modalităţile în care pot să se implice în activitatea școlară 
alături de ei. Astfel de informaţii pot fi strânse de învățătoare în- 
tr-un dosar și completate ulterior de părinţi, ori de câte ori este 
nevoie. Rapoartele periodice reprezintă o importantă metodă de . 
comunicare cu părinții. Ele constituie o înregistrare scrisă a pro- 
gresului copilului, a dezvoltării sale generale, a preferințelor și a 
felului în care relaționează cu ceilalți. 

Părinţii sunt bineveniţi oricând la școală sau la grădiniţă. Fie- 
care Centru Step-by-Step dispune de o Cameră a părinților, în 
care membrii familiilor pot avea întrevederi cu educatorii pentru 
a afla informaţii despre desfășurarea procesului educaţional, des- 
pre progresul elevilor, disciplină etc. Părinții sunt invitați şi încu- 
rajați să participe la activități împreună cu copiii lor, sprijinindu-i 
efectiv, contribuind la îmbogățirea mediului cu materiale didac- 
tice, la organizarea de activități extracurriculare sau la soluţio- 
narea diverselor probleme cu care se confruntă aceștia. Familiile 
sunt încurajate să se alăture activităților copiilor din clasă sau din 
grupă și să le împărtășească acestora idei legate de înclinațiile şi 
experiența proprii.! 

Un alt element specific Programului Step-by-Step este Comi- 
tetul de consultanță familială, din care fac parte părinții, dar și 
alți membrii ai comunităţii, și care discută împreună cu echipa 
de educatori diverse acțiuni. Comitetul le facilitează părinţilor o 
participare activă în cadrul programului, de Ia planificarea activi- 
tăților şi până la evaluarea rezultatelor. | 

Este important ca respectul, discreția și confidenţialitatea să 
caracterizeze aceste relații de comunicare. Interacțiunile care au 
loc, formal sau informal, între cadrele didactice și părinți dau 


1 Cf. Kate Burke-Walsh, Educaţia părinților, Editura Didactică şi Pedagogică, 
București, 1997. 

tonul implicării viitoare a acestora de pe urmă în activitatea șco- 
lară. Părinții sunt încurajați să facă vizite inclusiv în timpul ore- 
lor pentru a-și împărtăși interesele și preocupările cu privire la 
educaţia copiilor, să se implice în alegerea și organizarea activi- 
tăţilor interesante şi a proiectelor pentru copii. Pot fi practicate 
mai multe strategii de comunicare cu familia: mesajele scrise și 
carnetele de dialog, afişierul pentru anunţuri, scrisorile de înștiin- 
țare, vizitele la domiciliu. 

Convorbirile cu părinții trebuie să fie bine organizate și con- 
sistente sub aspectul conținutului. Învăţătoarea sau educatoarea 
păstrează evaluările individuale ale muncii copilului consemnate 
într-o fișă. Această fișă oferă un tablou al dezvoltării copilului 
într-un anumit interval de timp. În pregătirea pentru convorbirile 
cu părinţii, cadrul didactic trebuie să analizeze orice consemna- 
re privind evoluţia copilului, rapoartele de la convorbirile prece- 
dente, în care sunt cuprinse grijile părinţilor şi obiectivele decla- 
rate pentru copil. Se recomandă notarea aspectelor importante, 
cum ar fi activităţile care îi plac în mod deosebit copilului, re- 
laţiile lui cu ceilalţi şi observaţii care rezumă experienţele lui în 
toate domeniile de dezvoltare. Educatorul trebuie să fie pregătit 
să asculte, să-i încurajeze pe părinți să vorbească şi să își noteze 
chestiunile importante din discuţie. 

Cadrele didactice trebuie să creeze un mediu propice de întâl- 
nire, foarte important mai ales în cazul părinţilor care manifestă 
diverse îngrijorări sau ezită să participe la ședințe. Dacă întâlni- 
rea se vrea a fi un schimb util de impresii, atunci intimitatea este 
importantă. În timpul întâlnirilor sunt prezentate lucrări realizate 
de copii, materiale confecționate în clasă, povești scrise de aceș- 
tia etc. Se discută cu părinţii despre obiectivele sociale, afective, 
cognitive şi psihomotrice urmărite în procesul educativ și se dau 
explicaţi despre cum vor fi îndeplinite acestea, despre strategii şi 
planuri de acțiune etc. 

O relaţie de succes școală-familie se poate realiza printr-o co- 
municare continuă, clară şi bazată pe încredere, respect, accep- 
tarea diferenţelor. Pentru a construi un parteneriat autcatic cu 

părinţii, cadrele didactice pot începe prin a se gândi la ce pot 
învăţa ele de la părinţi despre copiii lor, deoarece în Programul 
Step-by-Step se consideră că părinţii sunt cei mai importanți con- 
sultanți pentru o mai bună înţelegere a fiecărui copil. Pe de altă 
parte, pe măsură ce se obișnuiesc să participe direct la activitățile 
clasei şi chiar să le conducă, membrii familiei își vor dezvolta 
sentimentul apartenenței la program, învaţă să își privească copi- 
lul în relaţie cu ceilalți, învaţă mai multe despre dezvoltarea unui 
copil sau despre cum să extindă procesul învățării și acasă. 


Concluzii 


Programul Step-by-Step a fost conceput și implementat în 
România, dar și în alte țări, ca răspuns la necesitatea resimțită 
de a se aduce o schimbare semnificativă la nivelul practicilor din 
sistemul de învățământ, marcat încă de o serie de caracteristici 
statornicite printr-o îndelungată tradiție. Programul Step-by-Step 
promovează un model educațional centrat pe elev, încurajând ac- 
tivitățile independente, dar şi pe acelea de grup. Una dintre prin- 
cipalele preocupări rezidă în respectarea particularităţilor de vâr- 
stă şi individuale ale copiilor prin individualizarea instruirii, ceea 
ce reiese clar mai ales din principala formă de organizare și des- 
fășurare a activităților, aceea a centrelor de interes. Foarte im- 
portant este mediul în care își desfășoară activitatea copiii, aces- 
ta trebuind să fie prietenos, atractiv, stimulativ, bogat în resurse 
pentru învăţare. | 

Prin metodologia sa, Programul Step-by-Step promovează ini- 
țiativa personală a copilului, consolidarea încrederii în sine, liber- 
tatea de gândire și de exprimare, respectul pentru ceilalți, respec- 
tarea și aprecierea diferenţelor, toate acestea fiind calități necesare 
vieţii într-o societate democratică. Atât programul pentru învăţă- 
mântul preşcolar, cât și acela pentru ciclul primar al învățămân- 
tului îi educă pe copii, prin valorile antrenate, în așa fel încât să 
devină cetățeni activi în societatea democratică. În acest sens, li 

se prezintă copiilor concepte fundamentale care constituie esen- 
ţa tuturor strategiilor metodologice: comunicarea, preocuparea şi 
grija, comunitatea şi conexiunile. Discursul învățătoarei nu mai 
domină activitatea clasei, așa cum se întâmplă adeseori în învăţă- 
mântul tradiţional. Recunoașterea şi respectarea intereselor, a ta- 
lentelor individuale, a stilurilor de învăţare personale și a valorilor 
culturale ale tuturor copiilor reprezintă fundamentul procesului 
educaţional. Programul Step-by-Step realizează o individualiza- 
re a procesului de predare, care respectă eforturile individuale și 
capacităţile intelectuale ale fiecărui copil în efortul său de a do- 
bândi cunoștințe și de a-și dezvolta competenţe. Împărtășind acest 
punct de vedere, cadrele didactice menţin copilul în centrul proce- 
sului educaţional. Ele se străduiesc să creeze medii care să reflecte 
- această preocupare. 

Programul Step-by-Step pentru preșcolari și elevii din clasele 
primare promovează participarea părinților ca parteneri activi ai 
cadrelor didactice în procesul educativ. El recunoaște, respectă și 
sprijină rolul părintelui ca prim profesor al copilului său. Se con- 
sideră că o strânsă cooperare a părinţilor cu școala este esențială 
pentru asigurarea succesului fiecărui copil în toate domeniile de 
dezvoltare. Motivația şi încrederea în sine a copilului crește dacă 
simte că părinţii săi sunt implicaţi cu responsabilitate în viața 
școlii. De aceea, toți părinţii sunt încurajați să profite de nume- 
roasele oportunități pe care le au pentru a deveni parte din viaţa 
școlii. 

Înscriindu-se pe astfel de coordonate, Programul Step-by-Step 
pregăteşte elevii pentru viaţă pornind de la ideea lui de John 
Dewey că școala, prin tot ceea ce se întâmplă în interiorul ei, face 
parte din viață. Scopul pe termen lung al programului este conso- 
lidarea deprinderilor de învăţare pe termen lung, recognoscibile 
printr-o serie de caracteristici: curiozitate, empatie, creativitate, 
productivitate. Pentru a-l putea pregăti mai bine pe elev pentru 
viitor, pentru o lume în continuă schimbare, educarea dorinţei 
sale de a învăța permanent este asumată ca un imperativ. 

IB.C.U. „M. EMINESCU” IAŞ 


După o îndelungată perioadă de uniformizare 
a învățământului din țara noastră, în ultimele două 
decenii au fost reglementate legal și promovate mai multe 
„alternative la sistemul tradițional de învățământ: Pedagogia 
Montessori, Pedagogia Waldorf, Pedagogia curativă, 
Pedagogia Freinet, Planul Jena, Programul Step-by-Step. 
Într-o perioadă relativ scurtă de timp, acestea s-au dezvoltat 
semnificativ antrenând un număr din ce în ce 
mai mare de elevi și de cadre didactice. 


Desigur, existenţa diferitelor alternative este benefică 
pentru un sistem de învățământ dinamic şi deschis, 
ele punând în evidență și valorificând, într-o perspectivă 
proprie, specifică, aspecte mai puţin vizate 
în învățământul tradițional. Ele promovează modalități 
de realizare a procesului educaţional care oferă alte 
variante organizatorice și funcționale decât cele proprii 
școlii tradiționale, ca urmare a unor viziuni de ansamblu 
diferite asupra marilor sisteme pedagogice contemporane, 
precum şi asupra practicilor școlare actuale din lume. 

